
Windsorin herttuan muistelmat.
» Aikamme romantlisimpia 
ja samalla järky ttävimpiä omaelämäkertoja.
Tunnustaa mielellään,
että se on viisaan ja syvästi
inhimillisen ruhtinaan kertomus
elämästään .» (Uusi Aura.) 

»Hän on ensimmäinen, joka 
vapaasti ja ennakkoluulottomasti
on rohjennut tuoda esille 
hovikulissien takaa sellaista, 
inistä tavallisella kuolevaisella ei 
saata olla aavistustakaan. Teos 
on lajissaan todistusvoimainen 
kappale Englannin historiaa .» 
(Maakansa.) — 5. p., 37. tuhat. 

Prinssi Wilhelm: Muistelmia 
kotoa ja kaukaa. » Hänellä on 
käytettävänään aineisto, jota 
muut kirjailijat voisivat kadehtia;
kaikkialla känelle avautuivat
suljetut ovet. Epäilemättä 
hänen paras kirjansa .» 

(Sv. Dagbl.) 

LUKIJOILLENI 


Tämä on kertomus eräästä vanhan Venäjänmaan perheestä , 
joka eli tuolle aikakaudelle ominaisen kesyttömyyden ja itämaisen 
loiston keskellä . Se alkaa tataarien Kultaisesta ordasta , jatkuu 
Pietarin keisarillisessa palatsissa ja päättyy maanpakolaisuuteen . 

Koska arkistomme katosivat jäljettömiin vallankumouksen 
aikana , ei minulle jäänyt muuta kuin isoisäni vuonna 1886 laatima
teos; vain tähän ainoaan asiakirjaan minun on ollut tyydyttävä
kaikessa , mikä koskee sukuni alkujuurta ja historiaa. 

Kerron omasta elämästäni vilpittömästi; selostan yhtä hyvin 
ilon kuin surunkin hetket salaamatta ainoatakaan kokemustani. 

Olisin mielelläni sivuuttanut poliittiset kysymykset , mutta olen 
elänyt sekasortoisena aikakautena , ja vaikka olenkin jo kuvaillut 
eräitä dramaattisia tapahtumia , en voi kirjoittaa elämäkertaani 
puuttumatta siihen osaan , joka minun oli näyteltävä . 

Ensimmäinen kirja » Ennen maanpakoa » koskettelee huoletonta 
elämää , jota vietimme ennen vuonna 1914 alkanutta sotaa ja vuoden
1917 vallankumousta; toinen käsittelee tapahtumien äkillistä 
käännettä ja koettelemuksia , jotka tulivat meidän osaksemme vieraalla
maalla. 

Syvä kuilu erottaa nämä kaksi aikakautta toisistaan , ja meiltä 
on vaadittu syvää uskoa , jottemme olisi ruvenneet epäilemään Jumalan
oikeudenmukaisuutta. Mutta ehdoton luottamus , jota tunnemme
Häntä kohtaan , on antanut meille voimaa läpäistä nämä 
koettelemusten päivät menettämättä hetkeksikään toivoamme. 



I LUKU 


Tataarilaiset esi-isäni. — Kaani Jussuf ‘ — Sumbeka. — 
Ensimmäiset Jusupovin ruhtinaat. 

Sukuni arkistoista käy ilmi, että sen perustaja oli nimeltään 
Abubekir Ben Raiok, joka eli 6. vuosisadalla ja lienee ollut profeetta
Alin, Muhamedin veljenpojan jälkeläinen. Hän oli musulmaanien
ylipäällikkö ja käytti arvonimiä el Omran emiiri, 
Ruhtinasten ruhtinas, Sulttaanien sulttaani ja Kaani, yhdistäen 
siten sekä uskonnollisen että poliittisen vallan. 

Hänen jälkeläisensä olivat Egyptin, Damaskoksen, Antiokian 
ja Konstantinopolin herroja. Joillakuilla heistä on viimeinen 
leposijansa Mekassa kuuluisan Kaaban kiven läheisyydessä. 

Muuan heistä, Termess-niminen, muutti Arabiasta Asovan ja 
Kaspian merien rantamille. Hän otti haltuunsa laajat arot Donin 
ja Uralin väliseltä alueelta, jonne myöhemmin syntyi Nogaiskaja 
Orda. 1 

14. vuosisadalla osallistui eräs Termessin jälkeläisistä, Edig 
Mangit, jota pidettiin aikansa parhaana strategina, Tamerlanin, 
mongolien toisen maailmanvallan perustajan, kaikkiin sotaretkiin.
Hän kukisti Kaptshakin kaanin, joka oli ryhtynyt vehkeilemään
Tamerlania vastaan oltuaan aikaisemmin hänen liittolaisensa.
Myöhemmin Edig Mangit muutti etelämmäksi, Mustan 
meren rannoille, minne hän perusti Krimskaja Ordan eli Krimin 

1 Orda tai Horda: Tataarian harhaileville heimoille annettu nimi. Kasanin
kaupunki, joka mainitaan tuonnempana, oli kauan Kultaisen ordan 
pääkaupunkina. Kultainen orda oli läntisin kuningaskunta, minkä mongolit
perustivat, ja se hajaantui moneen osaan 14. ja 15. vuosisadalla. 

kaanikunnan. Hän eli varsin iäkkääksi, mutta hänen kuolemansa 
jälkeen perilliset alkoivat riidellä keskenään ja surmasi vat toisiaan.


15. vuosisadan lopulla hänen jälkeläisensä Mussa-Murza pääsi 
voimakkaan Nogaiskaja Ordan ylipäälliköksi. Hän liittoutui 
suuriruhtinas Iivana III: n kanssa ja kukisti Kaptshakin kaanikunnan,
entisen Kultaisen ordan kilpailevan osan. Häntä seurasi
hänen vanhin poikansa Shik-shamai ja kohta myöhemmin 
tämän veli Jussuf. 

Kaani Jussuf oli aikansa voimakkaimpia ja älykkäimpiä ruhtinaita.
Tsaari Iivana Julma, jonka uskollinen liittolainen hän 
oli kahdenkymmenen vuoden ajan, piti Nogaiskaja Ordaa kuningaskuntana
ja kohteli sen päällikköä hallitsijana. Liittolaiset 
antoivat toisilleen loistavia lahjoja: jalokiviupotuksin koristeltuja
satuloita ja rintahaarniskoita, kärpännahka- ja soopeliviittoja,
kaksinkertaisia telttoja, joiden arvokas kangas oli hankittu 
kaukaisista maista. Tsaari nimitti liittolaistaan »ystäväkseni, 
veljekseni». Jussuf puolestaan kirjoitti: »Se, jolla on tuhat 
ystävää, voi laskea heidät vain yhdeksi, mutta se, jolla on yksi 
vihamies, voi laskea hänet tuhanneksi.» 

Jussufilla oli seitsemän poikaa ja yksi tytär Sumbeka, joka oli 
Kasanin kuningatar. Sumbeka oli kuuluisa kauneudestaan, nokkelasta
älystään ja rohkeudestaan. Kasan siirtyi niihin aikoihin 
kädestä käteen. Sumbekan kyltymätön vallanhimo sai hänet 
kulloinkin ottamaan miehekseen sen, joka oli surmannut hänen 
edellisen miehensä. 14-vuotiaana hän nai kuningas Enalein, 
jonka Krimin kaanin poika Safra-Girei surmasi. Kun SafraGirei
oli julistettu Kasanin kuninkaaksi, hänet vuorostaan murhasi
oma veli, josta tuli Kasanin uusi hallitsija ja Sumbekan 
uusi puoliso. Mutta häntäkin alettiin ahdistaa ja hänen oli 
paettava Moskovaan. Sumbeka hallitsi kuningaskuntaansa rauhassa
muutaman vuoden ajan, mutta ennen pitkää Iivana Julman
ja hänen entisen liittolaisensa Jussufin välit alkoivat muuttua
vihamielisiksi. Piiritetyn Kasanin oli antauduttava ylivoi


Sumbeka

maisille venäläisille joukoille ja Sumbeka joutui vangiksi. Kasanin
valtauksen muistoksi pystytettiin Moskovaan kuuluisa 
Pyhän Vasilin katedraali, jonka kahdeksan kupolia kuvaavat 
piirityksen kestoaikaa, kahdeksaa päivää. 

Iivana Julma, joka ihaili kuningattaren rohkeutta, kohteli 
tätä erittäin kunnioittavasti ja lähetti upeasti koristellun laivaston
noutamaan Sumbekan ja hänen poikansa Moskovaan, missä 
heidät asetettiin asumaan Kremlin palatsiin. 

Tsaari ei ollut suinkaan ainoa, jonka oli vaikea vastustaa Sumbekan
viehätysvoimaa. Ennen pitkää kuningatar oli hurmannut 
koko hovin ja myös Venäjän kansan, joka piti häntä todellisena 
satuprinsessana. Tällä välin kaani Jussuf, joka oli lohduton 
menetettyään tyttärensä ja tyttärenpoikansa, vaati vaatimalla 
kummankin vapauttamista. Tsaari ei kuitenkaan välittänyt vanhan
kaanin uhkauksista, ja verisesti loukkaantunut vanhus 
päätti ryhtyä uudelleen sotaan Iivanaa vastaan, mutta sai surmansa
veljensä Ismaelin kädestä. 

Sumbeka, joka ei vankeudessakaan ollut menettänyt vallanhimoaan,
pyysi hartaasti tsaarilta lupaa purkaa avioliittonsa 
viimeisen miehensä kanssa, joka yhä oli maanpaossa Moskovassa,
päästäkseen jälleen Kasanin valtaistuimelle. Tsaari ei 
suostunut hänen pyyntöihinsä, ja Sumbeka kuoli vankeudessa 
kolmenkymmenen seitsemän vuoden ikäisenä. Mutta hänen 
muistonsa ei ole kuollut. Se inspiroi monia 18. ja 19. vuosisadan 
venäläisiä kirjailijoita ja säveltäjiä. Glinka sävelsi hänestä baletin
Sumbeka ja Kasanin valloitus , jota esitettiin suurella menestyksellä
Pietarissa vuonna 1832 kuuluisan ballerinan Istominan 
tanssiessa nimiosassa. 

Jussufin kuoleman jälkeen hänen sukulaisensa kiistelivät keskenään
vallasta 17. vuosisadan loppuun asti. Hänen pojanpojanpoikansa
Abdul Murza, joka oli kääntynyt kreikkalaiskatoliseen 
uskoon, otti nimekseen Dimitri ja sai tsaari Fjodorilta arvonimen 
ruhtinas Jusupov. Uusi ruhtinas oli kuuluisa urheudestaan ja 
otti osaa tsaarin sotaretkiin Krimin kaania ja Puolaa vastaan. 

Nämä sodat päättyivät loistavaan rauhaan, joka palautti Venäjälle
kaikki sen entiset alueet. 

Mutta ruhtinas Jusupov joutui epäsuosioon ja menetti puolet 
omaisuudestaan tarjottuaan paastoaikana vieraanaan olevalle 
Moskovan metropoliitalle hanhen, joka oli taitavasti naamioitu 
kalan muotoiseksi. 

Ruhtinas Dimitrin pojanpojanpoika, ruhtinas Nikolai Borisovitsh,
kertoo, että kun hän eräänä iltana oli vierailulla keisarinna 
Katariina II:n luona Talvipalatsissa, hallitsijatar kysyi häneltä, 
osasiko hän paloitella hanhen. »Miten voisin olla tuntematta 
tarkoin lintua», hän vastasi, »joka on aikanaan maksanut meille 
puolet omaisuudestamme?» Keisarinna halusi kuulla juurta jaksain
koko tarinan, mutta kuultuaan sen torjui sen muitta mutkitta:
»Esi-isänne on saanut ansionsa mukaan, ja se mikä on jäänyt
jäljelle, olkoon kyllin, sillä te voitte vielä joskus pettää minuakin
ja koko sukuani.» 

Ruhtinas Dimitrin pojasta Grigorista tuli yksi Pietari Suuren 
arvossapidetyimmistä neuvonantajista ja hänen ystävänsä. 

Hän rakensi laivaston uudelleen ja otti aktiivisesti osaa suuren 
tsaarin sotaretkiin sekä tämän valtiollisiin uudistuksiin. Hänen 
älykkyytensä ja poikkeuksellisten kykyjensä ansiosta tsaari antoi 
hänelle suuren arvon ja piti häntä ystävänään. 

Hänen poikansa Boris jatkoi isän työtä. Kaksikymmentävuotiaana
hänet lähetettiin Ranskaan tutkimaan Ranskan laivaston
ohjesääntöjä. Isänsä tavoin hänestäkin tuli tsaarin läheinen 
neuvonantaja ja valtiollisten uudistusten toimeenpanija. 

Keisarinna Annan aikana ruhtinas Boris Grigorjevitsh nimitettiin
Moskovan kenraalikuvernööriksi ja Elisabetin aikana 
keisarikunnan koulujen ylijohtajaksi. Oppilaat rakastivat häntä 
suuresti, ja kannustaakseen teatteriharrastusta hän valitsi etevimmät
oppilaat jäseniksi perustamaansa harrastelijateatteriin, 
joka näytteli klassillisia teatterikappaleita. Jotkut näistä nuorista
kirjoittelivat itsekin näytelmiä ja eräs heistä kunnostautui 
aivan erikoisesti loistavilla lahjoillaan. Hän oli myöhemmin 

kirjailijana tunnettu Sumarokov, eräs minun esi-isistäni isän 
puolelta. 

Keisarinna Elisabet sai kuulla nuorten teatteriharrastuksesta, 
joka oli aivan uutta siihen aikaan, koska kukaan ei koko keisarikunnassa
ollut vielä kirjoittanut yksinomaan venäläisaiheisia 
näytelmiä, ja tahtoi nähdä nuorten esityksiä luonaan Talvipalatsissa.
Hän ihastui niin suuresti, että päätti itse ottaa huolekseen
näyttelijöiden pukemisen ja lainasi heille omia pukujaan 
ja koru jaan. 

Borisin ansioksi on luettava, että Elisabet allekirjoitti vuonna 
1756 käskykirjeen, jolla Pietari sai ensimmäisen julkisen teatterinsa.
Taiteelliset harrastukset eivät suinkaan vähentäneet 
Borisin mielenkiintoa valtion asioihin. Hän loi jokiliikennejärjestelmän,
jonka avulla Laatokka, Volga sekä Oka- virta pääsisivät
toistensa kanssa suoranaiseen yhteyteen. 

Borisilla oli kaksi poikaa ja neljä tytärtä. Vanhempi pojista 
oli isoisäni isoisä, ruhtinas Nikolai Borisovitsh. Hän ansaitsee 
kokonaan oman lukunsa. 

Ruhtinas Nikolai Borisovitsh. — Hänen ulkomaanmatkansa. — 
Hänen avioliittonsa. — Ruhtuias Boris Nikolajevitsh. 

Ruhtinas Nikolai kuuluu sukuni huomattavimpiin jäseniin. 
Hän oli erittäin älykäs, voimakas luonteeltaan, syvästi oppinut 
ja kielitaitoinen mies ja tunsi sen vuoksi useimmat aikansa 
merkkihenkilöistä. Hän oli kuuluisa taiteellisista ja tieteellisistä 
harrastuksistaan ja oli keisarinna Katariina II:n ja hänen 
seuraajiensa, Paavali I:n, Aleksanteri I:n ja Nikolai I:n ystävä 
ja neuvonantaja. 

Hän liittyi jo seitsenvuotiaana keisarilliseen kaartiin ja sai 
kuusitoistavuotiaana upseerin olkaimet. Myöhemmin Nikolai 
piti hallussaan erittäin huomattavia valtionvirkoja, sai kaikki 
niihin aikoihin arvossa pidetyt kunniamerkit, muiden muassa 
timantein ja helmin koristetut olkaimet, joita annettiin tavallisesti
yksinomaan hallitsijahuoneen jäsenille. Vuonna 1798 hänet 
nimitettiin Maltan ja Jerusalemin P. Johanneksen ritarikunnan 
suurkomentajaksi. Väitetäänpä, että hän olisi muillakin tavoin 
päässyt osalliseksi hallitsijattarensa suosiosta. 

Madame Janko v kertoo kirjassaan »Isoäidin muistelmat» 
Nikolaista seuraavaa: 

»Ruhtinas Jusupov oli yksi Moskovan suurimmista ruhtinaista
ja Katariina II:n loistavan hovin viimeisiä edustajia. 
Keisarinna piti häntä suuressa arvossa ja kerrotaan, että ruhtinaan
makuuhuoneessa oli taulu, joka esitti hallitsijatarta ja 
hänen neuvonantajaansa Venuksen ja Apollon hahmossa. Katariina 

II:n kuoleman jälkeen sai hänen poikansa Paavali I tiedon 
maalauksen olemassaolosta ja määräsi sen hävitettäväksi, mutta 
epäilen vahvasti, täyttikö ruhtinas koskaan käskyä. Hänen 
hekumalliset elämäntapansa selittää helposti se seikka, että hän 
oli itämaista syntyperää ja ruumiltaan tavattoman voimakas. 
Hänen palatsissaan Arkangelskojessa oli lähes kolmesataa taulua 
käsittävä kokoelma, joka esitti hänen rakastajattahan. Hänen 
vaimonsa oli Katariinan kuuluisan suosikin, ruhtinas Potemkinin
sisarentytär. Heidän avioelämänsä ei ruhtinaan haihatelevan
luonteenlaadun vuoksi ollut erikoisen onnellista. 

»Ruhtinas Nikolai oli erittäin viehättävä ja sympaattinen henkilö.
Vilpittömyytensä ansiosta hän oli yhtä hyvin tavallisen 
rahvaan kuin hovinkin suosiossa. Hän piti usein loistavia juhlia 
maatilallaan Arkangelskojessa. Viimeinen, joka pidettiin tsaari 
Nikolai I:n kruunajaisten yhteydessä, ylitti loistossa kaikki aikaisemmat
ja teki valtavan vaikutuksen ulkomaalaisiin ruhtinaisiin
ja suurlähettiläisiin. Hänellä oli niin suunnattoman suuret 
tilukset, ettei hän itsekään tiennyt niiden määrää. Nikolai oli 
suuri taiteen harrastaja ja keräsi Venäjän parhaimpiin kuuluvan 
taidekokoelman. Hän vietti elämänsä loppuvuodet Moskovassa 
olevassa talossaan, mihin oli maailman menoon väsyneenä vetäytynyt.
Elleivät hänen elämäntapansa olisi olleet niin häpeälliset, 
että yleinen mielipidekin oli häntä vastaan, häntä olisi voinut 
pitää esikuvallisena ihmisenä.» 

Ruhtinas Nikolai vietti suuren osan elämästään ulkomailla. 
Siellä hän tutustui aikansa kuuluisimpiin taiteilijoihin ja oli heidän
kanssaan kirjeenvaihdossa vielä senkin jälkeen kun oli palannut
kotimaahan. Näillä matkoillaan hän osti lukuisia taide-esineitä
sekä keisarillista Eremitaashi-museota varten että omiin 
kokoelmiinsa. Paavi Pius VI antoi hänelle luvan otattaa jäljennökset
Vatikaanissa olevista Rafaelin freskoita. Kun Eremitaashi
perustettiin, nämä jäljennökset asetettiin erääseen saliin, 
josta sittemmin käytettiin nimitystä Rafaelin galleria. 

Oleskellessaan Pariisissa hänet kutsuttiin usein Versaillesin 

ja Trianoniin. Ludvig XVI ja Maria Antoinette pitivät häntä 
ystävänään ja lahjoittivat hänelle mm. arvokkaan Sfevres’in 
posliinista tehdyn astiaston, joka alun perin oli tarkoitettu 
dauphinille. Kukaan ei tiennyt, miten näiden esineiden myöhemmin
kävi, ennen kuin vuonna 1912 kahden ranskalaisen 
professorin tultua Pietariin tutkimaan sikäläisiä Sfevres’in astiastoja
sain aiheen ryhtyä selvittämään asiaa. Löysin kaluston 
erään huonekalu vajan perältä, missä se oli lojunut yli vuosisadan
ajan kaikkien unohtamana. 

Ruhtinas Nikolai oli myös ystävystynyt Preussin kuninkaan 
Fredrik Suuren ja Itävallan keisarin Josef II:n kanssa. Hän 
tunsi Voltairen, Diderofn, d^lemberPin ja Beaumarchais^, 
ja viimeksi mainittu improvisoi jopa oodinkin hänen kunniakseen.
Ferneyn patriarkka kirjoitti kerran Katariina II:lle, tavattuaan
ensimmäisen kerran ruhtinaan, kiitoskirjeen siitä, että 
oli saanut kohdata miehen, joka oli samalla niin monipuolisesti 
sivistynyt ja henkisiltä lahjoiltaan niin hurmaava. 

»Monsieun), vastasi keisarinna, »jos olette tyytyväinen saadessanne
kohdata ruhtinas Jusupovin, minun on ilmoitettava 
teille, että hän puolestaan on yhtä hurmaantunut teihin.» 

Samanaikaisesti hän kertoi ruhtinaalle siitä edullisesta vaikutuksesta,
minkä tämä oli tehnyt »raivohulluun Ferneyn rahjukseen». 

Vuonna 1774 ruhtinas Nikolai matkusti Pietariin sisarensa 
Eudoxian ja Kuurinmaan herttuan Pietarin häihin. Seremonia 
tapahtui Talvipalatsissa keisarinnan läsnä ollessa. Katariina II 
toivoi, että tällä liitolla olisi onnellinen vaikutus Kuurinmaan 
herttuaan. Hän uskoi ruhtinatar Eudoxian viehätysvoiman ja 
lempeyden tasoittavan aviomiehen kiivasta luonnetta. Mutta 
toivo osoittautui ennen pitkää turhaksi. Herttuan luonne kävi 
entistä inhottavammaksi ja hänen puolisonsa sai kärsiä miehen 
hirvittävistä kiukunpuuskista. Katariina II sai tietää tästä ja 
kutsui nuoren rouvan Pietariin käyttäen hyväkseen poikansa 
suuriruhtinas Paavalin häitä. Ruhtinatar Eudoxia kuoli vietettyään
kaksi vuotta tsaarittaren hoivissa. Kuurinmaan herttua 

lähetti muistoksi langolleen herttuataren makuuhuoneen 
kaluston. Kullatusta puusta taitavasti leikattuja huonekaluja 
peitti sininen silkkikangas. Tämä arvokas kalusto asetettiin 
Arkangelskojen »Kultaiseen saliin», jonka siniseksi maalattuja 
seiniä koristi valkea marmoripylväikkö. 

Vuonna 1795 Nikolai otti vaimokseen Tatjana Vasiljevna 
Engelhardtin, joka oli eräs ruhtinas Potemkinin viidestä sisarentytärestä.


Ruhtinatar Tatjana oli ollut lapsuudestaan asti kuuluisa viehätysvoimastaan.
Kun hän oli 12-vuotias, keisarinna otti hänet 
holhotikseen, ja tyttö valloitti ennen pitkää koko hovin, missä 
hänellä oli lukuisia ihailijoita. Niihin aikoihin saapui Pietariin 
kauneudestaan ja kummallisista päähänpistoistaan kuuluisa 
englannitar, Kingstonin herttuatar. Hän oli rakennuttanut 
ylellisesti kalustetun huvipurtensa kannelle eksoottisen puutarhan,
jossa lenteli harvinaisia lintuja. Herttuatar kiintyi heti 
nuoreen Tatjanaan kohdattuaan tämän Talvipalatsissa. Ennen 
lähtöään hän pyysi keisarinnalta lupaa viedä nuoren suojattinsa 
mukanaan Englantiin, missä hän tekisi tytön suunnattoman 
omaisuutensa ainoaksi perijäksi. Katariina välitti tarjouksen 
Tatjanalle, mutta tämä kieltäytyi jättämästä kotimaataan ja 
hallitsijaansa. 

Tatjana oli 24-vuotias mennessään naimisiin ruhtinas Nikolain 
kanssa, joka siihen aikaan oli jo yli 40-vuotias. Heidän avioliittonsa
oli aluksi erittäin onnellinen, ja pian syntyi poika, jolle 
annettiin nimeksi Boris. Olipa perhe Pietarissa, Moskovassa tai 
kesäasunnossaan Arkangelskojessa, se oli aina lukuisan taiteilijaja
runoilijajoukon piirittämänä. Alexander Pushkin kuului 
heidän perheystäviinsä. Ruhtinas ja ruhtinatar olivat varanneet 
runoilijan vanhemmille Moskovassa asunnon, missä Pushkin 
oleskeli paljon nuoruusvuosinaan. Arkangelskoje, minne runoilija
matkusti usein keväisin, antoi aiheen moneen hänen runoonsa.
Kerran hän sepitti isäntänsä kunniaksi oodin, joka alkoi 
näin: 

Olen luonasi ja näen loistavan palatsin, 
jossa arkkitehdin harppi, paletti ja piirrin 
ovat totelleet innoittavaa mielikuvitustasi, 
kilvoitellen taikamaassa 

Ruhtinatar Tatjana ei ollut ainoastaan erinomainen perheenäiti
ja henkevä seuranpitäjä, vaan hoiti myös erinomaisesti 
perheen liikeasiat. Hänen miehensä omaisuus kasvoi lakkaamatta
hänen ansiostaan ja perheen mailla elävien talonpoikien 
elämä keveni. Hän oli lempeä ja sääliväinen. »Kun Jumala 
koettelee meitä», hänellä oli tapana sanoa, »hän haluaa vain harjoittaa
uskoamme ja kärsivällisyyttämme». 

Hänen hyveensä eivät suinkaan estäneet häntä pitämästä 
koruista. Erityisen intohimoisesti hän ihaili jalokiviä ja pani 
alulle kokoelman, josta myöhemmin tuli kuuluisa. Hän osti 
Pohjantähti-nimisen timantin ja useita koruja, jotka aikaisemmin
olivat kuuluneet Ranskan kruunulle, Napolin kuningattaren
jalokiviä sekä vihdoin ainoalaatuisen säihkyvän Peregrinan, 
joka oli aikoinaan ollut Espanjan Filip II:n ja joskus ammoin, 
niin kerrottiin, Kleopatran omaisuutta. Tarinan mukaan Kleopatra
oli teettänyt tämän helmen sen helmen pariksi, jonka hän 
sulatti viinietikassa voittaakseen Antoniuksen ylellisen aterian 
tarjoamisessa. Juuri tämän legendan muistoksi ruhtinas Nikolai 
oli jäljennyttänyt kankaalle Tiepolon kuuluisat freskot Venetsian
Palazzo Labiasta, Kleopatran pidot ja laivaannousu . Nämä 
jäljennökset koristavat vielä tänä päivänä erästä Arkangelskojen 
salia. 

Ruhtinas, joka rakasti vaimoaan, antoi tälle vapaat kädet 
ostaa jalokiviä mielensä mukaan. Hänen omaperäisyytensä 
ilmeni jopa lahjojen valinnassa. Niinpä hän lahjoitti vaimolleen 
eräänä syntymäpäivänä kaikki Arkangelskojen puistoa koristavat
patsaat ja maljakot, ja kerran ruhtinatar sai eläimiä ja lintuja,
jotka asetettiin tiluksille rakennettuun eläintieteelliseen 
puutarhaan. Mutta hyvää sopua ei kestänyt kauan. Vanhetessaan
ruhtinas alkoi hurjistella. Ruhtinatar halusi vetäytyä pois 

talosta, missä hänen uskoton aviopuolisonsa eleli kuin pasha 
seraljinsa keskellä, ja muutti »Oikku»-nimiseen huvimajaan, 
jonka hän oli rakennuttanut Arkangelskojen puistoon. Vähitellen
hän vieraantui kokonaan muusta maailmasta ja keskittyi 
poikansa kasvattamiseen ja hyväntekeväisyyteen. Hän eli kymmenen
vuotta miehensä kuoleman jälkeen ja meni manan majoille
vuonna 1841 72-vuotiaana säilytettyään viimeisiin hetkiinsä
asti ne harvinaiset ominaisuudet, joihin hänen viehätysvoimansa
ja maineensa perustui. 

Oleskeltuaan useita vuosia eri tahoilla Eurooppaa ja lähi-itää 
ruhtinas Nikolai palasi Venäjälle ja keskittyi koko tarmollaan 
kuvataiteiden kehittämiseen. Hän alkoi kartuttaa Eremitaashia 
ja samanaikaisesti omaa Arkangelskojessa olevaa taidegalleriaansa.
Hän rakennutti puistoon teatterin, missä hänen oma 
näyttelijäseurueensa, soittajansa ja balettiryhmänsä antoivat 
näytäntöjä. Arkangelskojesta tuli taide-elämän keskus, joka viehätti
sekä venäläisiä että ulkomaalaisia. Tästä syystä Katariina
II, joka osasi antaa arvoa Nikokin taiteelliselle maulle ja 
lahjakkuudelle, uskoi kaikki keisarilliset teatterit hänen valvontaansa.


Ruhtinas rakennutti kaksi tehdasta, kristalli- ja posliinitehtaan
puiston liepeille, ja työvoima hankittiin S£vres’in taidepajoista
asti. Koko tuotanto varattiin ystäville ja merkkihenkilöille
annettavien lahjojen valmistukseen. Nämä posliinit, joissa 
on merkintä »Arkangelskoje 1828 — 1830», ovat vielä tänä päivänä
kaikkien keräilijöiden suuressa suosiossa. Tulipalo hävitti 
tehtaat ja niiden varastot, joiden mukana tuhoutui Arkangelskojen
omien tuotteiden lisäksi loistelias Sevres’in »rose du Barry»astiasto,
jonka ruhtinas oli ostanut eräällä Pariisin-matkallaan . 

Vuonna 1799 ruhtinas Nikolai palasi Italiaan, missä hän toimi 
useita vuosia suurlähettiläänä Sardinian, Rooman, Napolin ja 
Sisilian hoveissa. 

Viimeisellä Pariisin-matkallaan vuonna 1804 ruhtinas tapasi 
usein Napoleon I:n. Hänellä oli vapaa pääsy kaikkien Pariisin 

teatterien keisarillisiin aitioihin. Ennen hänen lähtöään ranskalaisten
keisari lahjoitti hänelle kaksi kookasta S^vreshn maljakkoa 
ja kolme gobeliinia. 

Palattuaan kotimaahan ruhtinas jatkoi Arkangelskojen-tilustensa
kaunistamista. Palvomansa Katariina II:n muistoksi hän 
pystytti puistoon temppelin, jonka päätyyn oli kirjoitettu sanat 
))Dea Caterinea ». Temppelin sisällä kohosi jalustallaan tsaaritarta
Minervan hahmossa esittävä pronssipatsas. Patsaan edessä 
oli kolmijalalla uurna, jossa paloi lakkaamatta hajuvesiä ja 
hyvätuoksuisia yrttejä. Kivijalkaan oli kaiverrettu italiankielinen
kirjoitus: T u cui concede il cielo e dietti il fato , voler il 
giusto e poter cio che vuoi . 

»Sinulle, joka olet saanut taivaalta lahjana halun oikeudenmukaisuuteen
ja kohtalolta vallan panna sen täytäntöön.» 

Eräs itämainen ruhtinas, joka oli läpikulkumatkalla Moskovassa,
halusi tutustua Arkangelskojeen ja sen isäntään, mutta 
viimeksi mainittu rakennutti kappelin eteen muurin suojatakseen
sen uskottoman vierailijansa katseelta. Tähän muuriin rakennettiin
harvinaisen muotoisia itämaisia torneja, ja väitetään, että 
ruhtinaan orjat pystyttivät sen kahdessa päivässä. 

Nikolain päävoutina toimi Deroussy-niminen ranskalainen. 
Tämä taipui kaikkiin herransa vaatimuksiin, mutta hänen julma 
suhtautumisensa alustalaisia kohtaan sai näiden vihan syttymään
ilmiliekkiin. Eräänä päivänä talonpojat heittivät ranskalaisen
korkean muurin harjalta alas ja sysäsivät hänen ruumiinsa 
jokeen. Syylliset saatiin kiinni ja he saivat kukin 15 ruoskaniskua.
Sitä paitsi heidän sieraimensa revittiin ja heidän otsaansa 
kirjoitettiin hehkuvalla raudalla sana »murhaaja». Sen jälkeen 
heidät kahlehdittiin ja lähetettiin Siperiaan. 

Nikolai oli päättänyt tehdä Arkangelskojesta loiston ja kauneuden
tyyssijan, ja sen vuoksi puisto uusittiin kokonaan ranskalaiseen
asuun. Veden partaalle pystytettiin neljä uutta huvimajaa,
jotka yhdisti toisiinsa kolme 200 metriä pitkää ansaria. 
Talvipuutarhassa olevat harvinaiset linnut ja etelän kasvit antoi

vat sille ikuisen kesän leiman. Eläintarhaan tuotiin harvinaisia 
otuksia kaukaa vierailta mailta. Keisarinna Katariina hankki 
hänelle Tiibetistä asti kamelipariskunnan. Kamelien ollessa 
matkalla Tsarskoje Seloon erikoislähetti saapui kerran päivässä 
tiedottamaan ruhtinaalle eläinten tilasta. Kerrotaan, että puutarhasta
lähti joka päivä kellon lyödessä kaksitoista haukka 
lentämään linnaan päin ja että lammikoissa uivien kalojen 
kiduksiin oli kiinnitetty kultarenkaat. 

Vuonna 1812 ruhtinas Nikokin oli paettava Arkangelskojesta 
Turashokiin, minne Venäjän armeijat olivat väistyneet etenevien
ranskalaisten tieltä. Hän ei saanut pitkiin aikoihin minkäänlaisia
tietoja tilustensa kohtalosta. Sodan päätyttyä hän palasi 
Moskovaan ja tapasi asuntonsa koskemattomana, mutta Arkangelskoje
oli sitä vastoin kärsinyt pahoja vaurioita. Kaikki puiston
patsaat olivat sirpaleina ja puut oli raiskattu. Kun ruhtinas 
oli nähnyt jumaloimiensa pyhäinjäännösten kärsimät tuhot, 
hänen kerrotaan huudahtaneen: »Nuo ranskalaissiat ovat levittäneet
kuppatautinsa kaikkialle Olympos-vuorelleni.» Hävitys 
oli niin hirvittävä, että ruhtinas joutui vähäksi aikaa vuoteen 
omaksi. 

Ruhtinas Nikokin elämäntavat muuttuivat yhä tuhlailevammiksi.
Hänen suunnaton omaisuutensa salli hänen tyydyttää 
kaikki oikkunsa, ja hän uhrasi varoja yhtämittaisiin juhliin, 
metsästysretkiin ja ylellisiin näytäntöihin. Sitä vastoin hän oli 
kummallisen säästäväinen jokapäiväisissä talousmenoissaan. Tällainen
kitsastelu koitui hänelle kalliiksi. Hän oli määrännyt, että 
keittiössä oli käytettävä sahajauhoja polttopuiden asemasta, ja 
eräänä päivänä syttyi tulipalo, joka tuhosi koko linnan sisustuksen.


Eräs hänen moskovalainen ystävänsä kertoo tapauksesta seuraavin
sanoin: »Viimeinen uutinen Moskovasta: Arkangelskojen
loistava palatsi on palanut, ja onnettomuus on kokonaan 
vanhan ruhtinaan itaruuden syytä, sillä hän oli määrännyt, 

että sahajauhoja on käytettävä polttoaineena. Sahajauhoista ei 
ole kuin yksi askel tuhkaan. Ikkunoista heiteltiin sikin sokin 
arvokkaita taide-esineitä, ja kuuluisasta Canovan ryhmästä, 
Amorista ja Psyykestä, murtuivat kädet ja jalat. Jusupovraukka!
Miksi hän on käynyt niin itaraksi ? Luulen, ettei Arkangelskoje
anna hänelle koskaan anteeksi näitä tuhoja, jotka olisi 
voitu välttää, ja ennen kaikkea sitä, että hän häpäisi paikan 
tuomalla sinne kokonaisen haaremin tanssijattaria ja prostitituoituja.»


Koko Moskova puhui vanhan ruhtinaan häpeällisistä elämäntavoista.
Sen jälkeen kun hänen vaimonsa luopui hänestä, ruhtinas
alkoi elättää linnassa uskomattoman suurta rakastajatarien, 
tanssijatarien ja maalaisnaisten joukkoa. Eräs Arkangelskojen 
teatterin säännöllinen kävijä kertoo, että balettiryhmän ollessa 
näyttämöllä ruhtinas saattoi antaa kepillään merkin, ja silmänräpäyksessä
kaikki nuoret esiintyjät riisuivat itsensä ilkosen alasti. 
Esitanssijatar oli hänen erikoinen suosikkinsa, ja hän kerskaili, 
että tyttö oli annettu hänelle kuninkaallisena lahjana. Mutta 
ruhtinaan suurimpana intohimona oli eräs poikkeuksellisen kaunis
ranskatar, joka kävi äärimmäisen kiusalliseksi ruvettuaan 
juomaan. Kun tyttö päihtyi, hän alkoi riehua kuin paholainen. 
Ensin he alkoivat riidellä, mutta sitten kävivät toistensa kimppuun.
Maljakot ja astiat lensivät pirstoutuen säpäleiksi. Onneton
ruhtinas eli hirvittävän pelon vallassa ja ranskatar rauhoittui 
vasta, kun hänelle oli luvattu jokin ylellinen lahja. Ruhtinaan 
viimeinen lemmikki oli muuan 1 8-vuotias tyttö; hän oli itse siihen
aikaan jo täyttänyt kahdeksankymmentä! 

Ruhtinaan matkalle lähtö oli aina suurtapaus. Hän ei milloinkaan
suostunut lähtemään liikkeelle ilman läheisimpiä ystäviään,
silloisia rakastajattariaan, suurta henkilökuntaa ja soittajaan,
lemmikkikoirista, apinoista, papukaijoista ja suuresta 
kirjamäärästä puhumattakaan. Valmistelut kestivät useita viikkoja
ja seurueen kyyditsemiseen tarvittiin ainakin kuusi ajoneuvoa,
joiden kunkin eteen oli valjastettu kuusi hevosta. Täi

laiset matkavarusteet hänellä oli mukanaan lähtiessään Moskovasta
kesänviettopaikkaansa, missä kanuunanlaukaukset tervehtivät
hänen tuloaan samoin kuin lähtöäänkin. 

Ruhtinas Nikolai kuoli vuonna 1831 kahdeksankymmenen 
ikäisenä. Hänet haudattiin Spaskoje Seloon, hänen Moskovan 
lähistöllä olevalle maatilalleen. Vähän ennen kuolemaansa hän 
lahjoitti Pietarin kaupungille erään sikäläisistä taloistaan. Se 
oli laajan saarnipyökkipuiston keskellä oleva palatsi. Patsaat 
ja marmorimaljakot kuvastelivat siellä lammikoiden pintaan. 
Eräs ministeri otti talon haltuunsa ja puiston lammikkoja käytettiin
talvisin yleisenä luistinratana. 

En malta olla päättämättä tätä lyhyttä esi-isäni elämäkertaa 
uhraamatta muutamaa riviä maatilalle, joka oli hänen lempiharrastuksensa.
»Arkangelskoje», hänellä oli tapana sanoa, »ei 
ole viljelystila, se on tuhlauksen ja ilon lähde.» 

Olen käynyt kuninkaiden ja ruhtinaitten asunnoissa ja tunnen
ylellisempiä ja mahtavampia kuin se. Mutta en tunne linnaa,
jonka suhteet olisivat sopusointuisemmat. En ole missään 
nähnyt ihmiskätten työn yhtyvän niin onnellisella tavalla luonnon
aikaansaannoksiin. Emme tiedä, kuka oli tämän mestariteoksen
todellinen luoja. Arkangelskoje kuului alun perin ruhtinas
Galitzinille, joka pani alulle linnan rakennustyöt. Mutta onni 
kääntyi hänelle vastaiseksi, ja hänen oli pakko myydä se ruhtinas
Jusupoville, joka jatkoi työtä tehden siihen jatkuvasti tärkeitä
muutoksia. Alkuperäisiin piirustuksiin oli merkitty ranskalaisen
arkkitehdin Guernen nimi, mutta hän ei tullut koskaan 
Venäjälle, ja kaiken todennäköisyyden mukaan venäläiset arkkitehdit
toteuttivat suunnitelmat. 

On tuskin väärin olettaa, että ruhtinas Nikolai johti Arkangelskojen
ostettuaan itse töitä käyttäen neuvonantajanaan italialaista 
Pietro Gonzagoa, joka oli niihin aikoihin kuuluisa arkkitehti ja 
teatterien rakentaja. Ruhtinas Nikolai tapasi hänet usein Pieta

rin-asunnossaan ja uskoi hänen tehtäväkseen pystyttämänsä 
teatterin koristelun. Tuntuu luonnolliselta, että tämä italialainen
taituri osallistui myös Arkangelskojen somistustöihin. 

Hieman yksityiskohtaisempi kuvaus on tarpeen sille, joka 
haluaa saada jonkinlaisen käsityksen tästä kauniista asuinpaikasta.
Kuvailen sitä tässä sellaisena kuin sen tunsin. 

Pitkä puistokäytävä johti kuusimetsän halki ympyriäiselle, 
pylväikön kehystämälle pihalle. Linnan pohjakerroksessa olevat 
laajat freskokattoiset pylvässalit oli koristettu marmoripatsain ja 
mestareiden maalauksilla. Kaksi salia oli erityisesti pyhitetty 
Tiepololle ja Hubert Robertille. Kauniiden vanhanaikaisten 
huonekalujen, kukkien ja kasvien ansiosta nämä huoneet säilyttivät
mahtavista mittasuhteistaan huolimatta eräänlaisen 
intiimin tunnelman. Keskustassa olevasta pyörösalista, jota 
käytettiin juhlien aikana, avautuivat ovet puistoon. Kaikki 
Arkangelskojessa käyneet vieraat jäivät hämmästyneinä seisomaan
tältä paikalta avautuvan näkymän edessä — terasseja, 
pitkä patsaiden reunustama ruohomatto, joka eteni taivaanrantaa
kohti hävitäkseen siellä metsän varjoisaan sineen. 

Vasemmassa siipirakennuksessa sijaitsivat ruokasali ja vanhempieni
yksityishuoneet. Ensimmäisessä kerroksessa olivat 
veljeni ja minun huoneeni sekä vierashuoneet. Oikea siipi käsitti 
vastaanottosalit ja kirjaston, jonka 35000 niteen joukossa oli 500 
Elsevier-painosta ja vuodelta 1462, siis kirjapainotaidon alkuajoilta,
peräisin oleva Raamattu. Kaikissa teoksissa oli alkuperäiset
kannet ja ex libris: ex biblioteca Arkangelina. 

Lapsena ollessani uskaltauduin harvoin kirjaston puolelle, 
koska siellä oli luonnollisen kokoinen, pöydän ääressä istuva 
Jean- Jacques Rousseauta esittävä ranskalaiseen asuun puettu 
automaattinukke, joka sisällään olevan mekanismin avulla pystyi
liikuttamaan jäseniään. 

Sivummalla oli kokoelma vanhoja ajopelejä. Muistan varsinkin
eräät kaiverruksin ja kulcakirjailuin koristetut kuomuvaunut,
joiden sisus oli verhottu karmiininpunaisella sametilla. 

Kun istuimella olevaa pielusta kohotti, tuli sen alta näkyviin 
reikätuoli. Ruhtinas Nikolai, jonka oli sairaudestaan huolimatta 
ollut osallistuttava tsaari Paavali I:n kruunajaisiin, oli teettänyt 
tällaisen mukavuuslaitoksen juhlavaunuihinsa. 

Vuonna 1912, varustaessani linnan yksityishuoneita nykyajan 
mukavuuksilla, jouduin viipymään pitkään linnassa valvoessani 
töiden edistymistä. Käytin tilaisuutta hyväkseni ja panetin kuntoon
huonekalu vajat, alustat ja kellarit ja löysin monia merkillisiä
esineitä. Teatterin kellarista osui käsiini suuri pölyinen 
käärö, jossa ei ollut kenenkään muun kuin itsensä Pietro Gonzagon
kulissimaalauksia. Asetin ne viipymättä niille kuuluvalle 
paikalle teatterin näyttämölle, missä ne esiintyivät suuresti 
edukseen. 

Niin ikään löysin kokonaisia laatikollisia Arkangel skojen tehtaista
peräisin olevia posliini- ja kristalliesineitä. Toimitin löytöni
Pietariin, missä ne asetettiin ruokasalin lasikaappeihin. 

Vanhan ruhtinaan kuoleman jälkeen Arkangelskoje siirtyi 
hänen pojalleen ruhtinas Borisille. Tämä oli luonteeltaan monessa
suhteessa isänsä vastakohta. Hänen luontainen riippumattomuutensa,
suorasukainen puhetapansa ja mitään salaamaton
avomielisyytensä aiheuttivat sen, että hänellä loppujen 
lopuksi oli enemmän vihamiehiä kuin ystäviä. Hän ei ystäviään 
valitessaan kiinnittänyt mitään huomiota näiden omaisuuteen 
eikä säätyyn, vain heidän hyvyydellään ja kunniallisuudellaan 
oli hänen mielestään arvoa. 

Kun hänen kerran piti ottaa vastaan tsaari ja tsaaritar, 
hoviministeri oli pyyhkinyt eräitä nimiä pois kutsuvieraiden luettelosta.
Ruhtinas kieltäytyi kuitenkin jyrkästi hyväksymästä 
karsintaa: »Kun olen saanut kunnian saada vieraakseni hallitsijaparin,
kaikkien, jotka ovat minua lähellä, on saatava osallistua 
siihen.» 

Vuoden 1854 suuren nälänhädän aikana ruhtinas Boris kieltäytyi
itse kaikesta ylellisyydestä saadakseen ravintoa talonpojil

leen. Hän hoiti parhaan taitonsa mukaan perimäänsä jättiläismäistä
omaisuutta. Tosiasia on, että hänen isäänsä oli kauan 
askarruttanut ajatus, oliko hänen jätettävä omaisuutensa pojalleen
vai lahjoitettava se valtiolle. Hän pelkäsi näet, että Borisin 
hoidossa kaunis Arkangelskoje muutettaisiin uuteen asuun. 
Nikokin aavistus toteutui, sillä heti isänsä kuoleman jälkeen 
Boris alkoi muuttaa Arkangelskojea tuottoisaksi maatilaksi. 
Suurin osa taideaarteista kuljetettiin Pietariin, eläintarha myytiin,
näyttelijät, tanssijataret ja soittajat erotettiin. Keisari 
Nikolai I puuttui asiaan, mutta liian myöhään: korvaamaton 
vahinko oli jo tapahtunut. 

Ruhtinas Borisin kuoltua hänen leskensä peri koko omaisuuden.
Ruhtinas oli ottanut vaimokseen Sinaida Ivanovna Narishkinan,
josta toisessa avioliitossaan tuli Chauveaun kreivitär. 
Heidän ainoa poikansa ruhtinas Nikolai oli äidinisäni. 



III LUKU 


Syntymäni . — Äitini pettymys. — Berliinin eläintarhassa. — 
Äidinisäni äiti. — Isovanhempani. — Vanhempani. — Veljeni 

Nikolai. 

Synnyin maaliskuun 2. päivänä vuonna 1887 Pietarin-asunnossamme
Moika-kanavan varrella. Minulle on kerrottu, että 
syntymääni edeltävänä päivänä äitini oli ollut Talvipalatsissa 
pidetyissä juhlissa ja tanssinut siellä koko yön. Ystävämme 
näkivät siinä enteen iloisesta luonteenlaadusta ja hyvästä tanssitaidosta.
Perin tosin hänen iloisuutensa, mutta hyvää tanssijaa 
minusta ei tullut koskaan. 

Kasteessa sain etunimekseni Felix. Kummeinani olivat äidinisäni,
ruhtinas Nikolai Jusupov ja tämän äiti, Chauveaun kreivitär.
Ristiäisissä, jotka pidettiin kappelissamme, pappi oli 
vähällä hukuttaa minut kastemaljaan, mihin minut ortodoksisten 
menojen mukaisesti oli upotettava kolmesti. Minut saatiin 
virkoamaan vain suurella vaivalla. Olin niin viheliäisen näköinen
maailmaan tullessani, että lääkärit ilmoittivat minun elävän
enintään vuorokauden, ja kurja ulkonäköni sai silloin viisivuotiaan
veljeni Nikolain huudahtamaan: »Kauheata! Tuo on 
heitettävä ulos ikkunasta!» 

Äitini, jolla oli ollut jo kolme poikaa — kaksi heistä oli kuollut
aivan nuorena — oli niin varmasti luullut saavansa tytön, 
että oli antanut verhota kätkyeni vaaleanpunaisella kankaalla. 
Lohduttaakseen itseään näin suuren pettymyksen johdosta hän 
piti minua puettuna tytön asuun aina viisivuotiaaksi asti. Mutta 

en ollut lainkaan loukkautunut siitä, pikemminkin ylpeä. Kadulla
puhuttelin ohikulkijoita: »Katsokaa kuinka sievä Bebe 

on.» Tällä äitini oikulla oli varmasti vaikutusta luonteeni kehittymiseen.


Eräs varhaisimmista muistoistani liittyy Berliinin eläintarhaan,
missä kävin kerran ollessani vanhempieni kanssa kaupungissa.
Ylläni oli silloin merimiespuku, jonka äitini oli ostanut 
edellisenä päivänä. Eläintarhan sisäänkäytävän luona huomasin 
pienet rattaat, joita opetettu kamelikurki veti lasten suureksi 
riemuksi. Itsepäisten pyyntöjen jälkeen pääsin kyytiin, mutta 
jostakin selittämättömästä syystä lintu pillastui ja lähti täyttä 
karkua kiidättämään minua pitkin puiston käytäviä. Kyyristelin
istuimellani pelon vallassa, sillä kevyet vaunut huojahtelivat 
käänteissä uhkaavasti. Viimein lintu pysähtyi häkkinsä eteen. 
Vartijat ja hoitajattareni olivat juosseet hädissään pitkin puistoa
ja huokasivat helpotuksesta, kun viimein löysivät rattailta 
pienen säikähtyneen pojan, joka oli menettänyt merimieslakkinsa.
Hoitajattareni ajatteli rauhoittaa minut viemällä minut 
leijonanhäkkien luo. Mutta koska pedot näyttivät kääntävän 
minulle mielenosoituksellisesti selkänsä, kutitin yhtä niistä takapuolesta
pienellä kävelykepilläni saadakseni sen palaamaan lähemmäksi.
Mutta eläin ei ollut millänsäkään, ilmaisi vain halveksumisensa
mahdollisimman sivistymättömällä tavalla antamatta
lainkaan arvoa uudelle puvulleni, josta olin kovin ylpeä. 

Oxfordin opiskeluaikanani sain kerran lomamatkalla halun 
käydä verestämässä vanhoja muistoja Berliinin Zoossa. Suurikokoinen
»Missi»-niminen marakatti ystävystyi minuun niin silminnähtävästi
— todennäköisesti antamieni herkkupalojen johdosta
— , että vartija antoi minulle luvan mennä sen häkkiin. 
Hyväksyin vartijan ehdotuksen ilman erikoista innostusta, mutta 
»Missi» ilmaisi mielihyvänsä kietomalla pitkät käsivartensa ympärilleni
ja rutistamalla minut karvaista rintaansa vasten. Tällainen
hellyydenosoitus ei minusta kuitenkaan ollut kovin miellyttävää,
ja mietin miten voisin livistää pakoon. Mutta kun aloin 

osoittaa lähdön merkkejä, apina yltyi huutamaan kimakalla 
äänellä niin sydäntä särkevästi, että vartija ehdotti pientä yhteistä
kävelyretkeä sen rauhoittamiseksi. Tarjosin käteni nuorelle
ystävälleni ja lähdimme astelemaan yhdessä puiston käytäviä
pitkiä ohikulkijoiden suureksi riemuksi. 

Aina kun matkustin Berliinin kautta, kävin tervehtimässä 
apinaystävääni. Eräänä päivänä havaitsin häkin tyhjäksi. 
»’Missi’ on kuollut», sanoi sen hoitaja silmät kyynelissä. Tämän 
kunnon miehen tuska oli liikuttavaa. Se oli viimeinen käyntini 
Berliinin Zoossa. 

# # 

# 

Minulla oli lapsuudessani melko harvinainen tilaisuus tutustua 
äidinisäni äitiin, Sinaida Ivanovnaan, josta tuli toisessa avioliitossaan
Chauveaun kreivitär. Olin vain kymmenvuotias hänen 
kuollessaan, mutta siitä huolimatta hänen muistonsa on lähtemättömästi
syöpynyt mieleeni. Hänen hämmästyttävä kauneutensa
herätti ihailua kaikissa hänen aikalaisissaan. Hän vietti 
erittäin iloista elämää ja hänen monista seikkailuistaan keskusteltiin
yleisesti. Kerran hän rakastui romanttisesti erääseen nuoreen
vallankumoukselliseen, jota hän seurasi Suomeen, kun mies 
suljettiin Viaporin linnoituksen vankilaan. Hän osti vankilaa 
vastapäätä olevalla kukkulalla sijaitsevan talon saadakseen huoneestaan
käsin katsella rakastettunsa vankikopin ikkunaa. 

Kun hänen poikansa meni naimisiin, hän luovutti nuorelle 
parille Moikan-asuntonsa Pietarista ja asettui asumaan Liteinajakadun
varrella olevaan taloon, jonka hän oli rakennuttanut tarkalleen
Moikan-talon kaltaiseksi mutta pienempään mittakaavaan.


Kun hänen kuolemansa jälkeen kerran järjestelin hänen papereitaan,
löysin joukon kirjeitä, joiden allekirjoittajat kuuluivat 
sen ajan suurimpiin mahtihenkilöihin. Niiden joukossa oli keisari
Nikolai I:n kirjoittamia kirjeitä. Nämä eivät jättäneet epäilyksen
sijaa ruhtinataren ja Nikolain välisten suhteiden lähei

syydestä. Eräässä kirjeessä tsaari tarjoutui lahjoittamaan hänelle
Tsarskoje Selossa olevan Eremitaashi-nimisen huvimajan, 
minne hän kutsui ruhtinattaren viettämään kesää saadakseen 
olla hänen lähellään. Vastauksen luonnos oli kiinnitetty nuppineulalla
tsaarin kirjeeseen. Ruhtinatar Jusupov kiitti siinä tsaaria
jalomielisestä tarjouksesta, mutta kieltäytyi ottamasta vastaan
lahjaa esittäen syyksi sen, että hän oli tottunut asumaan 
kotonaan ja että hänen omistamansa talot riittivät siihen mainiosti.
Siitä huolimatta hän osti keisarin palatsin alueeseen rajoittuvan
maapalstan ja rakensi sille huvimajan, joka oli tarkka 
jäljennös tsaarin tarjoamasta. Hän kutsui sinne usein vieraakseen
hallitsijaparin. 

Kaksi tai kolme vuotta myöhemmin hän riitaantui tsaarin 
kanssa ja lähti ulkomaille. Hän asettui asumaan Pariisiin, mistä 
hän osti itselleen talon Päre des Princes’istä. Koko toisen keisarikunnan
aikainen Pariisi kiirehti käymään hänen vastaanotoillaan,
ja Napoleon, jota nuoren naisen viehkeys ei suinkaan 
jättänyt tunteettomaksi, teki muutamia lähestymisyrityksiä, 
mutta ne jäivät vaille vastakaikua. 

Tuileries’ssä pidetyissä juhlissa hänelle esiteltiin muuan nuori 
ranskalainen upseeri Chauveau, joka oli miellyttävän näköinen 
mutta varaton. Kaunis upseeri miellytti ruhtinatarta ja ennen 
pitkää he solmivat avioliiton. Ruhtinatar osti miehelleen Bretagnessa
olevan Keriolet’n linnan ja hankki hänelle kreivin arvonimen.
Kreivi kuoli kuitenkin pian tämän jälkeen ja testamenttasi
KeriolePn linnan rakastajatarelleen. Sinaida raivostui kolttosesta
niin suuresti, että osti linnan kohtuuttoman kalliista 
hinnasta kilpailijaltaan ja lahjoitti sen departementin viranomaisille
sillä ehdolla, että siitä tehtäisiin museo. 

Teimme joka vuosi vierailun hänen luokseen Pariisiin. Hän 
eli yksin seuranaisensa kanssa Päre des Princeshssä olevassa 
talossaan. Meidät oli majoitettu huvimajaan, jonka maanalainen
käytävä yhdisti taloon, ja kävimme vain iltaisin hänen luonaan.
Muistan vieläkin, miten hän istui mahtavana suuressa 

nojatuolissaan, jonka selkämykseen oli kuvattu kolme kruunua 
— ruhtinaan, markiisin ja kreivin. Korkeasta iästään huolimatta 
hän oli yhä kaunis ja hänen ryhtinsä ja esiintymisensä yhtä 
majesteetillista ja hienostunutta kuin menneinäkin päivinä. 
Vanha kreivitär maalasi ja parfymoi itsensä aina huolellisesti ja 
käytti venäläistä peruukkia ja runsaasti helmikäätyjä. 

Joissakin suhteissa hän oli merkillisen kitsas. Niinpä hänellä 
oli tapana tarjota meille homehtuneita suklaamakeisia, joita hän 
säilytti vuorikristallisessa jalokivin koristellussa makeisrasiassa. 
Olin ainoa, joka suostuin ottamaan niitä, ja luulen, että juuri 
siitä syystä hän hyväksyi minut paremmin kuin muut. Nähdessään
minun ottavan makeisia, joista muut kieltäytyivät, hän syleili
minua lämpimästi ja sanoi: »Minä pidän tuosta lapsesta.» 

Hän kuoli Pariisissa satavuotiaana vuonna 1897 jättäen äidilleni
kaikki korunsa, veljelleni Pariisissa olevan talonsa ja minulle 
itselleni kaikki Pietarissa ja Moskovassa olevat kiinteistönsä. 

Vuonna 1925, ollessani Pariisissa maanpaossa, luin lehdistä, 
että bolshevikit olivat Pietarissa olevia talojamme tutkiessaan 
löytäneet ruhtinattaren makuuhuoneesta salaisen oven, jonka 
taakse piilotetussa arkussa oli miehen luuranko . . . Mietiskelin 
kauan, mikä salaisuus, mahtoi kytkeytyä tähän omituiseen löytöön.
Oliko mahdollista, että luuranko oli entinen nuori vallankumouksellinen,
jota ruhtinatar oli rakastanut ja jonka hän oli 
piilottanut luokseen miehen kuolemaan asti — autettuaan hänet 
ensin pakosalle? Muistan, että kun järjestelin kerran samassa 
huoneessa isoäitini äidin papereita, tunsin niin omituista selittämätöntä
pahan olon tunnetta, että kutsutin huoneeseen palvelijani,
jotta minun ei olisi tarvinnut olla siellä yksin. 

Päre des Princes’issä oleva talo jäi pitkäksi aikaa asumattomaksi,
kunnes se lopulta myytiin suuriruhtinas Pavel Aleksandrovitshille.
Suuriruhtinaan kuoltua se joutui Dupanloup-tyttökoululle,
missä myöhemmin minun tyttäreni suoritti opintonsa. 

# * 

# 

Äidinisäni ruhtinas Nikolai Borisovitsh Jusupov, joka oli 
Chauveaun kreivittären poika hänen ensimmäisestä avioliitostaan,
oli luonteeltaan varsin erikoislaatuinen henkilö. Hän opiskeli
loistavalla menestyksellä Pietarissa ja astui sitten valtion 
palvelukseen. Vuonna 1854, Krimin sodan aikana, hän varusti 
ja aseisti omilla varoillaan kaksi jalkaväkipataljoonaa. 

Turkin sodan aikana ruhtinas lahjoitti armeijalle sairasjunan, 
joka kuljetti haavoittuneita alkeellisista kenttäsairaaloista Pietarin
sairaaloihin. Hänen hyväntekeväisyystoimintansa ulottui 
myös siviilielämän aloille. Hän perusti useita erilaisia hoitoloita 
ja huolehti erityisesti kuuromykkien hyväksi perustetusta opistosta.
Ruhtinaan luonteessa oli kuitenkin merkillisiä vastakohtia;
hän uhrasi suunnattomia summia rahaa hädänalaisten ja 
raajarikkoisten auttamiseen, mutta oli uskomattoman säästäväinen
jokapäiväisessä elämässään. Matkoilla ollessaan hän asettui 
aina asumaan kaikkein vaatimattomimpaan hotelliin ja käytti 
palvelusväen portaita välttääkseen ovella juomarahoja kärkkyvät 
palvelijat. Koska hänelle oli erittäin vaikea olla mieliksi, kaikki 
alkoivat pelätä häntä. Matkustaminen hänen kanssaan oli äidilleni
ankara koettelemus. Pienentääkseen kuluja vastaanotoillaan 
Pietarissa hän sammutti sähkövalot useista salongeista, jolloin 
vieraiden oli sullouduttava jo entuudestaan täysiin huoneisiin. 
Leskikeisarinna, joka muisti hyvin äidinisäni omituiset oikut, 
kertoi kerran, että suurten päivällisten aikana saattoi pöydille 
asetetuissa maljakoissa olla oikeiden hedelmien seassa tekohedelmiä,
jotta pöytä olisi näyttänyt runsaammalta. Erään tällaisen 
vuonna 1875 pidetyn illanvieton aikana tapahtui hänen palatsissaan
tsaari Aleksanteri II:n ja ranskalaisen kenraali Le Flon 
välinen historiallinen kohtaus. 

Bismarck oli niihin aikoihin sotaisella tuulella eikä suinkaan 
salannut aiettaan »tehdä selvää jälkeä Ranskasta». Hätääntynyt 
Ranskan hallitus lähetti kenraali Le Flon Pietariin taivuttamaan
tsaaria puuttumaan asiain kulkuun, jotta sota olisi voitu 
välttää, ja minun äidinisäni tehtäväksi annettiin järjestää 

illanvietto, jonka aikana tsaari ja ranskalainen voisivat kohdata 
toisensa. 

Sinä iltana esitettiin palatsin teatterissa ranskalainen näytelmä. 
Oli sovittu, että näytännön jälkeen tsaari vetäytyisi erääseen lämpiössä
olevaan ikkunansyvennykseen, jossa ranskalainen voisi 
tavata hänet. Kun äidinisäni näki heidät kahden kesken, hän 
viittasi luokseen äitini ja sanoi hänelle: »Katsohan ja pidä mielessäsi,
mitä nyt näet: olet ollut avustajana historiallisessa keskustelussa,
jossa ratkaistaan Ranskan kohtalo.» 

Aleksanteri II antoi vaaditun lupauksen ja Bismarck sai tiedon,
että Venäjä oli valmis mobilisoimaan, ellei Saksa luopuisi 
sotaisesta asenteestaan. 

Äidinisäni rakasti intohimoisesti musiikkia ja oli itsekin erinomainen
viuluniekka; hänen kauniiseen viulukokoelmaansa kuului
mm. Stradivarius ja Amati. Äitini, joka oletti minun perineen 
osan hänen isänsä musikaalisesta lahjakkuudesta, alkoi kouluttaa 
minusta viulunsoittajaa erään Konservatorion professorin johdolla.
Rohkaistakseen minua hän luovutti minulle Stradivariuksen,
mutta yritys oli turha, ja ennen pitkää Stradivarius pantiin 
syrjään ja soittotuntini keskeytettiin. 

Ruhtinas Nikolain taidekokoelmat saivat nyt uuden suosijan 
äidinisästäni. Hänen työhuoneensa lasikaapeissa oli harvinainen 
kokoelma nuuskarasioita sekä vuorikristallikulhoja, jotka olivat 
täynnä jalokiviä ja muita arvokkaita koruja. Hän oli perinyt 
isoäidiltään ruhtinatar Tatjanalta intohimoisen halun kerätä 
jalokiviä. Hänellä oli aina mukanaan nahkakukkaro, jossa olevia 
irrallisia jalokiviä hän mielellään sormeili ja levitteli ystäviensä 
ihasteltavaksi. Muistan, miten ruhtinas usein hauskutti minua 
lapsena ollessani pyörittämällä pöydällä niin kauniisti hohtavaa 
ja jalonmuotoista helmeä, ettei kukaan ollut tohtinut lävistää sitä. 

Äidinisäni kirjoitti useita musiikkia koskevia teoksia ja merkittävän
tutkimuksen sukumme historiasta. Hänen vaimonsa oli 
Ribeaupierren kreivitär Tatjana Alexandrovna. En ole tavan

nut koskaan häntä, sillä hän kuoli ennen äitini avioliittoa. Äidinäitini
oli sairaalloinen, minkä vuoksi isovanhempani matkustelivat
usein ulkomaille kylpyläkaupunkeihin ja Sveitsiin, missä 
heillä oli tila Lac Lemanin rannalla. Alinomainen ulkomailla 
asuminen koitui ajan oloon vahingolliseksi heidän omaisuutensa 
hoidolle. Moneen otteeseen laiminlyötyjen maittemme kohentaminen
vaati vanhemmiltani suuria ponnistuksia. 

Äidinisäni kuoli Baden-Badenissa pitkällisen sairauden jälkeen.
Siellä muistan nähneeni hänet ollessani muutaman vuoden 
ikäinen. Veljeni ja minä kävimme usein tervehtimässä häntä 
hotellissa, minne hän oli muuttanut. Tapasimme hänet istumassa
Voltaire-nojatuolissa jalat kiedottuina skotlantilaisvaippaan.
Hänen vierellään olevalle pöydälle oli ahdettu suuri joukko 
lääkkeitä sekä pullo malagaa ja laatikollinen keksejä. Hänen 
kanssaan nautin ensimmäisen aperitifini. 


Äidinäitiäni en nähnyt koskaan. Hän kuoli jo ennen äitini 
avioliittoa, ja kertoman mukaan sekä Winterhatterin maalaaman 
erinomaisen muotokuvan perusteella hän oli hyvä, kaunis ja 
älykäs. Hän piti mielellään ympäristössään »prijivalkeja», eräänlaisia
palvelijoita, joiden tehtäviä ei kukaan täsmälleen tiedä, 
mutta joita tapaa joskus vanhoissa perheissä kuin talouteen 
kiinteästi kuuluvina osina. Eräällä tällaisella palvelijalla, Anna 
Artamonovnalla oli ainoana puuhana pitää silmällä erittäin kaunista
kärpännahkapuuhkaa, jota säilytettiin pahvilieriössä. Kun 
Anna oli kuollut, äidinäitini aukaisi lieriön: puuhka oli hävinnyt 
jäljettömiin. Sen paikalla oli kirjelappunen, johon oli kirjoitettu: 
»Hyvä Jeesus Kristus, anna minulle anteeksi. Pyyhi pois palvelijasi
Annan tahtoen tai tahtomattaan tekemät synnit.» 

Äidinäitini kiinnitti suurta huomiota tyttärensä kasvatukseen. 
Äitini oli jo seitsemän vuoden ikäisenä selvillä kaikista suuren 
maailman tavoista, osasi ottaa vastaan vieraita ja seurustella 

heidän kanssaan. Eräänä päivänä, kun äidinäitini odotti erästä 
suurlähettilästä luokseen vierailulle, hän antoi äitini, silloin vielä 
lapsen, tehtäväksi vieraan vastaanottamisen. Äitini teki kaikkensa,
tarjoili vieraalle teetä ja savukkeita . . . mutta turhaan! 
Suurlähettiläs, joka odotti talon emännän saapumista, ei kiinnittänyt
vähäisintäkään huomiota pienen tytön ponnisteluihin eikä 
sanonut tälle sanaakaan. Äitini oli aivan läkähtymäisillään, kun 
hän äkillisen mielijohteen vallassa sanoi: »Peut-etre voulez-vous 
faire pipi?» (Haluatteko kenties mennä piipille?) Suurlähettiläs 
suli silmänräpäyksessä. Äidinäitini, joka astui huoneeseen juuri 
sillä hetkellä, tapasi vieraansa nauramasta täyttä kurkkua. 


Isäni vanhemmista tunsin vain isäni äidin. Isoisäni Felix 
Elston kuoli paljon ennen vanhempieni avioliittoa. Väitetään,
että hän oli Preussin kuninkaan Fredrik Wilhelm IV:n ja 
Tiesenhausenin kreivittären poika. Kreivitär oli kuninkaan 
sisaren, keisarinna Aleksandran hovineiti, ja seurasi emäntäänsä 
tämän matkustaessa Preussiin tervehtimään veljeään. Hovineiti
synnytti Preussin kuninkaassa sellaisen intohimon, että 
tämä lupasi ottaa hänet vaimokseen. Jotkut väittävät, että seikkailu
todella johti morganaattiseen avioliittoon, toiset taas, että 
nuori nainen kieltäytyi kunniasta, jotta hänen ei olisi tarvinnut 
hylätä keisarinnaansa, mutta että hän ei kuitenkaan halunnut 
torjua Preussin kuningasta luotaan, ja tämän salaisen rakkauden 
hedelmä oli Felix Elston. Eräät sen ajan pahansuovat henkilöt 
näkivät pojan nimessä kaksi ranskalaista sanaa: elle satonne 1 , 
joka muka olisi ilmaissut nuoren äidin tunteita. 

Isoisäni eli Saksassa kuusitoistavuotiaaksi asti, jolloin hän 
muutti Venäjälle ja liittyi armeijaan. Myöhemmin hänestä tuli 
Donin kasakkain komentaja. 

Hän oli ottanut aviopuolisokseen Sumarokovin kreivittären 


1 Ransk. = häntä ihmetyttää. Suom. huom. 

Elena Sergejevnan, joka oli sukunsa viimeinen edustaja. Tästä 
syystä tsaari antoi isoisälleni Elstonille oikeuden käyttää myös 
vaimonsa sukunimeä. Sama kunnia suotiin isälleni hänen mennessään
naimisiin Jusupovien ruhtinaiden viimeisen jälkeläisen 
kanssa. 

Isoäitini oli herttainen pieni ja pulleahko nainen, jonka ilme 
ja kasvot säteilivät hyvyyttä. Hänen mielikuvituksensa ilmeni 
joskus hyvin hullunkurisella tavalla. Hänellä oli tapana täyttää 
lukemattomien hamekertojensa taskut rihkamalla, joista hän 
käytti sanontaa: hyödyllisiä lahjoja, joilla saa ystäviä. Se oli 
merkillinen kokoelma tohveleita, hammasharjoja, lääkkeitä ja 
erilaisia toalettivälineitä, jopa kaikkein intiimeimpiäkin. Hän 
levitti tämän sekamelskan vieraittemme nähtäväksi ja koetti 
heidän ilmeistään lukea, mikä heitä kulloinkin eniten miellytti. 
Vanhempani käyttivät mitä ovelimpia keinoja saadakseen hänet 
pysymään huoneistossaan, kun meillä oli ulkomaalaisia vieraita. 

Isoäidilläni oli kaksi intohimoa: postimerkkien keräily ja silkkiäistoukkien
hoito. Viimeksi mainitut täyttivät koko talon; niitä 
oli nojatuoleissa, ja vieraamme tärvelivät vaatteensa istuutuessaan
niiden päälle. 

Ollessamme Krimillä isoäitini mielenkiinto kohdistui puutarhaan.
Tässäkin suhteessa kävi ilmi hänen merkillinen ajatuksenjuoksunsa.
Hän oli saanut päähänsä, että simpukoista sai erinomaista
lannoitetta ruusuille, ja etsiskeli niitä kaikkialta tiluksiltamme.
Palattuaan hän survoi saalistaan jaloillaan, kunnes se 
muuttui limaiseksi tahtaaksi, ja luovutti sen sitten puutarhureille. 
Nämä varoivat visusti käyttämästä sitä, mutta koska he halusivat 
olla isoäidilleni mieliksi, he eivät milloinkaan laiminlyöneet 
antaa hänelle muutamaa viikkoa myöhemmin paria kaunista 
ruusua, joiden erinomainen kauneus, niin he sanoivat, oli yksinomaan
simpukkalannoitteen ansiota. 

Hänen anteliaisuutensa oli rajaton. Lahjoitettuaan pois kaiken 
minkä omisti hän jatkoi hädänalaisten auttamista ystäviensä välityksellä.
Hän piti paljon veljestäni ja minusta, vaikka joutuikin 

usein pilantekomme uhriksi. Eräs suosituimmista huveistamme 
oli pysäyttää hänen hissinsä kerrosten puoliväliin. Kun säikähtynyt
ja onneton nainen alkoi huutaa hädissään, juoksimme 
ensimmäisinä »apuun» päästääksemme hänet pälkähästä, mitä 
palvelusta hän ei koskaan jättänyt avokätisesti korvaamatta. 
Käytimme samaa menetelmää sellaisiin vieraisiin, joista emme 
pitäneet, mutta huolehdimme aina siitä, että he pääsivät vapauteen
ennen apuun rientävien palvelijoiden saapumista. 

Muutamaa minuuttia ennen kuolemaansa isoäitini käski uskollisena
kummalliselle harrastukselleen tuoda luokseen silkkiäistoukkansa.
Luotuaan niihin viimeisen katseen hän heitti henkensä
levollisesti. 


»Kuljen suoraan tietäni» on Sumarokovien tunnuslause. Isäni 
pysyi koko elämänsä ajan uskollisena tälle tunnukselle, ja hän oli 
moraalisesti paljon korkeammalla tasolla kuin suurin osa meitä 
ympäröivistä ihmisistä. Ruumiillisesti hän oli kookas, kaunis, 
sulavaliikkeinen ja elegantti mies ja hän säilytti vanhoihin päiviinsä
asti ylevän ryhtinsä. Hänellä oli oikeastaan tervettä järkeä
enemmän kuin todellista älyä. Hänen hyvyytensä miellytti 
kaikkia alempisäätyisiä ja varsinkin hänen alaisiaan, mutta hän 
ei osannut diplomaattisesti suhtautua häntä arvossa ylempiin, 
ja etenkin hänen suorasanaisuutensa tuotti hänelle joskus hankaluuksia.


Isäni tunsi jo nuoruudessaan mieltymystä sotilasuraan ja 
ilmoittautui kavaljeerikaartin rykmenttiin, jonka komentaja hänestä
tuli. Myöhemmin hänet ylennettiin keisarin seurueeseen 
kuuluvaksi kenraaliksi. Vuoden 1914 lopulla hallitsija määräsi 
hänet tehtäviin ulkomaille ja hänen palattuaan Moskovan kenraalikuvernööriksi.


Meidän lasten suhteet isään eivät milloinkaan kehittyneet kovin
läheisiksi. Ne supistuivat siihen, että suutelimme häntä 



36 Ennen maanpakoa 

kädelle aamuisin ja iltaisin. Hänellä ei ollut minkäänlaista käsitystä
meidän elämästämme ja harrastuksistamme. 

# # 


Äitini oli hurmaava. Hän oli olemukseltaan siro ja viehättävä, 
hänen hiuksensa olivat sysimustat, ihonsa pronssinruskea ja hänen
siniset silmänsä loistivat kuin tähdet. Hän ei ollut ainoastaan
älykäs, sivistynyt ja taiteellinen, vaan myös tavattoman 
hyväsydäminen. Kukaan ei voinut vastustaa hänen viehätysvoimaansa,
mutta hän ei milloinkaan ollut siitä ylpeä, vaan piti 
vaatimattomuutta ja yksinkertaisuutta suurimpana hyveenä. 
Hänellä oli tapana sanoa meille: »Mitä enemmän taivas on teille 
lahjojaan antanut, sitä enemmän teillä on velvollisuuksia muita 
kohtaan. Olkaa vaatimattomia, ja jos teille on suotu jossakin 
suhteessa enemmän kuin muille, älkää antako vähempiosaisten 
huomata sitä.» 

Hän sai avioliittotarjouksia sen ajan Euroopan kuuluisimmista 
suvuista, jopa hallitsijaperheistäkin, mutta kieltäytyi, koska 
halusi ottaa miehekseen sen, joka häntä itseään miellytti. Isoisäni,
joka mielikuvituksessaan näki hänet jo valtaistuimella, oli 
lohduton nähdessään, miten vähän kunnianhimoinen hänen tyttärensä
oli. Hänen surunsa vain kasvoi, kun hän sai kuulla, 
että hänen tyttärensä oli päättänyt ottaa miehekseen erään kreivi 
Sumarokov-Elstonin, joka oli tavallinen kaartinupseeri. 

Äidilläni oli niin luontaiset tanssijattaren ja näyttelijän lahjat, 
että hän oli parhaiden ammattiesiintyjien veroinen. Kerran hovissa
pidettyjen suurten juhlien aikana — kaikkia vieraita oli 
pyydetty pukeutumaan XVI vuosisadan pajarien pukuun — 
itse tsaari pyysi häntä esittämään venäläisiä tansseja. Vaikka 
äitini ei ollut harjoitellut kertaakaan orkesterin kanssa, hän 
improvisoi niin loistavasti, että soittajat seurasi vat häntä vaivatta
ja äitini huudettiin viisi kertaa esiin. 

Kuuluisa moskovalainen teatterinjohtaja Stanislavski, joka oli 

nähnyt hänen esiintyvän Edmond Rostandin »Romaneskeissa» 
erään hyväntekeväisyysnäytännön aikana, vannotti häntä liittymään
seurueeseensa, »koska hänen oikea paikkansa oli teatterissa».


Kun Espanjan kuninkaan täti infanta Eulalia saapui Venäjälle, 
vanhempani pitivät vastaanoton hänen kunniakseen Moskovanasunnossamme.
Infanta Eulalia kuvailee muistelmissaan äidistäni
saamiaan vaikutelmia: 

»Kaikista kunniakseni pidetyistä juhlista jäi ruhtinatar Jusupovin
vastaanotto erityisesti mieleeni. Ruhtinatar oli erittäin 
kaunis nainen, eräs niistä ihmeellisistä kaunottarista, jotka jäävät 
tuon aikakauden symboleiksi; hän eli suunnattoman loiston keskellä,
ainoalaatuisen ylellisessä ilmapiirissä, mitä puhtaimpien 
bysanttilaisten taide-esineiden ympäröimänä suuressa palatsissa, 
jonka ikkunat avautuivat kolkkoon, kellotapulien täyttämään 
kaupunkiin. Prameileva ylellisyys ja venäläinen riehakkuus saavuttivat
täällä huippunsa yhtyneinä mitä aidoimpaan ranskalaiseen
eleganssiin. Tällä vastaanotolla oli talon emännällä yllään 
hovipuku, joka oli ommeltu täyteen briljantteja ja hohtavia 
helmiä. Kauniina ja ihailtavan joustavana hän kantoi jättiläismäisillä
helmillä ja timanteilla koristettua kakosnikiä , korua, 
jota Venäjällä käytetään hovidiadeemimme sijasta ja joka on jo 
sinänsä omaisuuksien arvoinen. Ihmeellinen sädehtivien itämaisten
ja länsimaisten korujen mielikuvituksellinen kokoelma 
täydensi asun. Helmikäädyt, kultaiset bysanttilaisaihein koristellut
rannerenkaat, helmi- ja turkoosiko rut, sormukset, jotka 
sädehtivät kaikkia värejä, kaikki nämä tekivät ruhtinatar Jusupovista
niin vaikuttavan hahmon, että olisi voinut kuvitella 
katselevansa bysanttilaisen keisarikunnan hallitsijatarta.» 

Mutta eräässä toisessa virallisessa tilaisuudessa kaikki oli toisin.
Vanhempani kuuluivat suuriruhtinas Sergein ja suuriruhtinatar
Elisavetan seurueeseen näiden matkustaessa Englantiin 
kuningatar Viktorian riemujuhliin. Koska Englannin hovitavat 
edellyttivät runsaita koruja, suuriruhtinas oli kehottanut äitiäni 

ottamaan mukaansa kauneimmat helmensä ja jalokivensä. Punaisella
nahalla verhottu laukku, jossa korut olivat, uskottiin 
erään kamaripalvelijan huostaan. Kun äitini alkoi illalla Windsoriin
saavuttuaan pukeutua päivällistä varten, hän pyysi kamarineitoaan
ottamaan korut esille; laukkua etsittiin kaikkialta, mutta 
se oli peruuttamattomasti kateissa, ja niinpä ruhtinatar Jusupov 
esiintyi sinä iltana upeassa asussa mutta ilman ainoatakaan korua. 
Seuraavana päivänä laukku löytyi erään saksalaisen prinsessan 
huostasta; hänen matkatavaransa olivat sekaantuneet vanhempieni
laukkujen kanssa. 

Pienenä ollessani minun suurin iloni oli nähdä äitini juhlapuvussa.
Muistan vieläkin hyvin erään soopelinnahalla koristetun
samettipuvun, joka äidilläni oli yllään Moikassa kiinalaisen 
valtiomiehen Li-Hung-Tshangin kunniaksi pidetyillä päivällisillä.
Hänen kaulallaan oli timanteista ja mustista helmistä 
tehty koru. Sinä iltana antoi kiinalainen näytteen kotimaansa 
merkillisistä kohteliaisuussäännöistä. Aterioinnin päätyttyä astui
Li-Hung-Tshangin eteen kaksi kiiltävänappisiin pukuihin 
pukeutunutta kiinalaista palvelijaa, joista toinen kantoi käsissään 
hopeista kulhoa ja toinen riikinkukon sulkia ja lautasliinaa. Kiinalainen
otti sulan käteensä, kutitti sillä kurkkuaan ... ja ylenantoi
koko päiväillensä kulhoon. Kauhistunut äitini kääntyi 
vasemmalla puolellaan istuvan diplomaatin puoleen, joka oli 
palvellut useita vuosia Taivaallisessa keisarikunnassa. 

— Ruhtinatar, mies virkkoi, tämä teko merkitsee mitä suurinta
kunnianosoitusta teille, sillä Li-Hung-Tshang on sillä tahtonut
näyttää, miten suuren arvon hän antaa teidän ruokalajeillenne
ja että hän on valmis aloittamaan uudelleen. 

Äitini oli erittäin suosittu tsaarin perheessä, ja erikoisesti tsaarin
sisar, suuriruhtinatar Elisaveta piti hänestä. Äitini suhteet 
tsaariin olivat myös hyvät, mutta hänen ystävyytensä tsaarittaren
kanssa ei kestänyt kauan. Hän oli liian itsenäinen salatakseen 
mielipiteensä, vaikka ne eivät olisikaan olleet kovin miellyttävää
kuultavaa. Tsaaritar lakkasi kutsumasta äitiäni luokseen 

eräiden hänen läheisyydessään olevien henkilöiden painostuksesta.


Kun hovihammaslääkäri tohtori Kastritski palasi vuonna 1917 
Tobolskista, missä tsaarin perhe oli silloin vangittuna, hän välitti 
meille tsaarin lähettämän viimeisen tervehdyksen: 

»Kun tapaatte ruhtinatar Jusupovin, sanokaa hänelle, että olen 
nyt havainnut, miten oikeassa hän oli varottaessaan meitä. Jos 
hänen neuvojaan olisi seurattu, monet traagiset tapahtumat olisi 
varmasti voitu välttää.» 

Ministerit ja poliitikot pitivät äitini kaukonäköisyyttä ja hänen 
arvostelukykyään erittäin suuressa arvossa. Hänestä olisi voinut 
tulla esi-isänsä ruhtinas Nikokin arvokas seuraaja ja salonkipolitiikan
elvyttäjä. Hänen vaatimattomuutensa esti kuitenkin häntä 
omaksumasta tällaista osaa, ja itse asiassa tämä seikka vain lisäsi 
häntä kohtaan tunnettua arvonantoa. 

Äitini ei ollut erityisen kiinnostunut rahoista, vaan antoi isäni 
hoitaa liikeasioita mielensä mukaan ja syventyi hyväntekeväisyystyöhön
ja talonpoikiemme kohtalon keventämiseen. Ei liene 
väärin ajatella, että jos hän olisi valinnut puolisokseen toisen 
miehen, hän olisi voinut näytellä huomattavaa osaa ei vain 
Venäjällä vaan koko Euroopassa. 

# # 

# 

Ne viisi ikävuotta, jotka erottivat minut veljestäni Nikolaista, 
pitivät meitä aluksi jonkin verran loitolla toisistamme, mutta 
kuusitoista vuotta täytettyäni meistä tuli läheiset ystävät. Nikolai
suoritti opintonsa Pietarin yliopistossa. Hän ei ollut sen 
kiinnostuneempi kuin minäkään sotilasurasta, vaan kieltäytyi 
astumasta armeijaan; mutta muuten hänen luonteensa poikkesi 
monessa suhteessa minun luonteestani. Hän oli perinyt äidiltäni 
jonkin verran taipumuksia teatteriin, musiikkiin ja kirjallisuuteen.
Kaksikymmentäkaksi vuotiaana hän johti harrastelijanäyttämöä,
joka esiintyi yksityisissä tilaisuuksissa. Tällaiset puuhat 

suututtivat isääni, ja hän kielsi Nikolaita esiintymästä omassa 
teatterissamme. 

Nikolai oli pitkä ja sirojäseninen poika, hänen hiuksensa olivat 
mustat, ja tummien, ilmeikkäiden silmien yläpuolella olevat 
kulmakarvat harvinaisen paksut. Hänellä oli kaunis baritoni 
ja laulaessaan hän säesti usein itseään kitaralla. 

Varttuessaan hän muuttui vähitellen omavaltaiseksi ja yltiöpäiseksi
ja antoi arvoa vain omille mielipiteilleen. Kaikessa toiminnassaan
hän totteli vain mielikuvitustaan. Hän inhosi ihmisiä,
jotka kävivät talossamme, ja siinä suhteessa minä olin yhtä 
mieltä hänen kanssaan. Saadaksemme edes jotakin hauskuutta 
tässä arvokkaiden ja ikävystyttävien ihmisten seurassa meillä oli 
tapana keskustella liikuttamalla pelkästään huulia. Olimme kehittäneet
sellaisen taidon, että uskalsimme ivailla vieraita heidän 
läsnäollessaankin. Vähitellen temppu tuli kuitenkin muiden 
tietoon, ja me saimme sen johdosta monia vihamiehiä. 



IV LUKU 


Tsaari Nikolai II :n kruunajaiset. — Juhlia Arkangelskojessa ja 
Moskovassa. — Maria , Romanian perintöprinsessa. — Prinssi 

Gritsko. 

Vuonna 1896, tsaari Nikolai II:n astuessa valtaistuimelle, 
olimme jo toukokuusta lähtien Arkangelskojessa ottaaksemme 
vastaan kruunajais vieraita. Heidän joukossaan olivat Romanian 
perintöprinssi ja hänen puolisonsa Maria. Vanhempani olivat 
hankkineet heidän kunniakseen paikalle romanialaisen orkesterin, 
jonka symbalistin 1 kanssa ystävystyin niin, että hän soitteli 
usein minulle yökaudet yhteen mittaan. 

Suuriruhtinas Sergei ja suuriruhtinatar Elisaveta olivat myös 
kutsuneet vieraakseen suuren joukon omaisia ja tuttavia Illinskoje-nimiselle
maatilalleen, josta oli vain viiden kilometrin 
matka meille. He saapuivat usein loistaville vastaanotoille, joita 
pidettiin yhtä mittaa Arkangelskojessa. Hallitsijapari oli usein 
läsnä näissä juhlissa, joiden loiston sanottiin miltei vetävän vertoja
hovijuhlille. 

Teatteri oli ahkerassa käytössä. Vanhempani olivat kutsuneet 
Pietarin italialaisen oopperan, Mazzinin ja laulajatar Arnoldsonin 
sekä koko balettikunnan. Eräänä iltana oli määrä esittää Faust, 
mutta juuri ennen väliverhon nousemista äitini sai kuulla madame
Arnoldsonin kieltäytyneen laulamasta, koska puutarhakohtauksessa
näyttämö oli lavastettu aidoin kukkasin, joiden 

1 Symbaali, romanialaisten ja unkarilaisten orkestereiden käyttämä kielisoitin.

tuoksu teki hänet pahoinvoivaksi. Ne oli heti paikalla korvattava 
tekokukilla. Muuan toinen lavastus jäi ainaiseksi mieleeni. 
Vieraat oli sijoitettu aitioihin, ja permannolta, joka oli muutettu 
ruusutarhaksi, levisi huumaava tuoksu kaikkialle saliin. 

Näytännön jälkeen vieraat kerääntyivät terasseille, minne 
korkeiden kynttelikköjen valaisemat päivällispöydät oli katettu. 
Seurasi ilotulitus, taikanäytelmä, joka lumosi lapsen mieleni 
niin, etten olisi mistään hinnasta halunnut lähteä huoneeseeni 
nukkumaan. 

Juhlat jatkuivat Moskovassa, jonne vanhempani ja heidän 
vieraansa muuttivat asumaan muutamia päiviä ennen kruunajaisia.
Moskovan-asuntomme, entinen Iivana Julman metsästysmaja,
oli säilytetty alkuperäisessä asussaan; siellä oli suuria 
holvattuja saleja, 16. vuosisadalta peräisin olevia huonekaluja 
ja runsain upotuksin koristeltuja kultaesineitä. Tämä itämaisen
ylellinen ilmapiiri muuttui taikamaaksi prameilevien vastaanottojen
aikana, ja läsnä olleet ulkomaalaiset ruhtinaat selittivät,
etteivät he olleet milloinkaan nähneet mitään sen vertaista.


Veljeni ja minä, jotka olimme vielä liian nuoria, saimme kiltisti
pysytellä Arkangelskojessa. Ainoastaan kruunajaispäiväksi
pääsimme Moskovaan. Kun suljen silmäni, voin vieläkin 
kuvitella näkeväni Kremlin valaistut muurit, sen vihreät ja 
punaiset katot ja kirkkojen kullatut kupolit. 

Sinä iltana näimme kruunajaisseurueen lähtevän keisarin 
palatsista Uspenskin katedraalia kohti. Juhlamenojen jälkeen 
tsaari ja molemmat tsaarittaret poistuivat suuren saattojoukon 
etunenässä katedraalista pukeutuneina pyhiin vaippoihin ja 
päässään kultaiset kruunut. Kulta ja kalliit kivet hohtivat auringossa,
joka sinä päivänä tuntui loistavan tavallista kirkaammin. 
Sellaista näkyä ei voi nähdä missään muualla kuin Venäjällä. 
Kukapa olisi silloin arvannut, että kaksikymmentä kaksi vuotta 
myöhemmin tämä loisto ja komeus olisi vain muisto! 

Kerrotaan, että kun tsaaritar pukeutui juhlamenoja varten, 

eräs hänen kamarineidoistaan haavoitti sormensa hakaseen, 
jolloin veripisara putosi kärpännahkaviitalle. 

Kolme päivää myöhemmin sattui Kodinkassa hirvittävä onnettomuus,
joka sai koko Venäjän surun valtaan. Järjestely virheen 
takia syntyi väkijoukossa tavaton sekasorto tsaarin lahjoja jaettaessa
ja tuhansia ihmisiä tallattiin kuoliaaksi. Monet näkivät 
tässä synkän enteen. 

Useimmat kruunajaisten jälkeiseksi ajaksi suunnitelluista 
juhlallisuuksista peruutettiin. Mutta harkitsemattomat neuvonantajat
taivuttivat Nikolai II:n osallistumaan suuriin tanssiaisiin,
jotka pidettiin onnettomuuspäivän iltana Ranskan suurlähetystössä.
Suuriruhtinaat joutuivat keskenään vakavaan riitaan
tapahtuman johdosta. Suuriruhtinas Sergein, silloisen 
Moskovan kenraalikuvernöörin kolme veljeä vaativat, ettei juhlien
ohjelmaan saanut tehdä mitään muutoksia, koska he siten 
halusivat saada kansan unohtamaan onnettomuuden, josta Sergei 
oli suurelta osalta vastuussa. Neljä »Mihailovitshia» — tuleva 
appeni suuriruhtinas Aleksei ja hänen veljensä — ilmaisivat 
jyrkästi olevansa toista mieltä, ja sen vuoksi heitä ruvettiin 
syyttämään vehkeilystä suvun vanhempia jäseniä vastaan. 

Kruunajaisten jälkeen vanhempani palasivat Arkangelskojeen
vieraineen. Romanian prinssi Ferdinand ja hänen puolisonsa
Maria jäivät pitkäksi aikaa luoksemme, Ferdinand oli 
Romanian kuninkaan Karol I:n veljenpoika. Muistin hyvin 
kuningas Karolin, joka kävi usein tervehtimässä äitiäni. Hänellä 
oli uljas ja majesteetillinen ryhti, harmahtavat hiukset ja kotkan 
profiili. Sanottiin, ettei häntä kiinnostanut mikään muu kuin 
politiikka ja raha ja että hän siitä syystä laiminlöi vaimoaan, 
Wiedin prinsessaa, joka kirjailijana käytti kuuluisaa salanimeä 
Carmen Sylva. Heillä ei ollut lapsia, ja siitä syystä Ferdinandista 
tuli perintöruhtinas. Hän oli miellyttävä ihminen, mutta ei mikään
persoonallisuus, äärimmäisen pelokas ja päättämätön sekä 
poliitikkona että yksityiselämässään. Hän olisi ollut varsin 
kaunis ulkomuodoltaan, elleivät hänen ulkonevat korvansa olisi 

pilanneet hänen kasvojaan. Ferdinand oli ottanut puolisokseen 
Saksi-Koburg-Gothan prinsessan Marian, tsaari Aleksanteri 
III:n sisaren vanhemman tyttären. 

Prinsessa Maria oli jo silloin tunnettu kauneudestaan, ennen 
kaikkea siniharmaista silmistään, joita kukaan, joka ne oli joskus 
nähnyt, ei voinut koskaan unohtaa. Olin hiusjuuria myöten 
hullaantunut häneen. Seurasin päivisin häntä kuin varjo; öisin 
muistelin hänen kasvojaan kykenemättä nukkumaan. Kerran 
hän suuteli minua. Tunsin itseni niin onnelliseksi, että kieltäydyin
illalla pesemästä kasvojani. Hän kuuli tapauksesta, ja se 
huvitti häntä suuresti. Monia vuosia myöhemmin tapasimme 
Lontoossa Itävallan lähettilään luona. Kerroin hänelle tapauksesta,
eikä hänkään ollut unohtanut sitä. 

Kruunajaisten aikana jouduin näkemään kohtauksen, joka vaikutti
syvästi lapsen mielikuvitukseeni. Istuessamme eräänä päivänä
ruokapöydän ääressä kuulimme äkkiä hevosen kavioiden 
kopsetta viereisestä huoneesta. Ovi avautui ja näimme uljasryhtisen
ratsumiehen kookkaan hevosen selässä. Hänellä oli 
kädessään kimppu kukkia ja hän heitti sen äitini jalkoihin. Mies 
oli tsaarin seurueeseen kuuluva ruhtinas Gritsko Witgenstein, 
viehättävä ja kummallisista päähänpistoistaan tunnettu mies, 
jota naisväki ihaili rajattomasti. Nuoren upseerin rohkeus sai 
isäni veren kuohahtamaan, ja hän kielsi tätä enää koskaan astumasta
kynnyksemme yli. 

Isäni suhtautuminen tapaukseen nosti heti mieleni vastarintaan.
Minua kuohutti, että hän oli tällä tavoin raivonnut todelliselle
sankarille, entisaikojen ritarien ruumiillistumalle, joka 
oli pelotta ilmaissut rakkautensa niin jaloin elein. 



V LUKU 


Sairaalloinen lapsuuteni. — Kumppanukset. — Argentiinalainen.
— Vuoden igoo näyttely. — Kenraali Bernov. — Gugusse. 

— Matkustaminen muovaa nuoren mielen. 

Lapsuudessani olin kaikkien potemieni lastentautien johdosta 
pitkät ajat kivulloinen ja raihnainen. Varsinkin laihuuteni huoletti
minua, ja pohdin usein, miten saada itseni lihavammaksi, 
kunnes eräs »itämaisia pillereitä» suositteleva mainos sai toiveeni 
heräämään. Söin niitä salaa ja olin sangen pettynyt, kun hoito 
osoittautui tuloksettomaksi. Minua hoitava lääkäri sattui kerran 
näkemään pillerit yöpöydälläni ja pyysi heti selitystä. Kun 
tunnustin hänelle salaisuuden, hän alkoi ensin nauraa, mutta 
kehotti minua sitten luopumaan lääkkeestäni. 

Olin useiden lääkäreiden hoidossa, mutta pidin eniten eräästä 
tri Korovinista, jolle hänen nimensä (korova, joka on venäjää, 
merkitsee lehmää) vuoksi olin antanut nimen »setä Ammuu». 
Kun kuulin vuoteeseeni hänen askelensa, aloin ammua, ja tohtori,
joka oli leikissä mukana, vastasi samalla tavoin. Kuten 
useimmat sen ajan vanhat lääkärit hän kuunteli rintakehääni 
käyttäen ainoana välineenään lautasliinaa. Haistelin mielelläni 
hänen hiusvoidettaan ja olin pitkän aikaa siinä käsityksessä, 
että lääkärin pään on välttämättä lemuttava hyvälle. 

Luonteeni osoittautui vaikeaksi. Muistelen vielä tänä päivänä 
omantunnon tuskia kärsien niitä lukuisia kotiopettajia, joiden 
rasittavana tehtävänä oli minun kouluttamiseni. Ensimmäinen 
heistä oli muuan saksatar, joka rakastuttuaan onnettomasti isäni 

sihteeriin (ja kenties myös minun ilkeän luonteeni ansiosta) 
menetti järkensä ja joutui mielisairaalaan. Olin toivoton oppilas.
Uusi opettajani yritti innostaa minua opiskeluun järjestämällä
yhteisiä oppitunteja, mutta olin edelleenkin laiska ja hajamielinen,
ja sitä paitsi minun käytökselläni oli erittäin turmiollinen
vaikutus tovereihin. 

Erään juopon saksalaisen jälkeen, joka iltaisin nukahti vuoteeseensa
samppanjapullo vierellään, sain luulot pois uskomattoman
suurelta kotiopettajien sarjalta, joka käsitti venäläisiä, 
ranskalaisia, englantilaisia, sveitsiläisiä ja saksalaisia, miehiä sekä 
naisia. Viimeisenä oli eräs apotti, josta myöhemmin tuli Romanian
kuningattaren lapsien kotiopettaja. Vuosia jälkeenpäin 
kuningatar kertoi minulle, että muisto minusta oli jäänyt painajaiseksi
vanhan pappiparan mieleen, ja hän halusi tietää, oliko 
kaikki apotin kertoma tosiaan ollut totta. Minun oli tunnustettava,
ettei hän ollut sepittänyt omasta päästään mitään. Muistan 
vieläkin erään musiikinopettajani, jota purin sormeen niin 
pahasti, ettei hän pystynyt soittamaan kokonaiseen vuoteen. 


Meillä ei ollut ainoatakaan täyttä serkkua äitini puolelta. 
Kutusovit, Cantacuz£net, Ribeaupierret ja Stahovitshit olivat 
kaikki kaukaisia sukulaisiamme, ja meidän suhteemme heihin 
olivat erinomaiset mutta verraten etäiset. Sama koski pikkuserkkujamme,
Helene ja Mihail Sumarokovia, jotka isänsä heikon 
terveyden vuoksi oleskelivat alinomaa ulkomailla. Tavallisimmat
leikkitoverimme olivat isäni sisaren lapset Mihail, Vladimir
ja Ir6ne Lasarev ja setäni Sumarokov-Elstonin tyttäret 
Catherine ja Sinaida. 

Olimme kaikki rakastuneet kauniiseen Catherineen. Hänen 
sisarensa ei ollut yhtä kaunis, mutta hänestä pidettiin hänen herttaisuutensa
ansiosta. Lazarevien vanhin poika Mihail, joka oli 
lähinnä veljeni ikätoveri, oli erittäin älykäs ja henkevä poika. 

Wladimir taas oli niin hurmaavan lystikäs, ettei kukaan kyennyt 
vastustamaan häntä. Hänen kasvonsa olivat ilmeikkäät ja torvimainen
nenä sai hänen olemuksensa muistuttamaan klovnia. 
Tämä velikulta oli seuran uupumaton ilonpitäjä. Hänellä oli 
jalomielinen sydän, mutta kevytmielinen kun oli, hän ei osannut 
suhtautua mihinkään vakavasti. Hän nauroi kaikelle eikä välittänyt
muusta kuin huvituksista. Teimme yhdessä niin hullunkurisia
kujeita, että muistelen niitä vieläkin liian suurella mielihyvällä
voidakseni tuntea katumusta. Hänen sisarensa Ir6ne 
oli perinyt saman onnellisen luonteen. Hänellä oli lukuisia ihailijoita,
jotka hänen kaunis egyptiläinen profiilinsa ja vihreät, 
soikeat silmänsä olivat lumonneet. 

Pikkuserkku j emme ohella kuului meidän lasten lähimpään 
tuttavapiiriin oikeusministeri Muravjevin ja valtiosihteeri Tanejevin
lapset. Kokoonnuimme säännöllisesti sunnuntaisin ja 
lomapäivinä Moikaan, ja kerran viikossa tanssinopettaja Troitski 
saapui opettamaan meille sen ajan muotitansseja. Minun parinani
oli Shura Muravjev, joka oli sekä viehättävä että älykäs 
tyttö. Minä olin varsin keskinkertainen tanssija, mutta Shura 
suhtautui suuripiirteisesti kömpelyyteeni eikä moittinut minua 
koskaan siitä, että niin usein poljin häntä varpaille. 

Sunnuntai-iltaisin olimme Tanejevien luona tanssiaisissa. 
Tanejevien vanhempi tytär oli isokokoinen, roteva ja pyöreänaamainen,
eikä kukaan mielellään tanssinut hänen kanssaan. 
Hän ei liioin ollut kovin älykäs, mutta sitä vastoin äärimmäisen 
viekas ja oikullinen. Kukaan ei olisi silloin voinut aavistaa, 
että tämä sama Anna Tanejev, jolla oli niin vähän viehätysvoimaa,
kerran tunkeutuisi tsaarin perheen keskuuteen, missä 
hän näytteli turmiollista osaa. Hänen vaikutusvaltansa edisti 
ainakin jossakin määrin Rasputinin huimaavan nopeata nousua 
valtaan. 

Kun olin tullut siihen ikään, jolloin kaikki on lapsen mielestä 
kyselemisen arvoista, moni ympäristöäni koskeva ongelma alkoi 
vaivata mieltäni. Kun kysyin, miten maailma oli syntynyt, vastattiin
minulle, että kaikki oli saanut alkunsa Jumalasta. 

— Mutta kuka on Jumala? 

— Näkymätön olento, joka asuu taivaassa. 

Vastaus oli liian ylimalkainen tyydyttääkseen minua ja tuijottelin
pitkät ajat taivaalle toivoen näkeväni jonkinlaisen hahmon
tai ilmiön, joka antaisi minulle täsmällisemmän kuvan 
jumaluudesta. Kun yritin raottaa elollisten olentojen syntyä 
peittävää salaisuutta, sain toinen toistaan sekavampia selityksiä.
Minulle kerrottiin avioliitosta, Kristuksen säätämästä 
sakramentista. Olin kuulemma liian nuori tajuamaan tällaisia 
asioita ja vasta myöhemmin niiden merkitys paljastuisi minulle. 
Näin epämääräiset vastaukset eivät riittäneet rauhoittamaan 
mieltäni. Koska minut oli jätetty yksin arvoituksen eteen, ratkaisin
sen omalla tavallani. Kuvittelin, että Jumala oli Kuningasten
Kuningas, joka istui kultaisella valtaistuimellaan pilvien 
keskellä ympärillään kokonainen hovi arkkienkeleitä. Tuumien, 
että linnut olivat tämän taivaallisen hovin muonanhankkijoita, 
panin ruokapöydästä ottamaani ruokaa lautaselle ja asetin sen 
ikkunalaudalle. Riemuitsin havaittuani sen tyhjäksi vakuuttuneena
siitä, että Kuningasten Kuningas oli suhtautunut suopeasti
uhrilahjaani. 

Sikiämisen ongelman ratkaisin yhtä yksinkertaisesti. Olin 
varma siitä, että esimerkiksi kanan munima muna ei ollut mitään
muuta kuin kukon ruumiista irronnut osa, joka pian korvautui
uudella, ja että samantapainen ilmiö esiintyi myös ihmisissä.
Eroavaisuudet, jotka olin todennut tarkastellessani eri 
sukupuolia esittäviä patsaita, sekä oman ruumiinrakenteeni huolellinen
tutkiminen olivat johtaneet minut tähän omalaatuiseen 
johtopäätökseen. 

Olin tyytyväinen teoriaani, kunnes eräänä päivänä totuus 
paljastui minulle jokseenkin karkealla tavalla. Olin siihen aikaan 

noin kaksitoistavuotias. Olin päivällisen jälkeen lähtenyt kävelylle
puistoon, ja vilkaistessani erään huvimajan ikkunasta 
sisään näin, miten nuori tummaihoinen mies piti kaunista tyttöä
tiukasti syleilyssään. Nähdessäni, miten ilmeistä mielihyvää 
tuo asento tuotti molemmille, uusi ajatus alkoi kehittyä minussa. 
Lähestyin varovasti tarkkaillakseni näitä nuoria ja kauniita 
ihmisiä, jotka eivät tietenkään huomanneet läsnäoloani. 

Palatessani kotiin tapasin äitini ja kerroin hänelle mitä olin 
nähnyt. Hän näytti hämmentyvän ja kiirehti muuttamaan keskustelun
aihetta. 

Sinä yönä en voinut nukkua. Seuraavana päivänä palasin 
huvimajalle, mutta se oli tyhjä. Olin juuri lähdössä pois, kun 
kohtasin puistokäytävällä saman ruskeaihoisen miehen. Puhuttelin
häntä ja kysyin, oliko hänellä tänä iltana kohtaus nuoren 
tytön kanssa. Hän katsahti minuun ensin hämmästyneenä, 
purskahti sitten nauramaan ja halusi kuulla, millä perusteilla 
minä sellaista asiaa kysyin. Kun tunnustin olleeni silminnäkijänä
edellisen illan kohtauksessa, hän sanoi minulle odottavansa 
tyttöä hotelliinsa samana iltana ja kutsui minut mukaan. 

Olosuhteet näyttivät suosivan suunnitelmaani. Äitini oli 
väsynyt ja meni jo aikaisin levolle, ja isäni pelasi korttia ystäviensä
kanssa. Nuoren miehen ilmoittama hotelli oli lähellä 
omaa asuntoamme. Hän odotti minua portailla istuen. Hän 
onnitteli minua täsmällisyydestäni ja vei minut huoneeseensa. 
Mies oli juuri kertonut olevansa argentiinalainen, kun hänen 
nuori ystävätärensä saapui. 

En osaa sanoa, kuinka kauan olin heidän kanssaan. Palattuani
huoneeseeni heittäydyin vuoteelleni riisuutumatta ja vaivuin
heti syvään uneen. Tänä kohtalokkaana iltana olin oppinut 
kaiken siitä, mitä ennen olin pitänyt selittämättömänä salaisuutena.
Muutaman tunnin kuluessa oli nuori ja viaton poika oppinut
tuntemaan käsitteen »lihan ilot». Mitä tulee argentiinalaiseen,
jota minun on kiittäminen tästä kokemuksestani, hän katosi 
seuraavana päivänä, enkä ole tavannut häntä sen koommin. 

Ensimmäinen ajatukseni oli mennä kertomaan kaikki äidille, 
mutta häveliäisyys ja ehkä myös kunnioitus pidättivät minua. 
Miesten ja naisten väliset suhteet olivat nyt kokonaan uudessa 
valossa ajatuksissani. Kun myöhemmin puhuin asiasta veljelleni,
hän osoittautui hämmästyksekseni täysin välinpitämättömäksi
näistä minua askarruttavista kysymyksistä. Sulkeuduin 
kuoreeni enkä sen koommin puhunut tämäntapaisista asioista 
kenellekään. 


Vuonna 1900 lähdimme koko perhe katsomaan Pariisin maailmannäyttelyä.
Muistissani on vain hämärä mielikuva tästä 
näyttelystä, jossa minua raahattiin aamusta iltaan läkähdyttävässä
helteessä paviljongista paviljonkiin, jotka eivät kiinnostaneet
minua vähääkään. Iltaisin olin lopen uupunut ja koko 
näyttely oli mielestäni kuin pitkä painajaisuni. Eräänä päivänä, 
ollessani erityisen tuskastunut olooni, satuin näkemään maassa 
palokuntalaisten letkun. Sieppasin sen heti käteeni ja suuntasin
sen väkijoukkoa kohti kastellen huolellisesti likomäräksi 
jokaisen, joka yritti lähestyä minua. Syntyi hirvittävä huuto, 
sekamelska ja yleinen pakokauhu. Palokuntalaiset ryntäsivät 
paikalle ja letku riistettiin käsistäni, minkä jälkeen minut ja 
kaikki muut perheenjäsenet vietiin poliisilaitokselle. Pitkän 
keskustelun jälkeen todettiin, että kuumuus oli sekoittanut järkeni,
ja meidät vapautettiin runsasta sakkoa vastaan. Rangaistakseen
minua vanhempani kielsivät minulta pääsyn näyttelyyn 
aavistamatta, että he siten täyttivät salaisimmat toiveeni. Siitä 
lähtien maleksin yksin Pariisissa vapaana kuin taivaan lintu, 
kävin baareissa ja solmin tuttavuuksia monenlaisten ihmisten 
kanssa. Mutta viedessäni eräänä päivänä hotelliin pari tällaista 
uutta ystävääni vanhempani kauhistuivat ja kielsivät minua sen 
koommin lähtemästä yksin ulos. 

Versailles ja Trianon vaikuttivat minuun syvästi. Tunsin 
vain puutteellisesti Ludvig XVI:n ja Maria Antoinetten tarinan,
mutta saadessani kuulla heidän traagillisen loppunsa yksityiskohdat
aloin palvoa sydämeni pohjasta näitä kahta kuninkaallista
marttyyriä. Asetin huoneeni seinälle kaksi heitä esittävää
kaiverrusta ja panin joka päivä niiden eteen tuoreita kukkia. 

Kun vanhempani lähtivät ulkomaille, heillä oli aina seurassaan 
pari ystäväänsä. Tällä kertaa heillä oli muassaan kenraali Bernov, 
jota jostakin käsittämättömästä syystä kutsuttiin »Votja-tädiksi». 
Tällä oikealla miehenrumiluksella oli niin pitkät viikset, että 
hän olisi vaivatta voinut solmia ne yhteen niskansa taakse. Muuten
hän oli itse hyvyys, eräänlainen kenraali Durakin 1 . Hän 
suostui alttiisti kaikkiin isäni oikkuihin eikä tämä tullut toimeen 
ilman häntä. Hänellä oli tapana joka tilanteessa — tai paremminkin
tilanteesta riippumatta — huutaa »tuonne» kenenkään 
oikein tietämättä, mitä hän sillä tarkoitti. Eräänä iltana tämä 
merkillinen tapa teetti hänellä aikamoisen kepposen. Hän komensi
erään joukkojen katselmuksen aikana kaartinrykmenttiä, 
jonka oli määrä ratsastaa täyttä laukkaa sapelit tanassa tsaarin 
korokkeen ohi. Kun hänen piti antaa komento, hän huusikin 
»tuonne!» ja heittäytyi vatsalleen maahan huomaamatta, että 
hänen väkensä jäi tyrmistyneenä paikoilleen. 

Venäläisillä upseereilla oli tapana esiintyä asepuvussa myös 
palveluksen ulkopuolella. Siviilipuku, jota he eivät olleet tottuneet
käyttämään, teki heidät eriskummallisen, joskus jopa arveluttavan
näköisiksi. Juuri tästä syystä isäni ja hänen ystävänsä 
herättivät jalokiviseppä Boucheronin epäluulot mennessään viemään
äitini jalokiviä korjattaviksi. Nähdessään arvokkaat korut 
kahden epäillyttävän näköisen olion hallussa jalokiviseppä katsoi
velvollisuudekseen hälyttää poliisin paikalle. Hän tunnusti 
erehdyksensä vasta nähtyään isäni papereita, joista hänen henkilöllisyytensä
kävi ilmi, ja puhkesi sitten vuolaisiin anteeksipyyntöihin.



1 Durakin: »hölmöläinen». 

Kävellessäni eräänä päivänä äitini kanssa Rue de la Paixdla 
meidät tavoitti muuan kiertävä koirakauppias. Ihastuin niin 
pieneen pulleaan ja mustakuonoiseen hallavaan penikkaan, joka 
totteli nimeä »Napoleon», että pyysin hartaasti äitiäni ostamaan 
sen. Suureksi ilokseni hän taipui, mutta koska olisi ollut loukkaavaa
käyttää koirastani niin suuren miehen nimeä, ristin sen 
uudelleen »Gugusseksi». 

Gugussesta tuli kahdeksantoista vuoden ajaksi erottamaton 
ystäväni. Se oli ennen pitkää oikea kuuluisuus. Tsaarin perheen 
jäsenistä tilustemme halvimpaan talonpoikaan asti kaikki tunsivat 
sen ja rakastivat sitä. Gugusse oli oikea pariisilainen »titi». Se 
oli mielissään, kun se puettiin vaatteisiin ja väänsi naamalleen 
tärkeän ilmeen joutuessaan valokuvaajan eteen. Sen suurin 
ihastus olivat makeiset ja samppanja. Päihtyessään Gugusse oli 
uskomattoman hullunkurinen. Jos sillä oli ilmaa vatsassaan, se 
marssi uunin luo ja työnsi takapuolensa luukusta sisään tekeytyen
murheellisen näköiseksi aivan kuin olisi halunnut pyydellä 
meiltä anteeksi. 

Gugussen sympatiat ja antipatiat ilmenivät hyvin voimakkaalla
tavalla, eikä mikään voinut estää sitä ilmaisemasta halveksuntaansa,
kun se kohtasi vihollisen. Jostakin syystä se 
kantoi niin silminnähtävää kaunaa erästä äitini ystävätärtä 
kohtaan, että meidän oli teljettävä se huoneeseeni hänen tullessaan
meille. Ystävätär saapui eräänä päivänä vierailulle yllään 
Worthin ompelema hurmaava hame. Kaikeksi onnettomuudeksi
olimme unohtaneet teljetä Gugussen. Heti kun nainen 
astui sisään, koira ryntäsi hänen kimppuunsa ja kasteli perusteellisesti
hänen hameensa helman. Vieraamme sai hermokohtauksen.


Gugusse olisi mainiosti sopinut sirkukseen. Se ratsasti jockeyn
vaatteisiin puettuna pienen ponin selässä piippu hampaiden
välissä teeskennellen vetävänsä sauhuja. Sillä oli myös 
metsästäjän vaistot ja se jäljitti metsäsikaa aivan kuin oikea ajokoira.

Pyhän Synodin 1 yliprokuraattori kävi kerran luonamme tervehtimässä
äitiäni, mutta mielestäni vierailu kesti liian kauan ja 
päätin lopettaa sen Gugussen avulla. Naamioin sen vanhan 
kokotin näköiseksi käyttäen runsaasti puuteria ja huulipunaa, 
sidoin sen päähän peruukin, vyötin vyötäisille hameen ja työnsin
otuksen tällä tavoin sonnustettuna salonkiin. Käsittäen 
ällistyttävän oikein tarkoitukseni Gugusse suoritti sensaatiomaisen
entreen kävellen koko ajan takajaloillaan ja säikäyttäen pahanpäiväisesti
Pyhän Synodin yliprokuraattorin, joka vitkastelematta
jätti jäähyväiset. Enempää en halunnutkaan. 

En milloinkaan eronnut koirastani; se seurasi minua kaikkialle 
ja nukkui öisin vieressäni pieluksella. Kun Serov maalasi muotokuvani,
hän vaatimalla vaati Gugussen mukaan. Hän väitti 
koiran olleen parhaan mallinsa. 

Gugussen kuoltua 1 8-vuotiaana hautasin sen Moikan talomme 
puutarhaan. 

# 

Suuriruhtinas Mihail Nikolajevitshilla ja hänen nuoremmalla 
pojallaan suuriruhtinas Alekseilla oli tapana viettää joka kesä 
muutama päivä luonamme Arkangelskojessa. Mihail oli tsaari 
Nikolai I:n pojista nuorin. Hän oli ottanut osaa Krimin, Kaukasian
ja Turkin sotiin. Hänet oli nimitetty Kaukasian varakuninkaaksi,
ja niiden 20 vuoden aikana, joina hän piti virkaa 
hallussaan, kaikki hänen alaisensa rakastivat ja kunnioittivat 
häntä. Palattuaan Moskovaan hän sai nimityksen tykistön tarkastajan
arvoon ja toimi keisarin neuvoston puheenjohtajana. 

Suuriruhtinas Alekseilla, joka oli minua kymmenen vuotta 
vanhempi, oli tapana tuoda minulle leluja. Muistan varsinkin 
ohuesta kalvosta tehdyn ilveilijän, joka täyteen puhallettuna 
paisui kaksi kertaa minua suuremmaksi. Siitä koitui minulle 
lyhytaikainen ilo, sillä »Tipti»-oravani pureskeli sen ennen pitkää 
palasiksi. 


1 Venäjän kirkon ylin neuvosto. 

Suuriruhtinas Mihail katseli mielellään, miten veljeni ja minä 
pelasimme tennistä. Koska pelasin kovin kehnosti, pallot lentelivät
mailastani sinne tänne, ja kerran satuin lyömään pallon hänen
silmäänsä. Isku oli niin voimakas, että Moskovasta asti 
oli kutsuttava eräs tunnettu erikoislääkäri pelastamaan suuriruhtinaan
silmä. 

Suuriruhtinas Konstantin asui Pietarissa Marmoripalatsissa, 
kauniissa harmaasta marmorista rakennetussa rakennuksessa, 
jonka Katariina II oli rakennuttanut suosikilleen ruhtinas 
Orloville. Kävin siellä usein leikkimässä suuriruhtinaan lasten 
kanssa. Eräänä päivänä he saivat päähänsä esittää kaimani 
presidentti Felix Fauren hautajaisia. Esitin tunnollisesti kuollutta
koko hautajaismenojen ajan, mutta kun minut vedettiin 
esiin arkusta, annoin vale-ruumiinkuljettajille sellaisen löylytyksen,
että he pakenivat leikistä silmät sinisinä. 

Minulla oli 14. ikävuoteeni asti tapana joskus kävellä unissani. 
Ollessamme Arkangelskojessa heräsin eräänä yönä siihen, että 
istuin hajareisin kaiteella, joka ympäröi terassin kattoa. Lienen 
herännyt jonkin linnun huutoon tai muuhun meluun, ja kauhuni 
oli suunnaton havaitessani olevani vaarallisessa asennossa korkealla
maan pinnasta. Eräs huutojeni paikalle tuoma palvelija 
pelasti minut. Olin niin kiitollinen hänelle, että pyysin vanhempiani
määräämään hänet minun käyttööni, ja pidin häntä paremminkin
ystävänä kuin palvelijana. Vuoteen 1917 asti Ivan oli 
aina lähettyvilläni. Vallankumouksen puhjetessa hän sattui 
olemaan lomalla, eikä hänen onnistunut enää tavoittaa meitä, 
joten en ole koskaan saanut tietää miten hänen on käynyt. 

# 

Vuonna 1902 vanhempani päättivät lähettää minut Italiaan 
erään vanhan taidekoulun opettajan, Adrian Prahovin johdolla. 
Hän oli niin merkillisen näköinen miekkonen, ettei jäänyt koskaan
huomiota vaille. Hän oli lyhyt ja kumara, tavattoman 

suuripäinen ja tuuheahiuksinen, ja hänen partansa sai hänet 
näyttämään klovnilta. Olimme sopineet, että käytämme toisistamme
nimeä »Don Adriano» ja »Don Felice». Matka alkoi 
Venetsiasta ja päättyi Sisiliaan. Se osoittautui erittäin opettavaksi,
mutta ei luultavastikaan vanhempieni tarkoittamalla 
tavalla. 

Läkähdyttävä kuumuus teki minut verraten penseäksi Italian 
taide-elämyksille. Don Adriano sitä vastoin juoksenteli pirteänä
museoissa ja kirkoissa osoittamatta milloinkaan väsymyksen
merkkejä. Hän pysähtyi tuntikausiksi jokaisen taulun eteen 
ja piti esitelmiä hirvittävällä ranskan kielellään. Meitä seurasi 
jatkuvasti joukko turisteja, joihin professori oli silminnähtävästi 
tehnyt häikäisevän vaikutuksen. Minä puolestani en ollut koskaan
pitänyt yhteisopetuksesta, ja manailin mielessäni näitä hikisiä
ihmisiä, jotka valokuvauskameroineen parveilivat kuin kärpäset
meidän ympärillämme. 

Don Adriano oli hankkinut itselleen asun, jonka hän arveli 
paraiten sopeutuvan ilmastoon: valkeasta alpakasta tehdyn puvun,
olkihatun ja auringonvarjon. Emme koskaan päässeet 
ulos saamatta katupoikalaumaa kintereillemme. Vaikka olinkin 
vielä nuori, minulla oli sellainen tunne, ettei tämä merkillinen 
olento ollut suinkaan kaikkein viehättävin matkakumppani venetsialaisessa
gondolissa. 

Napolissa ollessamme asuimme Hotel du Vesuvessa. Ilma 
oli sietämättömän kuuma ja olin kieltäytynyt lähtemästä ulos 
ennen iltaa. Opettajallani oli lukuisia sukulaisia kaupungissa 
ja hän oli lähtenyt tervehtimään heitä. Iltapäivisin, jolloin kuumuus
alkoi hellittää, menin usein parvekkeelle katselemaan 
katuelämää. Eräänä iltana pysähtyivät parvekkeeni alla vaunut 
ja kaksi naista nousi niistä. Puhuttelin ajuria, miellyttävän näköistä
nuorta miestä, joka osasi auttavasti ranskaa. Tunnustin 
hänelle, että olin kuolemakseni ikävystynyt ja että halusin 
millä hinnalla tahansa nähdä Napolin yöelämää. Hän oli halukas
oppaakseni ja ilmoitti tulevansa noutamaan minut kello 

yhdeltätoista. Kellon lähestyessä sovittua hetkeä oli opettajani 
jo syvässä unessa. Hiivin huoneestani sukkasillani ja välittämättä
vähääkään siitä, ettei minulla ollut liiraakaan taskussani, 
lähdimme ajurin kanssa seikkailulle. Ajettuamme hetken aikaa 
autioita katuja pitkin oppaani pysäytti ajopelinsä erään hämärän 
kujan perukassa olevan portin eteen. Astuttuamme sisälle taloon 
näin hämmästyksekseni täytettyjä eläimiä, mm. suuren krokotiilin,
joka riippui köysien varassa katosta. Hetken ajan jo luulin,
että ystäväni oli tuonut minut huvittelemaan eläintieteelliseen
museoon. Mutta tajusin erehdykseni, kuin näin rotevan 
naisihmisen astuvan meitä kohti. Hän oli räikeästi maalattu, 
ja huomasin, että kaikki hänen korunsa olivat jäljiteltyjä. Nainen
johdatti meidät huoneeseen, jonka kalustona oli joukko suuria,
punaisella kankaalla verhottuja leposohvia ja kookkaita peilejä.
Tunsin itseni jonkin verran ujoksi, mutta oppaani oli kuin 
kotonaan; hän tilasi kohta samppanjaa ja istui viereeni laitoksen 
omistajan asettuessa toiselle puolelleni. Eteemme ilmestyi naisia,
jotka kulkivat edestakaisin hien ja huonojen hajuvesien 
lemun kyllästämässä huoneessa. Heitä oli kaiken värisiä, pari 
neekeriäkin. Jotkut olivat ilkosen alasti, toiset oli puettu bajadeereiksi,
toiset taas merimiehiksi tai pikku tytöiksi. He kulkivat
huoneessa keikutellen lanteitaan ja luoden minuun houkuttelevia
silmäyksiä. Tunsin oloni hyvin kiusalliseksi ja taisin 
pelätäkin. Ajuri ja emäntä joivat yhtä mittaa ja minäkin aloin 
juoda. Molemmat syleilivät minua tuon tuostakin ja sanoivat: 
»Che bello bambino!» 

Mutta äkkiä aukaistiin ovi, ja jähmetyin kauhusta nähdessäni 
opettajani astuvan huoneeseen. Emäntä riensi häntä vastaan ja 
kaappasi miehen syliinsä kuin vanhan ystävän. Minä puolestani
yritin piiloutua ajurin leveän selän taakse. Mutta Adriano 
oli jo huomannut minut. Leveä hymy kirkasti hänen kasvonsa, 
ja hän syleili minua kiihkeästi huutaen kovaan ääneen: »Don 
Felice! Don Felice!» Näytelmän todistajat katselivat meitä 
hämmästyneinä. Ajuri tajusi tilanteen ensimmäisenä. Hän 

sieppasi käteensä samppanjalasin, kohotti sen ilmaan ja huusi: 
»Evviva! Evviva!» ja me molemmat jouduimme riehakkaan juhlinnan
kohteiksi. 

En muista, mihin aikaan juomingit päättyivät, mutta seuraavana
päivänä heräsin kovaan päänsärkyyn. Siitä hetkestä lähtien
en ollut enää yksin hotellissa. Iltapäivisin, kun kuumuus 
alkoi laskea, lähdimme opettajani kanssa museoihin ja iltaisin 
tutustuimme Napolin yöelämään iloisen ajuriveitikan seurassa. 

Eräänä iltana ollessani kävelyllä rantakadulla ihailemassa lahtea
ja Vesuviusta, muuan kerjäläinen tarttui minua kädestä, 
osoitti likaisella sormellaan tulivuorta ja kuiskasi salaperäisen 
luottamuksellisesti: »Vesuvius.» Arvellen, että tällaisen salaisuuden
paljastaminen ansaitsi tulla palkituksi, hän pyysi minulta 
almua. Se ei ollutkaan hullummin laskettu, sillä annoin hänelle 
runsaasti rahaa, en suinkaan korvaukseksi arvokkaasta tiedosta, 
vaan koska hänen julkeutensa huvitti minua. 

Napolista lähdimme Sisiliaan. Helle oli tuskastuttava. Etnan 
luminen laki syyti savua. Kaipasin raitista ilmaa ja sen vuoksi 
ehdotin nousua vuorelle. Don Adriano ei näyttänyt kovin innostuneelta,
mutta taipui viimein, ja lähdimme matkaan aaseilla 
ratsastaen oppaat mukanamme. Nousu kesti odottamattoman 
kauan, ja kun pääsimme kraatterille, opettajani oli kuolemanväsynyt.
Olimme laskeutuneet maahan ihailemaan kaunista 
näköalaa, kun meistä alkoi tuntua siltä, että maa jalkojemme alla 
kävi yhä kuumemmaksi ja savun tuprahtelu yltyi. Kauhun 
vallassa hyppäsimme aasien selkään ja aloitimme laskeutumisen. 
Oppaamme, joita pelkomme silminnähtävästi huvitti, kehottivat 
meitä kääntymään takaisin, koska ilmiö oli aivan tavallinen ja 
täysin vaaraton. Vietimme yön majassa, mutta kylmyys esti 
meitä nukkumasta. Seuraavana päivänä meidän oli pakko myöntää,
että tasangon helle oli sittenkin siedettävämpää kuin vuoren 
kylmyys ja päätimme palata Cataniaan. Lähtiessämme sattui 
onnettomuus, jolla olisi voinut olla kohtalokkaat seuraukset. 
Kraatterin vieritse kulkiessaan opettajani aasi sattui liukastu

maan ja sen ratsastaja kierähti maahan alkaen pyöriä alas rotkoon.
Kaikeksi onneksi hänen onnistui tarrautua kivenjärkäleeseen
ja oppaat ehtivät apuun. Professori autettiin ihmisten 
ilmoille pikemminkin kuolleena kuin elävänä. 

Ennen paluutamme Venäjälle vietimme muutaman päivän 
Roomassa. Suren vielä tänä päivänä sitä, etten osannut paremmin
käyttää hyödyksi matkaa. Venetsia ja Firenze tekivät tosin 
minuun suurenmoisen vaikutuksen, mutta olin vielä liian nuori 
arvostamaan oikealla tavalla näkemääni kauneutta, ja ensimmäisestä
Italian-matkastani säily ttämäni muistot eivät, kuten lukija 
on huomannut, kuulu kovinkaan läheisesti taiteen piiriin. 



VI LUKU 


Pyhä Serafim . — Japanin sota . — Montenegrolaiset . — Tallinnan 

neuvottelut . 

Vuonna 1903 tsaari johti henkilökohtaisesti juhlamenoja, joiden
aikana Serafim julistettiin pyhimykseksi. Hän oli kuollut 
Sarovin luostarissa noin kuusikymmentä vuotta aikaisemmin. 

Vaikka Pyhän Serafimin tarinalla ei olekaan välittömiä yhtymäkohtia
minun ja sukuni vaiheisiin, luulen, että on aiheellista 
kertoa se tässä, koska kuulin sen usein lapsuudessani ja tämän 
kuuluisan munkin kanonisoiminen herätti tavatonta huomiota 
Venäjällä. 

Serafim syntyi vuonna 1759 Kurskin kaupungissa Motshinnimisessä
kauppiasperheessä. Hänen vanhempansa olivat kunniallisia
ja hurskaita ihmisiä. Serafimissa itsessään ilmenivät jo 
lapsesta pitäen pyhyyden merkit ja hän vietti tuntikausia vaipuneena
syviin rukouksiin ikonien edessä. 

Eräänä päivänä kun hän oli äitinsä kanssa rakenteilla olevan 
kellotapulin laella, hän horjahti ja putosi yli 50 metrin matkan 
alhaalla olevalle kiveykselle. Kauhun valtaama äiti kiirehti alas 
odottaen tapaavansa lapsen kuolleena. Mutta hänen hämmästyksekseen
ja ilokseen poika oli noussut seisomaan eikä näyttänyt 
kärsineen minkäänlaisia vammoja. Huhu tapauksesta levisi 
kaikkialle kaupunkiin ja Motshinien talo oli aamusta iltaan 
täynnä ihmisiä, jotka halusivat nähdä ihmeen kohteeksi joutuneen
lapsen. Tämä joutui myöhemminkin useita kertoja kuolemanvaaraan,
mutta pelastui joka kerta ihmeellisellä tavalla. 

Kahdeksantoistavuotiaana Serafim meni Sarovin luostariin, 
mutta hänen ehdittyään kypsään ikään luostarielämä alkoi tuntua
liian vaivattomalta ja hän vetäytyi metsään viettämään erakon
elämää. Hän eli siellä 14 vuotta paastoten ja rukoillen. 
Lähiseutujen asukkaat veivät hänelle usein ruokaa, mutta hän 
luovutti suurimman osan linnuille ja metsän pedoille, jotka 
pitivät häntä ystävänään. Naapuriluostarin johtajatar, joka kävi 
eräänä päivänä häntä tervehtimässä, pelästyi suunniltaan huomatessaan
isokokoisen karhun nukkuvan erakon oven edessä. 
Isä Serafim vakuutteli hänelle, ettei karhu tekisi mitään pahaa, 
koska se oli hänen ystävänsä ja toi joka päivä hänelle hunajaa 
metsästä. Saadakseen luostarin johtajattaren epäilykset hälvenemään
hän lähetti karhun hakemaan hunajaa; eläin totteli ja 
palasi kohta kämmenessään hunajakenno, jonka isä Serafim 
luovutti ällistyneelle nunnalle. 

Kerrotaan, että isä Serafim oli viettänyt satayksi vuorokautta 
seisten kallionlohkareella, kädet kohotettuina taivasta kohti ja 
toistaen lakkaamatta samaa rukousta: »Herra, armahda meitä 
syntisraukkoja!» 

Vuonna 1825 tsaari Aleksanteri I tuli häntä tapaamaan ja keskusteli
pitkään hänen kanssaan. Tsaari lähti sieltä Taganrogiin, 
missä hän kertoman mukaan kuoli. Hänen kuolemansa — tai 
tarkemmin sanoen hänen katoamisensa — on vieläkin selvittämättä.


Aleksanteri I lienee ollut selvillä salaliitosta, joka yritti saada 
hänen isänsä Paavali I:n luopumaan valtaistuimesta. Paavalin 
murha järkytti häntä niin syvästi, että hän päätti elämänsä 
loppupuolella luopua vallasta ja lähteä erakoksi Siperian metsiin. 
Hän matkusti Taganrogiin, Asovan meren rannalle, missä hän 
yleisen käsityksen mukaan kuoli. Toisten kertoman mukaan hän 
liittyi kerjäläiseksi pukeutuneena Siperiaan matkalla olleeseen 
rangaistusvankien ryhmään. Siellä hän eli erakkona metsässä, 
ja paikallinen väestö tunsi hänet Fjodor Kusmitshin nimellä. 

Jälkimmäistä toisintoa alettiin pitää taruna. Mutta erakon 

kuoleman jälkeen hänen majastaan löydettiin joitakin esineitä, 
joissa oli tsaari Aleksanterin nimikirjaimet, ja kun bolshevikit 
avasivat tsaarien arkut Pyhän Pietarin ja Paavalin katedraalissa 
Pietarissa, hänen arkkunsa oli tyhjä. Suuriruhtinas Nikolai 
Mihailovitsh, joka on kirjoittanut mielenkiintoisia historiallisia 
tutkielmia sekä Aleksanteri I:n elämäkerran, kieltää tarinan 
todenperäisyyden, mutta kun kysyin häneltä syytä, hän vastasi, 
että vaikka hän henkilökohtaisesti uskoi tarinan todeksi, hänen 
oli ollut kirjoitettava toisin. Siinäkin piilee salaisuus. 

Isä Serafim sai eräänä päivänä vieraakseen venäläisen prinsessan,
joka toi hänen luokseen paareilla makaavan veljenpoikansa.
Tämä oli niin vakavasti sairaana, että lääkärit olivat hylänneet
hänet. Isä alkoi rukoilla, ja ympärillä olevat näkivät 
sairaan kirkastuvan ja kohoavan irti maasta kunnes rukous päättyi.
Sitten isä kääntyi sairaan puoleen ja sanoi tämän parantuneen,
ja niin todella kävi. Samanlainen rukouksen aikana esiintynyt
kohoamisilmiö todettiin myös muissa tapauksissa. 

Isä Serafim löydettiin eräänä päivänä makaamasta liikkumattomana
ja silmät suljettuna. Paikalle kiirehtineet munkit luulivat
hänen kuolleen ja heittäytyivät polvilleen alkaen itkeä. Mutta 
isä aukaisi silmänsä ja satioi heille: »Herra on kuullut rukoukseni. 
Olen pyytänyt Häntä paljastamaan minulle tuonpuoleisia asioita 
ja Hän on ottanut minut luokseen.» Mutta näky, josta hän oli 
päässyt osalliseksi, oli sellainen, ettei sitä voinut sanoin kertoa. 
Hän kuoli hyvin iäkkäänä vuonna 1833 polvistuneena kammiossaan
olevan Pyhän Neitsyen ikonin eteen. Hänet haudattiin 
Sarovin luostariin, ja haudasta tuli pyhiinvaelluspaikka, jonka 
ääressä tapahtui monia ihmeitä. Serafimin kammiosta löydettiin 
useita hänen käsialallaan kirjoitettuja käsikirjoituksia. Kerrotaan,
että saatuaan tiedon niistä Pyhä Synodi määräsi ne poltettavaksi,
mutta kukaan ei tiennyt syytä. Yksi vuonna 1831 
päivätty arkki säästyi tuholta ja munkit panivat sen talteen. 
Isä Serafim kirjoitti siinä, että hänen pyhimykseksi julistamisensa
jälkeen, joka tapahtuisi kesällä ja jossa viimeinen tsaari 

olisi perheineen läsnä, Venäjällä alkaisi onnettomuuksien aika 
ja verivirrat peittäisivät maan. Jumala oli sallinut nämä hirvittävät
onnettomuudet puhdistaakseen Venäjän kansan, nostaakseen
sen tylsyyden tilasta ja valmistaakseen sen suureen 
tehtävään, johon Jumalan tahto oli sen määrännyt. Miljoonat 
venäläiset hajaantuisivat kaikkialle maailmaan ja johdattaisivat 
sen takaisin uskoon osoittamalla esimerkillistä rohkeutta ja nöyryyttä.
Kirkastuneesta ja henkiin heränneestä Venäjästä tulisi 
jälleen suuri valtakunta ja ekumeeninen neuvosto päättäisi miten 
sitä hallitaan. »Kaikki tämä alkaa sata vuotta kuolemani jälkeen, 
ja kehotan kaikkia venäläisiä valmistautumaan näihin suuriin 
tapauksiin rukoilemalla ja ripittäytymällä.» 


Japanin — Venäjän sota, joka oli tsaari Nikolai II:n hallituskauden
suurimpia erehdyksiä, johti tuhoisiin seurauksiin ja 
merkitsi kokonaisen uuden sekasortoisen aikakauden alkua. Venäjä
ei ollut missään suhteessa valmis sotaan. Ne, jotka painostivat
tsaarin julistamaan sodan, pettivät maansa ja hallitsijasuvun.


Venäjän viholliset käyttivät hyväkseen yleistä tyytymättömyyttä
nostaakseen kansanjoukot hallitusta vastaan. Kaikkialla 
puhkesi lakkoja, ja tsaarin perhe sekä ministerit joutuivat useiden
väkivallantekojen kohteiksi. Tsaarin oli taivuttava kompromissiin
ja annettava maalle perustuslaillinen hallitus, duuma. 
Tsaaritar ilmitoi voimakkaasti vastenmielisyytensä tätä päätöstä 
kohtaan. Koska hänellä ei ollut minkäänlaista käsitystä tilanteen 
vakavuudesta, hän ei myöntänyt, että tämä oli ainoa keino sen 
pelastamiseksi. 1 

Duuman avajaisistunto pidettiin huhtikuun 27. pnä vuonna 
1906. Kaikki odottivat tilaisuutta pelon vallassa, sillä jokainen 

1 Vanhan duuman, joka oli kokoonpantu yksinomaan pajareista, hajotti 
Pietari Suuri julistautuessaan yksinvaltiaaksi. 

tiesi, että duuman perustaminen oli kaksiteräinen miekka, joka 
saattoi yhtä hyvin edistää kuin vahingoittaa Venäjän etuja. 

Kello yhdeltä astui tsaarin perhe juhla-asussa Talvipalatsissa 
olevaan Pyhän Yrjön saliin. Palatsissa ei ollut koskaan aikaisemmin
ollut niin kirjavaa väenkokousta, ja muutamat jäsenet 
olivat pukeutuneet melko huolimattomasti tilaisuutta varten. 
Kun Te Deum oli laulettu, tsaari piti avajaispuheen. Useimpiin 
kokoukseen osallistuneista henkilöistä teki yleinen tunnelma erittäin
kiusallisen vaikutuksen ja monet tekivät synkkiä tulevaisuudenennustuksia.


Jos kaikki ehdokkaat olisivat olleet todellisen isänmaallisuuden 
elähdyttämiä venäläisiä, duuma olisi saattanut tehdä huomattavia 
parannuksia maan asioiden hoitoon, mutta vahingollisten ja häiritsevien
ainesten ansiosta siitä tuli vallankumouksellisten tyyssija.
Poliittinen ilmapiiri synkkeni ja duuma hajotettiin toistaiseksi
samalla kun väkivallanteot lisääntyivät. 

Uusia vaikeuksia syntyi, kun Gutshkov, kadettipuolueen edustaja,
piti räikeän puheen, missä hän hyökkäsi hallitusta ja suuriruhtinaita
vastaan. Hänen mielestään oli nurinkurista, että 
tärkeät ja vastuulliset valtion virat uskottiin tsaarin perheen 
jäsenille. Näiden henkilöiden nauttima koskemattomuus teki 
mahdolliseksi, hän sanoi, että heidän rakastajatarensa ja suojattinsa
saattoivat rankaisematta käyttää hyväkseen asemaansa. 

Montenegron kuninkaan molemmat tyttäret, suuriruhtinattaret
Militza ja Anastasia näyttelivät niihin aikoihin tärkeätä 
osaa hovissa. Militza oli suuriruhtinas Pjotr Nikolajevitshin 
puoliso, ja Anastasia oli ensin naimisissa Leuchtenbergin prinssin
kanssa ja sittemmin suuriruhtinas Nikolai Nikolajevitshin 
kanssa. Kaupungissa käytettiin ruhtinattarista nimitystä »Musta 
vaara». He harrastivat kiihkeästi salatieteitä ja heidän ympärillään
kuhisi alinomaa näkijöitä ja epämääräisiä profeettoja. He 
hankkivat pääsyn hoviin eräälle Philippe-nimiselle ranskalaiselle 
puoskarille ja myöhemmin Rasputinille. Heidän palatsinsa tar

josi tyyssijan niille pimeille voimille, jotka lumosivat niin traagisella
tavalla onnettomat hallitsijamme ja syöksivät maamme 
vallankumouksen pyörteisiin. 

Isäni tapasi kerran Krimillä Mustan meren rannalla kävellessään
suuriruhtinatar Militzan, joka ajoi vaunuissa seurassaan 
tuntematon mies. Hän tervehti, mutta suuriruhtinatar ei vastannut.
Tavattuaan suuriruhtinattaren myöhemmin isäni pyysi selitystä.
»Te ette voinut nähdä minua», vastasi suuriruhtinatar, »sillä 
olin tohtori Philippen seurassa, jakun hänellä on hattu päässään, 
hän on näkymätön ja samoin kaikki hänen seuralaisensa.» 

Eräs suuriruhtinattaren sisarista on kertonut, että hän lapsena 
ollessaan oli seurannut erään verhon takaa Philippen saapumista 
ja oli hämmästynyt suuresti nähdessään kaikkien läsnä olevien 
henkilöiden polvistuvan miehen edessä ja suutelevan hänen 
kättään. 

Raamatussa, Kolmannen Mooseksen kirjan 20. luvussa on 
seuraavat sanat: »Jos joku kääntyy vainaja- tai tietäjähenkien 
puoleen, lähtien haureudessa kulkemaan heidän jäljessänsä, sitä 
ihmistä vastaan minä käännän kasvoni ja hävitän hänet hänen 
kansastansa.» 

Molemmat suuriruhtinattaret huomasivat liian myöhään varomattomuutensa,
ja silloin oli jo turhaa yrittää avata hallitsijoiden 
silmät. 

Kesällä vuonna 1906 levisi Pietarissa huhu, että pääministeri 
Stolypin oli joutunut atentaatin uhriksi kesäasunnollaan. 

Koska tiesimme, että äidin piti samana iltapäivänä tehdä vierailu
pääministerin luo, odottelimme kaikki tavattoman jännittyneinä
hänen paluutaan. Hän kertoikin, että atentaatti oli tapahtunut
pari minuuttia hänen lähtönsä jälkeen. Hän oli tuskin 
astunut vaunuihinsa, kun talosta kuului voimakas räjähdys. 
Stolypin itse ei ollut saanut vammoja, mutta pommi oli haavoittanut
vaarallisesti erästä hänen tyttäristään. 

Vähän myöhemmin levisi toinen huhu, jonka mukaan väki

Vallanteön kohteena olisi ollut itse tsaarin perhe, joka oli jokasyksyisellä
matkallaan Suomen saaristossa huvijahti Standartilla. 

Koskaan ei saatu tarkkaa selkoa siitä mitä todella tapahtui; 
Jotkut väittivät, että alus oli törmännyt vallankumouksellisten 
asettamaan miinaan; toiset tiesivät, että se oli ajanut karille jä 
että vain aluksen hidas vauhti oli estänyt onnettomuuden. Joka 
tapauksessa hallitsijapari saapui turvallisesti takaisin Pohjan tähdellä
, jonka leskikeisarinna oli lähettänyt heitä noutamaan. 

Samana kesänä odotettiin Englannin kuningasta Edvard 
VIIrtä ja kuningatar Alexandraa vierailulle Tallinnaan, missä 
heidän piti tavata tsaari ja molemmat tsaarittaret. Kun Englannin
hallitsijapari oli saapunut Tallinnaan Victoria and Albert nimisellä
aluksella, Edvard, joka oli unohtanut kokeilla kohtausta 
varten varaamaansa venäläistä univormua, huomasikin, että sen 
nappeja oli aivan mahdoton saada kiinni. Kaikessa kiireessä 
apuun kutsuttu räätäli ilmoitti, ettei hän pystyisi niin lyhyessä 
ajassa tekemään mitään asian hyväksi, ja kuninkaan oli tyydyttävä
istuutumaan päivällispöytään Pohjantähdellä puolikuoliaana 
ahtaan takin kuristuksesta ja sangen huonolla tuulella. 

Tämä tsaarin ja kuninkaan välinen kohtaus sai saksalaiset hyvin
levottomaksi. Saksa oli sitä mieltä, että oli vaarallista luottaa 
Englantiin, joka saksalaisten mielestä oli Venäjän pahin vihamies.
Useat venäläiset olivat samaa mieltä; samat piirit eivät 
olleet hyväksyneet Aleksanteri III:n ja Ranskan välistä liittoa, 
koska muka monarkia ei saisi liittoutua tasavallan kanssa toista 
monarkiaa vastaan ja koska vain Saksan, Venäjän ja Ranskan 
välinen allianssi pystyisi säilyttämään rauhan. 

Tsaarin perhe palasi pian Tallinnaan ottaakseen siellä vastaan 
Ranskan presidentin monsieur Falliereshn. Mutta vastaanotto 
ei tällä kerralla ollut läheskään niin suurenmoinen kuin Englannin
hallitsijaparin saapuessa. Ranskalaisilta tämä ei suinkaan 
jäänyt huomaamatta, ja kertoman mukaan he olivat tapaukseen 
äärimmäisen tyytymättömiä. 

Eri asuntomme. — Pietari . — M o ikä, sen palvelusväki ja isännät. 

— Päivälliset » Karhussa ». 

Eri vuodenaikoina asuimme eri tahoilla Venäjää seuraavan, 
miltei rikkomattoman säännön mukaisesti: talvi jakautui Pietarin,
Tsarskoje Selon ja Pietarin välille, kesäksi muutimme 
Arkangelskojeen ja syksyisin Rakitnojessa oleville tiluksillemme 
metsästyskaudeksi. Lokakuun lopulla matkustimme Krimille. 

Kävimme harvoin ulkomailla, mutta joskus vanhempamme 
veivät meidät, veljeni ja minut, katsomaan tehtaitamme ja maatilojamme,
joita oli runsaasti eri tahoilla Venäjän maata, jotkut 
niin kaukana, ettemme koskaan käyneet siellä. Eräs Kaspian 
meren rannalla oleva tiluksemme oli lähes 200 kilometriä pitkä. 
Siellä oli öljyä niin runsaasti, että maa oli märkä ja talonpoikamme
pesivät öljyllä rattaittensa pyörät. 

Pitkillä matkoilla käytimme erikoisrautatievaunua, missä 
asuimme mukavammin kuin taloissamme, jotka eivät aina olleet 
vastaanottokunnossa. Vaunuun astuttiin eteisen kautta, joka 
toimi kesäiseen aikaan kuistina. Ruokailusalongin istuimet oli 
verhottu vihreällä nahalla ja ikkunoissa oli keltaiset verhot. 
Seuraavina olivat vanhempieni ja veljeni ja minun makuuhuoneet,
jotka kaikki oli verhottu kirjavin kankain. Viimeisenä oli 
kylpyhuone. Meidän perheemme käytössä olevan osaston takana 
oli useita muita osastoja, jotka oli varattu seurassamme oleville 
ystäville ja sukulaisille. Vaunun toisessa päässä oli keittiö ja 
palvelusväen huoneet, joita henkilökunnan runsauden vuoksi 

täytyi olla useita. Toinen samanlainen erikois vaunu oli sijoitettuna
vakinaisesti Venäjän ja Saksan väliselle rajalle mahdollisia 
ulkomaanmatkoja varten, mutta emme käyttäneet sitä koskaan. 

Aina kun olimme liikkeellä, meitä seurasi suuri joukko seuralaisia,
joita ilman isäni ei tullut toimeen. Äitini olisi varmaan 
pitänyt rauhallisemmasta ilmapiiristä, mutta hän oli silti aina 
ystävällinen isäni seuralaisille. Mitä veljeeni ja minuun tulee, 
me inhosimme heitä, sillä he riistivät säännöllisesti äidin meidän
seurastamme. Minun on kuitenkin myönnettävä, että 
tämä vastenmielisyys oli varmasti molemminpuolista. 

* * 

Pietari, jota sijaintinsa vuoksi Nevan suistossa sanottiin »Pohjolan
Venetsiaksi», oli eräs Euroopan kauneimmista pääkaupungeista.
Neva oli sanoin kuvaamattoman viehättävä punagraniittisine
rantakatuineen ja jokea reunustavine loistavine palatseineen.
Pietari Suuren ja Katariina II:n nerokkuus ilmeni kaikkialla
etenkin muistomerkkien hyvin harkittuna sijoitteluna. 

Keisarinna Alexandra oli antanut erään saksalaisen taiteilijan 
piirtää Talvipalatsin edessä olevan puutarhan portin. Talvipalatsi,
joka rakennettiin 18. vuosisadan alussa keisarinna Elisabetin
aloitteesta, on kuuluisan arkkitehdin Rastrellin mestariluomus.
Portti on hirvittävä, mutta palatsin maj esteet illista 
muhkeutta se ei pysty himmentämään. 

Pietari ei ollut niihin aikoihin suinkaan puhtaasti venäläinen 
kaupunki. Tsaarittaret ja suuriruhtinattaret, jotka jo parin 
vuosisadan ajan olivat olleet ulkomaalaisia, etupäässä saksalaisia 
prinsessoja, sekä diplomaattikunta olivat antaneet kaupungille 
runsaasti eurooppalaisia vaikutteita. Muutamia vanhoja perheitä
lukuun ottamatta useimmista aristokratian jäsenistä oli tullut
täydellisesti kosmopoliitteja. Heidän mielestään kuului 
asiaan oleskella paljon ulkomailla, ja liinavaatteet lähetettiin 
usein Lontooseen tai Pariisiin valkaistavaksi. Useimmat äitini 

aikalaisista pitivät huolen siitä, että heidän perheissään puhuttiin
ranskaa ja että he omaa äidinkieltään puhuessaan käyttivät 
vierasta korostusta. Veljeni ja minä, joita tällaiset tavat suututtivat,
vastasimme aina vanhojen naisten ranskankielisiin kysymyksiin
venäjäksi, minkä johdosta meille naurettiin ja meitä 
pidettiin huonosti kasvatettuina. Mutta meistä se oli yhdentekevää,
sillä nautimme joka tapauksessa enemmän boheemipiirien 
seurasta. 

Kuten kaikkialla muuallakin virkamiehet olivat enimmäkseen 
lahjottavia ja tunnottomia henkilöitä; he liehittelivät esimiehiään
välittämättä mistään muusta kuin henkilökohtaisista eduistaan
ja olivat täysin vailla kansallista itsetuntoa. Mitä »intelligentsijaan»
tulee, se oli epäjärjestyksen ja maalle perin vaarallisen
anarkian tyyssija. Juutalaisten kiihottajien hallitsema 
kuppikunta yritti nostattaa kansan hallitusta ja aristokratiaa 
vastaan kylväen kaikkialle vihaa ja kateutta. Kun tämän luokan 
edustajat ottivat vallan käsiinsä Kerenskin aikoina, he osoittivat 
olevansa täysin kykenemättömiä hallitustoimiin. 

Pietarin ja Moskovan keisarilliset teatterit olivat maineensa 
veroisia. 18. vuosisadan puoliväliin asti ei venäläistä teatteria 
oikeastaan ollut lainkaan ja enin osa näyttelijöistä oli ulkomaalaisia.
Ensimmäinen kansallinen teatteri perustettiin vuonna 
1756 keisarinna Elisabetin hallituskaudella keisarinnan neuvonantajan,
ruhtinas Boris Jusopovin kehotuksesta. Venäläinen 
teatteri sai uusia herätteitä, kun keisarinna Katariina II uskoi 
teattereiden johdon isoisäni isän haltuun. Voidaan syystä sanoa, 
että ruhtinas Nikolai antoi alkusysäyksen venäläisen teatterin 
kehitykselle ja se on vielä tänä päivänä säilyttänyt korkean taiteellisen
tasonsa traagisista mullistuksista huolimatta. Kaikki 
luhistui Venäjällä — teatteria lukuun ottamatta. 

Sergei de Djaghilevin, joka ensimmäisenä tutustutti LänsiEuroopan
venäläisen taiteen aarteisiin, ansiosta ooppera ja 
baletti ovat kohonneet maailmanmaineeseen. Kukapa ei muistaisi
sitä innostusta, joka pääsi valloilleen venäläisten esiintyessä 

ensimmäisen kerran Pariisissa Chätelet-teatterin näyttämöllä 
vuonna 1909? Djaghilev oli osannut koota ympärilleen poikkeuksellisen
lahjakkaat taiteilijat: Shaljapinin, unohtumattoman 

Boris Godunovin, sellaiset lavastajat kuin Bakstin ja Alexandre 
Benois’n, loistavia tanssijoita ja tanssijattaria, kuten Nijinskin, 
Pavlovan, Karsavinan sekä monia muita. Näistä taiteilijoista 
tuli heti yhtä kuuluisia ulkomailla kuin kotimaassaankin ja monet
heistä ovat kouluttaneet oppilaita, jotka pitävät yhä yllä 
keisarillisen baletin mainetta. 

# # 

# 

Pietarissa oleva talomme sijaitsi Moikan rantatien varrella. 
Kun sitä katseli kadulta päin, kiintyi huomio ensi sijassa sen 
valtaviin mittasuhteisiin. Erittäin kaunis puoliympyrän muotoinen
ja pylväikön kehystämä sisäpiha avautui puutarhaan. 

Tämän talon oli keisarinna Katariina II antanut lahjaksi esiäidilleni
ruhtinatar Tatjanalle. Monien todellisten taideaarteidensa
vuoksi se oli kuin museo, jossa saattoi käyskennellä päiväkausia
kyllästymättä. Tosin isoisäni tekemät muutokset rumensivat
huomattavasti taloa, ja vain pari salonkia, juhlasalit ja 
taulu galleriat oli säilytetty alkuperäisessä 18. vuosisadalta peräisin
olevassa asussaan. Nämä galleriat johtivat pieneen Ludvig 
XV:n tyyliseen teatteriin. Teatterin lämpiössä tarjottiin näytännön
jälkeen illallista. Poikkeuksen tekivät suuret vastaanotot, 
joilla saattoi olla kaksikin tuhatta ihmistä. Illallinen tarjottiin 
silloin gallerioissa ja lämpiö oli varattu tsaarin perheen jäsenille. 
Ulkomaalaiset vieraamme eivät koskaan lakanneet ihmettelemästä
näitä vastaanottoja. Heidän mielestään oli ainoalaatuista, 
että yksityistalossa pystyttiin antamaan niin suurelle vierasjoukolle
lämmin ateria Sevres’in posliiniastioista ja hopealautasilta. 

Pietarissa oleva iäkäs hovimestarimme Pavel ei halunnut mistään
hinnasta luopua vanhasta etuoikeudestaan, tsaarin palvelemisesta
silloin kun tämä oli meidän vieraanamme. Koska 

Pavel oli jo vanha ja tutiseva, hän kaatoi usein viiniä pöytäliinalle.
Hän oli jo eläkkeellä siihen aikaan, kun pidimme Moikassa 
viimeiset päivälliset, joilla tsaari Nikolai II puolisoineen oli 
läsnä, ja äitini oli tehnyt kaikkensa, jotta vanha Pavel ei olisi 
saanut vihiä päivällisistä. Tsaari huomasi vanhuksen poissaolon 
ja sanoi hymyillen äidilleni, että tänä iltana pöytäliina tulisi 
todennäköisesti säilymään puhtaana. Hän oli tuskin sanonut 
tämän, kun vanha Pavel ilmestyi huoneeseen rinta kunniamerkkien
peitossa ja alkoi astella vapisevin askelin kohti tsaarin tuolia.
Hän seisoi vanhalla paikallaan koko aterioinnin ajan. Estääkseen
pöytäliinaa tahriintumasta tsaari piti hellävaroen kiinni 
vanhuksen kädestä tämän kaataessa juomia. 

Kerran kävi luonamme kenraali Kuropatkin, vuonna 1905 
kauko-itään lähetetyn onnettoman armeijan entinen päällikkö, 
joka oli joutunut epäsuosioon. Pavel kieltäytyi palvelemasta 
kenraalia ja kääntyi aina hänet nähdessään selin ja sylkäisi 
lattiaan. 

Muistan vielä hyvin toisen hovimestarimme Grigorin, joka 
juhlatilaisuuksissa oli varustautunut komealla töyhtöhatulla 
ja hilparilla. Grigori ei suhtautunut epäsuosiossa olevaan 
Kuropatkiniin niin kylmästi kuin Pavel. Kun eräänä päivänä 
vuonna 1914, sodan puhjettua, leskikeisarinna oli vieraanamme, 
Grigori astui hänen viereensä ja sanoi: »Tietääkö Teidän Majesteettinne,
miksi kenraali Kuropatkin on unohdettu valittaessa 
armeijoiden komentajia? Jos hänet olisi määrätty komentavaksi
kenraaliksi, hän olisi voinut hyvittää Japanin-sodan aikana 
tekemänsä virheet.» Leskikeisarinna välitti pojalleen tsaarille 
hovimestarimme Grigorin sanat, ja kaksi viikkoa myöhemmin 
saimme kuulla, että kenraali Kuropatkin oli nimitetty divisioonan 
komentajaksi. 

Perheemme kaikki palvelijat olivat uskollista väkeä ja suhtautuivat
työhönsä äärimmäisen vakavasti. Siihen aikaan, kun 
valaisimina oli vielä yksinomaan öljylamppuja ja kynttilöitä, 
melkoinen osa palveluskunnasta käytti kaiken aikansa valais

tuksesta huolehtimiseen. Heidän johtajansa murtui niin nähtyään
sähkölamppujen ilmestyvän taloon, että ratkesi juomaan 
lohdutuksekseen ja kuoli ennen pitkää. 

Henkilökuntamme oli hankittu pitkin maailmaa; heidän joukossaan
oli arabeja, tataareja, neekereitä ja kalmukkeja. Kaikki 
olivat Grigori Bushinskin käskynalaisia. Tämä uskollinen palvelija
antoi todistuksen auliudestaan, kun bolshevikit vallankumouksen
aikoina tulivat ryöstämään taloamme. Hän kuoli 
ilmaisematta piilopaikkoja, mihin korumme ja muut arvoesineemme
oli kätketty. Se seikka, että korut löytyivät muutamaa 
vuotta myöhemmin, teki hänen uhrauksensa tyhjäksi mutta ei 
muuta sen arvoa. 

Moikan kellarikerros käsitti kokonaisen labyrintin ilmanpitäviä
teräskammioita, jotka erityisen järjestelmän avulla voitiin 
saattaa veden valtaan tulipalon sattuessa. Näissä kellareissa ei 
säilytetty ainoastaan lukemattomia viinipulloja; siellä oli myös 
hopea-astiastoja ja posliinikalustoja, joita käytettiin yksinomaan 
suurilla vastaanotoilla, sekä lukuisia taide-esineitä, joille ei ollut 
löytynyt paikkaa gallerioissa ja salongeissa. Niistä olisi voinut 
kerätä suuren museon, ja suutuin löytäessäni ne tällä tavoin 
hylättyinä ja unohdettuina pölyn sekaan. 

Moikan kanavalle päin antavassa pohjakerroksen osassa sijaitsivat
isäni huoneet. Huoneisto ei suinkaan ollut kaunis, mutta 
täynnä taide-esineitä ja pikku koruja: mestareiden maalaamia 
tauluja, miniatyyrejä, pronssiesineitä, posliinia, nuuskarasioita 
jne. En niihin aikoihin osannut antaa arvoa taiteelle, mutta 
tunsin suurta — ja ilmeisesti perinnöllistä — mieltymystä 
jalokiviä kohtaan. Eräässä lasikaapissa oli kolme pikku patsasta, 
jotka erityisesti viehättivät minua: rubiinikimpusta muovattu 
budha, safiireista tehty Venus ja pronssinen neekeri, joka kantoi 
päänsä päällä arvokkaita kiviä sisältävää koria. 

Isäni työhuoneen vieressä oli maurilainen sali, jonka ikkunat 
avautuivat puutarhaan. Tämä mosaiikkisali oli tarkka jäljennös 
eräästä Alhambran huoneesta. Marmoripylväikkö ympäröi kes

kellä olevaa lähdettä ja seinille oli sijoitettu persialaisilla kankailla
verhottuja divaaneja. Huoneen itämainen ja aistillinen 
tunnelma viehätti minua ja jäin usein uneksimaan sinne. Kun 
isäni oli poissa, järjestin usein huoneeseen kuvaelmia. Keräsin 
kaikki itämaiset palvelijamme ja pukeuduin itse sulttaaniksi. 
Lojuin divaanilla ylläni joukko äitini koruja ja uneksin olevani 
orjiensa ympäröimä itämainen satraappi . . . Eräänä päivänä 
olin laatinut näytelmän, joka esitti tottelemattoman orjan rangaistuksen
täytäntöönpanoa: orjana sattui olemaan Ali, eräs 
arabipalvelijoistamme. Tämä makasi pitkällään maassa ja oli 
anovinaan armoa. Juuri kun olin kohottanut tikarini lyödäkseni
rikollista, ovi avautui ja isäni astui sisään. Tajuamatta 
vähääkään suuria lavastajanlahj ojani hän suuttui silmittömästi: 
»Painukaa tiehenne, koko joukko!» Ja kaikki, satraappi ja hänen 
orjansa, säntäsivät pakoon sysien toisiaan. Siitä lähtien oli maurilainen
sali minulta kielletty paikka. 

Isäni huoneiston toisella puolella, pitkän salonkirivin päässä, 
oli musiikkisali, jossa uinui untaan loistava viulukökoelma ja 
jossa kukaan ei koskaan harrastanut musiikkia. 

Äitini huoneet sijaitsivat ensimmäisessä kerroksessa ja antoivat
puutarhaan. Samassa kerroksessa oli suuri joukko salonkeja,
juhlahuoneita sekä taulugallerioita ja viimeisenä teatteri. 
Isoäitini, veljeni ja minä asuimme toisessa kerroksessa, minne 
meidän huoneittemme lisäksi oli sijoitettu kappeli. 

Talon todellinen kotiliesi oli äitini huoneisto. Se ikään kuin 
heijasti hänen hienoa luonnettaan, kauneuttaan ja hurmaavaa 
olemustaan. Hänen makuuhuoneensa oli verhoiltu sinisellä 
damastilla, huonekalut olivat ruusupuuta ja seiniä peittäviin 
lasikaappeihin oli asetettu hänen korunsa. Suurten juhlien 
aikana ovet pidettiin auki ja kuka tahansa saattoi käydä sisään 
ihailemaan koruja. Tähän huoneeseen liittyi kammottava salaisuus:
joskus sieltä kuului naisen ääni, joka kutsui meitä kaikkia
nimeltä. Kamarineidot juoksentelivat sinne tänne luullen 
äitini kutsuvan heitä, mutta havaitsivat huoneen tyhjäksi. 

Veljeni ja minä kuulimme useita kertoja nämä mystilliset kutsuhuudot.


Pienen salongin huonekalut olivat aikoinaan kuuluneet Maria 
Antoinettelle; Boucher’n, Fragonardin, Watteaun, Hubert Robertin
ja Greuzen taulut koristivat seiniä; vuorikristallista tehty 
kynttiläkruunu oli aikoinaan ollut Pompadourin markiisittaren 
omaisuutta. Tämä huone oli aina täynnä kukkia ja äitini oleskeli
tavallisimmin siellä. Kun hän oli iltaisin yksin, veljeni ja 
minä nautimme illallisen siellä hänen luonaan. Ateria oli katettu 
kristallikynttelikköjen valaisemalle pyöreälle pöydälle. Takan 
lepattava loimu ja kynttilöiden häälyvä liekki saivat äitini hoikissa
sormissa olevat sormukset sädehtimään. En voi vieläkään 
liikutusta tuntematta muistella näitä intiimejä, onnellisia hetkiä 
hurmaavassa pienessä salongissa, joka oli erinomainen ympäristö
erinomaiselle naiselle. Siellä opimme tuntemaan mitä on 
todellinen onni. Emme silloin vielä voineet aavistaa saatikka 
kuvitella niitä onnettomuuksia, jotka saimme myöhemmin 
kokea. 

Joulun lähestyessä alkoi mieliala Moikassa kiihtyä. Valmistelut
kestivät säännöllisesti useita päiviä. Avustimme tikapuille 
kiivenneitä palvelijoita näiden koristaessa suurta kattoon asti 
ulottuvaa kuusta. Lasipallojen ja »enkelin hiuksien» kimaltelu 
kiinnosti tavattomasti itämailta kotoisin olevia palvelijoitamme. 
Joulupäivänä oli vieraiksemme kutsuttu etupäässä meidän 
ikäisiämme lapsia, jotka lähtiessään veivät saamansa lahjat 
mukanaan tuomissaan laukuissa kotiin. Lahjojen jaon jälkeen 
meille tarjottiin kaakaota ja leivoksia, ja sitten kaikki kerääntyivät
leikkimään joululeikkejä. 

Meillä oli tietysti kovin hauskaa, mutta juhlat päättyivät tavallisesti
tappeluun, johon minä olin aina kärkäs liittymään saadakseni
löylyttää niitä tovereitani, jotka eivät minua miellyttäneet
ja jotka olivat minua heikompia. 

Seuraavana päivänä pystytettiin toinen joulukuusi palvelusväkeämme
ja heidän perheitään varten» Äitini oli jo kuukautta 

aikaisemmin saanut luettelon, johon kukin palvelija oli merkinnyt
haluamansa lahjan. Nuori arabi Ali, joka oli näytellyt kuolemaantuomitun
osaa ikimuistettavassa näytelmässäni maurilaissalissa,
pyysi kerran »kiiltävää leikkikalua»; se ei ollut mikään
muu kuin helmi- ja tähtidiadeemi, jota äitini oli kantanut 
otsallaan eräänä iltana lähtiessään tanssiaisiin Talvipalatsiin. 
Ali oli kirjaimellisesti häikäistynyt yleensä yksinkertaisesti pukeutuvan
äitini ilmestyessä hänen eteensä loistavassa hoviasussa. 
Epäilemättä Ali piti häntä jonkinlaisena jumalallisena olentona, 
koska oli heittäytynyt kasvoilleen hänen eteensä ja suostui 
vasta pitkällisen maanittelun jälkeen nousemaan ylös. 

Pääsiäistä vietettiin aina suurin juhlallisuuksin. Läheisimmät 
ystävämme ja palvelus väkemme olivat läsnä pyhän viikon juhlamenoissa
kappelissamme samoin kuin keskiyön messussa, joka 
ortodoksisen tavan mukaan pidetään pääsiäisyönä. Messun jälkeen
syötiin yhteinen ateria. Ne olivat todelliset syömingit: 
juottoporsasta, hanhea, fasaaneja ja samppanjaa ylen määrin. 
Sitten saapuivat pääsiäisleivokset ja värjätyt munat. Seuraavana
päivänä olimme miltei kaikki sairaita. 

Aterian jälkeen seurasimme vanhempiamme tarjoiluhuoneeseen.
Äiti valvoi, että palvelijamme saivat aina kylliksi ruokaa 
eikä heidän ruokapöytänsä sanottavasti eronnut omastamme. 
Toivotimme heille onnellista pääsiäistä ja suutelimme kutakin 
kolmesti poskelle vanhan venäläisen tavan mukaisesti. 

Isäni oli saanut päähänsä, että ruokasalia oli alinomaa vaihdettava;
söimme miltei joka päivä eri huoneessa, mikä teki tarjoilun
hankalaksi. Nikolai ja minä, jotka mielellämme myöhästyimme,
saimme joskus kulkea koko talon läpi ennen kuin löysimme
paikan, missä päivällinen tarjottiin. 

Koskaan ei voinut etukäteen tietää, kuinka monta ruokavierasta
meillä tuli olemaan. Useimmat niistä, jotka vakasivat 
talomme päivällisaikaan tuoden joskus lapsensakin mukanaan, 
oliyat varattomia ihmisiä, jotka antoivat parempiosaisten pitää 

kukin vuorollaan huolta itsestään. Heille saattoi suoda anteeksi,
mutta toisten laita oli pahemmin. Eräs vanha nainen, 
varsin rikas ja kauniin talon omistaja, oli ottanut säännölliseksi 
tavakseen hankkia ateriansa muiden pöydistä. Hän tuli aina 
hyvin myöhään ja huudahti sisään tullessaan uskomattoman häikäilemättömästi:
»Petojen ateria on päättynyt, nyt voin nauttia 
päivälliseni rauhassa.» 

Kenraali Bernov, josta olen kertonut jo aikaisemmin, sekä 
ruhtinatar Vera Galitsina, äitini hyvä ystävätär, inhosivat sydämensä
pohjasta toisiaan eivätkä koskaan laiminlyöneet tilaisuutta
sättiä toisiaan ruokapöydässä tai muualla. Eräänä iltana, 
kun kenraali oli tavallista häij ymmällä tuulella, hän kieltäytyi 
saattamasta ruhtinatarta kotiin kuten oli sovittu. »Menkää sitten»,
Vera vastasi, »te olette joka tapauksessa yhtä hölmö lähtiessänne
kuin tullessannekin.» Hänellä oli reumatismia oikean 
kätensä peukalossa, jota hän imi yhtä mittaa kuvitellen sen lieventävän
kolotusta. Kieltäydyin pontevasti suutelemasta hänen 
kättään. Hänen selibaattinsa oli hänelle alituinen valittelun aihe: 
»Suren, että olen jäänyt vanhaksi piiaksi», hän sanoi joskus äidilleni.
»En saa koskaan tietää, miten se tapahtuu.» 

Tunsimme Pietarissa erään korkea-arvoisen upseerin iäkkään 
lesken, joka oli valinnut rakkautensa kohteeksi kavaljeerikaartin 
komentajan. Kun komentaja vaihtui, rakastui leski säännöllisesti
uuteen komentajaan, olipa tämä kuka tahansa. Valitettavasti
hänen rumuutensa esti häntä koskaan saamasta vastakaikua
näille perin omalaatuisille tunteille. Kun isäni nimitettiin 
kaartin komentajaksi, hän tietenkin peri tämän ammattia seuraavan
intohimon. Naisparka vainosi häntä lakkaamatta rakkaudenosoituksillaan.
Hän asettui vartioimaan kerhon edustalle, 
jonne isäni pistäytyi iltapäivisin, ja lähetti lentosuukon aina 
kun huomasi rakkautensa kohteen kulkevan ikkunan ohi. Hänen 
lähettämiensä rakkauskirjeiden allekirjoituksena oli »Sinun 
orvokkisi». Kesäisin leski seurasi kaartin taisteluharjoituksia 
vaunuistaan. 

Suuriruhtinas Nikolai Nikolajevitsh oli saanut intohimon liekin
leimahtamaan kahdessa sisaruksessa. Molemmat vanhat 
neidit paarustivat joka aamu hänen palatsinsa edustalla olevaa 
rantakatua pitkin. He olivat pukeutuneet täsmällisesti samalla 
tavoin, ja jäljessä asteli livreepukuinen palvelija, joka kantoi 
turkisten lisäksi neitien sateenvarjoja ja kalosseja ja talutti 
kahta äreän näköistä villakoirarahjusta. Joka kerran kun matkue 
sivuutti suuriruhtinaan palatsin, molemmat vanhat hupakot 
lyykistivät syvään. 

Pietarin seurapiireissä eivät tietenkään kaikki olleet tällaisia 
sätkynukkeja. Venäjällä käyneet ulkomaalaiset olivat yhtä 
mieltä siitä, että siellä tapasi lukuisasti kyvykkäitä ihmisiä, sivistyneitä
hengen miehiä ja miellyttäviä ja älykkäitä keskustelutovereita.
Jos opinkin tuntemaan tavallista enemmän hupsuja 
ja omituisia ihmisiä, se johtui siitä, että isäni piti heidän seurastaan.
Ihailin usein äitini hyvyyttä ja kärsivällisyyttä, sillä 
vaikka talo oli joskus täynnä tällaisia hupakoita, hän otti kaikki 
vastaan yhtä hurmaavasti. Minun on kuitenkin myönnettävä, 
että olen jossakin määrin perinyt isäni suhtautumisen vieraisiin. 
Eivät ainoastaan velikullat ja ilonpitäjät vaan myös tasapainottomat
ihmiset ja puolihupsut ovat aina viehättäneet minua ja 
.viehättävät vieläkin. Olen havainnut heidän lavertelussaan sellaista
spontaanisuutta ja mielikuvitusta, joka puuttuu monilta 
selväjärkisiltä. 


Tätini Lazarev saapui talvisin muutamaksi kuukaudeksi luoksemme
Pietariin. Hänellä oli aina mukanaan lapsensa Mihail, 
Vladimir ja Irina, joista keskimmäinen oli minun ikätoverini. 

Eräänä iltana, lienemme olleet siihen aikaan 13-vuotiaita, 
päätimme Vladimirin kanssa pukeutua naisiksi. Vanhempamme 
olivat poissa kotoa, ja taivutimme äitini pukuvaraston hoitajan 

hankkimaan meille kaikki tarvittavat asusteet. Kun olimme 
suuren vaivan jälkeen pukeutuneet valmiiksi, maalanneet kasvomme
ja koristaneet itsemme koruilla, lähdimme puolikuoliaaksi
läkähtyneinä raskaitten samettihameiden painosta sivuportaita
pitkin alakertaan, missä herätimme äitini kampaajattaan,
joka lainasi meille peruukit sillä verukkeella, että olimme 
muka menossa naamiaisiin. 

Näissä hepeneissämme lähdimme kiertämään kaupunkia. 
Heti kun olimme päässeet Nevskin prospektille, Pietarin prostitoitujen
tavanomaiselle kohtaamispaikalle, meihin alettiin kiinnittää
huomiota. Vapautuaksemme lukuisista tarjouksista ilmoitimme
kohteliaasti ranskan kielellä, että »meidät oli varattu» ja 
jatkoimme arvokkaina matkaa. Toivoimme pääsevämme heistä 
lopullisesti eroon mennessämme »Karhuun», joka siihen aikaan 
oli suosittu ravintola. Emme uskaltaneet jättää turkisviittojamme
naulakkoon, vaan asetuimme suoraan pöytään ja tilasimme
illallista. Ravintolassa oli hirvittävän kuuma ja olimme 
pakahtua viittoihimme. Tunsimme, miten eri tahoilta meitä 
tuijoteltiin uteliain silmäyksin. Upseerit lähettelivät meille 
kirjelappuja, joissa meitä pyydettiin yksityishuoneeseen syömään
illallista heidän kanssaan. Samppanja alkoi kihota päähäni;
otin helmikäädyt kaulaltani ja aloin pitää hauskaa heittämällä
lassoa naapuripöydässä istuvien ihmisten kaulaan.
Tietenkin kävi niin, että nauha katkesi ja helmet levisivät 
pitkin lattiaa. Olimme kiusallisessa tilanteessa, ja kun suuri 
osa helmistä oli koottu talteen ja lähdimme etenemään ovea 
kohti, hovimestari tuli esittämään laskua. Koska meillä ei ollut 
penniäkään rahaa, meidän oli mentävä itse hotellin johtajan 
puheille ja tunnustettava hänelle kepposemme. Hämmästykseksemme
hän ei ollut siitä millänsäkään, vaan alkoi nauraa ja 
lainasi rahaa sekä laskua että ajuria varten. Saavuttuamme 
Moikaan huomasimme, että kaikki ovet oli lukittu. Kutsuin 
paikalle ikkunaan koputtamalla uskollisen palvelijani Ivanin, 
joka meidät poloiset nähdessään nauroi niin, että kyynelet tuli

vat silmiin. Mutta seuraavana päivänä saimme niellä kalkin. 
»Karhun» johtaja oli lähettänyt isälleni viimeiset ravintolan 
lattialta löytyneet helmet ja sitä paitsi — päivällislaskun! 

Vladimir ja minä jouduimme kuudeksi päiväksi kotiarestiin. 
Tätini lähti tiehensä vieden lapsensa mukanaan, ja kesti useita 
vuosia, ennen kuin näin heidät uudelleen. 



VIII LUKU 


Moskova . — Elämää Arkangelskojessa. — Maalari Serov . — 

Mystillinen näky . — N aapur eitämme. — Spaskoje Selo . 

Moskova miellytti minua paljon enemmän kuin Pietari. 
Moskovalaiset eivät olleet saaneet vieraita vaikutteita ja olivat 
sen vuoksi pysyneet kelpo venäläisinä. Moskova oli tsaarien 
Venäjän todellinen pääkaupunki. 

Vanhat aristokraattiset perheet viettivät patriarkallista elämää
kauniissa kaupunkiasunnoissaan ja kaupungin ulkopuolella
olevilla tiluksillaan. Vanhat perinteet olivat heille kaikki 
kaikessa ja Pietarin kosmopoliittinen ilmapiiri oli heille kauhistus.


Rikkaat kauppiaat, jotka kaikki olivat talonpoikaispiireistä 
lähtöisin, olivat luku sinänsä. Heidän kauniissa ja tilavissa 
asunnoissaan oli harvoin todella arvokkaita taide-esineitä. Useimmat
pukeutuivat yhä venäläiseen puseroon, roimahousuihin ja 
suuriin saappaisiin, mutta heidän naisensa käyttivät parhaitten 
pariisilaisten muotiliikkeiden luomuksia ja kauniita koruja ja 
kilpailivat eleganssissa Pietarin säätyläispiirien tunnetuimpien 
naisten kanssa. 

Moskovalaisten talot olivat avoinna kaikille. Vieraat vietiin 
suoraan ruokasaliin, missä heitä oli aina odottamassa sakuskalla 
ja erilaisilla votkapulloilla katettu pöytä. Olipa aika mikä 
tahansa, vieraiden oli pakko syödä ja juoda. 

Useimmilla rikkailla perheillä oli kaupungin ympäristössä 
tiluksia, joilla noudatettiin miltei legendaarisiksi tulleita mosko

valaisten vieraanvaraisia tapoja. Muutaman päivän vierailulle 
tulleet ystävät olisivat yhtä hyvin voineet jäädä sinne loppuiäkseen
ja samoin heidän lapsensa ja jälkeläisensä. 

Moskovalla oli kahdet kasvot: toisaalta se oli pyhä kaupunki, 
jossa oli lukuisasti kultakupolisia kirkkoja ja tuhansittain kappeleita,
missä kymmenet tuhannet kynttilät paloivat alinomaa ikonien
edessä, luostarien korkeita muureja ja suuret joukot uskovaisia,
jotka kansoittivat pyhät paikat aamusta iltaan; toisaalta 
se oli ilojen kaupunki, meluisa ja vilkas, loiston ja nautintojen, 
jopa irstaudenkin tyyssija. Kirjava väkijoukko tungeksi pääkaduilla,
joilla kaikui troikkien kulkusten kilinä; lihatsit , loistavasti
koristellut reet kiitivät nuolina nuorien ajajien ohjaamina 
pitkin katuja. 

Tämä hurskauden ja hekuman, uskonnon ja riettauden sekoitus
oli ominaista Moskovalle. Moskovalaiset olivat intohimojensa
ja oikkujensa tahdottomia orjia, mutta he rukoilivat yhtä 
paljon kuin tekivät syntiä. 

Moskovalla, suurella teollisuuskeskuksella, oli myös laajat 
sivistykselliset ja taiteelliset perinteet. 

Oopperan ja Suuren teatterin balettikunnat saattoivat menestyksellisesti
kilpailla Pietarin taiteilijoiden kanssa. Pienen Teatterin
draama- ja komediaohjelmistot olivat suurin piirtein samat 
kuin Aleksanterin teatterin, ja tulkinta oli verratonta. Kokonaiset
taiteilijapolvet ovat vaalineet arvokkaita perinteitä. Taideteatterin
perusti viime vuosisadan lopulla Stanislavski. Hän oli 
nerokas ohjaaja ja osasi koota ympärilleen lahjakkaita taiteilijoita,
kuten Nemirovitshin, Dantshenkon ja Gordon Craigh’in. 
Verrattoman kasvattajan- ja kouluttajankykyjensä ansiosta hän 
oli kyennyt luomaan ensiluokkaisen taiteilijaseurueen. Tulkinnassa
ja näyttämösovituksessa ei ollut koskaan mitään sovinnaista:
hänen työnsä kuvasti aina elämää. 

Olin piintynyt moskovalaisen teatterin ihailija, mutta kävin 
myös usein kuuntelemassa Jar- ja Strelna-ravintoloiden mustalaismusiikkia.
Niiden taso oli huomattavasti korkeampi kuin 

Pietarin ravintoloiden. Varja Paninan muisto on lähtemättömästi
syöpynyt niiden mieleen, joilla on joskus ollut tilaisuus 
kuunnella hänen lauluaan. Tämä ruma nainen, joka pukeutui 
aina mustiin, hurmasi vielä vanhoilla päivilläänkin kuulijansa. 
Muutama vuosi ennen kuolemaansa hän meni naimisiin erään 
1 8-vuotiaan upseerioppilaan kanssa. Maatessaan kuolinvuoteellaan
hän pyysi veljeään säestämään kitaralla hänen laulaessaan
»Joutsenlaulua», yhtä suosituimmista ohjelmanumeroistaan,
ja heitti henkensä viimeisen sävelen kaikuessa. 

* * 

Moskovassa olevan talomme oli tsaari Iivana Julma rakennuttanut
vuonna 1551. Se sijaitsi niihin aikoihin metsän keskellä 
ja tsaari käytti sitä metsästysmajanaan. Useita kilometrejä pitkä 
maanalainen käytävä yhdisti sen Kremliin. Talon olivat suunnitelleet
Moskovan Pyhän Vasilin kirkon rakentajat, kuuluisat 
arkkitehdit Barna ja Postnik. Varmistuakseen siitä, etteivät 
he pystyisi enää koskaan luomaan toista niin nerokasta rakennusta,
tsaari palkitsi arkkitehdit leikkauttamalla heidän kielensä 
ja käsivartensa poikki ja puhkaisuttamalla heidän silmänsä. 

Tsaari ei koskaan viihtynyt kauan tässä asunnossaan. Hän 
piti siellä loistavia juhlia ja palasi Kremliin maanalaista käytävää
pitkin. Salaiseen käytävään johti useita ovia, niin että 
tsaari saattoi äkkiä ilmestyä odottamattomassa paikassa ja odottamattomalla
hetkellä. 

Tsaarilla oli maailman kenties ainoalaatuisin kirjasto, jonka 
hän oli antanut muurata maanalaiseen käytävään suojellakseen 
sitä niihin aikoihin varsin yleisiltä tulipaloilta. Historioitsijoiden
todistuksen mukaan se on siellä vielä tänä päivänä, mutta 
paikalla sattuneiden maanvieremien vuoksi ovat kaikki etsimisyritykset
epäonnistuneet. 

Iivana Julman kuoleman jälkeen talo pysyi tyhjänä lähes 
puolentoista vuosisadan ajan. Vuonna 1729 Pietari II lahjoitti 

sen esi-isälleni ruhtinas Jusupoville. Viime vuosisadan lopulla 
suoritettujen entistämistöiden aikana paljastui kuuluisan maanalaisen
käytävän eräs suuaukko. Kun vanhempani lähtivät 
kulkemaan pitkin käytävää, he löysivät pitkän aulan, jonka 
seinämuureihin kiinnitetyissä kahleissa riippui riveittäin luurankoja.


Talo, joka edusti vanhaa moskovalaista tyyliä, oli erittäin 
värikäs. Sen toisella puolella oli linnanpiha ja toisella laaja 
puisto. Holvatut salit oli koristettu maalauksin; suurimmassa oli 
erittäin kaunis kultaesinekokoelma ja seinille oli ripustettu tsaarien
muotokuvia. Lisäksi oli suuri joukko pieniä huoneita, synkkiä
käytäviä ja ahtaita portaikkoja, jotka johtivat vankiholveihin.
Paksut matot vaimensivat kaiken melun ja hiljaisuus oli 
omiaan lisäämään talon mystillistä tunnelmaa. 

Kaikki mikä talossa oli muistutti hirvittävästä tsaarista. Toisessa
kerroksessa, samalla paikalla, mihin myöhemmin rakennettiin
kappeli, oli ennen ristikoilla varustettuja vuodekomeroita,
joista oli löydetty luurankoja. Minusta tuntui siltä, kuin 
noiden onnettomien ihmisten haamut olisivat vieläkin kummitelleet
tällä paikalla, ja muistan, miten lapsena odotin usein 
näkeväni mestattujen astuvan esiin kammioistaan. 

Emme pitäneet talosta, koska traagisen menneisyyden muistot 
tuntuivät elävän siellä liian voimakkaina, emmekä koskaan oleskelleet
kauan Moskovassa yhteen menoon. 

Moskovassa oli runsaasti varsin merkillisiä ihmisiä. Isäni 
keräsi mielellään ympärilleen tällaisia olentoja, koska heidän 
seuransa jollakin tavoin huvitti häntä. Useimmat näistä ihmisistä
kuuluivat seuroihin ja yhdistyksiin, joiden kunniapuheenjohtaja
isäni oli. Niiden joukossa oli kennelyhdistyksiä, linnunhoitoyhdistyksiä
ja muun muassa mehiläistenhoitoyhdistys, 
jonka jäsenet kuuluivat siihen aikaan Venäjällä laajalle levinneeseen
skoptsien eunukkilahkoon. Eräs heistä, vanha Mohalkin, 
joka johti mehiläistenhoitoyhdistystä, kävi usein tervehtimässä 
isääni. Minä tunsin aina kauhua nähdessäni tämän vanhaa 

eukkoa muistuttavan olennon ja kuullessani hänen puhuvan 
kimeällä sopraanollaan. Isäni vei kerran meidät lapset mukanaan
heidän kokoukseensa. Heitä oli satakunta koolla, ja meille 
tarjottiin ensin päivällistä ja sitten isäntämme pitivät meille 
konsertin. Oli elämys kuulla sadan miehen asussa olevan eukon 
esittävän lapsen äänellä kansanlauluja. Tunnelma oli samalla 
riipaiseva, koomillinen ja surullinen. 

Merkillisten tuttaviemme joukossa oli Alferov-niminen lyhyenläntä
ja kalju mies. Hänen menneisyytensä oli hieman 
hämärä. Hän oli toiminut pianistina eräässä ilonpitopaikassa ja 
myöhemmin lintujen kaupustelijana. Viimeksi mainittu ammatti
oli johtanut hänet rettelöihin virkavallan kanssa, koska hän 
oli myynyt muka harvinaisina lintuina tavallista takapihan siipikarjaa,
jonka hän oli ensin maalannut kirkkain värein. 

Hän kohteli meitä äärimmäisen kunnioittavasti, jopa siinä 
määrin, että heittäytyi polvilleen astuessaan ovestamme sisään 
ja suostui nousemaan pystyyn vasta sitten kun talon isäntä oli 
saapunut paikalle. Eräänä päivänä palvelijat olivat jostakin 
syystä jättäneet ilmoittamatta meille hänen tulonsa ja miesparka 
sai odottaa tunnin kyhjöttäen polvillaan salin lattialla. Ruokapöydässä
hän nousi seisomaan, kun häneltä kysyttiin jotakin, ja 
istuutui vasta vastattuaan kysymykseen. Meille tullessaan hänellä
oli yllään puku, joka joskus lienee ollut musta mutta jonka 
vuodet olivat haalistaneet epämääräisen väriseksi — epäilemättä 
juuri sama, joka yllään hän joskus ammoin oli säestänyt epämääräisten
naikkosten tanssia. Korkea, jäykkä kaulus peitti 
osan korvista ja hänen kaulassaan riippui suunnaton hopeamedaljonki,
Nikolai II:n kruunajaismuisto. Hänen rintapielensä 
olivat täynnä kunniamerkkejä, jotka hän oli saanut näyttelyissä 
esittämistään »harvinaisista» linnuista. 

Isäni vei meidät joskus erään papin taloon, jonka kattoon oli 
ripustettu suuri joukko lintuhäkkejä. Pappi sai niissä olevat 
satakielet laulamaan säestämällä niitä omatekoisilla soittimilla, 

joita hän takoi vastakkain. Hän viittilöi laulajilleen kuin orkesterin
johtaja ja sai ne vaikenemaan tai yhtymään lauluun tahtonsa
mukaan. En ole koskaan nähnyt mitään sen kaltaista. 

Moskovassa, samoin kuin Pietarissakin, vanhempani pitivät 
»avointa ruokapöytää». Tunsimme erään saituudestaan kuuluisan 
naishenkilön, joka järjesti itselleen päivälliskutsun jokaisena 
viikonpäivänä lauantaita lukuun ottamatta. Hän lausui ylitsevuotavia
kohteliaisuuksia emännän erinomaisesta keittiöstä ja 
pyysi lopuksi saada ottaa mukaansa tähteet, jotka tavallisesti 
olivatkin varsin runsaat. Odottamatta vastausta hän kutsui 
palvelijan ja kannatti ruoan vaunuihinsa. Kun lauantai tuli, 
kän kokosi luokseen ystävänsä ja tarjosi heille rippeet samasta 
ruoasta, jota hän viikolla oli nauttinut heidän pöydissään. 

* 

Kesäisin lähdimme Arkangelskojeen. Meillä oli aina vieraita, 
ja jotkut pitkittivät vierailuaan kesän loppuun asti. 

Minä arvostelin heitä sen mukaan, millaisen arvon he antoivat 
tälle loistavalle asunnolle. Tunsin kiukkua niitä kohtaan, jotka 
välittämättä vähääkään Arkangelskojen kauneudesta tulivat 
sinne syömään, juomaan ja korttia pelaamaan. Heidän oleskelunsa
tuntui minusta pyhäinhäväistykseltä. Pakenin usein puutarhaan
näiden olentojen tieltä. Harhailin pensaiden ja lähteiden
keskellä ja ihailin kyltymättä tienoota, jossa taide ja luonto 
täydensivät toisiaan niin onnellisella tavalla. Maiseman kuulakkuus
rauhoitti mieleni ja antoi minulle uutta toivoa. Vaelsin 
usein teatteriin, missä istuuduin kunnia-aitioon ja kuvittelin 
katseleväni näytelmää, jossa valiotaiteilijat näyttelivät, lauloivat 
ja tanssivat yksinomaan minulle. Haaveilin olevani esi-isäni 
ruhtinas Nikolai ja Arkangelskojen yksinvaltias. Kiipesin näyttämölle
ja lauloin kuvitellulle yleisölle. Joskus menin harhakuvitelmissani
niin pitkälle, että olin näkevinäni edessäni kiinnostuneen
kuulijakunnan. Kun unelma päättyi, tuntui siltä 

kuin olisin jakautunut kahtia; osa minusta pilkkasi tällaista naurettavaa
esiintymistä, mutta toinen puoli suri katkerasti sortunutta
lumousta. 

Arkangelskojella oli vain yksi mieleni mukainen ystävä ja 
ihailija, maalari Serov, joka tuli sinne vuonna 1904 maalaamaan 
muotokuvia perheemme jäsenistä. 

Hän oli todella erinomainen ihminen. En ole koskaan tavannut
Venäjällä enkä liioin muualla toista taiteilijaa, joka olisi 
tehnyt minuun niin voimakkaan ja elävän vaikutuksen. Ystävystyin
hänen kanssaan heti ensi silmäyksellä. Hän rakasti 
suuresti Arkangelskojea, ja se oli meidän ystävyytemme perusta. 
.Istuimme usein puutarhassa ja keskustelimme avomielisesti. 
Olen varma siitä, että hänen edistyneillä mielipiteillään oli suuri 
vaikutus luonteeni kehitykseen. Muistan hänen muun muassa 
arvelleen, että jos kaikki rikkaat ihmiset olisivat vanhempieni 
kaltaisia, koko vallankumous olisi tarpeeton. 

Serov ei suostunut käyttämään kaupallisiin tarkoituksiin taidettaan,
vaan hyväksyi tarjouksen vain siinä tapauksessa, että 
malli häntä miellytti. Kerran hän kieltäytyi tekemästä muotokuvan
eräästä tunnetusta pietarilaisesta seurapiirinaisesta, jonka 
kasvot eivät inspiroineet häntä. Vihdoin viimein hän kuitenkin 
taipui naisen hartaiden pyyntöjen hellyttämänä, mutta kun viimeinen
istunto oli päättynyt, hän tarttui vielä kerran siveltimeensä
ja maalasi muotokuvassa olevan naisen päähän suunnattoman
hatun, joka peitti kolme neljännestä kasvoista. Kun 
malli esitti vastalauseensa, Serov ilmoitti, että ainoa mielenkiintoinen
seikka koko taulussa oli hattu. 

Hän oli liian riippumaton ja välinpitämätön salatakseen 
muilta ihmisiltä omalaatuiset mielipiteensä. Hän kertoi minulle, 
että kun hän oli ollut tekemässä tsaarin muotokuvaa, tsaaritar
häiritsi hänen työrauhaansa jatkuvilla huomautuksillaan. 
Eräänä päivänä hänen kärsivällisyytensä loppui ja hän ojensi 
tsaari ttarelle palettinsa ja siveltimensä ja pyysi tätä tekemään 
työn loppuun. 

Sama taulu, joka oli paras, mitä koskaan on tehty Nikolai 
II:sta, raastettiin palasiksi vallankumouksessa vuonna 1917, kun 
raivostunut väkijoukko tunkeutui Talvipalatsiin. Eräs tuntemani
upseeri keräsi joitakin sirpaleita talteen palatsin lattialta 
ja palaset ovat vieläkin hallussani. 

Serov oli erittäin tyytyväinen muotokuvaani. Djaghilev pyysi 
sitä lainaksi venäläisen taiteen näyttelyyn, jonka hän järjesti 
Venetsiaan vuonna 1907, mutta taulun minulle tuoma julkisuus 
ei miellyttänyt vanhempiani, ja niinpä he pyysivät Djaghilevia 
poistamaan sen näyttelyesineiden joukosta. 

Joka sunnuntai vanhempani kutsuivat kaikki alustalaisemme 
perheineen linnan pihalle. Lapsille jaettiin herkkuja ja vanhemmat
saivat esittää toivomuksensa ja valituksensa. Heitä kuunneltiin
aina tarkkaavaisesti ja heidän pyyntönsä evättiin vain harvoissa
tapauksissa. 

Heinäkuussa pidettiin suuret kansanjuhlat, missä kansanlaulut 
ja tanssit näyttelivät tärkeätä osaa. Silloin oli kaikilla hauskaa. 

Talonpoikien ja isäntäväen väliset vilpittömät suhteet ja 
eräänlainen toverillisuus, joka ei kuitenkaan merkinnyt keskinäisen
kunnioituksen puutetta, ihmetytti aina ulkomaisia vieraitamme.
Varsinkin ranskalaiseen maalariin Francis Flamengiin,
joka viipyi pitkään vieraanamme Arkangelskojessa, tämä 
teki voimakkaan vaikutuksen. Hän oli niin ihastunut, että sanoi 
jäähyväisiä jättäessään äidilleni: »Luvatkaa minulle, ruhtinatar, 
että kun taiteilij aurani kerran päättyy, te annatte minulle kunniapossun
paikan täällä Arkangelskojessa.» 

Eräänä vuonna, lomani päättyessä, jouduin veljeni kanssa 
näkemään merkillisen näyn, jonka salaisuutta ei koskaan pystytty
selvittämään. Meidän oli määrä nousta Moskovasta keskiyöllä
lähtevään junaan matkustaaksemme sillä Pietariin. Päivällisen
jälkeen jätimme jäähyväiset isälle ja äidille ja astuimme 
troikkaan mennäksemme sillä Moskovaan. Matkan varrella oli 
»Hopeametsäksi» nimitetty seutu, kilometrien laajuinen kuollut 
alue, jossa ei ollut ainoatakaan ihmisasuntoa. Oli kirkas ja kim

meltävä kuutamoyö. Yhtäkkiä keskellä metsää hevoset kavahtivat
pystyyn ja näimme junan, joka kiitti äänettömästi puiden 
lomitse. Vaunut oli valaistu ja saatoimme nähdä ikkunoiden 
ääressä istuvat ihmiset. Palvelijat tekivät ristinmerkkejä. »Tuo 
on saatanan juoni», mutisi eräs heistä. Nikolai ja minä olimme 
tyrmistyneitä, sillä metsässä ei ollut rautatietä ja meitä oli ollut 
neljä silminnäkijää. 


# 

Pidimme yllä hyviä naapuruussuhteita Ilinskojen tilan kanssa. 
Sen omistivat suuriruhtinas Sergei Aleksandrovitsh ja suuriruhtinatar
Elisaveta Feodorovna. 

Olin vielä lapsi, kun tapasin Ilinskojessa suuriruhtinas Dimitri 
Pavlovitshin ja hänen sisarensa suuriruhtinatar Maria Pavlovnan.
Heidän äitinsä, Kreikan prinsessa Alexandra oli kuollut 
heidän ollessaan vielä lapsia ja isän, suuriruhtinas Pavel Alexandrovitshin
oli ollut poistuttava maasta solmittuaan morganaattisen
avioliiton madame Pistolekorsin, sittemmin Paleyn prinsessan
kanssa. 

Suuriruhtinaan hovissa osattiin pitää hauskaa. Eräs sen 
lystikkäimmistä henkilöistä oli ruhtinatar Wassiltshikov, joka 
ulkonaiselta olemukseltaan muistutti rykmentin ylirumpalia, 
painoi kaksisataa kiloa ja käytti puhuessaan vääpelin ääntä ja 
sanavarastoa. Hänestä ei mikään ollut niin hauskaa kuin omien 
lihas voimiensa näyttäminen. Jokainen, joka sattui kulkemaan 
hänen ohitseen, saattoi joutua hänen valtavien kouriensa puristukseen
ja tulla kohotetuksi ilmaan kuin pikkuvauva. Isäni, 
jonka ruhtinatar valitsi mielellään uhrikseen, ei tuntunut lainkaan
nauttivan tällaisesta leikinlaskusta. 

Eräs toinen lähitila kuului Galitsineille, joiden esi-isät olivat 
aikoinaan myyneet Arkangelskojen esivanhemmilleni. Ruhtinatar
Galitsina oli äidinäitini sisar. Hänellä oli paljon lapsia ja hän 
oli jäänyt jo varhain leskeksi. Hänet tapasi aina istumasta arvok

kaana ja juhlallisena terassillaan olevassa nojatuolissa. Vaikka 
oltiin maalla, hän käytti tiukkoja kureliivejä, arvokkain pitsein 
koristettuja hameita, pientä hilkkaa ja hienoja hajuvesiä. Käydessäni
häntä tapaamassa tartuin mielelläni häntä kädestä ja 
hengitin pitkään sisääni noita suloisia tuoksuja. 

Hänen molemmat sisarensa torailivat keskenään alinomaa. 
Minun isoäitini oli, kuten olen kertonut, hyvin omalaatuinen 
ja jonkin verran boheemi. Hänen sisarensa jankutti hänelle 
hänen huolettomista elämäntavoistaan ja katupoikamaisesta 
käytöksestään ja isoäitini puolestaan haukkui sisartaan vanhaksi 
muumioksi. 

Ruhtinas ja ruhtinatar Sherbatov, jotka asuivat myös lähistöllä,
suhtautuivat aina vieraisiinsa erittäin ystävällisesti. Heidän
kaunis tyttärensä Maria, joka oli älykäs ja hurmaava nainen,
meni myöhemmin naimisiin kreivi Tshernishev-Besobrasovin
kanssa. Hän kuului meidän läheisimpiin ystäviimme. Ei 
aika eivätkä kaikki hänen kohtaamansa onnettomuudet ole pystyneet
muuttamaan hänen hienoa luonnettaan. 

Jonkin matkaa Arkangelskojesta olevalla kukkulalla oli vanha 
Reinin linnoja muistuttava rakennus, joka tuntui soveltuvan 
huonosti ympäristöönsä. Linnan emännästä, jonka vartalo oli 
kuin jumalattaren, mutta kasvot kuin eräs toinen ruumiinosa, 
käytettiin pilkkanimeä affe popo , joka merkitsee suunnilleen 
samaa kuin »apinan takapuoli». 

Ostankino ja Kuskovo kuuluivat Sheremetevin kreiveille, 
Venäjänmaan kenties vanhimman suvun jäsenille. Vuosisadat 
olivat sivuuttaneet nämä kaksi linnaa himmentämättä niiden loistoa.
Arvokkaat huonekalut, ikivanhat puut, suuret lammikot 
uinuvine vesineen, kaikki oli siellä samanlaista kuin entisten 
linnanherrojen aikana. 

Eräs sukuni vanhimmista asunnoista, Spaskoje Selo, oli myös 
Moskovan lähistöllä. Esi-isäni ruhtinas Nikolai Borsovitsh 
oli asunut siellä ennen siirtymistään uuteen asuntoonsa Arkangelskojeen.


En ole koskaan saanut tietooni, miksi Spaskoje Selo hylättiin. 
Kävin siellä yhden ainoan kerran, vuonna 1912. 

Lähestyessäni paikkaa näin kuusimetsän rinteessä kohoavalla 
töyräällä suuren, pylväikön kehystämän linnan. Se oli täysin 
sopusoinnussa muhkean ympäristönsä kanssa. Mutta kun astuin 
lähemmäksi, eteeni avautuva näky tyrmistytti minut: kaikki oli 
raunioina. Ovet ja ikkunat olivat kadonneet, katot sortuneet ja 
kaikkialla oli sirpaleita. Siellä täällä lojui maassa jätteitä entisestä
loistosta: upeasti muovattuja stukkokiviä, maalauksia tai 
paremminkin jätteitä maalauksista. Käyskentelin pitkin saleja, 
jotka olivat toinen toistaan kauniimpia ja joissa maahan romahtaneet
pilarit ja kaiverruksin koristetut ruusupuupanelit esittivät
mykkää todistustaan menneisyydestä. 

Tuuli huokui saleissa, vinkui paksujen muurien vaiheilla ja 
herätti eloon kaikki tämän rauniopalatsin kaiut aivan kuin vakuuttuakseen
siitä, että se oli tämän paikan ainoa valtias. Värisin 
pelosta. Katon poikkiparruilla kyyhöttävä pöllö, joka loi minuun 
tutkistelevan katseen pyöreistä silmistään, tuntui sanovan: 
»Katso, minkälaisessa kunnossa esi-isiesi asunto nyt on.» 

Poistuin paikalta tuskaisin sydämin mietiskellen, miten anteeksiantamattomia
syntejä voivatkaan tehdä sellaiset ihmiset, 
joille on suotu liiaksi maallista hyvää. 



IX LUKU 


Vaikea luonteeni. — Mustalaiset. — Kuninkaallinen valloitus. 

— Ensiesiintyminen lavalla. — Isä suuttuu. 

Luonteeni osoittautui vuosien karttuessa yhä vaikeammaksi. 
Äitini oli hemmotellut minua kovasti, kävin oikulliseksi ja 
äärimmäisen laiskaksi. Veljeni oli ryhtynyt harjoittamaan opintoja
yliopistossa ja vanhempani suunnittelivat minun panemistani
sotilaskouluun. Sisäänpääsykuulusteluissa jouduin erimielisyyksiin
papin kanssa. Kun hän pyysi minua mainitsemaan 
joitakin Kristuksen tekemiä ihmetöitä, vastasin, että hänen oli 
onnistunut ruokkia viisi ihmistä viidellätuhannella leivällä. 
Pappi luuli minun erehtyneen ja toisti kysymyksensä. Väitin, 
että vastaukseni oli oikea ja ryhdyin vielä todistamaan, että se 
oli itse asiassa suuri ihme. Hän antoi minulle kirkkaan nollan 
ja minut hylättiin kokeissa. 

Pettyneet vanhempani päättivät panna minut Gurevitshin 
lukioon, jossa noudatettiin tunnetusti rautaista kuria. Johtaja oli 
kuuluisa pedagogisista lahjoistaan ja sitä paitsi poikkeuksellisen 
kyvykäs niskoittelevien luonteiden taltuttamisessa. Kun sain 
kuulla suunnitelmasta, päätin lyödä sisäänpääsykuulustelun leikiksi
kuten edelliselläkin kerralla. Mutta suunnitelmastani ei 
tullut mitään. Minun sijoittamiseni lukioon oli vanhempieni 
hartain toive, ja johtaja hyväksyi minut oppilaakseen muitta 
mutkitta. 

Tuotin todella suurta surua onnettomille vanhemmilleni. 
Vihasin intohimoisesti kaikkea, mikä oli vastoin omia suunnitel

miani. Halusin kiihkeästi vain sitä, mikä minua miellytti, enkä 
suonut ajatustakaan muille. Rakastin kauneutta, loistoa, mukavuutta,
värejä ja kukkien tuoksua ja uneksin usein esi-isieni 
paimentolaiselämästä. Mutta minulla oli jonkinlainen aavistus 
maailmasta, josta en tiennyt mitään ja jota kohden pyrin salaisesti
ja vaistomaisesti. Tarvittiin onnettomuus ja erään ylevän 
sielun kohottavaa vaikutusta, ennen kuin pääsin tunkeutumaan 
tähän tuntemattomaan maailmaan. 

# # 

# 

Lukioon päästyäni alkoi veljeni kunnioittaa minua jakohteli 
minua siitä lähtien miehenä. Uskoimme siitä pitäen suurimmatkin
salaisuutemme toisillemme. Nikolailla oli Polja-niminen 
rakastajatar, melko vaatimaton nainen, joka jumaloi veljeäni yli 
kaiken. Hän asui pienessä huoneistossa melko lähellä kotiamme 
ja vietimme usein siellä iltamme ylioppilaiden, taiteilijoiden 
ja kevytkenkäisten naisten seurassa. Nikolai oli opettanut minulle
mustalaislauluja, joita esitimme yhdessä. Ääneni oli niihin 
aikoihin vielä kehittymätön ja lauloin sopraanoa. Olimme nyt 
löytäneet nuoruuden ja väärentämättömän ilon ilmapiirin, jota 
ei tavannut Moikasta. Kotimme loistelias ympäristö muistutti 
entisaikojen suurista ja upeista juhlista, mutta nyt avasivat 
teatterimme ja vastaanottosalimme vain harvoin ovensa vierasjoukoille.
Sitä vastoin Poljan vaatimaton ruokasali samovaareineen,
herkkuineen ja votkapulloineen oli mielestämme vapauden
ja ilon todellinen symboli. Tällainen boheemielämä viehätti
meitä emmekä nähneet siinä mitään vaaroja. 

Ollessamme kerran tällä tavoin koolla Poljan luona ja juotuamme
vankasti päätimme jatkaa iltaa mustalaisten luona. 
Koska kouluni säännöt velvoittivat minua käyttämään univormua,
olin varma, ettei minua päästettäisi yökapakkoihin eikä 
varsinkaan niihin, joissa oli mustalaisia. 

Silloin Polja keksi, että minut oli puettava naiseksi. Käden 

käänteessä hän sai aikaan minussa sellaisen muutoksen, että 
ystävänikään tuskin tunsivat minua. 

Mustalaiset asustivat esikaupungeissa eräänlaisessa kylässä, 
jota Pietarissa nimitettiin Novaja Derevnjaksi ja Moskovassa 
Grusiniksi. Pietarin mustalaiskortteli sijaitsi pääkaupungin 
siinä osassa, josta käytettiin nimeä »Saaret», koska se oli rakennettu
Nevan kanavien muodostamaan saaristoon. 

Näiden ruskeaihoisten, mustatukkaisten ja palavasilmäisten 
mustalaisten ravintoloissa vallitsi omalaatuinen tunnelma. Miehillä
oli yllään kirkasvärinen venäläinen paita ja musta pitkähihainen
kullalla kirjailtu kauhtana. Jalassa oli roimahousut ja 
pitkävartiset saappaat ja päässä leveälierinen musta hattu. Naisten
puvut olivat aina erittäin värikkäät. Hame oli pitkä, avara 
ja runsaasti poimutettu, olkapäitä peitti liina ja pään ympäri 
oli kiedottu huntu, joka solmittiin kiinni niskasta. Esiintyessään
iltaisin yleisölle he käyttivät samanlaista, joskin vielä loisteliaampaa
asua, jota he täydensivät alkukantaisilla koruilla, 
sekiineillä ja raskailla hopea- ja kultakäädyillä. Mustalaisnaisten 
käynti on viehkeätä ja liikkeet kissamaisen notkeat. Useimmat 
näistä naisista olivat tavattoman kauniita, mutta heidän ylpeytensä
esti heitä suvaitsemasta minkäänlaista lähentelyä, ellei 
sitä seurannut avioliittolupaus. Mustalaisten elämä oli hyvin 
patriarkallista ja täynnä loukkaamattomia perinteitä; heidän luokseen
ei menty etsimään seikkailua vaan kuuntelemaan heidän 
lauluaan. 

Vieraat otettiin vastaan suuressa salissa, jonka seiniä kiersivät 
divaanit. Huoneen keskiosassa oli pikku pöytiä, joitakin nojatuoleja
sekä useita tuolirivejä. Se oli aina kirkkaasti valaistu, 
sillä ilmehtiminen, jolla mustalaiset säestivät lauluaan, vaati 
runsaan valaistuksen. Kantavieraat tilasivat itselleen samppanjaa 
ja valitsivat mieleisensä kuorot ja laulajat. 

Suurinta osaa mustalaisten lauluista ei ole koskaan kirjoitettu 
muistiin; ne ovat periytyneet sukupolvilta toisille jo ammoisista 
ajoista. Jotkut niistä ovat surumielisiä, sentimentaalisia tai 

kuvastavat koti-ikävää, toiset taas iloisia ja miltei pirullisen raisuja.
Kun esitettiin juomalaulu, joku mustalaisnaisista kulki 
vieraiden joukossa jakaen hopeatarjottimella olevia samppanjatuoppeja
ja jokaisen oli tyhjennettävä omansa yhdellä kulauksella.


Kun yksi kuoro oli lopettanut, toinen astui sen sijaan, ja ohjelma
jatkui keskeytyksettä läpi vuorokauden. Silloin tällöin 
muuttui laulu tanssiksi ja kengänkantojen paukutus korosti musiikin
hillitöntä rytmiä. Tanssin, laulujen ja kesyttömien mustalaisnaisten
luoma omalaatuinen ilmapiiri sekoittivat järjen ja tunteet.
Kukaan ei voinut olla kylmä tälle lumoukselle. Jotkut 
vieraat, jotka olivat tulleet viettääkseen siellä muutaman tunnin, 
unohtuivat vuorokausiksi ja menettivät satumaisia summia. 

En ollut koskaan aikaisemmin kuullut mustalaisten laulavan. 
Kokonainen uusi maailma avautui minulle, ja vaikka olin kuullut
paljon mustalaisista, en osannut odottaa löytäväni heidän 
luotaan tällaista hurmaa. 

Olin nyt selvillä siitä, että saatoin valepukuni avulla mennä 
minne tahansa. Siitä lähtien aloin viettää kaksoiselämää: päivisin
olin koulupoika, iltaisin elegantti nainen. Polja osasi pukeutua
aistikkaasti ja kaikki hänen vaatteensa sopivat minulle 
erinomaisesti. 

* # 

Nikolai ja minä vietimme usein lomamme ulkomailla. Pariisissa
asuimme Hotel du Rhinissä Place Vendömen varrella, 
missä meille oli varattu pieni huoneisto alakerroksesta. Välttääksemme
hotellin eteishallia käytimme usein ikkunaa kulkutienä 
palatessamme retkiltämme. 

Eräänä iltana päätimme yhdessä Nikokin kanssa lähteä oopperassa
pidettäviin naamiaisiin. Nikolai pukeutui dominon asuun 
ja minä naiseksi. Illan alkajaisiksi menimme Capucines-teatteriin,
missä meidät sijoitettiin ensi riville istumaan. Hetken kuluttua
huomasin, miten eräs etuaitiossa istuva iäkäs herrasmies 

tuijotti minua herkeämättömästi lornjettinsa lävitse. Kun väliaika
tuli ja saliin sytytettiin valot, näin, että mies oli Englannin 
kuningas Edvard VII. Veljeni, joka oli mennyt lämpiöön polttamaan
savukkeen, tuli nauraen kertomaan minulle, että eräs 
arvokkaan näköinen henkilö oli tullut tiedustelemaan häneltä 
Hänen Majesteettinsa toivomuksesta, kuka oli se hurmaava 
nuori nainen, jonka seurassa hän istui. Minun on tunnustettava, 
että kohtaus huvitti minua suuresti ja että se jonkin verran mairitteli
itserakkauttani. 

Koska kävin usein niihin aikoihin muodissa olevissa kahvikonserteissa,
osasin hyvän joukon iskelmiä, joita pystyin esittämään
sopraanoäänellä. Oleskellessamme Pietarissa veljeni 
Nikolai sai päähänsä, ettei minun ollut pidettävä kynttilääni vakan
alla, ja pani minut esiintymään »Akvaariossa», joka oli siihen
aikaan Pietarin suosituin kahvila. Hän otti yhteyden johtajaan,
jonka hän tunsi, ja ehdotti, että tämä suostuisi kuuntelemaan
hetken nuorta ranskalaista laulajatarta, joka osasi Pariisin 
kaikki uutuudet. 

Määräpäivänä astuin johtajan huoneeseen pukeutuneena naisen
asuun, harmaaseen hameeseen, kettupuuhkaan ja suureen 
hattuun, ja esitin hänelle ohjelmani. Hän ihastui oitis ja palkkasi
minut palvelukseensa kahdeksi viikoksi. 

Nikolai ja hänen rakastajattarensa Polja huolehtivat pukeutumisestani.
He tilasivat minulle sinisen, paljetein koristetun tyllihameen,
strutsin sulilla koristetun hatun ja ihomaaleja. Lisäksi 
käytin koruja, jotka äitini olisi heti tuntenut omikseen. 

Kolme tähteä, jotka oli merkitty minun esiintymisvuoroni 
kohdalle ohjelmaan, kiihottivat yleisön uteliaisuuden äärimmilleen.
Astuessani näyttämölle monien valonheittimien sokaisemana
sain hirvittävän ramppikuumeen, joka lamaannutti minut 
liikuntakyvyttömäksi. Orkesteri soitti ensimmäiset tahdit ))Paradis
du Revestä» y mutta musiikki tuntui minusta sekavalta ja etäiseltä
huminalta. Jotkut säälivät kuuntelijat, jotka näkivät hämminkini,
yrittivät rohkaista minua taputtamalla käsiään. Onnis

tuin äärimmilleen itsehillintääni ponnistamalla laulamaan ensimmäisen
laulun, joka sai melko kylmän vastaanoton. Mutta seuraavat,
» La Tonkinoise » ja » Bebe d'amoun , olivat loistava menestys.
Viimeinen lauluni päästi innostuksen myrskyn valloilleen
ja se oli toistettava kolmesti. 

Nikolai ja Polja, jotka olivat selvästi liikuttuneita, odottelivat 
minua kulissien takana. Johtaja ilmestyi paikalle mukanaan 
suunnaton kukkakimppu ja onnitteli minua lämpimästi. Kiitin 
parhaan kykyni mukaan, mutta minun oli vaikea pysyä vakavana.
Tarjosin hänelle käteni suudeltavaksi ja lähetin hänet 
pois mahdollisimman pian. 

Olimme sopineet siitä, että ketään ei päästettäisi pukuhuoneeseeni,
mutta Nikolain, Poljan ja minun kiemurrellessa naurusta 
tikahtumaisillamme sohvalla saapui yhtä mittaa kukkia ja kirjeitä.
Eräät upseerit, joista muutamat tunsin varsin hyvin, 
ehdottivat illallista »Karhussa». Minun teki mieleni ottaa kutsu 
vastaan, mutta Nikolai kielsi jyrkästi ja vei minut ystäviensä 
kanssa viettämään iltaa mustalaisravintolaan. Minun kunniakseni
juotiin illallisen kestäessä monta maljaa ja lopuksi minun oli 
noustava pöydälle laulamaan mustalaisorkesterin säestämänä. 

Kuutena iltana esiinnyin »Akvaariossa» menestyksellä, mutta 
seitsemäntenä huomasin eräässä aitiossa pari vanhempieni hyvää 
ystävää, joiden lornjetit olivat herkeämättä suunnatut minuun. 
He olivat tunteneet minut äitini näöstä ja hänen koruistaan! 

Siitä sukeutui suuri skandaali. Vanhempani nostivat hirveän 
melun, vaikka Nikolai puolusti minua uskollisesti ja otti kaikki 
syyt päälleen. Vanhempieni ystävät ja meidän toverimme vannoivat
pyhästi, etteivät hiisku koko seikkailusta kenellekään, ja 
he pitivät sanansa eikä juttu levinnyt laajemmalle. Laulajattaan
urani oli lopussa, mutta harrastin edelleenkin valepuvussa
esiintymistä, joka tuotti meille paljon ylimääräistä hauskuutta.


Naamiohuvit olivat niihin aikoihin villinneet Pietarin. Eräs 
niistä päättyi minun kohdaltani tragikoomilliseen seikkailuun. 

Olin pukeutunut »yön allegoriaksi» teräspaljetein koristettuun 
hameeseen ja kiinnittänyt peruukkiini timanteista sommitellun 
tähden. Nikolailla, joka halveksi merkillisiä päähänpistojani, oli 
tapana valvoa edesottamuksiani tällaisissa tilaisuuksissa tai 
panna joku luotettava ystävänsä seuraamaan askeliani. 

Sinä iltana jouduin erään rikkaudestaan tunnetun kaartinupseerin
kiihkeän liehittelyn kohteeksi. Upseeri ja kolme hänen 
toveriaan ehdottivat yhteistä illallista »Karhussa». Suostuin 
vaarasta huolimatta — tai paremminkin vaaran vuoksi — koska 
suunnitelma viehätti minua, ja nähdessäni veljeni joutuneen 
erään naamioidun naisen pauloihin käytin tilaisuutta hyväkseni 
ja livistin seuralaisineni. 

Saavuin »Karhuun» neljän upseerini seurassa ja meidät ohjattiin
erilliseen huoneeseen. Mustalaisia kutsuttiin paikalle luomaan
tunnelmaa. Musiikin ja samppanjan kiihdyttämät seuralaiseni
alkoivat käydä yritteliäiksi. Puolustauduin parhaani mukaan,
kunnes rohkein heistä hypähti selkäni taa ja irrotti naamioni.
Skandaali olisi valmis, ellen olisi tehnyt jotakin. Tartuin
samppanjapulloon ja heitin sen kohti suurta peiliä, joka 
hajosi räiskyen sirpaleiksi. Käyttäen hyväkseni isäntieni ällistystä
syöksyin ovelle, käänsin katkaisinta ja pakenin. Päästyäni 
ulos huusin ajurin ja ilmoitin hänelle Poljan osoitteen. Vasta 
silloin huomasin, että olin unohtanut soopeliviittani »Karhuun». 

Nuori, tanssiaispukuinen ja runsain jalokivin koristettu nainen 
ajamassa kuomuvaunuissa Pietarin kaduilla — kuka olisikaan 
uskonut tämän mielettömän olennon kaupungin kunnianarvoisimman
perheen pojaksi! 


* 

Raisut seikkailuni eivät tietenkään voineet pysyä ikuisesti 
salassa isältäni. Viimein hänen kärsivällisyytensä loppui. Eräänä 
päivänä hän kutsutti minut luokseen. Hän oli kalpea vihasta ja 
hänen äänensä vapisi. Hän nimitti minua katupojaksi ja heit


Isä
suuttuu 

tiöksi ja sanoi, että olin häpeäksi perheelle ja että oikea paikka 
minulla olisi Siperian rangaistussiirtola. Lopulta hän ajoi minut
ulos huoneestaan läimäyttäen oven kiinni niin kiivaasti jälkeeni,
että naapurihuoneessa oleva taulu romahti lattialle. 

Jäin hetkeksi seisomaan kuin naulittuna paikalleni. Sitten 
kiirehdin tapaamaan veljeäni. 

Nähdessään masennukseni Nikolai yritti lohdutella minua. 
Käytin tilaisuutta hyväkseni ja purin hänelle kaiken mitä oli 
sydämelläni. Muistutin hänelle, että olin useasti pyytänyt turhaan
hänen apuaan ja neuvojaan, varsinkin sen jälkeen kun olin 
kohdannut argentiinalaisen. Sanoin hänelle, että hän ja Polja 
olivat ensimmäisinä saaneet päähänsä pukea minut naiseksi pelkän
oman huvinsa vuoksi ja että se oli ollut aiheena kaksoiselämääni.
Nikolain oli myönnettävä että olin oikeassa. 

On totta, että tällaiset seikkailut huvittivat minua suuresti ja 
kiihottivat itserakkauttani. Olin siihen aikaan vielä niin nuori, 
etten välittänyt naisista. Vasta myöhemmin opin tuntemaan 
kauniimman sukupuolen suosion ja se teki elämäni vieläkin 
sekasortoisemmaksi. Naiset viehättivät minua, mutta kaikki 
suhteeni heihin olivat lyhytaikaisia. Koska olin tottunut siihen, 
että minua itseäni mielisteltiin, väsyin pian liehittelemään naista. 
Totuus oli se, että rakastin vain itseäni. Minusta oli täysin 
luonnollista, että hankin huvini siitä, mistä itse parhaaksi katsoin
ajattelematta lainkaan muita. 

Monet väittävät, että naiset eivät miellyttäneet minua. Se ei 
ole totta. Rakastan heitä kun he ovat rakastettavia. Jotkut heistä 
ovat näytelleet huomattavaa osaa elämässäni, puhumattakaan 
hänestä, jota minun on kiittäminen onnestani. Mutta minun 
on sanottava, että olen kohdannut varsin harvoin sellaisia naisia, 
jotka vastaavat ihannettani. Luottamukseni heihin koki usein 
karkean pettymyksen. Yleensä olen tavannut vain miesten parissa
todellista toveruutta ja epäitsekkyyttä, joka mielestäni puuttuu
useimmilta naisilta. 

Minua on usein kuohuttanut ihmisten epäoikeudenmukaisuus 

heidän tuomitessaan epätavalliset rakkaussuhteet. Näitä suhteita
voi sinänsä pitää moitittavina, jopa epänormaaleinakin, 
mutta on väärin tuomita olennot, joilta normaalit suhteet ovat 
kielletyt sen vuoksi, että heidän luontonsa kapinoi niitä vastaan. 
Ovatko siis tällä tavalla luodut ihmiset tuomitut olemaan ikuisesti
yksin? 



X LUKU 


Tsarskoje Selo. — Suuriruhtinas Dimitri Pavlovitsh. — 

Rakitnoje. 

Tsarskoje Selossa 1 käydessämme, mikä tapahtui varsin usein, 
asuimme puutarhamajassa, jonka isoisäni äiti oli rakennuttanut 
Nikolai I:n hänelle lahjoittaman mallin mukaan. Se oli Ludvig 
XV:n tyylinen rakennus, kauttaaltaan valkoinen sekä sisältä 
että ulkoa. Talon keskustassa olevasta suuresta salista avautui 
kuusi ovea salonkeihin, ruokasaliin ja puutarhaan. Kaikki huonekalut
edustivat sen ajan tyyliä, ne oli maalattu valkoisiksi ja verhottu
kukin kuvioidulla kankaalla, ikkunaverhot olivat samaa 
kangasta ja kultasilkkiset double-kaihtimet siivilöivät huoneeseen 
valoa, joka muistutti auringonsäteitä. Kaikki oli kirkasta ja 
iloista tässä talossa. Kukkien ja kasvien ylenpalttinen paljous 
täytti tuoksullaan ilman ja antoi talolle ikuisen kevään leiman. 
Palattuani Oxfordista järjestin erääseen mansardiin itselleni 
omalla sisäänkäytävällä varustetun huoneen. 

Katariina II:n muisto henki kaikkialta Tsarskoje Selosta: 
arkkitehti Rastrellin käsialaa oleva Suuri Palatsi, vastaanottohuoneiden
sopusuhtainen järjestely, »ambrasali» — suuren tsaarittaan
sali, Kamerun-pylväistö marmoripatsaineen, suunnaton 
puisto paviljonkeineen, pensastoineen, lammikkoineen ja suihkulähteineen.
Hurmaava kiinalaistyylinen teatteri, sekin suuren 
Katariinan mielikuvituksen tuotetta, kohosi kuusimetsän vaiheilla.


1 Tsaarien kesänviettopaikka. Suom. huom. 

Hallitsijapari ei asunut Suuressa palatsissa, joka oli varattu 
virallisia vastaanottoja varten. Nikolai II oli ottanut vakinaiseksi
asunnokseen Aleksanterin palatsin, jonka Katariina II oli 
rakennuttanut pojanpojalleen Aleksanteri Irlle. Vaatimattomista
mittasuhteistaan huolimatta tämä palatsi olisi ollut erittäin
juhlava, ellei nuori keisarinna olisi toimeenpannut siinä 
epäonnistuneita uudistuksia. Suurin osa maalauksista, stukkoornamenteista
ja korkokuvista oli korvattu mahonkilaudoituksilla
ja huonoa makua todistavilla seurustelunurkkauksilla. Maplelta,
Englannista, hankittiin uudet huonekalut ja vanhat sullottiin
vajoihin. 

Hallitsijaparin ohella asui Tsarskoje Selossa joku suuriruhtinaista
perheineen sekä useita muita korkeimman ylimystön 
jäseniä. Retket, päivälliset ja suuret vastaanotot seurasivat katkeamattomana
sarjana toisiaan ja aika kului rattoisasti maaseudun
koruttomassa ilmapiirissä. 

Vuosina 1912 ja 1913 seurustelin paljon suuriruhtinas Dimitri 
Pavlovitshin kanssa, joka oli juuri liittynyt ratsukaartiin. Tsaari 
ja tsaaritar rakastivat häntä kuin poikaansa. Hän eli heidän kanssaan
tsaarin palatsissa ja seurasi aina tsaaria tämän matkustaessa. 
Mutta lomalla ollessaan hän oli miltei aina seurassani. Tapasin 
hänet joka päivä ja teimme yhdessä pitkiä kävely- ja ratsastusretkiä.


Dimitri oli erittäin miellyttävä, suurikokoinen, joustavakäytöksinen
ja sivistynyt nuori mies, ja hänen suurissa, mietteliäissä 
silmissään oli jotakin, joka sai hänet muistuttamaan esi-isiään 
esittäviä vanhoja muotokuvia. Mutta hänen luonteensa oli 
täynnä vastakohtia; siinä oli sekä romantiikkaa että mystiikkaa 
ja syvämielisyyttä. Toisaalta hän oli iloluontoinen ja aina valmis 
hullutteluihin. Viehätysvoimansa ansiosta hän sai paljon ystäviä,
mutta heikko luonne teki hänet vaarallisella tavalla johdettavaksi.
Koska olin muutaman vuoden häntä vanhempi, hän 
jollakin tavoin kunnioitti minua. Dimitri oli varmasti selvillä 
»skandaalimaisista elämäntavoistani» ja piti minua sen vuoksi 

mielenkiintoisena ja salaperäisenä henkilönä. Hän luotti minuun 
ja uskoi minulle kaikki salaisuutensa, joten olin erittäin hyvin 
selvillä niistä synkistä ja surullisista asioista, joita tapahtui tsaarin
palatsissa. 

Suosio, jota tsaari osoitti Dimitrille, herätti ennen pitkää muiden
kateuden ja aiheutti monenlaisia ikävyyksiä. Menestys 
meni ajoittain Dimitrille päähän ja hän kävi sietämättömän 
ylpeäksi. Käytin hyväkseni vanhemmuuttani ja sanoin hänelle 
suoraan mitä hänestä ajattelin, mutta Dimitri ei pannut pahakseen,
vaan kävi edelleenkin luonani. 

Ajoimme melkein joka ilta yhdessä autolla Pietariin ja pidimme
hauskaa ravintoloissa, yökapakoissa ja mustalaisten luona. 
Kutsuimme taiteilijoita syömään päivällistä kanssamme yksityishuoneisiin,
ja kuuluisa ballerina Anna Pavlova oli usein seurassamme.
Nämä ihmeelliset yöt olivat kuin yhtämittaista unennäköä
ja tavallisesti palasimme vasta aamun koitteessa. 

Ollessamme kerran syömässä päivällistä eräässä ravintolassa 
näin erään tsaarin seurueeseen kuuluvan upseerin astuvan 
luoksemme. Hän oli vielä nuori ja miellyttävän näköinen mies, 
joka oli pukeutunut tsherkessien tiukkaan ratsuviittaan ja kantoi
tikaria vyöllään. 

— Epäilen, tokko tunnette minua enää, hän sanoi esiteltyään 
itsensä. Ehkä muistatte paremmin olosuhteet, joissa viimeksi 
kohtasimme. Ne olivat varsin merkilliset. Minun saapumiseni 
ratsain Arkangelskojen ruokasaliin miellytti niin vähän isäänne, 
että hän ajoi minut tieheni. 

Muistin hänet varsin hyvin. Vastasin, että olin varauksettomasti
ihaillut hänen tekoaan ja tunnustin olleeni toista mieltä 
kuin isäni. Minun kehotuksestani hän istuutui pöytäämme ja 
vietti osan illasta seurassamme. Hän puhui vähän ja tarkasteli 
minua kiinnostuneena 

— Miten muistutattekaan äitiänne! hän sanoi viimein. 

Sitten hän näytti joutuvan liikutuksen valtaan, nousi äkkiä ja 

jätti hyvästit. 

Seuraavana päivänä hän soitti minulle Tsarskoje Seloon ja 
pyysi tavata minut. Vastasin hänelle että asuin vanhempieni 
luona ja että olosuhteet huomioon ottaen hänen saapumisensa 
taloomme olisi vähintään epäkorrektia. Sitten hän ehdotti 
yhteistä iltaa Pietarissa. Suostuin ja sovittuna päivänä menimme 
yhdessä mustalaisten luo. Aluksi hän oli verraten vaitelias, 
mutta illan loppupuolella hän kävi samppanjan ja ympäristön 
vaikutuksesta varsin avomieliseksi. Hän tunnusti pysyneensä 
aina uskollisena tunteilleen äitiäni kohtaan ja kokeneensa järkytyksen
havaitessaan, miten paljon muistutin tätä. Hän olisi tahtonut
tavata minut toistekin. Miestä kohtaan tuntemastani 
myötätunnosta huolimatta annoin hänen ymmärtää, että tapaamisemme
oli vain satunnainen eikä ystävyydestä voinut olla 
puhettakaan. En nähnyt häntä sen koommin. 

# * 

* 

Ystävyyteni Dimitrin kanssa kärsi kuitenkin äkillisen iskun. 
Tsaari ja tsaaritar olivat varmasti tietoisia skandaalinkärystä, 
joka kierteli ympärilläni, eivätkä katsoneet suopein silmin meidän
ystävyyttämme. Suuriruhtinasta kiellettiin tapaamasta 
minua ja minä puolestani jouduin epämiellyttävän tarkkailun 
alaiseksi. Salaisen poliisin miehet kiertelivät lakkaamatta taloamme
Pietarissa. Dimitri lähti kuitenkin heti pois tsaarin 
hovista, muutti omaan palatsiinsa Pietariin ja pyysi minua auttamaan
asuntonsa kunnostamisessa. 

Dimitrin sisar, suuriruhtinatar Maria oli naimisissa Ruotsin
prinssin Wilhelmin kanssa. Myöhemmin hän erosi tästä 
ja otti miehekseen erään kaartinupseerin, ruhtinas Putjatinin,
mutta erosi hänestäkin. Tapasin usein ruhtinatar Marian 
velipuolen ja kaksi sisarpuolta, jotka olivat syntyneet heidän 
isänsä, suuriruhtinas Pavel Aleksandrovitshin morganaattisesta 
avioliitosta madame Pistolekorsin kanssa. He olivat lähimmät 
naapurimme Tsarskoje Selossa. Suuriruhtinas Pavelin molem

millä tyttärillä oli loistavat näyttelijänlahjat. Heidän veljelleen 
^Vladimirille oli suotu myös sellaiset kyvyt, joista harva kuolevainen
saa nauttia. Jollei häntä olisi murhattu Siperiassa tsaarin
perheen muiden jäsenien kanssa, hänestä olisi varmasti tullut
eräs meidän aikamme parhaita runoilijoita. Jotkut hänen runoistaan
olivat parhaitten Pushkinin tuotteiden veroiset. 

Wladimirin vanhempi sisar Irina, joka oli kaunis ja älykäs 
tyttö, muistutti suuresti isoäitiään, tsaaritar Mariaa, Aleksanteri 
II:n puolisoa. Hän meni naimisiin vaimoni veljen, ruhtinas 
Fjodorin kanssa, ja heillä oli kaksi lasta, Mihail ja Irina. Irinan 
nuorempi sisar Natalia meni naimisiin Lucien Lelong-nimisen 
vaatturin ja myöhemmin amerikkalaisen J. Wilsonin kanssa. 

Suuriruhtinas Wladimir ja hänen puolisonsa viettivät kesänsä 
Tsarskoje Selossa. Suuriruhtinatar oli syntyään MecklenburgSchvverinin
prinsessa ja siis arvojärjestyksessä seuraava tsaarittaan
jälkeen. Hän suhtautui minuun erittäin hyväntahtoisesti 
ja nautti suunnattomasti kepposistani. 

Ennen lähtöämme Krimille, missä vietimme syksyn, oleskelimme
tavallisesti jonkin aikaa Rakitnojessa Kurskin kuvernementissa.
Siellä oli hyvät metsästysmaat, ja sikäläiset laajat 
tiluksemme käsittivät sokeritehtaan, useita sahoja, tiilitehtaita ja 
villakehräämön sekä maatiloja. 

Ratsastus oli mieliharrastukseni, ja yhteen aikaan olin innostunut
villisian metsästykseen. Ratsastin täyttä laukkaa niittyjen 
ja metsien halki pitäen koiria ketjusta vierelläni. Ne vainusivat 
usein villisian ennen minua ja alkoivat silloin hypellä niin rajusti 
että olin vähällä pudota satulasta. 

Innostukseni loppui kuitenkin hyvin lyhyeen. Eräällä metsästysretkellä
haavoittamani jäniksen surkeat huudot tuntuivat minusta
niin tuskallisilta, että siitä päivästä lähtien kieltäydyin 
osallistumasta tähän julmaan leikkiin. 

Monet ystävämme seurasivat mukanamme Rakitnojeen osallistuakseen
metsästysretkiin. Välttämätön kenraali Bernov 
aiheutti aina kommelluksia. Koska hän oli hyvin likinäköinen, 
hän erehtyi usein pitämään vasikkaa hirvenä tai koiria jäniksinä. 
Niinpä hän ampui kerran silmieni edessä erään vartijan kotikissan
luullen sitä ilvekseksi. Sitten kenraali tarttui uhriaan hännästä
ja heitti sen teatraalisin elein äitini jalkoihin. Hän ei suostunut
myöntämään erehdystään, ennen kuin vartijan vaimo saapui
paikalle ja heittäytyi polvilleen itkemään lemmikkinsä kuolemaa.
Mutta kun kenraali eräänä päivänä haavoitti ajomiestä, 
jota hän ilmeisesti oli erehtynyt luulemaan metsäsiaksi, isäni 
takavarikoi hänen aseensa ja selitti, että metsästys sai hänen 
kohdaltaan jäädä sikseen. 

Suuriruhtinas Sergei Aleksandrovitsh ja suuriruhtinatar Elisaveta
Feodorovna kuuluivat uskollisimpiin vieraisiimme ja toivat 
aina mukanaan nuorekkaan ja iloisen seurueen. 

Ihailin suuriruhtinatarta, mutta suuriruhtinaan käyttäytyminen
tuntui minusta omituiselta enkä pitänyt siitä tavasta, millä 
hän katseli minua. Hän käytti korsetteja, ja kun hän oli kesäpuvussa,
näkyivät korsetin luut selvästi viitan valkoisen kankaan 
lävitse. 

Päästäksemme metsästysmaillemme, joista jotkut olivat hyvinkin
kaukana, meidän oli joskus tehtävä pitkä matka metsien 
ja arojen poikki. Silloin lähdettiin taipaleelle jo varhain aamulla. 
Matkantekoon käytettiin lineikaksi nimitettyjä rattaita, joissa 
neljän tai kuuden hevosen vetämänä saattoi istua parikymmentä 
ihmistä. Jotta matka ei kävisi yksitoikkoiseksi, minua pyydettiin 
usein laulamaan. Italialainen laulu »Kyynelten peittämä katse» 
oli suuriruhtinaan lempikappale. Sain laulaa sen niin monta 
kertaa päivän mittaan, että loppujen lopuksi kyllästyin siihen 
sydänjuuriani myöten. 

Söimme aamiaisen teltassa ja palasimme vasta illalla. Päivällisen
jälkeen, aikaihmisten jäädessä pelaamaan korttia, veljeni 
ja minun oli mentävä levolle. Mutta en saanut unta silmiini, 

ennen kuin suuriruhtinatar oli tullut toivottamaan hyvää yötä 
vuoteeni ääreen. Hän suuteli minua ja luki siunauksen. Vasta 
suudelman jälkeen ihmeellinen rauha valtasi minut ja nukahdin 
levollisesti. 

Minulle on jäänyt Rakitnojen ajoista verraten epämieluisa 
muisto. Sen jälkeen kun olin kadottanut mieltymykseni metsästykseen,
koko puuha tuntui minusta kuvottavalta, ja ennen pitkää
koitti päivä, jona luovutin pois kaikki aseeni ja lakkasin seuraamasta
vanhempiani Rakitnojeen. 



XI LUKU. 


Krim. — Koreiz . — Isäni merkillisiä päähänpistoja. — Naapurimme.
— Ai-Todor. — Kohtaan ruhtinatar Irinan ensimmäisen 
kerran. — Kokoz. — Miten pääsin Buharan emiirin suosioon. 

Krim oli 18. vuosisadan loppuun asti riippumaton, kaanin 
hallitsema alue. Bahtshisaraissa, kaanien entisessä pääkaupungissa,
on vieläkin viehättävä tataarihallitsijain palatsi. Kun 
Katariina II oli vallannut Krimin vuonna 1783, se liitettiin 
Venäjään ja vallasta syöstyn kaanin paikalle astui kuvernööri. 

Krim on hurmaava maa, tietyllä tavalla Cöte d’Azurin kaltainen
mutta maisemiltaan paljon kesyttömämpi. Sitä ympäröivät
korkeat rosoiset vuoret, ja mäntymetsät kattavat rinteitä 
aina meren rantaan asti, missä avautuu vaihteleva näkymä, 
kauniilla säällä viehättävä ja auringon valossa kimalteleva ja 
myrskyn riehuessa salaperäinen ja hirvittävä. Ilmasto on leuto, 
ja kukkien, varsinkin ruusujen loisto on miltei liiallisen tuhlailevaa.


Tataari väestö oli iloista, vieraanvaraista ja maalauksellista. 
Naisilla oli yllään leveät turkkilaishousut, kirjava vaippa, joka 
kurottiin vyötäisiltä, sekä kirjailtu pikku kalotti, johon oli kiinnitetty
huntu, mutta vain naineilla naisilla se oli vedetty kasvoille.
Nuoret tytöt olivat solmineet tukkansa useille pikku palmikoille,
ja värjänneet hiuksensa ja kyntensä hennalla. Miehet 
käyttivät astrakaanimyssyä, värikästä paitaa ja leveitä housuja, 
joiden lahkeet oli kurottu kiinni nilkkojen kohdalta. Tataarit 
olivat muhamettilaisia. Valkeiksi kalkittujen talojen kattojen 

ylle kohosivat moskeijoiden minaretit, joista muezzinin huuto 
aamuin ja illoin kehotti uskovaisia rukoukseen. 

Krim oli ennen ensimmäistä maailmansotaa tsaarin perheen ja 
aristokratian suosima kesänviettopaikka. Suurin osa sikäläisistä 
linnoista ja huviloista oli etelärannikolla Sevastopolin ja Jaltan 
välisellä rannikkokaistaleella. Meillä oli Krimillä useita tiloja. 
Tärkeimmät niistä olivat Koreiz Mustan meren rannalla ja Kokoz,
joka sijaitsi korkeiden vuorten kehystämässä laaksossa. 
Kolmas talomme oli Balaklavan lahden rannalla, mutta emme 
milloinkaan asuneet siellä. 

Koreiz oli harmaakivestä rakennettu, suurikokoinen ja melko 
ruma rakennus, joka olisi paremmin sopinut kaupunkiympäristöön.
Mutta se oli erittäin viehättävä ja mukava kesänviettopaikka.
Vieraita varten oli rakennettu joukko paviljonkeja, 
jotka sijaitsivat hajallaan suuressa puistossa. Ruusujen tuoksu 
täytti ilman, ja peräkkäisille terasseille istutettu viinitarha ulottui
rakennuksen edestä rantaan asti. 

Isäni oli yhteen aikaan tavattoman innostunut kuvanveistotaiteeseen,
ja puistossa oli uskomattoman paljon patsaita. Nymfejä,
najadeja ja jumalattaria piileskeli jokaisen pensaan ja puuryhmän
takana. Meren rantaan oli isäni rakennuttanut paviljongin
ja uima-altaan, jonka vesi pidettiin erityisten laitteiden 
avulla niin lämpimänä, että siinä saattoi kylpeä mihin vuodenaikaan
tahansa. 

Rannalle oli sijoitettu joukko pronssipatsaita, jotka esittivät 
tataarilaistarujen sankareita sekä Minervaa. Viimeksi mainittu 
muistutti suuresti soihtua kantavaa New Yorkin vapaudenpatsasta.


Isäni päähänpistot saivat joskus merkillisiä muotoja. Muistan 
miten hämmästynyt äitini oli saadessaan syntymäpäivälahjakseen
Ai-Petrin vuoren, joka hallitsee Krimin etelärannikkoa. 
Ai- Petri on kivinen ja koko niemimaan korkein vuori eikä sillä 
kasva yhtään puuta eikä pensasta. 

Syksyn saapuessa isäni järjesti eräänlaiset markkinat, joista 

paikkakuntalaiset käyttivät nimitystä »lammasjuhlat». Kaikki, 
tsaarin perheenjäsenistä naapurikylien asukkaisiin asti, kutsuttiin
mukaan. Lammas- ja vuohilaumat olivat tulossa vuorilta 
ja ensimmäisten kaulaan sidottiin sininen nauha ja seuraavat 
koristettiin punaisella. Kaikilla oli lupa syödä ja juoda halunsa 
mukaan ja tilaisuus ottaa osaa ilmaisiin arpajaisiin. Ihmiset harhailivat
lammasten, vuohien ja näytteille asetettujen ruokatavarain
joukossa ihmetellen tätä merkillistä menoa ja odottaen 
jotakin tapahtuvaksi. Mutta mitään ei tapahtunut, ja illalla 
vieraat poistuivat tajuamatta minkä vuoksi olivat tulleet. Mutta 
siitä huolimatta he tulivat jälleen seuraa vana vuonna, koska 
eivät halunneet loukata isääni. 

Isäni rakasti ulkoilmassa oloa. Hänellä oli tapana järjestää 
pitkiä ratsastusretkiä vuoristoon, ja hän johti matkuetta välittämättä
vähääkään oppaitten neuvoista ja jäljessä tulijoista. Hänen 
kalastusinnollaan oli odottamattomia seurauksia kasvatukseeni. 
Eräänä iltapäivänä hän palasi mukanaan tuntematon mies, johon 
viitaten hän sanoi: »Tässä on uusi kotiopettajasi.» Hän oli tavannut
miehen istumasta onkivapa kädessä eräällä kallionkielekkeellä
ja pyytänyt heti tämän mukaansa päivälliselle. 

Uusi kotiopettajani oli kääpiömäisen pieni, likainen ja pahanhajuinen
mies. Hänellä oli koko viikon yllään sama valkoinen 
paita, mutta sunnuntaisin hän ilmestyi alakertaan puettuna 
smokingiin, kirjavaan solmioon ja keltaisiin kenkiin. Säikähtynyt
äitini aikoi esittää vastaväitteitä miehen asun johdosta, mutta 
isäni oli niin ihastunut löytöönsä, ettei suostunut kuulemaan 
moitteita. Minä puolestani tunsin ensi hetkestä lähtien voimakasta
vastenmielisyyttä miestä kohtaan. Tein hänen elämänsä 
niin sietämättömäksi, että hän piti parhaana lähteä tiehensä. 

Nyt isäni päätti antaa minulle spartalaisen kasvatuksen. Hän 
aloitti siirrättämällä huoneestani pois kaikki kauniit huonekalut, 
jotka olin itse valinnut, ja hankki sijalle kenttävuoteen ja yksinkertaisen
jakkaran. Seurasin toimenpidettä mielessäni kiukku, 
joka yhä yltyi, kun näin palvelijoiden asettavan huoneen kes

kelle epäilyttävän näköisen kaapin. Jäätyäni huoneeseen yksinäni
yritin turhaan avata sitä ja hermostuin yhä enemmän. 

Seuraa vana aamuna isäni kamaripalvelija, roteva mies, joka oli 
ilmeisesti valittu inkvisiittorin osaan, herätti minut ja sysäsi 
minut armottomasti kaappiin. Samalla hetkellä sain jääkylmän 
suihkun päähäni. En ole milloinkaan voinut sietää kylmää vettä, 
ja kokemus oli minulle todellinen kärsimys. Vaikka huusin ja 
taoin nyrkilläni kaapin seiniä, veden tulo jatkui, kunnes säiliö 
oli tyhjä. Olin saanut niin pahan hermojärkytyksen, että kun 
kaapin ovi vihdoin avautui, pakenin ilkialastomana käytävään, 
sieltä ulos ja terassilta yhdellä loikkauksella puun latvaan. Siellä 
aloin huutaa, kunnes koko talonväki oli paikalla. Vanhempani 
käskivät minun tulla alas, mutta suostuin vasta sitten, kun olin 
saanut lupauksen, että kylmät suihkut loppuivat siihen, muussa 
tapauksessa olisin heittäytynyt puun latvasta maahan. Rauha 
palasi maahan, mutta olin ehtinyt vilustua ja jouduin olemaan 
vuoteessa useita viikkoja. 

Lähtö Krimille oli aina suuri ilon aihe veljelleni ja minulle, ja 
odotimme kärsimättömästi hetkeä, jolloin erikoisvaunumme liitettiin
etelän pikajunaan Kurskin asemalla. Simferopolissa nousimme
junasta ja jatkoimme matkaa suurissa valjakon vetämissä 
matkavaunuissa. Niiden jäljestä tulivat kaikki palvelijamme 
omissa vaunuissaan ja jonon loppupäässä oli matkatavaroilla 
kuormattuja vankkureita. Vaikka seurueessamme oli runsaasti 
väkeä, se ei ollut mitään verrattuna eräiden toisten ruhtinassukujen
karavaaneihin. Kreivi Aleksei Sheremetjev esimerkiksi 
ei kuljettanut mukanaan ainoastaan palvelijoitaan perheineen 
vaan myös kokonaisen soittokunnan ja vieläpä joukon lehmiäkin,
jotta seurue saisi matkan aikana tuoretta maitoa. 

Koreizissa kuului meidän palveluskuntaamme Missiud-niminen
tataarilaissyntyinen mies, joka oli valtavan suuri, mutta 
mieleltään yksinkertainen ja uskollinen. Hän sairasti pitkälle 
kehittynyttä struumaa. Missiud seurasi aina uskollisesti kuin 
varjo isääni kaikkialle, missä hän liikkui, ja isäni, joka ei halunnut 

loukata uskollisen palvelijansa tunteita, päätti sijoittaa hänet 
niin keveään työhön kuin suinkin. Niinpä Missiud puettiin 
seralj in vartijan mustaan kauhtanaan, hänen käteensä annettiin 
pyssy ja torvi ja hänet asetettiin vartioon taloon johtavan maantien
varteen. Aina kun tuli vieraita, hänen oli toitotettava torvea, 
ammuttava pyssyllään ilmaan ja huudettava hurraata. Mutta 
joskus Missiud erehtyi ja suoritti tehtävänsä, ei vieraiden saapuessa,
vaan heidän lähtiessään, mikä harmitti kovasti joitakuita.


Olimme Pietarissa, kun eräänä iltana isäni sai Krimiltä sähkeen,
joka kuului seuraavasti: »Missiud ilmoittaa Hänen Korkeudelleen
olevansa kuollut.» Vanha kunnon Missiud oli vakavasti
sairastuttuaan sanellut itse sähkeen ja vaatimalla vaatinut, 
että se lähetettäisiin matkaan heti kun hän oli kuollut. 

Koreiz oli ystävillemme todellinen luvattu maa. He saattoivat 
tulla sinne mukanaan koko sukunsa ja palvelusväkensä ja elää 
siellä mielensä mukaan. Elämä oli todella viehättävää tässä 
kukkien ja hedelmien täyttämässä maassa, missä asusti vieraanvaraisia
ja avuliaita ihmisiä. 

Veljeni ja minä odottelimme aina kärsimättöminä serkkujemme
saapumista. Kävimme yhdessä uimassa ja söimme rantahietikolla
maaten hedelmiä suurista koreista. Jaltassa käydessämme
emme milloinkaan unohtaneet poiketa »Florinille», missä 
myytiin erinomaisia ranskalaisia leivoksia. 

Koreiziin saapumisemme jälkeisenä päivänä alkoivat naapureiden
tervehdyskäynnit. Sotamarsalkka Miljutin, jolla oli ikää 
enemmän kuin kahdeksankymmentä vuotta, saapui jalan 8 
kilometrin päässä olevalta tilaltaan. Paronitar Pilar oli isoäitini 
ystävätär, tai paremminkin hänen orjansa. Tämä pieni pönäkkä 
nainen, jonka kasvoja peittivät pitkäkarvaiset känsät, oli uskomattoman
ruma, mutta siitä huolimatta rakastettava ja joskus 
hullunkurinen. Hän alistui kaikkiin isoäitini oikkuihin ja tämä 
puolestaan näytti hänelle silkkiäistoukkiaan ja kotilosaaliitaan. 



III 

Ruhtinas Galitsinin leijonamainen ulkomuoto teki oikeutta 
hänen etunimelleen, Leonille. Hänen jättimäinen vartensa päättyi
harjaksiseen pörrötukkaan, ja vaikka hänen anteliaisuudestaan
oli tullut miltei sananparsi, hän oli kaikkien hirmu. Hän 
oli alituiseen jonkin verran päissään ja etsi kaikkialta tilaisuutta 
häväistysjuttuihin. Hän ei tyytynyt vain juomaan itse vaan 
yritti päihdyttää kaikki seuralaisensakin omien puristimiensa 
tuottamilla viineillä. Hän saapui aina mukanaan laatikollisittain 
viiniä ja samppanjaa. Tuskin hänen vaununsa olivat pysähtyneet
pihalle, kun kajahti hänen vääpelin äänensä: »Vieraat saapuvat!»
Sitten hän hyppäsi maahan ja alkoi temppuilla pulloilla 
säestäen itseään juomalaululla: 

Malja pohjahan juo! 

Malja pohjahan juo! 

Juoksin kiireesti alas toivoen pääseväni ensimmäisenä maistamaan
hänen viinejään. Ennen kuin tervehti ketään ruhtinas 
kutsui palvelijat avaamaan viinilaatikoita. Hän keräsi ympärilleen
koko talon väen ja pakotti sen juomaan, kunnes kaikki 
olivat päissään. Eräänä päivänä hän ahdisti tällä tavoin isoäitiäni,
joka oli silloin yli 70-vuotias, kunnes tämä heitti lasinsa 
sisällön vasten hänen kasvojaan. Silloin ruhtinas tarttui vanhukseen
ja aloitti hänen kanssaan villin tanssin, niin että isoäitini
oli tämän kokemuksen jälkeen pysyttävä vuoteessaan useita 
päiviä. 

Äitini pelkäsi ruhtinas Galitsinin vierailuja. Hän vietti kerran 
kokonaisen vuorokauden sulkeutuneena huoneistoonsa hurjimuksen
raivotessa alhaalla. Juotettuaan umpihumalaan kaikki 
palvelijamme hän kaatui sohvalle ja nukkui siinä koko yön. 
Seuraavana päivänä meillä oli täysi tekeminen ennen kuin saimme
hänet talosta. 

Kreivi Sergei Orlov Davidov asui yksinään Selamessa olevalla 
tilallaan. Hän oli hengenlahjoiltaan heikko, mutta ruumiiltaan 
jättiläinen. Kreivi pukeutui aina äärimmäisen huolellisesti, piti 

monokkelia ja valkoisia käsineitä ja käytti runsaasti hajuvesiä 
— mikä ei kuitenkaan estänyt hänen luontaista pukinhajuaan 
tunkeutumasta esiin. Hänen suurin intohimonsa oli leikkiminen
tulitikuilla; niitä asetettiin aina kokonainen varasto hänen 
eteensä, ja hän istui tuntikausia sytytellen ja sammutellen 
niitä. Lopuksi hän lähti kotiinsa sanaakaan sanomatta. Hänen
elämänsä suurin päivä oli varmaan silloin, kun lahjoitin 
hänelle Pariisista palattuani lähes metrin korkuisen tulitikkurasian,
jonka olin löytänyt erään bulevardin varrella olevasta 
myymälästä. 

Kreivi Davidovin rumuus ei suinkaan estänyt häntä tuntemasta
mielenkiintoa naisia kohtaan. Kerran hän aiheutti suuren 
hä väisty sjutun Talvipalatsissa pidetyssä uskonnollisessa juhlassa,
jossa tsaari perheineen oli läsnä. Kaikki naiset olivat hovitavan
mukaisessa juhla-asussa, ja kreivi Orlov asetti monokkelin 
silmäänsä ja alkoi tutkia naisten avokaulaisia pukuja päästellen 
suustaan niin äänekkäitä mielihyvää ilmaisevia röhkäisyjä, että 
hänet täytyi häätää kirkosta. 

Eräs lähimmistä naapureistamme, kreivitär Kleinmichel, 
omisti kuuluisan kirjaston, jonka teokset koskettelivat etupäässä 
vapaamuurariutta. Niiden joukosta löytyi hebreaksi kirjoitettu 
pergamiinikirje, joka lähetettiin Pietariin käännettäväksi venäjän 
kielelle. Tämä käännös julkaistiin kirjasena, jonka nimi oli 
» Siionin pöytäkirjat », mutta useimmat kopioista hävisivät salaperäisellä
tavalla heti ilmestyttyään. Epäilemättä ne hävitettiin. 
Joka tapauksessa on totta, että bolshevikkivallankumouksen 
aikana kaikki niiden perheiden jäsenet, joiden hallusta näitä 
kirjasia löydettiin, ammuttiin heti paikalla. Yksi ainoa kappale 
joutui Englantiin. Sitä säilytetään Lontoon kansalliskirjastossa 
ja sen englanninkielisen käännöksen nimi on The Jezvs Perii ja 
ranskankielisen Protocoles de Sion. 

Alupka, eräs kauneimmista Sevastopolin puoleisella rannalla 
olevista tiloista kuului Vorontsoveille. Köynnökset kiipeilivät 
pitkin uhkean linnan seiniä ja puisto oli somistettu patsain ja 
suihkulähtein. Ikävä kyllä omistajat, jotka pistäytyivät siellä 
vain harvoin, olivat laiminlyöneet talon sisustuksen. Kerrottiin, 
että muureja peittävän muratin seassa asusti suunnaton käärme, 
jonka joskus nähtiin matelevan rannalle ja katoavan meren aaltoihin.
Tarina pelotti minua lapsena ollessani ja kieltäydyin 
kävelemästä niillä seuduin. 

Jaltan pientä satamaa — josta tuli kuuluisa »kolmen suuren» 
konferenssin aikana vuonna 1945 — käytettiin keisarillisen huvipurren
Standartin ankkuripaikkana. Jalta oli tunnettu retkeilykeskus.
Nuoret ja miltei häiritsevän kauniit tataarioppaat istuivat
rantakiveyksellä odotellen turisteja, joille he vuokrasivat 
hevosia ja näyttivät tietä heidän lähtiessään vuoristoon. Nämä 
retket saattoivat joskus päättyä viehättäviin seikkailuihin. Jaltassa
kerrottiin usein erään rikkaan moskovalaisen kauppiaan 
rouvasta, joka oli kyllästynyt iäkkään miehensä seuraan ja lähtenyt
Jaltaan hankkimaan vaihtelua. Hän otti oppaan ja lähti 
tämän kanssa vuoristoon. Molemminpuolinen mieltymys oli 
niin suuri, näin kerrotaan, että ratsain paluusta ei voinut olla 
puhettakaan ja seikkailu päättyi lääkärin luona . . . Seuraavana 
päivänä oli huhu ehtinyt kiertää koko kaupungin, ja naisparan 
oli lähdettävä Jaltasta maineensa menettäneenä. Hänen miehensä
sai kuulla tapauksesta ja vaati avioeron. 


Kaikki tsaarin perheen Krimillä olevat tilukset olivat meren 
rannalla. Tsaari asui perheineen Livadiassa, italialaistyylisessä 
palatsissa. Ai-Todorin, suuriruhtinas Alexander Mihailovitshin
linnan maat rajoittuivat meidän alueisiimme. Vanhan 
linnan sammaleiset muurit olivat kauttaaltaan ruusujen ja köynnöskasvien
peitossa. Tämän kauniin asunnon suurin viehätys 

oli kuitenkin suuriruhtinatar Xenia Alexandrovna, joka oli perinyt
kauneutensa ja hurmaavat ominaisuutensa äidiltään, keisarinna
Maria Feodorovnalta. Hänen viehkeytensä, vaatimattomuutensa
ja hyvyytensä loivat hänen ympärilleen sellaisen lumouksen
ilmapiirin, ettei kukaan voinut jäädä siitä osattomaksi. 

Suuriruhtinas Aleksanteri oli pitkä, tumma ja hyvin kaunis 
mies ja luonteeltaan tavattoman voimakas. Hänen avioliittonsa
suuriruhtinatar Xenian, Nikolai II:n sisaren kanssa oli 
katkaissut pitkäaikaisen perinteen, joka velvoitti hallitsijasuvun
jäsenet ottamaan aviopuolisokseen ulkomaalaisia kuningasperheiden
jäseniä. Hän oli mennyt voimakkaan kutsumuksen 
pakottamana laivastokouluun ja pyhitti koko elämänsä laivastolle.
Hän oli vakuuttunut siitä, että Venäjä tarvitsi välttämättä 
voimakkaan sotalaivaston ja hänen oli onnistunut taivuttaa 
tsaarikin puolelleen. Suuriruhtinas sai kuitenkin vastaansa 
laivaston ylimmän johdon, samat miehet, jotka olivat vastuussa 
Japanin sodan onnettomasta kulusta. Hän otti myös aktiivisesti
osaa kauppalaivaston luomiseen, minkä vuoksi laivastoministerin
tehtävät uskottiin hänen haltuunsa. Suuriruhtinas 
Aleksanteri erosi tsaarin allekirjoitettua julistuksen, jonka perusteella
ensimmäinen duuma kutsuttiin koolle. Hän otti kuitenkin
Itämeren torpedovenelaivaston päällikkyyden vastaan onnellisena
siitä, että sai palata jälleen merille. Hän oli purjehtimassa
Suomen vesillä, kun tuli sähkösanoma Hatsinasta, missä 
suuriruhtinatar oleskeli lapsineen, ja häntä kehotettiin palaamaan 
poikansa Fjodorin luo, joka oli sairastunut tulirokkoon. Kolme 
päivää myöhemmin suuriruhtinas sai tiedon alukselle jääneeltä 
kamaripalvelijaltaan, että miehistö oli ryhtynyt kapinaan ja 
odotteli nyt hänen paluutaan ottaakseen hänet panttivangiksi. 
Hän kuunteli järkyttyneenä lankonsa, tsaari Nikolai II:n viisaita
sanoja: »Hallitus ei voi alistua siihen vaaraan, että tsaarin 
perheen jäsenet voivat joutua kapinallisten käsiin.» Suuriruhtinas
käytti hyväkseen lastensa sairautta eikä palannut alukselleen,
vaan lähti murtunein mielin ulkomaille. 

Hiin vuokrasi huvilan Biarritzista, missä hän vietti joitakin 
kuukausia perheensä kanssa, ja palasi usein sinne viettämään 
kesäänsä. Eräällä tällaisella matkalla ollessaan hän sai kuulla 
BlerioPn lentäneen lentokoneellaan Kanaalin ylitse. 

Suuriruhtinas oli ilmailun ensi kehityksestä lähtien kuulunut 
sen innokkaimpiin kannattajiin. Bleriot’n sankariteko sai hänet 
liittymään entistä innokkaammin taisteluun ja hänen mielestään
oli välttämätöntä, että Venäjäkin saisi ilmaa raskaampia 
lentoaluksia. Hän otti yhteyden Bleriofhon ja Voisiniin ja 
palasi Venäjälle mukanaan huolellisesti laadittu suunnitelma. 
Mutta hänet otettiin vastaan hymyillen ja ivaten. 

— Jos olen oikein ymmärtänyt teidän keisarillisen korkeutenne,
sanoi sotaministeri kenraali Suhomlinov, — te haluaisitte
liittää armeijaan Bleriot’n leikkikaluja. Saanko kysyä, 
onko tarkoituksenne, että upseerimme lähtevät leijailemaan Pas 
de Calais’hen vai pannaanko haaveenne toteen täällä Pietarissa? 

Se pantiin toteen Pietarissa, jossa vuonna 1909 vietettiin 
ensimmäinen ilmailuviikko. Kenraali Suhomlinov piti ilmailua 
»erinomaisen huvittavana, mutta täysin soveltumattomana puolustustarkoituksiin».
Joka tapauksessa suuriruhtinas laski paikoilleen,
vain kolme* kuukautta myöhemmin, ilmailukoulun 
peruskiven, ja samasta koulusta saimme vuonna 1914 suurimman
osan tähystäjiämme ja ohjaajiamme. 

Laivastokirjasto, jota hän jo nuorena miehenä alkoi kerätä, 
käsitti vallankumouksen syttyessä yli 20 000 teosta. Korvaamattoman
arvokkaat teokset tuhoutuivat tulipalossa, joka syttyi
suuriruhtinaan palatsissa sen jälkeen kun siitä oli tehty 
nuorkommunistien kerho. 


# 




# 


Ollessani eräänä kauniina päivänä ratsastusmatkalla Krimillä 
kohtasin hurmaavan kauniin nuoren naisen, jonka seurassa oli 
iäkkäämpi naishenkilö. Katseemme kohtasivat hetkeksi toisensa 

ja vieras teki minuun niin voimakkaan vaikutuksen, että jäin 
tuijottamaan hänen jälkeensä, kunnes hän oli kadonnut näköpiiristä.


Seuraavina päivinä tein ratsastusmatkan samaan aikaan tavatakseni
kauniin tuntemattoman uudelleen. Hän pysyi näkymättömissä,
ja palasin surullisena kotiin. Mutta eräänä iltapäivänä
tulivat suuriruhtinas ja suuriruhtinatar Aleksanteri 
luoksemme vierailulle mukanaan tyttärensä, ruhtinatar Irina. 
Olin yllättynyt ja iloinen tavatessani saman tytön, jonka olin 
nähnyt ratsastusretkelläni! Nyt minulla oli ensimmäisen kerran 
tilaisuus ihailla sen tytön ihmeellistä kauneutta, josta kerran oli 
tuleva vaimoni. 

Vähän sen jälkeen tutustuin hänen veljiinsä Andreihin, Fjodoriin,
Nikitaan, Dimitriin, Rostislaviin ja Vasiliin. Kukaan 
heistä ei ollut hänen näköisensä, mutta kaikki olivat perineet 
äitinsä viehättävyyden. 


# # 

# 

Kokoz-niminen tilamme — nimi on tataarien kieltä ja merkitsee
»sinisilmää» — sijaitsi laakson pohjalla lähellä tataarikylää,
jonka kaikki talot oli kalkittu valkeiksi ja katot kohosivat 
terassimaisina vuoren rinnettä. Laakso oli kuin satumaa varsinkin
keväällä omena- ja kirsikkapuiden kukinta-aikana. Äitini 
oli vanhan raunioituneen talon tilalle rakennuttanut uuden tataarilaistyylisen
asunnon. Alun perin suunniteltiin sinne vain 
yksinkertaista metsästysmajaa, mutta lopulta siitä tuli kuitenkin 
suuri ja kaunis linna, joka noudatti esikuvansa Bahtshisarain 
kaanien palatsin tyyliä. Se oli maalattu valkeaksi ja ajan patina 
sai vanhat kattotiilet vihertämään kaikin eri vivahtein. Linnaa 
ympäröi hedelmäpuutarha ja pieni puro juoksi sen portin vieritse,
niin että parvekkeelta saattoi onkia taimenia. Linnan seinään
oli muurattu marmorilähde, joka juoksutti vettään tippa 
tipalta synnyttäen suloisen valittavan äänen. Tämä lähde oli 

tarkka jäljennös kaanien palatsissa olevasta lähteestä. Siihen 
liittyi muuan tarina: eräs kaaneista oli ryöstänyt nuoren ja kauniin
eurooppalaistytön ja sulkenut tämän vangikseen haaremiinsa.
Kaunotar itki niin, että hänen kyynelensä alkoivat kummuta
lähteenä, jota alettiin nimittää »kyynelten lähteeksi». 

Vein usein ystäväni Kokoziin, joka oli vain puolensadan kilometrin
päässä Koreizista. Vieraitten käyttöön oli annettu itämainen
vaatevarasto, ja joskus koko seurue pukeutui näihin 
vaatteisiin ennen illallista. Portugalin kuningas Manuel ihastui 
niin ikihyviksi Kokoziin, että ilmoitti jäävänsä sinne loppuiäkseen.
Saimme usein vieraaksemme myös hallitsijaparin, 
joka oli erityisen mieltynyt tähän paikkaan. 

Lähivuorilla oli runsaasti hirviä. Olimme rakennuttaneet 
sinne useita metsästysmajoja, joissa söimme aamiaista ollessamme
retkellä. Erään rotkon laelle rakennettua metsästysmajaa 
nimitettiin »kotkanpesäksi». Joskus heittelimme kalliolle kiviä, 
jolloin kotkat nousivat ilmaan alkaen kierrellä rotkon yllä. 

Isäni kutsui kerran aamiaiselle Buharan emiirin seurueineen. 
Sangen iloisen aterian jälkeen tarjoiltiin kahvia ja juomia ja 
isäntä ojensi vierailleen savukkeita hopeatarjottimelta. Kun 
emiiriltä oli pyydetty lupaa tupakointiin, savukkeet sytytettettiin
. . . Seurauksena oli yleinen ilotulitus, joka aiheutti 
yleisen pakokauhun, koska vieraat luulivat sitä atentaatiksi. 
Jäin yksin huoneeseen nauramaan täyttä kurkkua vaikutukselle, 
jonka Pariisista tuomani »taikasavukkeet» olivat aikaansaaneet. 
Ilmeeni paljasti minut ja sain aikamoisen ripityksen. Mutta 
muutaman päivän kuluttua emiiri palasi kaikkien suureksi hämmästykseksi
ja kiinnitti rintaani timanteista ja rubiineista tehdyn 
tähden, erään maansa arvokkaimmista kunniamerkeistä. Hän 
pyysi, että meidät valokuvattaisiin yhdessä. Emiiri oli ollut 
ainoa, joka antoi arvoa kepposelleni. 

Asuinpaikkamme muuttuu. — Spiritismiä ja teosofiaa. — Vjasemskaja
Lama . — Viimeinen matka ulkomaille veljeni kanssa . 

— Kaksintaistelu ja velje?ii kuolema. 

Vuonna 1906 isäni nimitettiin Kavaljeerikaartin komentajaksi
ja meidän oli muutettava Moikasta Saharjevskajaan, missä 
kaartin sijoituspaikka oli. Nikolaita ja minua harmitti muutos, 
sillä nyt emme saaneet enää nauttia Pietarin iloista emmekä 
Arkangelskojen hauskoista loma-ajoista. Krasnoje Selossa oleva 
kesäasuntomme ei korvannut läheskään menetystä. Emme pitäneet
lainkaan uudesta sotilaallisesta ympäristöstä ja teimme kaikkemme
päästäksemme niin usein kuin suinkin virkistäytymään 
Arkangelskojeen tai ulkomaille. Talvisin vietimme vapaaaikamme
Moikassa, minne sikäläiset ystävämme saapuivat meitä 
tapaamaan. 

Heidän joukossaan oli ruhtinas Mihail Gortshakov, lempinimeltään
Mika, kaunis ja erittäin älykäs poika, jonka sydän oli 
puhdasta kultaa. Nähtyään, miten syvää surua elämäntapani 
tuottivat vanhemmilleni, hän tarjoutui johdattamaan minut 
oikealle tielle. Hän ei ainoastaan nähnyt suotta vaivaa, vaan 
minä asetin myös hänen kärsivällisyytensä niin kovalle koetukselle,
että hän sai hermosairauden ja joutui ulkomaille sitä 
parantelemaan. Hän meni myöhemmin naimisiin kreivitär 
Stenbock Fermorin kanssa, ja hänen avioliitostaan tämän hurmaavan
ja lempeäluonteisen naisen kanssa tuli hyvin onnellinen. 
Kummallisinta on, että Mika kaikesta huolimatta on pysynyt 
edelleen hyvänä ystävänäni. 

Eräänä iltana, kun olimme menneet joukolla viettämään iltaa 
mustalaisravintolaan, join itseni niin tolkuttomasti humalaan, 
että toverini kantoivat minut Saharjevskajaan, riisuivat vaatteet 
yltäni ja asettivat minut vuoteelleni. Kun palasin tajuihini 
vähän heidän lähtönsä jälkeen, olin vielä kaikkea muuta kuin 
selvä. Raivostuneena siitä, että he olivat hylänneet minut, 
hyppäsin vuoteestani ja juoksin kasarmin pihalle ylläni pelkkä 
pyjama. Vartiossa olevat sotilaat, jotka näkivät minun juoksevan
paljain jaloin hangella, alkoivat ajaa minua takaa ja saivatkin
minut kiinni monien turhien yritysten jälkeen. Nähtyään, 
kuka olin, he alkoivat nauraa ja herättivät portinvartijan luovuttaakseen
minut hänen huostaansa. Mutta juoksenteleminen 
lumessa ei ollut kuitenkaan palauttanut minua järkiini; pyrkiessäni
takaisin huoneeseeni erehdyin kerroksesta ja menin kenraali
Vojeikovin, tsaarin adjutantin ja henkilökohtaisen ystävän 
huoneistoon. Seuraavana aamuna minut löydettiin hänen työhuoneestaan
nukkumasta vanhurskaan unta. 

Niihin aikoihin puhuin usein unissani. Kerran kun vanhempieni
piti matkustaa Moskovaan, he olivat matkapäivän edellisenä
iltana tulleet huoneeseeni ja kuulleet minun lausuvan 
unessa sanat »juna suistuu kiskoilta . . . juna suistuu kiskoilta». 
Sanani tekivät heihin niin voimakkaan vaikutuksen, että he 
peruuttivat matkansa. Myöhemmin kävi ilmi, että juna, jolla 
heidän piti matkustaa, oli todella suistunut kiskoilta ja useat 
ihmiset olivat saaneet surmansa. Sain tietenkin tapauksen johdosta
profeetallisen sädekehän pääni ympärille, mitä seikkaa en 
suinkaan jättänyt käyttämättä hyväkseni eräiden henkilökohtaisten
etujen hankkimiseksi. Vanhempani luottivat kykyyni ja 
antoivat johdattaa useita kertoja itsensä harhaan, kunnes kerran 
petoksen paljastuminen lopetti lyhyeen profeetallisen urani. 

Veljeni ja minä olimme niihin aikoihin innostuneet spiritismistä.
Istunnoissa, joita pidimme yhdessä eräiden ystäviemme 
kanssa, jouduimme usein merkillisten tapahtumien todistajiksi. 
Mutta eräänä päivänä, nähdessämme marmoripatsaan erkanevan 

jalustaltaan ja putoavan jalkoihimme, päätimme luopua istunnoista.
Silloin veljeni ja minä vannoimme toisillemme, että se joka 
meistä kahdesta kuolee ensimmäisenä, ilmestyisi elossa olevalle. 

Vaikka olinkin kieltäytynyt spiritistisistä istunnoista, tunsin 
edelleen suurta mielenkiintoa kaikkea tuonpuoleista kohtaan. 
Jumaluus, kuolemantakainen elämä ja hengenlahjojen kehittäminen
olivat nyt jatkuvien pohdiskelujeni kohteena. Eräs pappi, 
jolle tunnustin harrastukseni, sanoi minulle: »Älä filosofoi liikaa.
Älä tärvele sieluasi tuollaisilla kysymyksillä. Usko vain 
Jumalaan.» Mutta tämä viisas vastaus ei tyydyttänyt valtavaa 
tiedonhaluani. Ryhdyin innokkaasti tutkimaan salatieteitä ja 
teosofiaa. Opin myös, että ruumiin ja hengen harjoittaminen 
voi kehittää ihmisolennossa ylimaallisia voimia ja auttaa häntä 
hallitsemaan sekä itseään että muita. Uskoen vakaasti, että kannoin
olemuksessani jumalallista alkuperää, ryhdyin seuraamaan 
yogien ruumiinharjoitusohjelmaa. Joka päivä suoritin erikoisen 
voimisteluohjelman ja lukemattoman määrän erilaisia hengitysharjoituksia.
Samalla opettelin keskittämään ajatukseni ja lujittamaan
tahtoani. Tosiasia on, että ennen pitkää huomasin merkillisiä
muutoksia itsessäni: ajatukseni kävivät kirkkaammiksi, 
muistini terästyi ja tahdonlujuuteni oli kasvanut huomattavasti. 
Useat ihmiset sanoivat minulle, että ulkonäkönikin oli muuttunut.
Olin havainnut, että joidenkin ihmisten oli vaikea kestää 
katsettani, ja siitä päättelin saaneeni jonkinlaisen hypnotisoimisen
lahjan. Kokeillakseni, miten pitkälle olin päässyt itsehillintäni
kehittämisessä, pidin kättäni kynttilän liekin yläpuolella. 
Kokemus oli todella tuskallinen, mutta kärventyneen lihan haju 
täytti huoneen, ennen kuin vedin käteni pois. Kerran kun minun
oli kärsittävä erittäin tuskallinen hammasleikkaus, tyrmistytin
lääkärin kieltäytymällä puudutuksesta. Häikäistyneenä 
vallasta, jonka olin saavuttanut itseeni nähden, käytin sitä 
empimättä myös muihin. 

# # 

# 

Nikolai ja minä olimme tutustuneet nuoreen sympaattiseen 
näyttelijään Blumenthal Tamariniin, jota yleisesti kutsuttiin 
Vovaksi. Siihen aikaan esitettiin Aleksanterin teatterissa Gorkin 
näytelmää »Pohjalla», jota kävimme Vovan suosituksesta katsomassa,
koska Gorki oli kuvaillut siinä Pietarin köyhälistön elämää
Vjasemskaja Lavran kaupunginosassa. Halusin välttämättä
nähdä nämä seudut ja pyysin Vovaa avuksemme. Koska 
hänellä oli lukuisia ystäviä teatterimaailmassa, hän toimitti 
meille asianmukaiset vaatteet. 

Sovittuna päivänä lähdimme kolmisin liikkeelle pukeutuneina 
kerjäläisiksi ja käyttäen syrjäkatuja välttääksemme poliisia. 
Meidän oli kuitenkin ohitettava Pietarin Koomillinen teatteri 
juuri näytännön päättymisaikaan. Koska kerran olin puuhaan 
ryhtynyt, halusin kokea, miltä almun anojasta tuntuu ja asetuin
erääseen kulmaukseen ojentaen lakkini. Vaikka olinkin 
valepukuinen kerjäläinen, suutuin nähdessäni kauniiden, jalokivien
ja turkisten peittämien naisten ja suuria sikareita polttelevien
herrasmiesten kulkevan ohi luomatta katsettakaan minuun. 
Silloin vasta tajusin, millaiset oikean kerjäläisen tunteet saattoivat
olla. 

Päästessämme Lavran porteille Vova kehotti meitä välttämään
turhaa puhetta, jotta meitä ei havaittaisi valekerjäläisiksi. 
Vuokrasimme eräästä yömajasta kolme telttasänkyä, joista käsin 
saatoimme nukkuvaa teeskennellen seurata ympäristön tapahtumia.
Näky oli kuvottava. Ympärillämme mellasti kumpaankin 
sukupuoleen kuuluvia ihmishylkiötä, kaikki puolialastomina, 
saastan peitossa ja tolkuttomasti päissään. Korkit paukahtelivat 
joka taholla; miehet tyhjensivät yhdellä kulauksella votkapullonsa
ja heittivät sen naapureittensa päälle. Nämä onnettomat 
torailivat, kiroilivat, parittelivat ja oksentelivat toistensa päälle. 
Ellottava löyhkä täytti huoneen. Saimme pian sydänjuuriamme 
myöten tarpeeksemme tästä inhottavasta näystä ja poistuimme 
vitkastelematta. 

Ulos päästyämme hengitin syvään raikasta yöilmaa. Minun 



122 


Ennen maanpakoa 

oli vaikea uskoa todeksi sitä minkä olin nähnyt. Miten voi meidän
aikakaudellamme hallitus sallia, että ihmisolennot alentuvat 
näin alhaiselle tasolle? Kokemukseni kummitteli vielä pitkän 
aikaa mielessäni. 


# * 

# 

Ollessamme kesällä vuonna 1907 Pariisissa Nikolai tutustui 
yhteen sen ajan kuuluisimmista kurtisaaneista, Manon Lottiin, 
johon hän rakastui mielettömästi. Manon oli sangen kaunis ja 
elegantti nainen ja eli ylellisen loiston keskellä; hän asui omassa 
»hotellissaan», ajoi upeissa vaunuissa ja käytti kalliita jalokiviä. 
Kaiken kukkuraksi hänellä oli oma kääpiökin, jota hän piti 
eräänlaisena maskottina. Tytön seurassa oli usein vanhahko 
entinen kokotti Bibi, joka oli tavattoman ylpeä aikaisemmasta 
suhteestaan suuriruhtinas Aleksei Aleksandrovitshiin. 

Nikolai oli täysin järjiltään ja vietti päivänsä ja yönsä Manonin 
luona. Silloin tällöin hän sattui muistamaan minunkin olemassaoloni
ja kehotti minua seuraamaan heidän mukanaan yökahviloihin.
Tällainen statistin osa ei miellyttänyt minua vähääkään, 
ja sen vuoksi solmin suhteen erääseen nuoreen naiseen, joka ei 
ollut läheskään niin mieluisa kuin Manon, mutta sitä hurmaavampi.
Hän poltti oopiumia ja ehdotti minulle eräänä iltana, 
että minäkin tutustuisin tähän merkilliseen huumausaineeseen. 
Hän johdatti minut Montmartrella olevaan kiinalaiseen oopiumiluolaan,
missä nuori kiinalaispoika ohjasi meidät kellarissa olevaan
huoneeseen. Siellä vallinnut omituinen oopiumin haju ja 
outo hiljaisuus tekivät minuun miltei hätkähdyttävän vaikutuksen.
Puolipukeissaan olevia ihmisiä lojui olkimatoilla ja kaikki 
näyttivät vaipuneen syvään uneen. Kunkin polttajan edessä 
paloi pieni öljylamppu. 

Kukaan ei näyttänyt kiinnittävän huomiota meidän tuloomme. 
Ojentauduimme vapaalle matolle ja nuori kiinalainen toi lamput 
ja täytti piippumme. Olin ehtinyt jo polttaa useita piipullisia 

ja pääni alkoi tuntua raskaalta, kun äkkiä kello soi ja joku huusi: 
»Poliisi!» 

Ihmiset, jotka näyttivät olevan sikeässä unessa, ponnahtivat 
äkkiä jalkeille ja alkoivat luikkia tiehensä. Seuralaiseni, joka 
ilmeisesti tunsi paikat, vei minut takaovelle, jonka kautta pujahdimme
kenenkään häiritsemättä ulos. Minun onnistui vaivoin 
päästä hänen asunnolleen, missä lysähdin heti vuoteelle. Seuraa
vana päivänä heräsin hirvittävään päänsärkyyn ja vannoin, 
etten enää koskaan koskisi oopiumiin. Rikoin tietenkin valani 
seuraavassa otollisessa tilaisuudessa. 

Pietarissa vietettiin huoletonta ja iloista elämää, ja sinne 
palattuamme Nikolai unohti pariisilaisen rakkautensa. Onnettomuudekseen
hän tutustui siellä erääseen nuoreen ja kauniiseen 
tyttöön ja rakastui tähän silmittömästi. Tyttö oli jo kihloissa 
erään kaartinrykmentin upseerin kanssa silloin, kun Nikolai 
tutustui häneen, mutta Nikolai tahtoi itsepintaisesti mennä naimisiin
tytön kanssa. Vanhempamme olivat kiihkeästi liittoa 
vastaan eivätkä hyväksyneet tyttöä. Minä puolestani tunsin 
tämän liian hyvin ollakseni samaa mieltä heidän kanssaan, mutta 
toivoin kuitenkin Nikölain luopuvan hurjasta suunnitelmastaan. 

Hääpäivää siirrettiin jatkuvasti tuonnemmaksi. Kyllästyneenä 
epätietoisuuteen sulhanen vaati vihdoin, että päivä oli lopullisesti
määrättävä. Nikolai oli toivoton; tyttö itki ja selitti, että 
hän kuolisi mieluummin kuin ottaisi miehen, jota ei rakasta. 
Sain kuulla, että hän oli kutsunut veljeni viimeisille yhteisille 
päivällisille hääpäivän aattona. Koska veljeni ei kehotuksestani 
huolimatta suostunut jäämään pois päivällisiltä, päätin seurata 
hänen mukanaan. Vova oli kutsuttujen joukossa ja piti humalluttuaan
liekehtivän puheen, jossa hän kehotti rakastavaisia 
liittymään yhteen ajattelematta mitään muuta kuin rakkauttaan. 
Kun kyynelehtivä morsian kehotti Nikolaita pakenemaan yhdessä
hänen kanssaan, juoksin kiireesti varottamaan hänen 
äitiään, joka seurasi pitkän suostuttelun jälkeen mukanani ravin

tolaan. Kun astuimme huoneeseen, tyttö heittäytyi heti hänen 
syliinsä. Käytin tilaisuutta hyväkseni ja raahasin Nikokin puoliväkisin
kotiin. 

Häät vietettiin seuraavana päivänä ja nuori pari lähti heti 
ulkomaille. Koko juttu näytti päättyvän tähän vanhempieni 
suureksi huojennukseksi. 

Siihen aikaan annettiin Pariisissa venäläisiä oopperaesityksiä, 
joissa esiintyi mm. Shaljapin. Nikolai ilmoitti lähtevänsä Pariisiin
avustamaan esiintyjiä. Vanhempamme, jotka syystä epäilivät,
että Shaljapin oli vain tekosyy, koettivat kaikin keinoin 
saada veljeäni luopumaan päätöksestään, mutta mikään voima 
ei näyttänyt voivan pidättää häntä. 

Nikolain lähdettyä vanhempani päättivät lähettää minutkin 
matkaan tiedottamaan heille tapausten kulusta. Saatuani kuulla, 
että Nikolai oli kohdannut Pariisissa kaartinupseerin nuoren 
vaimon, lähetin kiireellisen kutsun vanhemmilleni. 

Nikolai oli kuitenkin hävinnyt jäljettömiin eikä antanut meille 
minkäänlaista elonmerkkiä itsestään. Lopulta menin kysymään 
neuvoa kahdelta kuuluisalta selvänäkijältä, jotka esiintyivät 
nimellä Mme de Thebes ja Mme Fraya. Ensin mainittu ilmoitti, 
että suuri vaara uhkasi erästä perheemme jäsentä, joka saisi 
mahdollisesti surmansa kaksintaistelussa. Toinen ennusti suunnilleen
samaa ja lisäksi minua koskevan lauseen: »Muutamien 
vuosien kuluttua otatte osaa poliittiseen murhaan ja joudutte 
sen jälkeen hirvittäviin koettelemuksiin, joista kuitenkin selviydytte.»


Saamamme tiedot olivat hyvin erilaatuisia. Näytti siltä, ettei 
aviomies ollut suinkaan tietämätön vaimonsa ja Nikolain välisestä
suhteesta, mutta toisten vakuuttaessa, että kaksintaistelu oli 
väistämätön, eräät väittivät, että oli kysymys vain avioerosta. 
Lopulta saimme kuulla, että upseeri oli todella haastanut veljeni 
kaksintaisteluun, mutta että sekundantit olivat olleet sitä mieltä, 
ettei riidan aseelliseen ratkaisuun ollut riittäviä syitä. Sitten aviomies
ilmestyi yllättäen luoksemme vierailulle. Hän sanoi teh

neensä sovinnon Nikokin kanssa ja pitävänsä vaimoaan pääasiallisena
rettelön aiheuttajana. Hän aikoi ottaa avioeron. 

Jonkin ajan kuluttua kuului Pietarista jälleen hälyttäviä uutisia.
Upseeri oli, luultavasti tovereittensa yllyttämänä, ruvennut 
jälleen harkitsemaan kaksintaistelua. Nikolaista emme saaneet 
sanaakaan irti. Loppujen lopuksi hän suostui kuitenkin kertomaan
sen verran, että kaksintaistelu toimeenpantaisiin lähiaikoina.
Ilmoitin uutisen heti vanhemmilleni ja nämä kutsuivat 
Nikokin luokseen. Hänen onnistui vakuuttaa heille, ettei mitään
kohtalokasta ollut tekeillä. 

Nikokin ilmoituksen saatuaan äitini kutsutti minut luokseen. 
Hän istui peilin edessä makuuhuoneessaan ja kamarineito kampasi
hänen hiuksiaan. Muistan vieläkin hänen ilmeensä ja onnesta
loistavat silmänsä. »Kaikki huhut kaksintaistelusta ovat, 
Jumalan kiitos, vääriä. Veljesi kävi luonani ilmoittamassa siitä», 
hän sanoi. »Olen sitäkin onnellisempi, kun Nikolai täyttää parin 
päivän kuluttua 26 vuotta.» Vasta silloin sain kuulla merkillisestä
kohtalosta, joka oli vuosisatojen ajan vainonnut Jusupovin 
suvun jäseniä; kaikki suvun päämiehen arvon perijät, yhtä 
ainoata lukuun ottamatta, olivat kuolleet ennen 26. ikävuottaan. 
Äitini, joka oli synnyttänyt neljä poikaa, mutta joista vain 
Nikolai ja minä olimme enää elossa, oli kärsinyt ja pelännyt vuoroin
kunkin puolesta. 

Syleilin äitiäni, joka yhä itki ilon kyyneliä, ja lähdin ravintolaan,
jossa Nikolai oli luvannut tavata minut. Mutta hän ei 
ollut siellä, ja etsittyäni häntä kaikkialta palasin kotiin levottomampana
kuin koskaan ennen. 

Seuraavana aamuna palvelijani Ivan tuli hengästyneenä herättämään
minut. »Tulkaa pian, hirvittävä onnettomuus on tapahtunut
. . .» Kamala aavistus mielessäni nousin vuoteestani ja 
juoksin äitini luo. Portaissa kohtasin useita palvelijoitamme; 
kaikki olivat järkyttyneen näköisiä, mutta kukaan ei suostunut 
vastaamaan kysymyksiini. Isäni pukeutumishuoneesta kuului 
vihlovia tuskan huutoja. Astuin sisään ja näin ensimmäiseksi 

isäni, joka seisoi paarien edessä kuolemankalpeana. Paareilla 
lepäsi Nikokin ruumis. Äitini oli polvistunut paarien ääreen ja 
näytti menettäneen järkensä . . . 

Meidän onnistui suurella vaivalla irrottaa äiti poikansa ruumiin
syleilystä. Kun hän oli jonkin verran rauhoittunut, hän 
huomasi läsnäoloni, mutta luuli minua Nikolaiksi. Se oli järkyttävää,
ja olin tunnoton liikutuksesta ja kauhusta. Sitten raukea
uupumus valtasi äitini. Kun hän oli tullut tajuihinsa, hän ei 
antanut minun poistua sekunniksikaan luotaan. 

Veljeni ruumis vietiin kappeliin. Sen jälkeen alkoivat pitkät 
ja piinalliset hautajaisseremoniat ja sukulaisten ja ystävien 
surunvalittelun tulva. Muutaman päivän kuluttua lähdimme 
Arkangelskojeen, missä vainaja haudattiin perhehautaan. 

Suuriruhtinatar Elisaveta oli Moskovan asemalla odottavien 
ystäviemme joukossa ja seurasi meitä Arkangelskojeen. Maahanpanijaisiin
osallistui suuri joukko talonpoikiamme. Useimmat
heistä itkivät, ja oli liikuttavaa nähdä, miten syvästi he ottivat
osaa suruumme. 

Myöhemmin kuulin tarkempia tietoja kaksintaistelusta, joka 
oli tapahtunut varhain aamulla ruhtinas Beloselskin maatilalla 
Krestovskin saarella. Aseeksi oli valittu revolveri ja vastustajien
välimatka oli määrätty 30 askeleksi. Merkin kajahdettua 
Nikolai oli ampunut ilmaan. Hänen vastustajansa oli tähdännyt 
häneen mutta ampunut ohi. Sen jälkeen hän oli vaatinut välimatkan
lyhentämistä 15 askeleeseen. Nikolai oli ampunut jälleen
ilmaan, mutta hänen vastustajansa oli ampunut häneen 
kuolettavan laukauksen. Se ei ollut kaksintaistelu vaan suoranainen
murha. 

Järjestellessäni Nikokin papereita löysin kirjeitä, jotka paljastivat,
että eräs siihen aikaan tunnettu okkultisti Shinski oli 
näytellyt huomattavaa osaa Nikokin viime vaiheissa. Kirjeistä 
kävi ilmi, että Nikolai oli täydellisesti hänen vallassaan. Shinski 
oli kirjoittanut veljelleni, että hän oli hänen suojelusenkelinsä 
ja että Jumalan tahto ohjasi häntä; Nikokin velvollisuus oli 

mennä naimisiin tuon nuoren tytön kanssa, ja hänen lähtönsä 
Pariisiin nuoren parin jäljessä oli kokonaan Shinskin ansiota. 

Palatessani eräänä päivänä kävelyltä pysähdyin Arkangelskojen
ylimmälle terassille silmäilemään suunnatonta puistoa, sen 
kuvapatsaita ja suihkulähteitä sekä loisteliasta rakennusta, joka 
kätki sisäänsä arvaamattomia rikkauksia. Kaikki tämä olisi 
jonakin päivänä minun omaani, eikä tässä ollut kuin murto-osa 
siitä omaisuudesta, joka kerran joutuisi haltuuni. Ajatus, että 
minusta tulisi pian eräs Venäjän rikkaimmista miehistä, huumasi
minut. Muistelin aikaa, jolloin olin esiintynyt yksinäni 
teatterissamme ja kuvitellut olevani esi-isäni, Katariinan aikuinen
suuri mesenaatti. Näin jälleen Moikan maurilaissalin, jossa 
olin loikoillut kultakankaalla verhotuilla pieluksilla koristautuneena
itämaisiin vaatteisiin ja äitini koruihin rehennellen orjien 
keskellä; rikkautta, ylellisyyttä, valtaa ... en tuntenut muunlaista
elämää. Keskinkertaisuus ja rumuus kauhistivat minua. 
Mutta miten kävisi, jos sota tai vallankumous veisi omaisuuteni? 
Mieleeni tulivat Vjasemskaja Lavran kurjat ihmisolennot. 
Oliko mahdollista, että joskus olisin heidän kaltaisensa? Pelkkä 
ajatuskin tuntui minusta sietämättömältä. Astuin nopeasti 
sisään. Kulkiessani Serovin minusta maalaaman muotokuvan 
ohitse pysähdyin ja tarkastelin sitä huolellisesti. Serov oli etevä 
psykologi ja pystyi paremmin kuin kukaan muu vangitsemaan 
mallinsa luonteen tauluunsa. Edessäni olevan nuoren miehen 
kasvoista pystyin lukemaan turhamaisuutta, ylpeyttä ja henkistä
riutumista. Miten oli mahdollista, että näiden hirvittävien 
kokemusten jälkeen en ollut muuttunut lainkaan? Miten olin 
jälleen voinut eristäytyä itsekkyyteni taakse? Minut valtasi 
sillä hetkellä niin syvä itseinho, että ajattelin itsemurhaa. Ajatus 
tuskasta, jonka tällainen epätoivoinen teko tuottaisi vanhemmilleni,
sai minut luopumaan näin mielettömästä ratkaisusta. 

Muistin, että suuriruhtinatar oli kehottanut minua käymään 
luonaan, ja päätin käyttää hyväkseni äitini terveydentilassa 
tapahtunutta suotuisaa käännettä. Niinpä lähdin Moskovaan. 

Hyväntekijäni suuriruhtinatar Elisaveta. — Työssä hänen luonaan
Moskovassa . — Tulevaisuudensuunnitelmia . 

Tarkoitukseni ei ole yrittääkään paljastaa uusia puolia suuriruhtinatar
Elisaveta (Elisabet) Feodorovnan elämästä. Kaikki 
ne, jotka ovat lukeneet hänen kirjoittamiaan tsaarinajan loppuvaiheissa
julkaistuja kirjoja, tuntevat jo entuudestaan tämän 
puhtaan ja jalon sielun. Mutta en voi kirjoittaa muistelmiani 
palauttamatta mieliin henkilöä, joka esitti niin merkittävää ja 
samalla hyväätekevää osaa nuoruusvuosinani, naista, jota lapsuudesta
pitäen olin oppinut rakastamaan kuin omaa äitiäni. 

Kaikki, jotka hänet tunsivat, ihailivat tämän poikkeuksellisen 
hienon naisen ihmeellistä kauneutta, sydämen hyvyyttä ja jaloutta.
Hän oli Hessen-Darmstadtin prinsessan Alicen tytär, hallitsevan
ruhtinaan Ernestin sisar, kuningatar Viktorian tyttärentytär
ja Venäjän nuoren tsaarittaren vanhempi sisar. Hänen 
sisariaan olivat Battenbergin prinsessa Victoria, myöhemmin 
Milford Havenin markiisitar, ja Preussin prinsessa Irene. Elisaveta
oli naimisissa suuriruhtinas Sergei Aleksandrovitshin, 
tsaari Aleksanteri II:n neljännen pojan kanssa. 

Hän eli avioliittonsa ensimmäiset vuodet Pietarissa. Hänen 
Nevskin prospektin varrella olevassa palatsissaan kävi paljon 
vieraita ja siellä vietettiin loisteliasta elämää, jota hänen asemansa 
edellytti ja joka siihen aikaan myös viehätti häntä itseään. 
Vuonna 1891 suuriruhtinas nimitettiin kenraalikuvernööriksi 
Moskovaan, missä hänen vaimonsa tuli ennen pitkää yhtä suosituksi
kuin Pietarin aikoina. 

Helmikuussa vuonna 1905, suuriruhtinaan ajaessa Kremlin 
lävitse ja saapuessa Senaatin torille, eräs terroristi heitti hänen 
vaunuihinsa pommin, joka silpoi hänet kappaleiksi. 

Suuriruhtinatar oli sillä hetkellä ompeluseurassa, jonka hän 
oli koonnut Kremliin valmistamaan lämpimiä vaatteita Mantshuriassa
taisteleville joukoille. Räjähdyksen äänen kuultuaan hän 
lähti juosten ulos niin kiireesti, ettei ehtinyt ottaa edes päällystakkia
ylleen. Onnettomuuspaikalle saavuttuaan hän näki, että 
ajuri oli haavoittunut ja kaksi hevosta saanut surmansa. Suuriruhtinaan
ruumis oli kirjaimellisesti sanoen hajonnut, ja riekaleita
oli hajallaan lumen peittämällä torilla. Suuriruhtinatar 
kokosi jäännökset omin käsin ja vei ne linnansa kappeliin. Räjähdyksen
voima oli ollut niin hirvittävä, että suuriruhtinaan 
sormia, joiden sormukset olivat yhä paikoillaan, löytyi läheisten 
talojen katoilta. Suuriruhtinatar kertoi itse meille näistä yksityiskohdista
myöhemmin. 

Kaikki ihailivat suuriruhtinattaren rauhallisuutta ja mielenmalttia.
Hän vietti hautajaisia edeltäneet päivät yhtämittaisissa 
rukouksissa ja sai uskonnollisista tunteistaan voimaa ja rohkeutta
käyntiin, joka hämmästytti kaikkia muita; hän pyysi 
pääsyä vankilaan, jossa murhaajaa säilytettiin, ja astui hänen 
koppiinsa. 

— Kuka te olette? kysyi mies. 

— Olen sen miehen leski, jonka olette surmannut. Miksi 
teitte tuon rikoksen? 

Kukaan ei tiedä tarkoin, miten keskustelu päättyi. Siitä kerrottiin
mitä mielikuvituksellisimpia juttuja. Jotkut väittivät, 
että vierailijan lähdön jälkeen vangin oli nähty peittävän kasvonsa
käsillään ja itkevän katkerasti. 

Joka tapauksessa on totta, että suuriruhtinatar kirjoitti tsaari 
Nikolai II:lle ja pyysi vangille armahdusta, johon tsaari olisi 
suostunutkin, ellei vanki olisi itsepintaisesti kieltäytynyt anomasta
sitä. Hän kirjoitti kirjeenkin suuriruhtinattarelle ilmoittaen,
ettei tuntenut vähäisintäkään katumusta tekonsa johdosta 

ja että hän kieltäytyisi joka tapauksessa suuriruhtinattaren suosittelemasta
armahduksesta. 

Suuriruhtinatar kävi myös sairaalassa, missä kuolettavasti 
haavoittunut ajuri lepäsi. Hänet nähdessään onneton mies, 
jolta isännän kuolema oli pidetty salassa, kysyi: »Miten hänen 
korkeutensa voi?» — »Juuri hän lähetti minut kysymään uutisia 
sinusta», vastasi suuriruhtinatar. 

Miehensä kuoleman jälkeen hän jäi asumaan Moskovaan, 
mutta vetäytyi kaikesta maallisesta elämästä ja antautui kokonaan
hyväntekeväisyystyöhön. Hän jakoi omaisilleen osan 
koruistaan ja myi loput. Äitini osti häneltä loistavan, tsaari 
Nikolai II:n aikoinaan lahjoittaman mustan helmen. Ojentaessaan
sen kälylleen tsaari oli sanonut: »Nyt omistat helmen, joka 
on melkein yhtä kaunis kuin Sinaida Jusupovin kuuluisa 
Peregrina.» 

Luovutettuaan kaiken omaisuutensa suuriruhtinatar osti 
Ordinkasta, Moskovasta maapalstan. Vuonna 1910 hän perusti 
sinne Martan ja Marian luostarin ja ryhtyi sen johtajaksi. 
Hän antoi erään moskovalaisen taiteilijan, maalari Nestrovin 
piirtää nunnakuntansa puvun: pitkän hienosta sarasta tehdyn 
hameen, joka oli väriltään helmenharmaa, aivinaisen kaulavaatteen,
joka kehysti kasvoja, sekä villakankaisen avaran, valkean 
viitan. Sisaret eivät eläneet ulkomaailmasta eristäytyneinä luostarissaan
vaan olivat vihkiytyneet käymään hoitamassa sairaita 
ja köyhiä. He matkustelivat myös maakunnissa perustamassa 
uusia avustuskeskuksia. Järjestö kas voi nopeasti ja muutaman 
vuoden kuluttua oli kaikissa Venäjän suurissa kaupungeissa 
samanlaisia osastoja. Ordinka itse laajeni, sinne rakennettiin 
kirkko, sairaala, työhuoneita ja ammattikoulu. Johtajatar asui 
kolmihuoneisessa majassa, joka oli kalustettu varsin vaatimattomasti;
hän nukkui puusängyssä, ilman patjaa ja heinäpielus 
korvallisenaan. Hän ei milloinkaan nukkunut muutamaa tuntia
enempää, milloin ei valvonut koko yötä sairaiden ääressä. 
Klinikoilla ja sairaaloilla oli tapana lähettää hänen luokseen toi

vottomat tapaukset, jotka hän otti henkilökohtaisesti vastuulleen.


Eräänä päivänä hänen luokseen saapui potilas, joka oli kaatanut
päälleen palavan paloöljyastian. Hänen vaatteensa olivat 
syttyneet tuleen ja koko hänen ruumiinsa oli yhtä ainoata suurta 
palohaavaa. Märkiminen oli jo alkanut, ja lääkärit ilmoittivat 
hänen tilansa toivottomaksi. Suuriruhtinatar esitti lempeästi 
mutta rohkeasti olevansa toista mieltä ja ryhtyi hoitamaan potilasta.
Siteiden vaihtaminen kesti joka päivä useita tunteja, ja 
haavojen synnyttämä löyhkä oli niin hirvittävä, että useat hoitajattaret
pyörtyivät. Mutta sairas alkoi toipua muutaman viikon 
kuluttua, ja tapausta pidettiin suoranaisena ihmeenä. 

Kaikista suuriruhtinattaren sodan aikana tekemistä arvokkaista 
palveluksista huolimatta monet ihmiset arvostelivat häntä hänen 
uuden elämäntapansa johdosta. Jotkut menivät niin pitkälle, 
että sanoivat tsaarittaren sisaren luopuessaan palatsistaan ja 
omaisuudestaan alentavan hallitsijasuvun arvovaltaa. Tsaaritar 
itsekin tuntui olevan taipuvainen ajattelemaan näin. Sisarukset 
eivät tulleet erityisen hyvin keskenään toimeen. Molemmat 
olivat kääntyneet kreikkalaiskatolilaisuuteen ja olivat kiihkeän 
uskonnollisia, mutta kumpikin suhtautui uskontoon eri tavoin. 
Tsaaritar hakeutui mielellään monimutkaisille ja vaarallisille poluille
ja joutui lopulta liioitellun mystiikan pauloihin. Suuriruhtinatar
näki edessään vain yhden ainoan tien, inhimillisyyden
ja rakkauden, ja hänen uskonsa oli yksinkertaista kuin 
lapsen. Sisarusten erimielisyyden tärkein aiheuttaja oli kuitenkin
Rasputin, johon tsaaritar sokeasti luotti. Suuriruhtinatar, 
joka näki miehessä vain petkuttajan ja saatanan käskyläisen, ei 
suinkaan salannut sisareltaan mielipiteitään. Heidän suhteensa 
kiristyi kiristymistään, kunnes se kokonaan katkesi. 

Vuoden 1917 vallankumous ei lannistanut suuriruhtinattaren 
mielenlujuutta. Maaliskuun 1. päivänä saapui joukko vallankumouksellisia
sotilaita tutkimaan hänen luostariaan. »Missä 
on saksalainen vakoilija?» huusivat he. Suuriruhtinatar astui 

heidän eteensä ja virkkoi rauhallisella äänellä: »Täällä ei ole 

saksalaista vakoilijaa. Tämä on luostari ja minä olen sen johtajatar.»


Kun sotilaat aikoivat kaikesta huolimatta viedä hänet mukanaan,
hän ilmoitti olevansa valmis, mutta haluavansa ensin lausua
jäähyväiset sisarille ja saada kappelissa papin siunauksen. 
Sotilaat suostuivat sillä ehdolla, että heidän edustajansa saisivat 
olla mukana tilaisuudessa. 

Kun suuriruhtinatar astui kappeliin aseistettujen sotilaiden 
saattamana, kaikki siellä olevat lankesivat itkien polvilleen. 
Suudelmaan papin ojentamaa ristiä hän kääntyi sotilaihin ja 
kehotti näitä tekemään samoin. Sotilaat tottelivat. Suuriruhtinattaren
rauhallisuus ja hänen kunnioitettava olemuksensa tekivät
heihin niin syvän vaikutuksen, että he poistuivat sanaakaan 
sanomatta kappelista, nousivat autoihinsa ja ajoivat tiehensä 
panematta uhkaustaan täytäntöön. Muutaman tunnin kuluttua 
saapui väliaikaisen hallituksen edustajia esittämään anteeksipyyntönsä.
He ilmoittivat olevansa kykenemättömiä hillitsemään
maassa raivoavaa anarkian aaltoa ja kehottivat suuriruhtinatarta
saapumaan Kremliin, missä hän olisi täydessä turvassa. 
Tämä kieltäytyi suostumasta tarjoukseen. Saksan keisari ehdotti 
hänelle useita kertoja Ruotsin lähettilään välityksellä, että hän 
pakenisi Preussiin, koska hirvittävä kohtalo odottaisi häntä Venäjällä.
Mutta suuriruhtinatar vastasi, ettei milloinkaan vapaaehtoisesti
lähtisi luostaristaan eikä Venäjältä. 

Tämän jälkeen yhdyskunta sai olla jonkin aikaa rauhassa. 
Ottaessaan vallan käsiinsä bolshevikit suostuivat siihen, että 
kaikki Ordinkan luostarin asukkaat saivat jatkaa entistä elämäänsä,
ja heille lähetettiin jonkin verran elintarvikkeitakin. 
Mutta kesäkuussa vuonna 1918 suuriruhtinatar pidätettiin uskollisen
palvelijatarensa Varvaran kanssa ja vietiin tuntemattomaan
paikkaan. Patriarkka Tihon käytti kaiken vaikutusvaltansa 
saadakseen selville pidätettyjen olinpaikan ja vapauttaakseen 
heidät. Lopulta saatiin tieto, että suuriruhtinatarta säilytettiin 

Permin kuvernementissa olevassa pienessä Alapajevskin kylässä 
yhdessä serkkunsa suuriruhtinas Sergei Mihailovitshin ja ruhtinaiden
Ivanin ja Konstantinin kanssa. Samassa seurueessa oli 
suuriruhtinas Konstantin Konstantinovitshin poika, ruhtinas 
Igor ja suuriruhtinas Pavel Aleksandrovitshin poika, ruhtinas 
Wladimir Paley 

Heinäkuun 17. ja 18. päivien välisenä yönä, 24 tuntia sen jälkeen
kun tsaari ja hänen perheensä oli teloitettu, heidät syöstiin 
elävinä kaivoskuiluun. 

Muutamia viikkoja myöhemmin tunkeutui valkoisten armeija 
kylään ja ruumiit nostettiin kuilusta amiraali Koltshakin määräyksestä.
Kerrotaan, että useiden ruumiiden ympärillä oli 
alttariliinasta tehtyjä siteitä. Vainajat kuljetettiin arkuissa 
Harbiniin ja sieltä edelleen Pekingiin. Myöhemmin Milford 
Havenin markiisitar siirrätti suuriruhtinaan ja Varvaran jäännökset
Jerusalemiin, missä ne haudattiin Pyhän Magdalenan 
kirkon kryptaan lähelle Öljymäkeä. Matkalla Pekingistä Jerusalemiin
alkoi suuriruhtinattaren arkusta vuotaa kirkasta ja 
hyväntuoksuista nestettä. Hänen ruumiinsa oli jäänyt koskemattomaksi,
ja haudalla tapahtui monia ihmeitä. Eräs Venäjän 
arkkipiispoista on kertonut, että ollessaan Jerusalemissa rukoilemassa
suuriruhtinattaren haudalla hän oli nähnyt kirkon oven 
avautuvan ja valkoisiin liinoihin verhotun naisen kävelevän 
laivan poikki ja pysähtyvän arkkienkeli Mikaelin ikonin eteen. 
Hän oli tuntenut olennon suuriruhtinattareksi, kun tämä oli kääntynyt
tekemään ristinmerkkejä ikonin edessä. Sitten näky oli 
hävinnyt. 

Ainoa muisto, mikä minulla on suuriruhtinattarelta, on pari 
hänen rukousnauhansa helmeä ja puunlastu hänen arkustaan. 
Puusta leviää joskus ihmeellinen kukan tuoksu. 

Olen varma siitä, että nimitys »pyhä», jota Venäjän kansa 
käytti hänestä, saa vielä joskus virallisen vahvistuksen. 

Päätettyäni lähteä tapaamaan suuriruhtinatarta matkustin 
Kremliin, minne saavuin sekasortoisessa mielentilassa. Nikokin 
palatsissa minut ohjattiin heti suuriruhtinattaren luo ja tapasin 
hänet istumassa kirjoituspöytänsä ääressä. Sanomatta sanaakaan
heittäydyin hänen jalkoihinsa, laskin pääni hänen polvilleen
ja aloin itkeä kuin lapsi. Hän siveli lempeästi hiuksiani ja 
odotti kunnes rauhoituin. Kun olin saanut malttini takaisin, 
kerroin hänelle millaisessa hädässä olin ja millaiset ristiriitaiset 
tunteet raatelivat sydäntäni. Suuriruhtinatar kuunteli minua 
tarkkaavasti. »Teit oikein kun tulit tänne», hän sanoi. »Olen 
varma, että Jumalan avulla voin auttaa sinua. Lähettäköönpä 
Hän meille millaisia koettelemuksia tahansa, jos säilytämme uskomme
Häneen ja rukoilemme Häntä vilpittömästi, Hän antaa 
meille voimaa kestää ne. Kun epäilet tai kun sinulla on pahoja 
ajatuksia, polvistu Vapahtajan kuvan eteen ja rukoile; tunnet 
heti saavasi lohdun. Vuodattamasi kyynelet ovat tulleet sydämestä.
Kuuntele aina sydäntäsi mieluummin kuin järkeä, niin 
elämäsi muuttuu. Onni ei ole palatsissa asumista tai suuren 
omaisuuden hallitsemista; kaiken sellaisen hyvän voit menettää. 
Todellinen onni on sellaista, jota eivät ihmiset eivätkä tapahtumat
voi sinulle suoda. Löydät sen uskosta, hurskaasta elämästä 
ja oman itsesi uhraamisesta. Yritä tehdä onnelliseksi ympärilläsi 
olevat, niin tulet itsekin onnelliseksi.» 

Sitten suuriruhtinatar puhui vanhemmistani. Hän muistutti, 
että olin nyt heidän ainoa toivonsa, kehotti minua olemaan heille 
avuksi ja varotti minua jättämästä sairasta äitiäni. Hän tarjoutui 
ottamaan minut apulaisekseen. Hän oli juuri avannut tuberkuloottisten
naisten sairaalan ja ehdotti, että kävisin laitakaupungin
kurjissa hökkeleissä, missä näitä onnettomia asusti suurin 
joukoin. 

Palasin Arkangelskojeen sydän täynnä uutta toivoa. Suuriruhtinattaren
sanat olivat tuoneet lohdun. Ne olivat vastaus 
kaikkiin niihin kysymyksiin, jotka olivat askarruttaneet mieltäni 
jo kauan. Mieleeni muistuivat sanat, jotka minua opastanut 

pappi kerran sanoi: »Älä filosofoi liikaa . . . usko vain Jumalaan.»
En ollut ottanut varotuksesta vaarin, vaan heittäydyin 
suin päin salatieteisiin. Minun oli onnistunut kehittää tahtoani, 
mutta en ollut löytänyt mielen rauhaa. Ensimmäisen vastoinkäymisen
sattuessa olivat voimani ja itseluottamukseni, joista 
olin niin ylpeä, romahtaneet. Tajusin, että olin vain tomuhiukkanen
äärettömyydessä, jota ihmisjärki ei pysty tajuamaan, ja 
että ei ollut muuta totuutta kuin nöyrä ja luottava alistuminen 
Jumalan tahtoon. 

Palattuani Moskovaan ryhdyin suorittamaan tehtävää, jonka 
suuriruhtinatar oli minulle antanut. Minun oli käytävä hökkeleissä,
joita oli pystytetty esikaupunkeihin tuberkuloottisten majoituspaikoiksi.
Saasta ja kurjuus oli niissä valtiaana. Useimpiin
majoihin ei päivänsäde tunkeutunut koskaan, ja joihinkin 
oli sulloutunut kokonaisia perheitä. Sairaat kyyhöttivät aamusta 
iltaan paljaalla maalla ja elivät hirvittävän kylmyyden, kosteuden
ja lian keskellä. 

Uusi maailma avautui nyt minulle, kärsimysten ja viheliäisyyden
maailma. Olisin halunnut lunastaa kaikki vapaiksi tästä 
alennuksen tilasta, mutta havaittuani tehtävän ylivoimaisuuden 
kauhistuin. 

Olin syvästi kiitollinen suuriruhtinattarelle, joka oli tajunnut 
sieluni tyhjyyden ja ohjannut minut uuteen täyteläiseen elämään,
mutta minua kiusasi ajatus, että hän ei tuntenut menneisyyttäni
ja että hänellä sen vuoksi saattoi olla minusta joitakin 
harhakuvitelmia. 

Eräänä iltana, ollessamme kahden kesken, tunnustin hänelle 
elämästäni seikkoja, joita en olettanut hänen tietävän. Hän 
kuunteli ääneti ja nousi lopetettuani seisomaan ja syleili minua: 
»Älä ole huolissasi», hän sanoi. »Minä tiedän paljon enemmän 
kuin aavistatkaan. Juuri sen vuoksi olen kiinnostunut sinusta. 
Se, joka pystyy paljoon pahaan, pystyy myös hyvään, jos osaa 
ohjata askelensa oikeaan suuntaan. Sinun tulee nyt ansaita 
muiden kunnioitus. Koe, jota nyt suoritat sairaiden parissa, 

opettaa sinulle, että elämä ei ole pelkkää huvittelua. Olen rukoillut
paljon puolestasi, ja olen varma, että Jumala kuulee minua 
ja antaa sinulle avun.» 

Millaista säteilevää toivoa ja sisäistä voimaa nämä sanat valoivatkaan
minuun! 

Äitini, joka näki minun olevan hyödyllisessä työssä Moskovassa
ja suuriruhtinattaren suojeluksessa, pitkitti oleskeluaan 
Arkangelskojessa. Hän vietti suurimman osan ajastaan veljeni 
haudalla. Isäni, jolla oli yllin kyllin puuhaa omien liikeasioittensa
hoitamisessa, näyttäytyi hyvin harvoin. Työskentelin ahkerasti
ja vietin kotona vain ruoka-ajat ja yösydämen. Yhteiset 
tuskamme olivat lähentäneet äitiäni ja minua toisiimme, mutta 
hänen kiihottunut mielentilansa esti minua puhumasta hänelle 
suoraan. Istuin usein yökaudet huoneessani mietiskellen, tuntematta
unen tarvetta. Olin tähän asti elänyt vain iloja varten 
ja paennut kärsimyksiä, en ollut tajunnut, että elämässä oli 
muitakin arvoja, kuin raha ja valta, jonka raha tarjosi omistajalleen.
Nyt tajusin koko ajatuksen turhuuden ja samalla löysin 
itselleni todellisen vapauden. 

Päätin muuttaa elämäntapani. Pääni oli täynnä suunnitelmia, 
jotka epäilemättä olisivat toteutuneet, ellei minun olisi ollut 
lähdettävä pois synnyinmaastani. Uneksin Arkangelskojen 
muuttamisesta eräänlaiseksi taide-elämän keskukseksi. Sen ympäristöön
oli rakennettava useita samantyylisiä rakennuksia 
maalareiden, muusikkojen, kirjailijoiden ja muiden taiteilijoiden 
asumuksiksi. Linnasta itsestään tehtäisiin museo, puisto kunnostettaisiin
alkuperäiseen asuunsa ja sen ympärillä olevat pellot 
muutettaisiin lainehtivaksi järveksi. Suunnitelmani eivät suinkaan
rajoittuneet Arkangelskojeen: Moskovan ja Pietarin asuntomme,
jotka olivat käyttämättömiä, muutettaisiin sairaaloiksi, 
klinikoiksi ja köyhäinkodeiksi ja Krimillä ja Kaukasuksella olevat
tilamme sanatorioiksi. 

Nämä olivat vain tulevaisuuden suunnitelmia, mutta ne kummittelivat
alinomaa mielessäni. Kerroin niistä suuriruhtinatta

relle ja äidilleni. Ensin mainittu hyväksyi ne, mutta kohtasin 
voimakasta vastarintaa äitini taholta. Hänellä oli kokonaan 
toisenlaiset suunnitelmat minun varalleni. Olin viimeinen Jusupov,
ja sen vuoksi minun oli mentävä naimisiin. Sanoin hänelle, 
etten tuntenut sopeutuvani perhe-elämään, ja jos saisin lapsia, 
olisin sidottu perheenisän velvollisuuksiin enkä voisi enää käyttää
omaisuuttani oman tahtoni mukaan. Lisäsin, että aikana, 
jona vallankumoukselliset intohimot ryöstäytyivät valloilleen 
ympäristössämme, ei ollut enää mahdollista elää samanlaisissa 
oloissa kuin Katariina II:n Venäjällä. 

Havaittuani, ettei minun ollut onnistunut taivuttaa äitiäni ja 
että keskustelu suunnitelmistani oli omiaan vain riistämään hänen 
mielenrauhansa, päätin jättää ne sikseen. 



XIV LUKU 


Lähtö Krimille ja paluu Moskovaan . — Talvi Tsarskoje Selossa . 
— Käynti tiluksillamme . — Paluu Krimille . — Lähtöni ulkomaille.


Syksyn saapuessa suuriruhtinatar lähti kanssamme Krimille. 
Hänen läsnäolonsa, matkan tuoma vaihtelu ja luonnon kauneus 
vaikuttivat tervehdyttävästi äitiini. Mutta sitten alkoi taloon 
tulvia vieraita, jotka halusivat esittää surunvalittelunsa veljeni 
kuoleman johdosta. Äitini ei hennonnut torjua ketään luotaan, 
ja rasitus kävi niin hänen hermoilleen, että hän joutui jälleen 
vuoteen omaksi. 

Suuriruhtinas Dimitri oli liittynyt seuraamme Krimillä. Hän 
tuli miltei joka päivä tapaamaan minua. Keskustelimme tuntikausia
ja hänen osoittamansa ystävyys liikutti minua suuresti. 
Dimitri pyysi pitämään itseään veljenäni ja vakuutti yrittävänsä 
kaikkensa voidakseen korvata Nikokin, ja tämän lupauksensa 
hän piti. 

Mutta toimettomuus ja yksitoikkoinen elämä ahdistivat minua 
ja olin jo aikeissa lähteä Moskovaan ja ryhtyä jälleen työhön. 
Kun kerroin suunnitelmastani suuriruhtinattarelle, hän kehotti 
minua pysyttelemään äitini vuoteen ääressä niin kauan kuin 
tämä vielä oli sairaana. Lääkärit, joilta tiedustelin äitini tilaa, 
eivät suinkaan olleet hienotunteisia. He sanoivat, että äitini 
terveys voisi aika ajoin parantua, mutta että hän ei tointuisi 
täysin ennalleen enää koskaan. 

Epäröin päätöksen tekoa: pojan velvollisuuteni vaati minua 

jäämään Koreiziin, ja toisaalta tunsin, että siellä olo oli hukkaan 
heitettyä aikaa. Olin vielä kahden vaiheella, kun sain selville, 
että suuriruhtinatar ja äitini olivat päättäneet naittaa minut; 
morsiankin oli jo valittu. Mutta he eivät olleet tulleet ajatelleeksi 
itsenäistä luonnettani. He näkivät jo ajatuksissaan nuoren suden 
muuttuneen nöyräksi karitsaksi. Olin vakaasti päättänyt, että 
jos menisin naimisiin, ottaisin vaimokseni mieleiseni tytön. 
Ajatus että minua tällä tavoin haluttiin holhota, kuohutti minua. 
Siitä lähtien minulla ei enää ollut mielenrauhaa, ja minusta 
tuntui kuin kaikki vaikeuteni alkaisivat uudelleen. Päätin lähteä 
Moskovaan ja ryhtyä työhön, jota suuriruhtinatar oli minulle 
suositellut. 

Minun ei tarvinnut katua päätöstäni. Suuntaamalla mielenkiintoni
kurjiin hoidokkeihini löysin vähin erin tasapainon ja 
sisäisen rauhan. 

Muutamia viikkoja myöhemmin vanhempani, suuriruhtinatar 
ja Dimitri palasivat Krimiltä ja seurasin heitä Pietariin ja Tsarskoje
Seloon, missä vietimme talven. 

Suuriruhtinas Aleksei Aleksandrovitshin, tsaarin sedän kuoleman
johdosta oli Venäjällä julistettu hovisuru. Suuriruhtinas 
Wladimir käytti tilaisuutta hyväkseen ja pyysi tsaarilta lupaa, 
että hänen poikansa suuriruhtinas Kirii, joka oli ollut maanpaossa,
saisi palata kotimaahan ollakseen läsnä hautajaisissa. 
Suuriruhtinas Kirii oli mennyt naimisiin serkkunsa, prinsessa 
Victorian kanssa, joka oli eronnut ensimmäisestä avioliitostaan 
Hessenin suurherttuan, tsaarittaren veljen kanssa. 

Tunsin hyvin Hessenin suurherttuan, joka vietti usein osan 
kesästään Arkangelskojessa. Tällä komealla ja iloisella miehellä 
oli luontainen kauneudentaju ja rajaton mielikuvitus. Eräänä 
päivänä hän sai päähänsä, etteivät hänen valkoiset kyyhkysensä 
sopineet yhteen linnan harmaiden kiviseinien kanssa, ja niinpä 
hän värjäytti kyyhkysten sulat taivaansinisiksi. Hänen avioliittonsa
prinsessa Victorian kanssa ei ollut onnellinen, ja suuriruhtinatar
oli eronnut mennäkseen naimisiin serkkunsa, suuri

ruhtinas Kirilin kanssa. Avioliitto aiheutti suuren häväistysjutun
hovissa, jonka säännöt kielsivät sekä avioeron että täysien 
serkusten välisen avioliiton. Erityisesti tsaaritar oli pahastunut, 
koska hänen mielestään uusi avioliitto oli loukkaus hänen veljeään
vastaan. Hän oli vaatinut tsaarilta lupauksen, että suuriruhtinas
Kirililtä kiellettäisiin pääsy Venäjälle ja häneltä riistettäisiin
hänen arvonimensä ja sen sisältämät etuoikeudet. Loppujen
lopuksi pakolaiset pääsivät jälleen armoihin, mutta kantoivat
jatkuvasti kaunaa tsaaritarta kohtaan. 

Talven kuluessa palautti eräs mystillinen tapaus mieleeni 
lupauksen, jonka olin tehnyt veljeni kanssa niihin aikoihin, 
jolloin harrastimme spiritistisiä istuntoja. Olimme silloin vannoneet
toisillemme, että se meistä joka kuolisi ensiksi, ilmestyisi 
jälkeen jääneelle. Ollessani lyhyellä käynnillä Moikassa heräsin 
äkkiä eräänä yönä, nousin vuoteestani kuin vastustamattoman 
voiman vetämänä ja lähdin kulkemaan huoneitteni lävitse veljeni 
makuuhuonetta kohti. Äkkiä näin oven avautuvan ja Nikolain 
ilmestyvän kynnykselle. Hänen kasvonsa säteilivät ja hän ojensi 
minulle kätensä. Halusin rientää syleilemään häntä, mutta ovi 
sulkeutui hitaasti enkä nähnyt enää mitään. 

# # 

# 

Elämämme Tsarskoje Selossa oli niihin aikoihin hyvin yksitoikkoista.
Tsaaritar kutsutti minut linnaansa useita kertoja 
talven kuluessa. Hän halusi keskustella tulevaisuudestani ja 
tarjoutui henkiseksi kasvattajakseni. Mutta vaikka minun oli 
helppo puhua avomielisesti hänen sisarelleen, en koskaan oppinut 
suhtautumaan välittömästi häneen . . . Rasputinin varjo näytti 
aina kohoavan välillemme. 

»Jokaisen ihmisen, jolla on vähänkin itsekunnioitusta, on palveltava
joko armeijassa tai hankittava itselleen virka hovissa», 
hän sanoi minulle kerran ja lisäsi: »Ihmettelen, miksi et ole 
tehnyt kumpaakaan.» 

Vastasin hänelle, fcttä inhosin sotaa ja että sotilasura tuntui 
minusta voit .mattonian vastenmieliseltä. Mitä hovivirkaan 
tuli, rakastin liiaksi riippumattomuutta, ja sitä paitsi suorapuheisuuteni
esti minua tulemasta koskaan hyväksi virkamieheksi. 
Minulla olisi tulevaisuudessa suunnaton omaisuus hoidettavanani
ja se merkitsi suurta vastuuta. Minun oli pidettävä huolta 
maista, tehtaista ja talonpoikiemme hyvinvoinnista. Sekin oli 
tapa palvella isänmaatani, ja palvellessani isänmaatani palvelisin 
myös hallitsijaa. 

Tsaaritar huomasi, että olin maininnut Venäjän ennen tsaaria. 
»Mutta tsaarihan on Venäjä!» hän huudahti. 

Juuri silloin ovi avautui ja tsaari Nikolai II astui huoneeseen. 
»Felixillä on kerrassaan vallankumouksellisia mielipiteitä», sanoi 
tsaaritar hänelle. Tsaari näytti hämmästyneeltä, loi sitten minuun
hyväntahtoisen katseen, mutta pysyi vaiti. 

Äitini, jonka terveys oli jonkin verran parempi, alkoi jälleen 
tehdä työtä ja otti monin tavoin osaa hyväntekeväisyystoimintaan.
Isäni oli harvoin kotona, ja hänen viettäessään iltaa klubissa
luin ääneen äidille hänen kutoessaan. Aloin kuitenkin kyllästyä
näin eristettyyn elämään, ja kun kevät tuli, päätin tehdä 
matkan Venäjän halki ja käydä tutustumassa lukuisiin maatiloihimme
ja liikeyrityksiimme. Vanhempani antoivat täyden hyväksymisensä
suunnitelmalleni. Sain isäni yksityisvaunun käyttööni
ja lähdin matkaan mukanani isän taloudenhoitaja, hänen 
sihteerinsä ja useita ystäviäni. 

Matka kesti useita kuukausia. Olin ylpeä tehtäväni tärkeydestä 
ja suhtauduin siihen yhtä vakavasti kuin nuori hallitsija, joka 
tarkastaa valtakuntaansa. Talonpoikamme juhlivat tuloani pukeutumalla
kansallispukuihinsa ja laulamalla ja tanssimalla; monet
polvistuivat nähdessään minut. Vaunumme oli täynnä kukkia
ja lahjoja, kanoja, hanhia, fasaaneja ja porsaita, kunnes meidän
täytyi hankkia toinen vaunu. Matka päättyi Krimille, minne 
vanhempani olivat saapuneet viettämään syksyä. 

Mutta täälläkin alkoi elämäni yksitoikkoisuus ja toimettomuus 
tuntua sietämättömältä. Olin silloin 21-vuotias. Muistin, että 
eräs vanhoista ystävistäni, Vasili Soldatenkov, entinen laivastoupseeri,
joka asui Pariisissa, oli useasti kehottanut minua menemään
Oxfordin yliopistoon. Päätin lähteä Englantiin. Suuriruhtinatar
kehotti minua ensin luopumaan suunnitelmastani, 
mutta taipui lopuksi ja suostui puhumaan asiasta vanhemmillenikin.
Viimein nämä myöntyivät sillä ehdolla, etten olisi matkalla 
kuukautta kauempaa. 

Muutamia päiviä ennen lähtöäni tsaaritar kutsutti minut puheilleen
Livadiaan. Hän lausui ihmetyksensä sen johdosta, että 
olin valmis jättämään yksin sairaan äitini, ja teki kaikkensa saadakseen
minut luopumaan suunnitelmastani. Hän muistutti 
minua lukuisista nuorista miehistä, jotka lähdettyään minun 
laillani lyhyeksi aikaa ulkomaille olivat siinä määrin vieraantuneet
isänmaastaan, että lopulta olivat jääneet sinne pysyväisesti. 
Minun velvollisuuteni oli pysyä Venäjällä ja palvella tsaaria. 

Vakuutin hänelle, ettei minun suhteeni tällainen tullut kysymykseenkään
ja että rakastin isänmaatani yli kaiken. Oxfordinmatkani
tarkoituksena oli yksinomaan kehittää itseäni niin, että 
kykenisin sen jälkeen palvelemaan isänmaata ja tsaaria. 

Sanani eivät ilmeisesti miellyttäneet lainkaan tsaaritarta, sillä 
hän muutti heti keskustelun aihetta. Jättäessään minulle jäähyväiset
hän kehotti minua tervehtimään sisartaan, Battenbergin 
prinsessa Victoriaa, joka asui Lontoossa. 

Lähtöpäivänäni pidettiin kappelissamme jumalanpalvelus. 
Kaikki läsnä olleet itkivät, syleilivät ja siunasivat minua. Se oli 
samalla liikuttavaa ja koomillista. Olisi miltei voinut luulla, 
etten lähtenytkään lyhyelle matkalle Englantiin vaan tutkimusretkelle
pohjoisnavalle tai Himalajan huipulle. 

Vihdoin viimein pääsin lähtemään matkaan uskollisen palvelijani
Ivanin kanssa ja saavuin Pariisiin kommelluksitta, lukuun 
ottamatta passini katoamista Saksan rajalla. 

Vasili Soldatenkov oli minua vastassa asemalla. Hän oli oma

laatuinen luonne: älykäs, iloinen, tavattoman itsepäinen ja toimelias.
Hän nimitti kilpa-autoaan »Linaksi» erään valloittamansa
naisen, kauniin Lina Cavalierin mukaan. Naiset eivät voineet
vastustaa tätä isokokoista ja leveäharteista veijaria, joka 
ohjasi elämäänsä kuin autoaan, aina täyttä vauhtia. Hän oli 
ottanut vaimokseen hurmaavan ruhtinatar Gortshakovin, mutta 
avioliitto ei ollut onnellinen. 

Viivyttyäni muutaman päivän Pariisissa jatkoin matkaani 
yhdessä Vasilin kanssa Englantiin. 

Kuukausi Englannissa . — Kohtaan ensimmäisen kerran Raspu tinin.
— Lähtö Oxfordiin . — Ylioppilaselämää. — Anna Pav lova.
— Naamiohuveja . — Jäähyväiset yliopistolle. — Viimeiset 
hetket Lontoossa. — Englantilainen kotioloissaan. 

Saavuttuani Lontooseen asetuin asumaan hotelli Carltoniin. 
Syksy oli jo saapunut ja ajankohta oli siis mahdollisimman 
epäedullinen ensivaikutelman kannalta. Englantilaiset itse sitä 
vastoin tekivät minuun miellyttävän vaikutuksen. He olivat 
sympaattisia, vieraanvaraisia, hillittyjä ja ennen kaikkea naiivisti 
tietoisia omasta ylemmyydestään. Saapumiseni jälkeisenä päivänä
olin päivällisellä Venäjän suurlähetystössä ja huomasin 
hämmästyksekseni, että lähettiläs, kreivi Benkendorff puhui 
erittäin vaivalloisesti venättä. 

Seuraavaksi päiväksi minut oli kutsuttu päivällisille Battenbergin
prinssin ja prinsessan luo. Prinsessa kyseli minulta pitkään
Rasputinista. Häntä kuohuttivat varsinkin ne tiedot, joita 
hän oli saanut kuulla Rasputinin vaikutuksesta hänen sisareensa, 
tsaarittareen. Hän oli liian älykäs ollakseen vaistoamatta vaaraa, 
joka uhkasi maatamme. Kuultuaan, että aioin yliopistoon, hän 
kehotti minua käymään tervehtimässä serkkuaan SchleswigHolsteinin
prinsessa Marie-Louisea sekä Lontoon arkkipiispaa, 
koska molemmista saattoi olla minulle suurta hyötyä. Seurasin 
heti neuvoa ja kummatkin suosittelivat Oxfordin yliopistoa. 
Arkkipiispa tutustutti minut nuoreen Eric Hamilton nimiseen 
englantilaiseen, jonka oli määrä aloittaa yhtäaikaisesti minun 

kanssani opintonsa Oxfordissa, vieläpä samassa collegessakin. 
Tämä miellyttävä mies, joka on tähän päivään asti pysynyt hyvänä
ystävänäni, on tällä hetkellä Windsorin kuninkaanlinnan 
kappelin pappina. 

Niinpä otin suosituskirjeet mukaani ja menin ilmoittautumaan 
University Collegen rehtorille. Tämä college on eräs Oxfordin 
vanhimmista. Rehtori otti minut ystävällisesti vastaan ja tutustutti
minut yliopiston tapoihin ja elämään. Sain kuulla, että 
kahden kuukauden väliajoin saisin kolmen viikon loman ja että 
kesälomat olivat kolmen kuukauden pituisia. Tällaisen miellyttävän
järjestelyn ansiosta voisin käydä usein Venäjällä. Sitten 
kävimme katsomassa pieniä mutta hauskasti kalustettuja asuinhuoneita.
Rakennuksen alakerroksessa oli vapaa, avara huone, 
jonka ikkuna avautui kadulle. Rehtori selitti, että huonetta nimitettiin
»klubiksi», koska muilla ylioppilailla oli tapana tulla sen 
asukkaan luokse iltaisin nauttimaan viskinsä. Kuului tapoihin, 
että ensimmäisenä vuotena asuttiin yliopiston suojissa, mutta 
toisena ja kolmantena sai vuokrata talon tai huoneen kaupungilta.
Pyysin varaamaan itselleni tämän huoneen seuraavaksi 
talveksi, jolloin palaisin aloittamaan opintoni. 

Kun asuntokysymys oli järjestynyt, läksin tutustumaan kaupunkiin.
Oxford valloitti minut ensi silmäyksellä. Sen colleget 
ovat kaikki entisiä luostareita. Lukemattomat oppilaspolvet, 
jotka ovat kansoittaneet muurien ympäröimät rakennukset vuosisatojen
aikana, ovat luoneet tähän keskiaikaiseen ympäristöön 
eräänlaisen kultaisen nuoruuden ilmapiirin. Olisin lähtenyt 
Oxfordista vain hyvin vastahakoisesti, ellen olisi tiennyt palaavani
pian sinne takaisin. 

Ennen lähtöäni Pariisiin kävin tapaamassa suuriruhtinas 
Mihail Mihailovitshia, tulevan appeni veljeä, joka asui kauniilla 
tilallaan Lontoon lähistöllä. Hän oli ollut maanpaossa siitä lähtien,
kun oli mennyt naimisiin kreivitär Merenbergin, Pushkinin 
tyttärentyttären kanssa, jolle Englannissa oli myönnetty Torbyn 
kreivittären arvonimi. Tämä viehättävä nainen oli erittäin suo

sittu Lontoon seurapiireissä. Hän kärsi tavattomasti miehensä 
vuoksi, joka alinomaa soimasi hänen sukuaan. Suuriruhtinaan 
ei katsottu pystyvän vastaamaan sanoistaan, mutta kaikki säälivät 
hänen vaimoaan. 

Palatessani Venäjälle otin Englannista mukaani kokonaisen 
kokoelman englantilaisia kotieläimiä — sonnin, neljä lehmää, 
kuusi sikaa sekä suuren joukon kukkoja, kanoja ja kaniineja. 
Naudat lähetettiin matkaan suoraan Doverista, mutta huolehdin 
itse kanojen ja kaniinien säilytyslaatikoista, jotka asetettiin 
huolellisesti hotelli Carltonin kellariin. En tietenkään voinut 
vastustaa kiusausta, vaan avasin laatikot. Siitä tuli loistava kohtaus!
Yhdessä hetkessä oli koko hotelli muuttunut kirjavaksi 
temmellyskentäksi; kukot ja kanat kaakattivat ja räpytteli vät 
pitkin käytäviä, kaniinit kiljuivat ja loikkivat portaissa; oikea 
urheiluinnostus valtasi henkilökunnan, joka säntäsi ajamaan 
takaa eläimiä; johtaja raivosi ja asukkaat menivät suunniltaan 
säikähdyksestä. Lyhyesti sanoen: täydellinen menestys! 

Palattuani vanhempieni luokse Arkangelskojeen tapasin tsaarittaan,
joka oli kiinnostunut kuulemaan uutisia Englannin 
matkastani ja sisarestaan, prinsessa Victoriasta. Mutta en maininnut
sanallakaan, että viimeksi mainittu oli huolissaan Rasputinin
vaikutusvallasta tsaarittareen. Lähdin pian Moskovaan 
ja ryhdyin entiseen työhöni tuberkuloosisairaalassa. 

Kesän vietin Arkangelskojessa, minne Englannista lähettämäni
eläimet oli tuotu. Isäni oli niin tyytyväinen niihin, että 
pyysi minua hankkimaan vielä yhden sonnin ja kolme lehmää. 
Lähetin matkaan sähkeen, joka havainnollisella tavalla kuvaa 
edistymistäni englannin kielen taidossa: » Please send me one 

man cozv and three Jersey zuomen .» (Olkaa hyvä ja lähettäkää 
yksi mieslehmä ja kolme Jerseyn naista.) Tilaus tulkittiin kuitenkin
oikein, kuten eläinten saapuminen osoitti, mutta eräs 
ilkeämielinen sanomalehtimies hankki käsiinsä sähkeeni tekstin, 
joka julkaistiin useissa englantilaisissa lehdissä lontoolaisten ystävieni
suureksi mielihyväksi. 

Vietimme syksyn vanhan tavan mukaisesti Krimillä. Opiskelin
englantia ja olin jo ajatuksissani Oxfordissa. 

# * 

* 

Saman vuoden (1909) lopulla tapasin ensimmäisen kerran 
Rasputinin. 

Olimme palanneet Pietariin, jossa minun oli määrä viettää 
joulu yhdessä vanhempieni kanssa ennen paluutani Englantiin. 
Olin ollut jo kauan hyvä ystävä erään G:n perheen ja varsinkin 
heidän nuorimman tyttärensä kanssa. Tämä ihaili kiihkeästi 
»staretsia» (vanhusta), joksi Rasputinia siihen aikaan nimitettiin. 
Hän oli liian viaton tajutakseen »pyhän miehen» häpeällisyyden 
ja liian naiivi ymmärtääkseen hänen vaikuttimiaan. Rasputin, 
hän sanoi, oli harvinaisilla hengenlahjoilla varustettu mies, joka 
oli lähetetty maailmaan puhdistamaan ja pelastamaan sieluja ja 
ohjaamaan ajatuksiamme ja tekojamme. Tällainen ylistyslaulu 
ei kuitenkaan tehonnut minuun, sillä vaikka minulla siihen 
aikaan ei ollutkaan mitään tarkkaa kuvaa Rasputinista, jokin 
merkillinen vaisto sai minut epäilemään. Neiti G:n innostus oli 
kuitenkin herättänyt uteliaisuuteni ja kyselin häneltä yksityiskohtaisesti
Rasputinin elämänvaiheista. Kaikesta päätellen hän 
oli taivaan lähettämä, uusi apostoli, inhimillisillä heikkouksilla 
ei ollut jalansijaa hänessä, paheet olivat hänelle tuntemattomia 
ja koko hänen elämänsä oli yhtämittaista lihankidutusta ja rukousta.
Nämä sanat synnyttivät minussa halun nähdä niin jaloilla
ominaisuuksilla varustetun ihmisen, ja hyväksyin mielihyvin
kutsun saapua G:n perheen vieraaksi muutaman päivän 
kuluttua tapaamaan kuuluisaa »staretsia». 

G: n perheen asunto sijaitsi talvikanavan varrella. Astuessani 
salonkiin istuivat äiti ja tytär teepöydän ääressä kasvoillaan niin 
juhlallinen ilme, että heidän olisi luullut odottavan ihmeitätekevää
ikonia, jonka pelkkä olemassaolo antaisi jumalallisen siunauksen
talolle. Pian avautui eteiseen johtava ovi ja Rasputin astui 

sisään. Hän asteli suoraan luokseni ja sanoi: »Hyvää päivää, 
rakkaani» ja aikoi suudella minua. Peräydyin vaistomaisesti. 
Hän hymyili pilkallisesti ja tervehti sitten neiti G:tä ja tämän 
äitiä puristaen kummankin muitta mutkitta rintaansa vasten ja 
suudellen heitä kasvoillaan hellä ja suojeleva ilme. Siitä hetkestä 
lähtien jokin hänessä herätti minussa miltei kuvottavaa vastenmielisyyttä.
Hän oli keskimittainen, lihaksikas ja verraten laiha. 
Hänen kätensä olivat suhteettoman pitkät. Huonosti kammatun 
tukan rajassa saattoi havaita pitkän arven, jonka, kuten myöhemmin
kuulin, hän oli saanut muistoksi Siperiassa tekemästään 
rosvoretkestä. Hän näytti olevan noin nelikymmenvuotias. 
Kauhtana, roimahousut ja isot saappaat tekivät hänet yksinkertaisen
talonpojan näköiseksi. Hänen kasvonsa, joita kehysti 
ruokkoamaton parta, olivat julkeat, hänen piirteensä karkeat ja 
nenä pitkä. Pienet harmaat ja läpikuultavat silmät, joiden katse 
oli harhaileva, lymysivät paksujen luomien varjossa. Hänen käytöksensä
oli hämmästyttävää. Vaikka hän esiintyikin täysin 
luontevasti, hänessä oli jotakin ujoa ja epäluuloista; olisi voinut 
sanoa, että hän vaani lakkaamatta keskustelutoveriaan. 

Rasputin istui hetken, mutta alkoi sitten astella edestakaisin 
huoneessa lyhyin, hätäisin askelin, sopertaen silloin tällöin sekavia
sanoja. Hänen äänensä oli soinnuton ja hän lausui sanat 
epäselvästi. Joimme teetämme hiljaisuuden vallitessa ja tarkkaillen
lakkaamatta häntä, neiti G. hurmaantuneena ja minä 
uteliaana. 

Äkkiä Rasputin istuutui viereeni ja kiinnitti minuun tutkiskelevan
katseen. Sitten hän alkoi keskustella kanssani. Hän 
puhui innokkaasti ja samaan sävyyn kuin jumalallisen innoituksen
saanut saarnaaja, käyttäen puheessaan umpimähkään ja sekavasti
lainattuja evankeliumin säkeitä, jotka hän sitä paitsi tulkitsi 
aivan nurinkurisesti, mikä teki hänen puheensa täysin käsittämättömäksi.


Hänen puhuessaan tutkin häntä tarkkaavaisesti. Hänen talonpojan
piirteissään oli todella jotakin erikoista. Hän ei ollut mil

lään tavoin pyhimyksen näköinen, pikemminkin häijyn ja riettaan
satyyrin. Ennen kaikkea minuun vaikuttivat voimakkaasti 
hänen silmänsä; ne olivat hyvin pienet, tavattoman lähellä toisiaan
ja niin syvällä silmäkuopissaan, että etäämmältä niitä oli 
mahdoton nähdä. Joskus oli läheltäkin vaikeata havaita, olivatko
hänen silmänsä kiinni vai auki, ja kun katsoin häntä silmiin, 
tuntui ikään kuin terävät vasamat olisivat lävistäneet minut. 
Hänen katseensa oli samalla sekä läpitunkeva että raskas. Hänen 
äitelä hymynsä vaikutti melkein samalla tavoin kuin hänen 
polttava katseensa. Tuntui siltä kuin jotakin saastaista olisi tihkunut
tämän miehen siveän ulkokuoren lävitse; hän vaikutti 
häijyltä, kavalalta ja aistilliselta. Neiti G. ja hänen äitinsä eivät 
hetkeksikään irrottaneet katsettaan hänestä eivätkä päästäneet 
korviensa ohi sanaakaan siitä mitä hän puhui. 

Jonkin ajan kuluttua Rasputin nousi ja luoden meihin tekopyhän
katseen sanoi minulle neiti G:hen viitaten: »Miten uskollisen
ystävän saatkaan hänestä! Sinun on kuunneltava häntä, hän 
on oleva sinun henkinen aviopuolisosi. Oh, hän on toki puhunut 
sinusta, ja minä itse näen tällä hetkellä, että olette molemmat 
hyviä ja sovitte toinen toisillenne. Mitä sinuun tulee, rakkaani, 
sinä olet vielä menevä pitkälle, sangen pitkälle.» 

Tämän sanottuaan hän lähti huoneesta. Kun minä poistuin 
vuorostani, minulla oli sellainen vaikutelma, että tämä merkillinen
mies oli tehnyt minulle jotakin. 

Näin neiti G:n muutaman päivän kuluttua. Hän kertoi minulle,
että olin suuresti miellyttänyt Rasputinia ja että tämä 
halusi tavata minut uudelleen. 

Vähän sen jälkeen lähdin Englantiin, missä uusi elämä odotti 
minua. 

# 

Kurjan matkan jälkeen saavuin Lontooseen, missä vietin yön. 
Hotelli Carltonin johtaja, joka ei ollut unohtanut siipikarjanäyttelyä,
kantoi yhä kaunaa minua kohtaan. Saavuin Oxfordiin 

aamulla, ja ensimmäinen henkilö, jonka kohtasin perille päästyäni,
oli ystäväni Eric Hamilton. Hän saatteli minut huoneeseeni
ja ilmoitti tulevansa noutamaan minut aamiaiselle suureen 
ruokasaliin, missä tutustuisin tovereihini. Ennen aamiaista palvelija
toi minulle uuden pukuni, mustan kauhtanan ja nelikolkkalakin,
jonka toiselta sivulta riippui tupsu. Univormu oli 
miellyttävä, mutta aamiainen kuvotti minua. En kuitenkaan 
välittänyt siitä, sillä pääni oli täynnä muita ajatuksia. Ryhdyin 
sisustamaan asuntoani. Isokokoisen olohuoneeni vieressä oli 
toinen pienempi, josta sain pienellä vaivalla makuuhuoneen. 
Järjestin kirjani hyllyille, asetin joukon valokuvia ja lippaita 
pöydille, vuokrasin pianon ja ostin kukkia. Ennen niin kylmässä 
ja persoonattomassa asunnossani vallitsi nyt kodikas ja miellyttävä
tunnelma. Samana iltana täyttyi »klubi», miksi huoneistoani 
nimitettiin, uteliaista ylioppilaista, ja siellä laulettiin, rupateltiin 
ja juotiin aamuun asti. Muutaman päivän kuluttua olin tutustunut
koko collegeen. 

Tiede ei ollut vahva puoleni. Olin kiinnostunut muista asioista;
halusin oppia tuntemaan eri kansallisuuksiin kuuluvia ylioppilaita,
keskustella heidän kanssaan, oppia ymmärtämään heidän
ajatuksenjuoksuaan, tapojaan ja tottumuksiaan. Tässä suhteessa
olisin tuskin voinut löytää Oxfordia parempaa paikkaa, 
sillä siellä oli miltei koko maailman nuoriso edustettuna. Minusta
tuntui siltä, kuin olisin ollut matkalla maailman ympäri. 

Kaikkien collegessa asuvien oli oltava huoneissaan kello kahdeltatoista
yöllä. Siinä suhteessa oli ohjesääntö erittäin ankara. 
Joka rikkoi tätä määräystä vastaan kolmesti lukukauden aikana, 
-erotettiin armotta. Sellaisessa tapauksessa järjestettiin lähtijälle
juhlalliset »hautajaiset». Toverit seurasi vat kulkueessa 
erotettua asemalle ja lauloivat hautajais virsiä. 

Kehitin erityisen järjestelmän voidakseni auttaa myöhästyneitä
tovereitani. Olin varannut katolle solmuilla varustetun 
köyden, ja myöhästyneiden oli vain koputettava ikkunaani, jolloin
nousin katolle ja heitin sieltä kadulle köyden pään. Eräänä 

yönä heräsin koputukseen ja kiirehdin katolle, minne kohta 
ilmestyi heittämääni köyttä pitkin — poliisimies! Ellei Lontoon 
arkkipiispa olisi tullut avukseni, minut olisi epäilemättä erotettu 
yliopistosta. 

Kerran minun oli käydä vielä hullummin. Olin palaamassa 
erään toverini kanssa Lontoosta, missä olimme olleet päivällisillä.
Tiheästä sumusta huolimatta ajoimme kovaa vauhtia, 
sillä aika oli vähissä. 

Minulla oli sitä suurempi syy pelkoon, kun olin myöhästynyt 
jo kahdesti ja kolmas kerta olisi merkinnyt armotonta erottamista
yliopistosta. 

Sumun sokaisema ystäväni, joka oli ohjauspyörän ääressä, ei 
nähnyt edessämme olevaa suljettua tasoylikäytävää. Kiivas 
sysäys lennätti puomin paikoiltaan ja suistuin tajuttomana kiskoille.
Kun avasin silmäni, näin sumun lävitse valon, joka kävi 
hetki hetkeltä yhä kirkkaammaksi. Vaikka en tajunnutkaan, mitä 
oli tekeillä, vieritin vaistomaisesti itseni raiteilta. Lontoon pikajuna
syöksyi ohitse kuin suunnaton hirviö ja kierähdin tulenlieskan
säikähdyttämänä ojaan. Nousin pystyyn ja totesin olevani 
täysin loukkaantumaton. Toverini oli hengissä, mutta huonossa 
kunnossa, sillä hän oli saanut useita luunmurtumia. Autosta 
olivat junan pyörät jättäneet tuskin mitään jäljelle. Soitin ambulanssin
radan vartijan mökistä, ja kun huono-onninen toverini 
oli viety Oxfordin sairaalaan, palasin kouluun kaksi tuntia 
myöhästyneenä. Poikkeuksellisten olosuhteiden vuoksi säästyin 
erottamiselta. 

# # 

Aamuisin, kylmän suihkun jälkeen, joka oli minulle kauhistus, 
nautittiin aamiainen, ainoa syötäväksi kelvollinen ateria koko 
päivänä, ja sen jälkeen kuunneltiin luentoja lounaaseen asti. 
Iltapäivät oli varattu urheilulle pyhään hetkeen, kello viiden 
teehen asti, ja sen jälkeen kukin työskenteli huoneessaan. Illat 



152 Ennen maanpakoa 

vietin huoneessani rupatellen tovereideni kanssa, laulaen ja 
juoden viskiä. 

Ensimmäinen opiskeluvuoteni kului nopeasti Oxfordin terveessä
ja miellyttävässä ilmapiirissä. Ainoa seikka, joka tuotti 
minulle kärsimyksiä, oli tavaton kylmyys. Makuuhuoneessani, 
missä ei ollut minkäänlaisia lämmityslaitteita, oli suunnilleen 
sama lämpötila kuin ulkona. Vesi jäätyi pesuvadissa ja ylös 
noustessani tuntui siltä, kuin olisin kävellyt suolla. 

Seuraavana vuonna käytin toisen vuoden ylioppilaille myönnettyä
oikeutta ja vuokrasin itselleni pienen kaupunkitalon, 
joka ei tosin ollut erityisen viehättävä, mutta jonka ennen pitkää 
olin sisustanut oman makuni mukaiseksi. Kaksi toveriani, 
Jacques de Boistegui ja Luigi Franchetti muuttivat siihen asumaan
kanssani. Olin tuonut mukanani Venäjältä taitavan keittäjättään
ja vaunut. Keittäjättären lisäksi henkilökuntaan 
kuului ranskalainen autonkuljettaja, englantilainen kamaripalvelija
Arthur Keeping sekä mies, joka hoiti kolmea hevostani,
ja hänen vaimonsa, joka puolestaan vastasi talon emännyydestä.


Olin ostanut itselleni ratsuhevosen ja kaksi ponia, joilla ratsastin
polopelissä. Buldoggi ja papukaija täydensivät talouteni. 
Kuten kaikki rotuveljensä buldoggi Punch oli luonteeltaan varsin
omalaatuinen; ruudulliset kuviot kävivät jostakin syystä sen 
hermoille. Ollessani eräänä päivänä räätähni Davisin luona 
eräs iäkäs ruudulliseen pukeutunut herrasmies astui huoneeseen. 
Ennen kuin ehdin ottaa askeltakaan, Punch oli rynnännyt miehen
kimppuun ja raastanut irti suuren kaistaleen hänen housuistaan.
Lähtiessäni lomalle Venäjälle otin koiran mukaani muistamatta
lainkaan, että Englannissa oli voimassa jyrkkä laki, joka 
kielsi tuomasta koiria maahan ilman kuuden kuukauden karanteeniaikaa.
Syksyllä, ennen paluutani Oxfordiin, viivyin jonkin 
aikaa Pariisissa, missä tapasin erään tuntemani venäläisen hovinaisen,
joka oli muuttanut sinne vanhoilla päivillään. Ehdotin, 
että hän tulisi mukanani Lontooseen imettäjäksi pukeutuneena 

ja huolehtisi pikkuvauvaksi naamioidusta Punchista. Tämä erinomainen
ihminen suostui mielellään juoneen, jota hän piti 
hyvänä pilana, vaikka se vähän pelottikin häntä. Seuraavana päivänä
lähdimme kohti Lontoota annettuamme ensin »vauvalle» 
niin runsaan unilääkeannoksen, että se riitti pitämään sen rauhallisena
matkan ajan. Kaikki sujui erinomaisesti eikä kukaan 
huomannut petosta. 

* 


Syyskuun 14. päivänä vuonna 1911 murhattiin Kiovassa 
Venäjän pääministeri Stolypin. Tämä erittäin taitava valtiomies, 
joka oli pyhittänyt koko elämänsä isänmaalle ja hallitsijahuoneelle,
vihasi kiihkeästi Rasputinia. Viimeksi mainittu seikka 
aiheutti sen, että tsaaritar piti häntä vihamiehenään, koska hänen 
mielestään jokainen, joka vastusti »staretsia», oli samalla tsaarin
vihollinen. 

Olen jo aikaisemmin maininnut ensimmäisestä atentaatista, 
joka oli suunnattu Stolypiniä vastaan vuonna 1906. Oli etupäässä
hänen järkevien toimenpiteittensä ansiota, että rauha 
palautui maahan atentaatin jälkeisinä aikoina. Hän valmisteli 
juuri niihin aikoihin uutta lakia maanomistusolojen kehittämiseksi,
kun hän sai surmansa revolverinlaukauksesta teatterinäytännössä,
jossa tsaari itse oli läsnä. Kuoleva Stolypin, joka 
oli kaatunut lattialle, kohottautui pystyyn ja teki viimeisillä 
voimillaan siunausta kuvaavan eleen tsaarin aitiota kohti. Murhaaja
oli Bagrov-niminen mies, vallankumouksellinen juutalainen,
joka kummallista kyllä, kuului hallituksen valvontatoimistoon.
Sitä paitsi hän oli Rasputinin ystävä. Tutkimukset painettiin
pian villaisella, aivan kuin viranomaiset olisivat pelänneet,
että he paljastaisivat joitakin epämiellyttäviä yksityiskohtia.


Stolypinin kuolema oli riemuvoitto Venäjän ja hallitsijaperheen
vihamiehille; kukaan ei enää estänyt heidän rikollisia 

suunnitelmiaan. Dimitri sanoi minulle paheksuvansa hallitsijaparin
välinpitämättömyyttä. Hänen mielestään he eivät olleet 
tajunneet tapahtuman merkitystä. Tsaaritar oli lausunut hänelle 
merkillisen huomautuksen: »Ne, jotka ovat pilkanneet Jumalaa, 
joka esiintyy hyvän ystävämme hahmossa, eivät voi enää luottaa
siihen, että taivas suojelee heitä. Vain staretsin rukoukset, 
jotka menevät suoraan taivaaseen, olisivat voineet suojella 
heitä.» 


# 


# 


# 


Lomani päättyessä vietin jonkin aikaa Pariisissa, missä yhdessä 
ystäväni Jacques de Boisteguin kanssa juhlimme perusteellisesti 
ennen paluutamme Oxfordiin. 

Sikäläiset taidekoulun naamiaiset olivat tapaus, josta kerrottiin
paljon, ja päätimme yhdessä mennä juhliin. Pukukysymys 
ratkesi yksinkertaisesti sen vuoksi, että sinä vuonna oli vieraita 
kehotettu esiintymään esihistoriallisessa asussa. Pelkkä leopardin
nahka riitti. Boistegui, joka karttoi ylimääräisiä menoja, 
hankki itselleen taljan jäljennöksen ja vaalean peruukin, josta 
riippui kaksi palmikkoa. Pukunsa ansiosta hän oli paremminkin 
valkyrian kuin kivikauden luola-asukkaan näköinen. Minä puolestani
kinasin Djaghileviltä asun, jota Nijinsky oli käyttänyt 
Dafnen ja Cloen esityksessä, — leopardin taljan ja arkadialaisen 
paimenen leveälierisen olkihatun. 

Juhlista tuli minulle karkea pettymys. En ole koskaan eläissäni
nähnyt mitään sen vastenmielisempää. Suunnaton miltei 
alaston ihmisjoukko riehumassa hien ja paljaan ihon erittämän 
löyhkän synnyttämässä tukahduttavassa ilmapiirissä! Koko tämä 
kuvottava lauma oli hirvittävästi päissään ja niin vailla hävyn 
tunnetta, että monet tyydyttivät sukupuoliset halunsa julkisesti 
muiden nähden tuntematta pienintäkään häpeää. Näkymä oli 
niin vastenmielinen, että lähdimme vitkastelematta tiehemme. 
Leopardin taljat oli raastettu yltämme, ja ainoana verhonamme 

olivat Jacquesin vaalea peruukki ja minun arkadialainen hattuni.


Samoihin aikoihin tutustuin Pariisissa kuuluisaan kurtisaaniin,
fimilienne cTAlen^niin, joka oli yhtä älykäs kuin kauniskin
ja sitä paitsi erittäin hienostunut nainen. Minusta tuli usein 
nähty vieras Avenue Victor Hugon varrella olevassa sievässä 
hotellissa. Emilienne oli rakennuttanut puutarhaansa kiinalaisen
paviljongin ja sisustanut sen erittäin hyvällä maulla valituilla
taide-esineillä. Himmeä valo korosti piilopaikan hekumallista
hurmaa, ja fimilienne vietti siellä suurimman osan 
päivästään lueskellen, poltellen oopiumia tai sepitellen pikku 
runoja, joita hän tapasi lukea minulle ääneen. Hänellä oli taito 
kerätä ympärilleen mielenkiintoisia ihmisiä, ja hän osasi ottaa 
vieraansa vastaan viehättävästi ja hienostuneesti kuten sen ajan 
kuuluisat demimondit yleensä. Heidän henkevyytensä ja käytöstapansa
sopisivat esimerkiksi nykypäivienkin maailmannaisille.


# * 

# 

Tavanomaisten lomamatkojeni lisäksi sattui usein, että minut 
kutsuttiin kiireesti Venäjälle sairaan äitini luo. Kerran hän sai 
poikkeuksellisen rajun hermokohtauksen ollessaan lyhyellä 
käynnillä Berliinissä isäni kanssa. Koska isäni tiesi, että vain 
minä voin olla avuksi, minut kutsuttiin kiireesti paikalle. 

Tapasin äitini lojumasta vuoteessaan ja käärittynä paksuihin 
turkiksiin. Huoneessa vallitsi miltei trooppinen kuumuus. 
Äitini oli kieltäytynyt nauttimasta minkäänlaista ravintoa ja 
hirvittävät tuskat pakottivat hänet joskus huutamaan ääneen. 

Olimme jo kauan tienneet, ettei hänellä ollut mitään elimellistä
vikaa ja että hänen sairautensa johtui yksinomaan hermoista. 
Kutsuimme paikalle tunnetun berliiniläisen lääkärin, joka jäi 
hetkeksi kahden kesken potilaan kanssa. 

Yhtäkkiä alkoi oven lävitse kuulua sydämellistä naurua. En 
ollut kuullut pitkiin aikoihin äitini nauravan ja avasin oven säi

kähtyneenä. Se oli todella äitini. Professori istui kuin kiinni naulittuna
tuoliinsa, hämmentyneen näköisenä ja ilmeisesti potilaansa
iloisuuden tyrmistyttämänä. 

— Ole hyvä ja vie hänet pois, sanoi äitini. En kestä enää, 
sillä muuten hän naurattaa minut kuoliaaksi. 

Ohjasin vimmastuneen professorin ulos. Palattuani äitini 
vuoteen ääreen sain heti kuulla selityksen. 

— Kuuluisa professorisi tarvitsee itse lääkärin hoitoa paremmin
kuin minä, hän sanoi. Hän katsoi kelloani, ja kun hän huomasi
sen pysähtyneen, tiedätkö mitä hän sanoi. »Miten kummallista!
Oletteko huomannut, että kellonne on pysähtynyt juuri 
samalla hetkellä kuin Fredrik Suuri kuoli?» 

Loppujen lopuksi kävi kuitenkin niin, että kuuluisan lääkärin 
käynnistä oli hyötyä, vaikka hän tuskin oli aikonut hankkia huojennusta
sairaalle elvyttämällä hänen huumorintajunsa. 

* # 

# 

Vähän paluuni jälkeen sain kutsun naamiaisiin Albert Halliin. 
Koska aikaa oli yllin kyllin, käytin lomaa hyväkseni ja hankin 
itselleni Pietarista venäläisen puvun. Se oli suurenmoinen: 
takki oli koristettu jalokivikuvioin ja reunustettu kärpännahalla 
ja asua täydensi erikoistilauksesta tehty poimulakki. Puvusta 
tuli illan sensaatio. Opin tuntemaan koko Lontoon ja seuraavana 
päivänä koristi kuvani kaikkia sanomalehtiä. Olin tutustunut 
juhlissa nuoreen skotlantilaiseen Jack Gordoniin, joka oli Oxfordin
ylioppilaita kuten minäkin mutta opiskeli toisessa collegessa. 
Tämä kaunispiirteinen ja nuorta hinduprinssiä muistuttava 
poika oli erittäin suosittu Lontoon seurapiireissä. Sikäläinen 
huvielämä tuntui meistä kovin houkuttelevalta ja vuokrasimme 
Lontoosta Curzon Street 4:stä kaksi toistensa kanssa yhteydessä 
olevaa huoneistoa. Uskoin asunnon sisustuksen miss Fritheille, 
kahdelle vanhallepiialle, jotka olivat yhtä rakastettavia kuin 
iäkkäitä. He omistivat huonekaluliikkeen Fulham Roadilla. 



Anna Pavlova 


*57 


Neitien leveät hameet ja pitsimyssyt toivat mieleen Dickensin 
romaanit. Kaikki sujui hyvin, kunnes tilasin heiltä mustaa 
nukkakangasta. He lienevät pitäneet minua melko paholaismaisena
olentona, sillä aina kun siitä lähtien astuin heidän liikkeeseensä,
he hävisivät salamannopeasti kaihtimen taakse enkä 
nähnyt heistä muuta kuin kaksi värisevää pitsimyssyä. Mustat 
mattoni aloittavat kokonaan uuden tyylisuunnan Lontoossa ja 
aiheuttivat kerran avioeronkin. Muuan englannitar oli hankkinut
taloonsa mustat matot, mutta hänen miehensä piti niitä 
liian kaameina. »Joko minä tai mustat matot», hän sanoi lopulta. 
Mikä varomaton haaste: vaimo valitsi matot! 

Djagilev vieraili samaan aikaan Lontoossa venäläisen balettinsa
kanssa. Pavlova, Karsavina ja Nijinski niittivät laakereita
Covent Gardenissa. Tunsin henkilökohtaisesti useimmat 
näistä taiteilijoista ja erityisesti olin ystävystynyt Anna Pavlovan 
kanssa. Olin nähnyt hänet jo Pietarissa ollessani, mutta olin 
silloin liian nuori osatakseni antaa hänelle täyden arvon. Mutta 
kun näin hänen esiintyvän Joutsenlammen pääosassa Lontoossa, 
yllätyin täydellisesti. Unohdin Oxfordin, opintoni ja ystäväni. 
Uneksin päivin ja öin tästä aineettomasta olennosta, joka sai 
katsomon vuoroin pidättämään henkeään ja vuoroin kuohumaan 
hurmasta värisyttäessään valkoisia sulkiaan ja rubiinisydämen 
muodostaman verisen läiskän välkähdellessä hänen rinnallaan. 

Anna Pavlova ei ollut minun mielestäni ainoastaan jumalaisen 
kaunis suuri taiteilija; hän oli jumalten sanansaattaja. Hän asui 
Lontoon laitamilla kauniissa Ivy House nimisessä talossa, missä 
kävin usein häntä tervehtimässä. Pavlova suhtautui miltei palvovan
hartaasti ystävyyteen, jota hän piti, syystä kyllä, tunteista
jaloimpana. Hän antoi tästä tunteesta minulle useamman 
kuin yhden todistuksen niiden muutamien vuosien aikana, joina 
minulla oli kunnia tuntea hänet. Hän oli nähnyt minun lävitseni:
»Sinä kannat Jumalan kuvaa toisessa ja paholaisen kuvaa 
toisessa silmässäsi», hänellä oli joskus tapana sanoa minulle. 

Oxfordin ylioppilaiden lähetystö tuli kerran pyytämään häntä 

tanssimaan yliopiston teatterissa. Koska Anna Pavlovan oli 
määrä lähteä kiertueelle eikä hänellä ollut yhtään iltaa vapaana, 
hän kieltäytyi ensin, mutta saatuaan kuulla, että ylioppilaat olivat
ystäviäni, hän lupasi impressaarinsa suureksi kauhuksi järjestää
esityksen. Näytäntöpäivän aamuna hän saapui luokseni 
mukanaan koko balettiryhmänsä. Koska hän halusi levätä 
ennen esitystä, ohjasin hänet makuuhuoneeseeni ja vein hänen 
toverinsa katselemaan kaupunkia. 

Palattuamme kiertokäynniltä näin oveni edessä vaunut. Ne 
omisti eräs pariskunta, jonka tytärtä asiaa tarkemmin tuntemattomat
pitivät morsiamenani. Tapasin koko perheen laskeutumassa
portaita alas erittäin hämmentyneen näköisenä; koska he 
eivät olleet löytäneet minua salongista, he olivat nousseet 
ensimmäiseen kerrokseen ja raotettuaan makuuhuoneeni ovea 
nähneet Anna Pavlovan nukkumassa vuoteellani! 

Sinä iltana ihastuksen huuman valtaama Oxford juhli Anna 
Pavlovaa. 

Näihin aikoihin koin jotakin aivan uutta, jota ensin pidin 
näköharhana. Teatterisalissa, huoneessa tai ulkona kadulla olevat
ihmiset näyttivät joskus silmissäni kietoutuvan äkkiä eräänlaiseen
pilveen. Kun ilmiö toistui useita kertoja, käännyin silmälääkärin
puoleen. Tutkittuaan minut mahdollisimman tarkoin
hän vakuutti, ettei hän ollut löytänyt näöstäni mitään epänormaalia.
Rauhoituin, mutta vain vähäksi aikaa, sillä eräänä 
päivänä outo ilmiö näytti saavan uuden ja pelottavan merkityksen.


Oli tullut tavaksi, että kerran viikossa, ennen lähtöämme 
ajometsästykseen, ystäväni kokoontuivat luokseni nauttimaan 
aamiaista. Eräällä tällaisella yhteisellä aterialla jouduin ensimmäisen
kerran synkkien aavistusten valtaan nähdessäni merkillisen
udun kietoutuvan pöydän toisella puolella istuvan ystäväni 
ympärille. Muutamia tunteja myöhemmin sama poika loukkaantui
vaikeasti ylittäessään hevosellaan erästä estettä ja oli useita 
päiviä hengenvaarassa. 

Jonkin ajan kuluttua tuli eräs vanhempieni ystävä, joka oli 
läpikulkumatkalla Oxfordissa, tervehtimään minua. Aterian 
aikana näin äkkiä saman merkillisen ilmiön. Kirjoitin heti 
äidilleni kirjeen, jossa mainitsin oudosta näystäni ja ilmoitin olevani
varma siitä, että jokin vaara uhkasi ystäväämme. Muutaman
päivän kuluttua sain kirjeen, jossa kerrottiin hänen kuolleen.


Kun kerroin kokemuksistani eräälle Lontoossa tapaamalleni 
okkultistille, hän sanoi, ettei asia ollut uutta hänelle. Se oli 
eräänlaista kaksoisnäkemystä, ja hän oli tavannut samanlaisia 
ilmiöitä ennenkin, varsinkin Skotlannissa. 

Elin kokonaisen vuoden ajan peläten alinomaa, että pahaa 
ennustava pilvi peittäisi jonkin minulle läheisen olennon. Mutta 
kaikeksi onneksi ilmestykset lakkasivat yhtä äkkiä kuin olivat 
alkaneetkin. 

Lontoon seurapiireissä oli monenlaisia ryhmiä. Seurustelin 
mieluimmin sellaisessa ympäristössä, jossa ei pidetty turhan 
tarkkaan kiinni seurustelutavoista ja jossa suhteellisen vapaa 
esiintyminen oli sallittua. Rutlandin herttuatar oli näiden piirien
huomattavin henkilö. Hänellä oli yksi poika ja kolme 
tytärtä, joista Margerie ja Diana olivat erityisesti minua lähellä. 
Toinen oli tumma ja toinen vaalea, mutta molemmat yhtä ihastuttavia,
henkeviä ja vilkkaita. Oli vaikea sanoa, kumpi heistä 
oli hurmaavampi, ja olin vuorotellen kummankin pauloissa. 

Lady Ripon, Edvard VII:n aikakauden kuuluisimpia kaunottaria,
oli jo sivuuttanut hehkeimmän ikäkautensa mutta oli yhä 
erittäin viehättävä niin kuin vain englantilainen voi olla. Koska 
hän oli älykäs ja aikamoinen veitikka, hän pystyi keskustelemaan 
loistavasti sellaisestakin asiasta, josta ei tiennyt tuon taivaallista. 
Pohjimmaltaan hänessä oli aimo annos ilkeyttä, mutta hän säläsi 
sen enkelimäisen ilmeen taakse. Hän järjesti suuria vastaanottoja
kauniilla maatilallaan Coombs Courtissa ja osasi erinomai

sen taitavasti sovittaa juhlansa vieraittensa maun ja arvon 
mukaisesti. Hallitsijapari otettiin vastaan äärimmäisen jäykkää 
etikettiä noudattaen; poliitikot ja tiedemiehet tapasivat vakavan 
ja korrektin ilmapiirin; taiteilijoille hän oli huoleton boheemi, 
raffinoitunut ja hienostunut. Lordi itse oli vanha mies ja kiinnostuneempi
kilpa-ajoista kuin seuraelämästä. Hän ilmestyi 
aniharvoin vaimonsa vastaanotoille, ja joskus saattoi nähdä 
miten hänen päänsä kohosi irtoseinän yli hävitäkseen heti jälleen
sen taakse. Heidän tyttärensä Julietta oli yhtä viehättävä 
kuin äitinsä ja kaikkien rakastama. 

Ikäerosta huolimatta lady Ripon suhtautui minuun kuin ystäväänsä.
Hän soitti usein ja pyysi apuani vastaanottojensa ja 
viikonloppujuhlien järjestämisessä. 

Eräänä päivänä, kun kuningatar Alexandra ja useita muita 
kuninkaallisen perheen jäseniä oli hänen luonaan päivällisellä, 
hän odotti samana iltana luokseen Djagileviä, Nijinskiä, Karsavinaa
ja koko venäläistä balettiryhmää. Ilma oli kaunis eikä 
kuningatar osoittanut merkkiäkään lähdöstä. Kello viideltä tarjottiin
teetä, kello tuli kuusi ja seitsemän, mutta kuningatar 
näytti viihtyvän erinomaisesti. Jostakin minulle käsittämättömästä
syystä lady Ripon ei halunnut, että kuningatar saisi tietää 
hänen kutsuneen venäläisen balettiryhmän. Hän vannotti minut
auttamaan, jotta yhteentörmäys saataisiin estetyksi. Se oli 
kiusallinen ja vaikea tehtävä. Olin teljennyt seurueen jäsenet 
juhlasaliin, jossa hauskutin heitä samppanjalla saadakseni heidät 
viihtymään paremmin. Kun kuningatar viimein lähti, olimme 
kaikki hieman huojuvalla kannalla mennessämme emäntämme 
luo. 

Lady Riponin luona tutustuin Angelina Pattiin, Melbaan, 
Pucciniin ja moniin muihin taiteilijoihin. Tapasin siellä myös 
Portugalin kuninkaan Manuelin, josta tuli hyvä ystäväni hänen 
kuolemaansa saakka. 

Kolmas Oxfordissa viettämäni vuosi lähestyi loppuaan, ja 
minun oli luovuttava iloisesta elämästäni valmistautuakseni 

loppututkintoihin. En tänä päivänäkään käsitä, miten minun 
onnistui läpäistä ne kaikella kunnialla. 

Surin vilpittömästi sitä, että minun oli jätettävä Oxford ja 
hyvät ystäväni, ja olin alakuloisen tunnelman vallassa noustessani
asemalla junaan verikoirineni ja papukaijoineni muuttaakseni
asumaan Lontoosta hankkimaani uuteen huoneistoon. 

Olin niin ihastunut englantilaiseen elämäntyyliin, että päätin 
viipyä maassa seuraavaan syksyyn asti. Serkkuni Maja Kutusov 
ja Irina Rodzianko tulivat joksikin aikaa asumaan luokseni. He 
olivat molemmat täysiä kaunottaria, ja seurustelin tietenkin mielelläni
heidän kanssaan. 

Lähtiessämme eräänä iltana Covent Gardeniin he olivat neuvostani
pukeutuneet eräänlaisiin tylliturbaaneihin, joissa oleva 
suuri solmu peitti pään takaosan. Hatun teelmät kehystivät 
hurmaavalla tavalla heidän suloisia kasvojaan. Serkukset vetivät
tietenkin koko salin huomion puoleensa, ja väliajalla ystäväni
tungeksivat aition edessä pyydellen minua esittelemään 
heidät kaunottarille. Heidän joukossaan oli muuan Italian suurlähetystön
attashea, jota kauniin ulkomuotonsa vuoksi nimitettiin
Bambinoksi. Hän rakastui heti ensi silmäyksellä toivottomasti
Majaan. Siitä lähtien hän ei luopunut meistä hetkeksikään;
hän vietti päiväkaudet meidän seurassamme ja kutsutti 
itsensä kaikkialle, minne mekin menimme. Serkkujeni lähtö 
Lontoosta ei kuitenkaan keskeyttänyt hänen vierailujaan, ja 
pysyimme edelleen hyvinä ystävinä. 

Prinssi Paul Karageorgevitsh, josta tuli myöhemmin Jugoslavian
hallitsija, oli niihin aikoihin Lontoossa ja asui joskus luonani.
Hän oli miellyttävä nuorukainen, älykäs, musikaalinen ja 
hauska seuramies. Hän, kuningas Manuel, ruhtinas Sergei Obolenski,
Jack Gordon ja minä muodostimme erottamattoman 
valjakon. Jos olimme liikkeellä, olimme aina yhdessä. 

Minua oli pyydetty osallistumaan Lontoon EarPs Courtiin 
järjestettyyn hyväntekeväisyysillan viettoon. Juhlien yhtey
teen
oli suunniteltu eräänlainen pantomiimi, missä eri maiden 

suurlähettiläät tulivat muka esittäytymään kuvitellun maan 
kuningatarelle. Kaunis lady Curzon esiintyi kuningatarena 
istuen valtaistuimellaan ja ympärillään suuri joukko hoviväkeä. 
Ajankohdaksi oli valittu 16. vuosisata. Minun piti esittää vanhojen
tsaarien aikaista Venäjän suurlähettilästä ja ratsastaa näyttämölle
seurueeni kanssa. Pukuni oli tietenkin aito venäläinen, 
ja eräs sirkus oli lainannut minulle ratsun, puhdasverisen arabialaisen,
joka oli väriltään valkoinen kuin lumi. Ensimmäisenä 
astui sisään Kreikan prinssi Christophor kuninkaan asussa, 
kruunu päässä, yllään maata viistävä kärpännahkaviitta — ja 
toisessa silmässään monokkeli! Hänen jälkeensä oli minun vuoroni.
Ratsastaessani näyttämölle olin pudota satulasta silkasta 
hämmästyksestä, kun hevoseni musiikin kuultuaan alkoi tanssia 
pas d’espagnea. Kaikki luulivat, että se kuului ohjelmaan, ja 
kun ratsuni päätti esityksensä, sain raivokkaat suosionosoitukset.
Näytännön päätyttyä kutsuin joukon ystäviäni illalliselle 
luokseni. Prinssi Christophor, jolla oli edelleen viitta yllään, 
kruunu päässään ja monokkeli silmässään, istuutui kahdareisin 
vaunujeni kuomulle ja ajoi siten perille saakka katuyleisön osoittaessa
suosiotaan. Sinä iltana juotiin niin hyvin ja perusteellisesti,
ettei yksikään vieraistani pystynyt lähtemään kotiin. Seuraavana
päivänä, kello oli silloin jo lähes kaksitoista, Kreikan 
hovin ylikamariherra herätti minut. Hän oli etsinyt kaikkialta 
kadonnutta prinssiään. Myös Scotland Yard oli hälytetty. 
Mutta vaikka tuoleilla, sohvilla ja lattialla lojuvien sekasortoisten
»ruumiiden» joukossa suoritettiin perinpohjainen tarkastus, 
kadonnutta ei löytynyt mistään. Nyt oli minun vuoroni pelästyä,
mutta äkkiä kuulin äänekästä kuorsausta, joka tuntui tulevan
jostakin flyygelin alta. Nostin soittokonetta peittävän silkkiliinan,
ja siellä lepäsi prinssimme makeassa unessa, kietoutuneena
punaiseen vaippaansa, monokkeli yhä silmässään ja 
kruunu asetettuna sievästi lattialle. 

Viimeisestä Englannissa viettämästäni vuodesta tuli kaikkein 
riemukkain. Lontoo oli naamiaisvillityksen riivaama ja juhlia 

pidettiin miltei joka ilta. Minulla oli suuri joukko erilaisia 
pukuja, mutta venäläinen asuni niitti aina suurimman menestyksen.


Erääseen Albert Hallissa pidettävään juhlaan olin päättänyt 
lähteä »aurinkokuninkaana». Olin matkustanut Pariisiin asti 
hankkimaan itselleni pukua, mutta viime hetkessä minusta 
alkoi tuntua siltä, että asu oli liian prameileva ja luovutin sen 
Mecklenburg-Schwerinin herttualle. Lähdin juhliin, en Ranskan
kuninkaan vaan hänen vähäpätöisimmän alamaisensa asussa, 
tavallisena ranskalaisena matruusina. 

Olin solminut läheiset ystävyyssuhteet erääseen englannittareen,
Mrs. Hwfa-Williamsiin. Korkeasta iästään ja kuuroudestaan
huolimatta tämä nainen oli niin älykäs, nokkela ja 
pirteä, että moni nuori kaunotar kadehti hänen suosiotaan. 
Coomb Spring, hänen kartanonsa, oli saanut nimensä lähteestä, 
jonka vedellä Mrs. IIwfa väitti olevan nuorentavia ominaisuuksia.
Hän panetti pulloihin tätä elämän eliksiiriä ja myi sitä tuttavilleen
satumaisiin hintoihin. Mrs. Hwfan viikonloppujuhlat 
olivat mielettömiä hullutteluja ja vieraat esiintyivät niissä täysin
vapaasti, joskus jopa hillittömästi. Hänen ystävänsä tiesivät 
voivansa pistäytyä hänen luonaan milloin tahansa; heidät otettiin
aina hyvin vastaan tai emäntä oli valmis lähtemään heidän 
kanssaan Lontoon yöravintoloihin. 

Käydessäni muutaman päivän vierailulla Jerseyn saarella 
pysähdyin kerran pellon pientarelle ihailemaan harvinaisen kaunismuotoista
lehmäkarjaa. Yksi elukoista lähestyi minua, ja 
myötätunto, jota olin näkevinäni sen suurissa silmissä, synnytti 
minussa vastustamattoman halun sen ostamiseen. Omistaja 
asettui aluksi vastahankaan, mutta taipui viimein. 

Palattuani Lontooseen kiirehdin luovuttamaan lehmän Mrs. 
Hwfan haltuun. Tämä otti eläimen vastaan innostuneesti, kiinnitti
kellon sen kaulaan ja risti sen Felicitaksi. 

Felicita käyttäytyi kuin koira. Se seurasi meitä ollessamme 
kävelyllä ja tuli melkein taloon sisälle. Syksyllä minun piti 

lopullisesti palata Venäjälle, mutta kun aioin toimittaa Felicitan 
lähetettäväksi Arkangelskojeen, Mrs. Hwfa turvautui kuurouteensa
eikä ollut ymmärtävinään. Kirjoitin paperille: »Tämä 
lehmä on minun.» Hän repi paperin silmieni edessä edes lukematta
sitä, heitti palaset ilmaan ja päästi huokauksen katsellen 
minuun ovelan näköisenä. Näin heikolle ymmärrykselle en 
tietenkään voinut mitään ja niin päätin kähveltää Felicitan. 

Keräsin koolle muutamia ystäviäni ja lähdimme naamioituneina
Coomb Springiin. Onnettomuudeksi moottorin ääni herätti
ovenvartijan, joka luuli meitä rosvoiksi ja herätti emäntänsä.
Vanha nainen hypähti vuoteeltaan, sieppasi revolverinsa 
ja alkoi ammuskella meitä ikkunastaan. Oli mahdotonta selvittää
hänelle keitä olimme. Vasta kun koko talonväki oli laukausten
herättämänä jalkeilla, pystyimme todistamaan henkilöllisyytemme.
Viekastelija tarjosi meille loistavan illallisen 
niin väkevillä viineillä höystettynä, että unohdimme kokonaan 
lehmän, retkemme alkuperäisen tarkoituksen. 

Ennen kuin lähdin Venäjälle, tarjosin suuret jäähyväispäivälliset
Berkley-hotellissa. Seuraavana päivänä lähdin Lontoosta
vieden mukanani miellyttävän ja kestävän muiston. 

Englantia moititaan usein itsekkäästä politiikasta. »Petollista 
Albionia» syytetään kernaasti siitä, että se on koko maailman 
vihamies, nauttii muiden hädästä ja onnettomuuksista ja on 
jopa valmis provosoimaan niitä. Koska inhoan politiikkaa, en 
mielelläni tarkastele englantilaista tästä näkökulmasta. Olen 
oppinut tuntemaan englantilaisen kotonaan: hän on vieraanvarainen,
herrasmies ja uskollinen ystävänä. Nuo kolme Englannissa
viettämääni vuotta kuuluvat nuoruuteni onnellisimpiin. 



XVI LUKU 


Paluu Venäjälle. — Borodinon satavuotismuisto. — Kihlaukseni . 

Lähdin haikein mielin Englannista ja sikäläisten ystävieni 
parista. Tunsin, että eräs ajanjakso elämässäni oli peruuttamattomasti
päättynyt. 

Vietettyäni muutaman päivän Pariisissa jatkoin matkaani 
Venäjälle yhdessä ystäväni Vasili Soldatenkovin kanssa. Hän 
lupasi viedä minut perille asti kilpa-ajoautollaan »Linalla». Vasili 
ajoi mieletöntä vauhtia, ja kun pyysin häntä hiljentämään, hän 
vain nauroi ja painoi kaasutinta. 

Päästyäni Tsarskoje Seloon tapasin suureksi huojennuksekseni
äitini melko hyvissä voimissa. Keskustellessani hänen 
kanssaan hän otti usein esille lempiajatuksensa, minun avioliittoni.
Tsaaritar halusi myös nähdä minut ja kyseli pitkään kokemuksistani
vieraalla maalla. Hänkin kosketteli tulevaisuuttani 
ja ilmoitti, että minun oli ehdottomasti mentävä naimisiin. 

Olin todella onnellinen saadessani jälleen tavata ystäväni, 
erityisesti suuriruhtinas Dimitrin, ja nähdessäni maani, taloni ja 
Pietarin iloineen ja huveineen. Vietimme jälleen hauskoja 
iltoja taiteilijoiden ja muusikkojen parissa, unohtamatta tietenkään
mustalaisia. Istuimme joskus aamun koittoon asti kuuntelemassa
heidän lauluaan. Miten hyvin tunsinkaan viihtyväni 
Venäjällä — »kotona»! 

Menin usein Moskovaan tapaamaan suuriruhtinatar Elisavetaa.
Hän palasi joka kerta samaan kysymykseen, avioliittooni. 
Kenenkään nimeä ei mainittu ja sen vuoksi minun oli vaikea 

asettua periaatteessa vastahankaan. Tunsin, että olin joutunut 
yleisen painostuksen kohteeksi tässä asiassa. 

Ollessani eräänä iltana Tsarskoje Selossa suuriruhtinatar 
Vladimirin luona päivällisillä keskutelu siirtyi juhliin, jotka 
aiottiin viettää Borodinon taistelun satavuotispäivänä. Kaikkien
mielestä oli ihmeellistä, että tsaaritar oli kieltänyt suuriruhtinattaria
olemasta läsnä juhlallisuuksissa. Kehotin ponnekkaasti
suuriruhtinatar Viktoriaa ja Helenaa, joista ensin mainittu 
oli emäntäni miniä ja jälkimmäinen hänen tyttärensä, vastustamaan
mielivaltaista kieltoa ja saapumaan Borodinoon tuntemattomina.
Lupasin saattaa heidät perille heidän vietettyään muutaman
päivän Arkangelskojessa. 

Ehdotukseni otettiin vastaan innostunein huudahduksin. 
Suuriruhtinatar Maria hyväksyi sen, mutta kieltäytyi itse tulemasta
mukaan. 

Lähdin seuraavana päivänä Moskovaan Vasilin ja palvelijani 
Ivanin kanssa valmistelemaan vieraiden vastaanottamista Arkangelskojeen.
Kutsuin kuuluisan mustalaislaulajattaren Nastja 
Poljakovan kuoroineen sekä ystäväni Stefanescon, joka oli loistava
symbaalinsoittaj a, mukaan huolehtimaan vieraittemme viihtyisyydestä.


Vieraitten saapuessa lähdin Vasilin kanssa heitä vastaan asemalle.
Suuriruhtinattarilla oli mukanaan useita heidän seurueeseensa
kuuluvia henkilöitä. Arkangelskoje oli jälleen pitkästä 
aikaa hilpeyden ja elämänilon tyyssija. Ruusujen tuoksu kohosi 
puutarhasta ja täytti linnan tienoon, ja suuriruhtinatar Helenan 
viehkeys tuntui tässä ympäristössä puhkeavan täyteen kukkaansa.
Päivät kuluivat retkeilyissä ja iltaisin kuuntelimme Stefanescoa
ja mustalaislauluja. Olimme miltei unohtaa Borodinon 
juhlat, ja kun lähdön aika tuli, jätimme Arkangelskoj en pientä 
kaipausta tuntien. 

Meidän oli yövyttävä matkan varrella olevassa kylässä erään 
kauppiaan luona. Hän oli varannut kaksi huonettaan meidän 
käyttöömme. Suurempi luovutettiin naisille ja me miehet tyy

dyimme viettämään yömme pienemmän huoneen lattialle levitetyillä
patjoilla. Kun uni ei tullut silmiini, lähdin käyskentelemään
lämpimään ja tähtien valaisemaan yöhön. Palatessani 
sisään tapasin koko matkaseurueen jalkeilla ja levottomana. 
Suuriruhtinatar Helena kertoi minulle, että heitä oli puhutellut 
haamu, upseeri, joka oli sata vuotta sitten, vuonna 1812, komentanut
rykmenttiään Borodinon taistelussa. Hän oli saanut kuolettavan
haavan seitsemän kilometrin päässä Borodinosta olevassa
kylässä ja hänet oli kuljetettu taloon, jonka sijainnin ja 
ulkomuodon hän oli kuvaillut pienintä piirtoa myöten. Talossa oli 
punainen katto ja se oli neljäs oikealta kylään tultaessa. Upseeri 
oli pyytänyt suuriruhtinatarta rukoilemaan hänen sielunsa pelastukseksi
hänen kuolinvuoteensa ääressä. 

Seuraavana päivänä saavuimme Borodinoa lähestyessämme 
mainittuun kylään. Talo oli ilmoitetussa paikassa, sen katto oli 
punainen ja kaikki muutkin yksityiskohdat vastasivat täsmälleen
kuvausta. Meidät otti vastaan vanha ystävällinen eukko, ja 
suuriruhtinatar pyysi häneltä, että saisimme hetken levätä 
talossa. Avoimesta ovesta näimme naapurihuoneessa olevan 
vuoteen. Sillä aikaa kun keskustelin naisen kanssa, suuriruhtinatar
polvistui vuoteen ääreen rukoilemaan. Sitten astuimme 
vaunuun syvästi liikuttuneina talonpoikaisnaisen seuratessa hämmästyneenä
lähtöämme. 

Joukkojen katselmus oli juuri alkanut, kun saavuimme perille 
Borodinoon. Poliisiupseerit, jotka tunsivat suuriruhtinattaren 
ulkonäöltä, halusivat opastaa meidät tsaarin aitioon ja hämmästyivät
pahanpäiväisesti, kun ilmoitimme, että halusimme mennä 
rahvaalle varattuun katsomoon. Perille päästyämme huomasimme
yllätykseksemme, että se olikin aivan tsaarin aition vieressä. 
Tsaaritar huomasi meidät ja loi meihin ankaran silmäyksen. 

Joukkojen ohimarssi oli loistelias ja päättyi sotaväen siunaustilaisuuteen.
Kun Smolenskin Neitsyen ihmeitätekevä ikoni 
tuotiin paikalle ja kohotettiin joukkojen nähtäväksi, liikutus valtasi
kaikkien mielet. 



1 68 


Ennen maanpakoa 

Samana iltana palasimme Arkangelskojeen, jossa Stefanesco 
ja mustalaiset odottivat meitä. Mutta ennen pitkää miellyttävien 
vieraitteni oli lähdettävä. Niin päättyi kaunis unelma. 

Jonkin ajan kuluttua lähdin Krimille. Minua oli siellä odottamassa
Portugalin kuninkaan Manuelin kirjoittama kirje, jossa 
hän ilmoitti tulevansa piakkoin luokseni. Olin onnellinen havaitessani
hänen haluavan uudistaa ystävyyssiteet, jotka olimme solmineet
Englannissa. Annoin suuren arvon hänen älykkyydelleen,
henkevyydelleen ja hienotunteisuudelleen. Manuel harrasti
musiikkia ja filosofiaa. Hän pyysi usein minua esittämään 
mustalaislauluja, jotka muistuttivat hänen kotimaansa kansanlauluja.
Manuel oli erityisen innostunut kirjeenvaihtoon ja kertoi
minulle usein kirjeistä, joita hän oli saanut Wilhelm Urita 
ja Espanjan Alfons XHIrlta. Hän olisi halunnut solmia samanlaiset
suhteet minuun, mutta puuha päättyi lyhyeen. Minä 
vihasin kirjeen kirjoittamista. Sitä paitsi tiesin, etten olisi kyennyt
vastaamaan hänen kirjeisiinsä, jotka olivat yhtä erinomaisia 
muodoltaan kuin sisällöltään. Loppujen lopuksi ostin kirjeenvaihto-oppaan,
josta kopioin umpimähkään kirjeiden tekstejä. 
Kun kuningas sai allekirjoittamanani pienen tytön kirjeen, jossa 
tämä kertoi eksymisestään suuressa kaupungissa, hän loukkautui
ja lakkasi kirjoittamasta minulle. 

# # 

# 

Vuoden 1912 kesällä tsaari lähti Baltiskiin tapaamaan Saksan 
keisaria. Tämä kohtaus oli todellinen koettelemus hallitsijaparillemme,
sillä kumpikaan heistä ei sietänyt keisari Wilhelmiä. 
»Hän pitää itseään yli-ihmisenä», sanoi tsaaritar eräänä päivänä 
minun kuulteni, »vaikka hän itse asiassa onkin vain marionetti. 
Hänellä ei ole mitään todellista arvoa. Minä en myönnä hänellä 
olevan muita hyveitä kuin että hän on ankara elämäntavoiltaan 
ja aviollisesti uskollinen, sillä seikkailut, jotka on luettu hänen 
tililleen, ovat kaikki olleet platonisia.» 

Kertoessaan minulle Baltiskissa tapahtuneesta neuvottelusta 
suuriruhtinas Dimitri mainitsi, että tsaaritar oli ollut kaikkea 
muuta kuin sydämellinen. Molemminpuolinen vilpittömyyden 
puute oli luonut niin kiusallisen ilmapiirin, että kaikki olivat 
havainneet sen. 

Suuriruhtinas Mihail Aleksandrovitshin avioliitto madame 
Woulfertin kanssa saattoi hämmästyksen valtaan koko keisarin 
perheen ja varsinkin leskikeisarinnan. Suuriruhtinas Mihail 
oli tsaarin ainoa veli ja niin ollen tsarevitshin jälkeen kruununperillinen.
Avioliittonsa vuoksi hänen oli lähdettävä Venäjältä 
ja asetuttava asumaan ulkomaille vaimoineen, jolle myönnettiin 
Brasovin kreivittären arvonimi. Heille syntyi poika, mutta 
hän kuoli nuorena auto-onnettomuudessa. Tämä avioliitto heikensi
merkittävällä tavalla tsaarin perheen arvovaltaa. 

# * 

Vietin seuraavan talven vanhempieni kanssa Pietarissa, 
vuonna 1913 sattui elämässäni mullistava tapaus. 

Suuriruhtinas Alexander Mihailovitsh tuli eräänä päivänä 
keskustelemaan äitini kanssa tyttärensä Irinan ja minun välisestä
avioliitosta. Olin jo selvillä suunnitelmasta, joka vastasi 
salaisia toiveitani. En ollut suinkaan unohtanut nuorta tyttöä, 
joka oli vielä melkein lapsi kohdatessani hänet Krimillä huviajelulla.
Siitä päivästä lähtien tiesin, että hän oli oleva kohtaloni.
Silloisesta tytöstä oli nyt varttunut häikäisevän kaunis 
nuori nainen. Hän oli ujo ja sen vuoksi vaitelias, mikä seikka 
vain lisäsi hänen viehättävyyttään ja kietoi hänet eräänlaiseen 
salaperäisyyden viittaan. Vertailin usein tähän uuteen tunteeseen
aikaisempien seikkailujeni viheliäisyyttä. Olin vihdoinkin 
löytänyt täydellisen sopusoinnun, joka on todellisen rakkauden 
lähtökohta. 

Irinan ujous väheni päivä päivältä. Alussa hänen katseensa 
sanoi enemmän kuin hänen sanansa, mutta kun hän tuli va

paammaksi seurassani, ihailin hänen älyään ja arvostelukyky ään. 
En salannut häneltä mitään, mikä koski entistä elämääni. Hän 
ei loukkautunut, vaan osoitti harvinaista ymmärtämystä. Hän 
oivalsi hyvin, että minä eräissä suhteissa tunsin vastenmielisyyttä
naisen luonnetta kohtaan ja että siitä syystä joskus pidin 
miesseuraa parempana. Ilkeämielisyys, johon naiset usein 
syyllistyivät, ja vilpittömyyden puute olivat hänelle yhtä vastenmielisiä
kuin minulle. Irina oli ainoa tytär ja oli viettänyt 
koko lapsuutensa kuuden veljensä parissa, joten hänellä ei ollut 
näitä naisille ominaisia varjopuolia. 

Tulevat lankoni, jotka jumaloivat sisartaan, eivät tietenkään 
katselleet suopein silmin minua, miestä joka aikoi riistää tytön 
heidän paristaan. Varsinkin ruhtinas Fjodor suhtautui minuun 
vihamielisesti. Hän oli vasta 15-vuotias, mutta poikkeuksellisen 
kookas. Hänellä oli tuuhea kastanjanruskea tukka, joka kehysti 
nuoria ja tyypillisesti pohjoismaalaisia, tavattoman ilmeikkäitä 
kasvoja. Hänen harmaiden silmiensä katse saattoi olla hurja 
kuin pedon tai lempeä kuin lapsen; hänen luonteensa oli täysin 
laskematon ja hän oli aina valmis kepposiin. Alkuvaikeuksista 
huolimatta meistä tuli kuitenkin vähitellen sydänystävät. Mennessäni
naimisiin hänen sisarensa kanssa hän muutti asumaan 
meille. Hän ei yksinkertaisesti voinut elää erossa meistä ja 
muutti luotamme vasta vuonna 1924, jolloin hän meni naimisiin
ruhtinatar Irina Paleyn, suuriruhtinas Pavel Aleksandrovitshin
tyttären kanssa. 

Kihlaustani Irinan kanssa ei vielä ollut julkaistu, kun suuriruhtinas
Dimitri tuli tiedustelemaan minulta, aioinko mennä 
naimisiin hänen serkkunsa kanssa. Vastasin, että asia oli vireillä, 
mutta että mitään ei vielä ollut päätetty. »Tiedätkö», hän sanoi, 
»että minäkin olen aikonut mennä hänen kanssaan naimisiin?» 
Luulin ensin, että hän laski leikkiä, mutta Dimitri vakuutti, 
ettei hän koskaan ole ollut enemmän tosissaan. Ruhtinatar Irinan 
oli siis valittava meidän välillämme. Sovimme toistemme kanssa 
siitä, ettemme tekisi mitään sellaista, joka saattaisi vaikuttaa 

hänen päätökseensä. Mutta kertoessani Irinalle keskustelusta 
hän sanoi vakavasti päättäneensä tulla vaimokseni ja ettei mikään 
mahti maailmassa voinut saattaa häntä muuttamaan päätöstään. 

Dimitri alistui päätökseen, jonka hän tajusi peruuttamattomaksi.
Mutta ystävyytemme kärsi tämän johdosta, eikä avioliittoni
luoma varjo häipynyt väliltämme koskaan. 



XVII LUKU 


Ulkomaanmatka . — Solovetskin luostari. — MecklenburgSchzuerinin
suurherttuatar. 

Vuonna 1913 vietettiin Venäjällä Romanovien hallitsijahuoneen
kolmesataa vuot is juhlaa suurella komeudella. Olin lähtenyt 
alkukeväällä ulkomaille ja juhlien väsyttämä Irina saapui vanhempineen
jäljessäni Englantiin, missä tapasimme toisemme. 
Lyhyen Lontoossa oleskelun jälkeen he siirtyivät kanaalin toiselle
rannalle Treportiin viettämään huvikauden loppua. Minä 
kiiruhdin sinne heidän perässään. Vietin jonkin aikaa heidän 
seurassaan ennen paluutani Venäjälle. 

Jonkin aikaa paluuni jälkeen suuriruhtinatar Elisaveta ehdotti 
minulle, että seuraisin häntä pyhiinvaellusmatkalle, jonka hän 
aikoi tehdä Solovetskin luostariin. Tämä luostari jonka pyhimykset
Savvati ja Zosima perustivat XV:n vuosisadan alussa, 
sijaitsi Venäjän pohjoisimmalla äärellä eräällä Vienanmeren saarella.
Arkangelissa, missä meidän piti astua laivaan, suuriruhtinatar
halusi käydä kirkoissa, ja päätimme tavata laivalla. 
Mutta harhaillessani kaupungilla unohdin ajan kulun niin 
tyystin, että saavuttuani satamaan huomasin myöhästyneeni lähdöstä.
Vuokrasin moottoriveneen, jolla ryhdyin ajamaan laivaa 
takaa. Minun onnistui kuitenkin tavoittaa se vasta Solovetskissa,
missä melko nolona nousin maihin samanaikaisesti suuriruhtinattaren
kanssa. 

Luostarin johtaja ja koko veljeskunta olivat saapuneet häntä 

vastaan. Huomasimme yhtäkkiä olevamme keskellä munkkijoukkoa,
joka uteliaasti tuijotellen tungeksi ympärillämme. 

Merkittävintä luostarissa olivat sen XV:n vuosisadan pykälämuurit,
jotka oli rakennettu taidokkaasti ovaalinmuotoisiksi hakatuista
harmaa- ja punagraniittikivistä. Muurien yläpuolelle 
kohosi lukuisia pieniä torneja. Ympäristö tarjosi ihmeen ihanan 
näyn. Lukemattomat pienet kanavilla toisiinsa yhdistetyt järvet 
jakoivat saaren kuusimetsän peittämien pikkusaarten muodostamaksi
saaristoksi. 

Meille varatut kammiot olivat puhtaita ja sieviä. Valkoisiksi 
kalkituilla seinillä oli lukemattomia ikoneja, joiden edessä vahakynttilöiden
liekit lepattivat. Sitä vastoin ruoka oli kehnoa. 
Koko kaksi viikkoa kestäneen vierailumme ajan elimme vihkilei
väliä ja teellä. 

Suurimmalla osalla munkeista oli pitkät hiukset ja pitkä parta. 
Muutamat olivat aivan erikoisen likaisia ja huonoissa vaatteissa. 
Olen aina pohtinut, miksi siivottomuus näyttää olevan sääntönä 
melkein kaikissa luostareissa, ikään kuin olisi välttämättä haistava
pahalta miellyttääkseen Jumalaa. 

Suuriruhtinatar oli läsnä kaikissa messuissa. Aloitin samaan 
tapaan, mutta kahden päivän kuluttua olin niin kyllästynyt, että 
pyysin vapautusta. Selitin, että minulla ei ollut pienintäkään 
aikomusta ryhtyä munkiksi. Eräs niistä messuista, joihin osallistuin,
jätti minuun erikoisen synkän muiston. Silloin oli mukana 
neljä »askeettimunkkia», joiden alaslasketut huput paljastivat 
riutuneet kasvot, ja heidän mustiin kaapuihinsa oli valkoisella 
kirjailtu pääkalloja ja sääriluita. 

Eräänä päivänä menimme tervehtimään erakkoa, joka asui 
luolassa metsän keskellä. Sinne pääsi ainoastaan maahan kaivetun
tunnelin kautta, jota oli mahdoton kulkea muuten kuin 
nelinryömin. Valokuva, jonka otin suuriruhtinattaresta tässä 
asennossaan nunnankaapu yllään, sai hänet myöhemmin puhkeamaan
sydämelliseen nauruun. Erakkomme nukkui kivellä, 
ja hänen kammionsa ainoana koristuksena oli vahakynttilän le

pattavan liekin valaisema Kristuksenkuva. Hän antoi meille 
siunauksensa sanaakaan lausumatta. 

Vietin suurimman osan päivistä veneessä soudellen järveltä 
toiselle, ja usein oli seuranani nuoria munkkeja, jotka lauloivat 
kaunisäänisesti kuorossa. Joskus kävelin yksin niille paikoille, 
jotka minua eniten miellyttivät. Saapuessani takaisin luostariin 
keskustelin usein suuriruhtinattaren ja muutamien munkkien 
kanssa, joista oli tullut hyviä ystäviäni. Viivyin usein pitkään 
kammiossani mietiskellen avonaisen ikkunan ääressä öisen taivaan
äärettömyyden alla. Luonnon kauneus sai minut tuntemaan
Jumalan suuruuden. Hiljaisuus ja yksinäisyys lähensivät 
minua Häneen. Rukoukseni oli sanaton, mutta sydämeni ja 
ajatukseni ylenivät pakottomina, luottavaisina ja koruttomina 
Hänen puoleensa. Hän on kaikkialla, sanoin itselleni, kaikessa, 
mikä elää ja hengittää. Näkymättömänä ja käsittämättömänä 
Hän on kaiken alku, totuus ja iankaikkisuus. 

Aikaisemmin olin usein tehnyt itselleni kysymyksiä voimatta 
koskaan antaa niihin vastausta; olin tuntenut ahdistusta elämän 
salaisuuden edessä. Usein, keskellä sitä ylellisyyttä, joka ympäröi
minua, olin tuntenut sen turhuuden ja valheellisuuden. Inhimillinen
kurjuus, joka paljastui Pietarin alamaailmassa, oli kauhistuttanut
minua. Useimpien filosofien opit olivat pettäneet 
minut. He tuntuivat minusta vaarallisilta ihmisiltä. Henkinen 
mietiskely riuduttaa sydämen. En välittänyt heidän turmiollisista
teorioistaan enkä heidän ylpeydestään, joka kieltäytyi taipumasta
mysteerin edessä. Toisaalta eivät kirkon opetukset liioin 
olleet selittäneet minulle mitään. Pyhissä kirjoissa oli mielestäni 
liiaksi ihmisen leima. 

Tähtisessä yössä mietiskellessäni löysin rauhan, jota mikään 
teoria ei ollut minulle antanut. Tulin kysyneeksi itseltäni, eikö 
luostarin elämä sittenkin ollut ainoa todellinen. Mutta eikö 
Jumala itse ollut pannut sydämeeni tunnetta osoittamaan minulle
tien, jota minun tuli seurata? Kun avasin sydämeni suuriruhtinattarelle,
hän ei epäröinyt sanoessaan, että minun piti 

mennä naimisiin sen kanssa, johon minut jo yhdisti molemminpuolinen
rakkaus. »Sinä jäät maailmaan», hän sanoi minulle, 
»ja minne kulkenetkin, yrität aina rakastaa ja auttaa lähimmäistäsi.
Anna ainoan todellisen opin, Kristuksen opetuksen, olla 
ohjeenasi. Hän pyytää ihmiseltä parasta ja sytyttää meihin armeliaisuuden
liekin.» 

Tämän jo silloin pyhimyksenä pitämäni poikkeuksellisen naisen
ihmeellinen hengen loiste on valaissut koko elämääni. 

Palatessamme pysähdyimme uudelleen Arkangeliin. Suuriruhtinattaren
käydessä kirkoissa ja luostareissa vietin kaksi tuntia,
jotka junan lähtöön oli aikaa, käyskennellen kaupungilla. 
Pääkadulla kiintyi huomioni ilmoitukseen, missä tarjottiin huutokaupalla
jääkarhua. Astuin sisään huutokauppakamariin ja ostin 
karhun, joka oli valtavan suuri ja kiukkuinen; saatoin jo hengessäni
kuvitella, miten se ottaisi vastaan tungettelijat pihamaallamme
Moikassa. Annoin määräyksen, että se vietäisiin heti 
asemalle, ja lähdin itse viivyttelemättä järjestämään sen kuljetusta.
Onnistuin taivuttamaan kauhistuneen asemapäällikön liittämään
lisävaunun suuriruhtinattaren junaan, minkä jälkeen 
menin viimeksi mainitun luo salonkivaunuun, minne oli katettu
tee hänelle ja muutamille häntä saattamaan saapuneille
korkea-arvoisille kirkonmiehille. Yhtäkkiä kantautui 
korviimme asemalle raahatun pedon hirveä ärjyntä, mikä sai 
papit vaihtamaan kauhistuneita silmäyksiä. Suuriruhtinatar, 
joka oli pysytellyt välinpitämättömänä, purskahti raikuvaan 
nauruun kuultuaan, mistä oli kysymys. »Olet järjiltäsi», hän 
'anoi minulle englanniksi, »mitä nämä arkkipiispat mahtavatkaan
ajatella?» En tiedä, mitä he ajattelivat, mutta he loivat
minuun pahansuopia katseita, ja heidän hyvästijättönsä 
oli jäätävä. 

Juna lähti liikkeelle rahvaan hurratessa, mutta kukaan ei tiennyt,
osoittivatko he suosiotaan suuriruhtinattarelle vai karhulle. 
Vietimme sietämättömän yön heräten jokaisessa pysähdyspaikassa
raivoisiin karjahduksiin. Suuri väkijoukko, johon kuului 

virallisia henkilöitä, odotti suuriruhtinatarta Pietarin asemalla. 
Kuinka he mahtoivatkaan hämmästyä nähdessään hänen palaavan
valtavan suuri jääkarhu vanavedessään! 


Elokuussa kuultuani, että Irina oli nyrjäyttänyt jalkansa Treportissa
ja että hänet oli viety Pariisiin hoidettavaksi, matkustin 
häntä tapaamaan. Toipumisaikana, josta muodostui pitkä ja 
tuskallinen, kävin joka päivä katsomassa häntä Carlton-hotellissa, 
missä hän asui vanhempiensa kanssa. Tulevan appeni sisar, 
Mecklenburg-Schwerinin suurherttuatar Anastasia Mihailovna 
oli myös Pariisissa. Hän oli nuorekas ja kaunis neljästäkymmenestä
ikävuodestaan huolimatta, mutta hänen oikullinen, riippumaton
ja vallanhimoinen luonteensa teki hänet pelätyksi. 
Kuultuaan, että menisin pian naimisiin hänen veljentyttärensä 
kanssa, hän otti minut huostaansa, eikä minulla sen jälkeen ollut 
yhtään omaa aikaa. Aamuvirkku kun oli, hän soitti minulle kello 
kahdeksalta, ja toisinaan hän saapui Rhin-hotelliin, missä asuin, 
ja asettui lukemaan lehteään huoneeseeni odottaessaan pukeutumistani.
Jos olin ehtinyt lähteä ulos, hän lähetti palvelijansa 
etsimään minua koko Pariisista ja ajoi itse omalla autollaan minua
takaa. Lopulta minulla ei ollut enää hetkenkään lepoa. Minun
oli pakko lounastaa, syödä päivällistä, käydä teatterissa ja 
nauttia illallista hänen kanssaan melkein joka päivä. Teatterissa 
hän tavallisesti torkahti ensimmäisen näytöksen jälkeen ja heräsi 
äkkiä selittäen, että näytelmä oli »sietämätön» ja että hän halusi 
mennä muualle. Usein vaihdoimme teatteria kolme tai neljä 
kertaa samana iltana. Koska hän oli hyvin vilunarka, hän sijoitti
lakeijansa istumaan tuolille aitionsa oven viereen mukanaan
laukku, joka oli täynnä villahuiveja, kaulaliinoja ja 
turkiksia. Kaikki nämä vaatekappaleet olivat numeroituja. 
Jos hän sattumalta ei nukkunut ja tunsi vähäisintäkin vetoa, 
hän kääntyi minun puoleeni ja pyysi tuomaan sen tai sen nu


Mecklenburg-Schzverinin
suurherttuatar 177 

meron. Tämä kaikki ei kuitenkaan ollut vielä mitään. Pahinta 
oli, että hän piti intohimoisesti tanssimisesta ja herättyään 
keskiyön jälkeen pirteänä kuin peipponen saattoi tanssia aamunkoittoon
asti. 

Kaikeksi onneksi Irina parantui syyskuun lopulla, ja lähdimme 
kaikki Krimille. 

Kihlaukseni julkaistaan virallisesti — ja uhkaa purkautua. — 

Leskikeisarinna. — Valmisteluja Moikassa. — Häämme. 

Jonkin aikaa Krimille saapumisemme jälkeen kihlauksemme 
vihdoin julkaistiin virallisesti. Niiden kirjeiden ja sähkeiden 
joukosta, joita meille virtasi, muutamat saivat minut mietteliääksi.
En ollut ajatellut, että avioliittoni olisi voinut siinä määrin
pahoittaa eräitten ystävieni mieltä. 

Irina lähti pian uudelleen ulkomaille vanhempiensa kanssa. 
Hän aikoi pysähtyä Pariisiin täydentämään vaatevarastoaan, ennen
kuin lähtisi vierailulle isoäitinsä luo, joka silloin oleskeli 
Tanskassa. Minun piti kohdata hänet Pariisissa ja seurata Irinaa 
ja hänen äitiään Kööpenhaminaan tullakseni esitellyksi leskikeisarinnalle.


Saapuessani Gare du Nordille tapasin asemalaiturilla kreivi 
Mordinovin. Kuulin hämmästyksekseni, että suuriruhtinas 
Aleksei oli lähettänyt hänet kertomaan minulle kihlaukseni purkautumisesta!
Minun ei edes pitäisi yrittää tavata Irinaa tai 
hänen vanhempiaan. Pommitin turhaan suuriruhtinaan sanantuojaa
kysymyksilläni; hän selitti, ettei hän voinut sanoa minulle 
enempää. 

Olin tyrmistynyt. Mutta en aikonut antaa kohdella itseäni 
kuin pojannulikkaa, heillä ei ollut oikeutta tuomita minua kuulematta.
Päättäen vakaasti puolustaa itseäni ja onneani lähdin viipymättä
hotelliin, jonne suuriruhtinas ja suuriruhtinatar olivat 
majoittuneet, ja nousin suoraan heidän huoneistoonsa, mihin 

astuin kenenkään minua ilmoittamatta. Keskustelu, joka minulla 
oli Irinan vanhempien kanssa, oli yhtä epämiellyttävä heille kuin 
minullekin. Onnistuin kuitenkin saamaan heidät peruuttamaan 
päätöksensä ja antamaan lopullisen hyväksymisensä meidän avioliitollemme.
Onnellisena lähdin etsimään Irinaa, joka vakuutti 
minulle vielä kerran järkähtämättömästi päättäneensä mennä 
kanssani naimisiin. Surukseni kuulin, että ihmiset, joita olin 
pitänyt ystävinäni, olivat panetelleet minua hänen vanhemmilleen.
Tiesin jo, että avioliittoni oli merkinnyt monelle murhenäytelmää;
nyt näin, että muutamat heistä olivat turvautuneet 
kaikkein petollisimpiinkin keinoihin yrittäessään estää sen. 

En salaa itseltäni, että tätä kertoessani asetan itseni alttiiksi 
sille vaaralle, että minua syytetään itserakkaudesta, joka naurettavuudessaan
on miltei vastenmielistä. Mutta jos tämän kertomuksen
tarkoituksena on olla todenmukainen, on minun yritettävä
olla objektiivinen. Se, että kokeilin ihmisiin viehätysvoimaani,
joka oli ansioihini verrattuna suhteeton, on tosiasia, jonka 
seuraukset muodostuivat raskaiksi sekä minulle että muille. On 
itsestään selvää, että tunsin itseni imarrelluksi menestyksestäni, 
ja jonkin aikaa hyvin huvittuneeksikin, ennen kuin väsyin heidän
ylenpalttisiin tarjouksiinsa. Joutuessani taivaltamaan toisia 
kohtaloita kohti en enää lainkaan muistanut niitä, jotka jätin 
taakseni . . . Mutta ymmärsin pian, että rakkaudella ei pidä leikitellä.
Kärsimys, jonka olin tahtomattani saattanut aiheuttaa, 
mutta josta tunsin itseni kaikesta huolimatta vastuulliseksi, ei 
enää jättänyt minua välinpitämättömäksi. Minusta tuntui, että 
se velvoitti minut jollakin tavalla huolehtimaan sieluista. Niille, 
jotka rakastivat minua saamatta vastarakkautta, olisin halunnut 
sen rakkauden vastakohdaksi, johon omat tunteeni estivät minua 
vastaamasta, antaa tilalle paljon kallisarvoisemman lahjan: johtaa
heidät ystävyyteen. 

Tämän jälkeen meidän oli vielä saatava suostumus leskikeisarinnalta,
joka myös oli käännytetty minua vastaan. 

Irina ja hänen äitinsä olivat jo lähteneet Tanskaan. Muutamia 
päiviä myöhemmin sain sähkösanoman, joka kutsui minut Kööpenhaminaan.


Lapsuudestani lähtien olin toivonut saavani tavata leskikeisarinnan,
mutta vasta vuonna 1913 minulla oli kunnia tulla esitellyksi
tälle suurelle hallitsijattarelle, joka vapaaehtoisesta syrjään
vetäytymisestään ja vaatimattomuudestaan huolimatta oli 
varmaankin eräs meidän aikamme merkittävimmistä persoonallisuuksista.


Prinsessa Dagmar oli Tanskan kuningas Kristian IX:n ja kuningatar
Louisen tytär. Hänen piirteensä eivät olleet yhtä säännölliset
kuin hänen sisarensa Englannin kuningatar Alexandran, 
mutta hänessä oli samaa selittämätöntä viehätysvoimaa, joka oli 
periytynyt hänen lapsilleen ja lastenlapsilleen. Pienestä koostaan
huolimatta hänen olemuksensa oli maj esteettinen, ja minne 
tahansa hän menikin, kiintyivät kaikkien katseet häneen. Kun 
hän meni naimisiin keisari Aleksanteri III:n kanssa, Venäjä otti 
hänet vastaan kuin oman tyttärensä. Hän oli esimerkillinen aviovaimo
ja äiti ja omisti lisäksi suuren osan ajastaan ja tarmostaan 
hyväntekeväisyyteen. Älykkyytensä ja poliittisen arvostelukykynsä
vuoksi hän näytteli merkittävää osaa keisarikunnan 
asioissa. Saksan kiihkeänä vihollisena hän käytti koko vaikutusvaltansa
ranskalais- venäläisen liiton hyväksi aikana, jolloin mielipiteet
Venäjällä olivat hyvin hajanaiset ja monet arvelivat, että 
ainoastaan venäläis-ranskalais-saksalainen liitto saattoi säilyttää 
rauhan. 

Aleksanteri III kuoli lokakuun 20. päivänä 1894 Livadiassa 
neljäkymmentäyhdeksän vuotiaana. Hän oli kuusi vuotta aikaisemmin
eräässä vallankumouksellisten järjestämässä junaonnettomuudessa
pelastanut perheensä tukemalla hartioillaan ravintolavaunun
romahtanutta kattoa, ja tämän ponnistuksen aiheuttama
vamma sekä lakkaamaton taistelu koko ajan uhkaavaa vai

lankumousta vastaan kuluttivat liian varhain loppuun hänen jättiläisvoimansa.
Leskeksi tultuaan keisarinna Maria asui edelleen
Pietarissa Anitshkovin palatsissa, mutta vietti kesänsä Hatsinassa
ja vieraili tiheään perheensä luona Tanskassa. 

Keisari Nikolai II oli hallituskautensa alkuaikoina äitinsä 
onnellisen vaikutuksen alaisena, mutta kahden keisarinnan välillä
vallinnut ristiriita rikkoi tämän sopusoinnun. Nuoren hallitsijattaren
sairaalloinen taipumus mystiikkaan ei pystynyt vaikuttamaan
keisarinna Marian avomieliseen ja tasapainoiseen 
luonteeseen, ja vuonna 1915 viimeksi mainittu tuhlattuaan turhaan
varotuksiaan lähti pääkaupungista asettuen asumaan Kiovaan,
mistä hänen oli voimattomana seurattava keisarikunnan 
luhistumista. 


* # 

# 

Kuultuaan niistä epämiellyttävistä huhuista, joita minusta 
kerrottiin, leskikeisarinna oli ilmoittanut haluavansa tavata minut.
Koska Irina oli lapsenlapsista hänen suosikkinsa, hän toivoi 
erikoisesti tämän tulevan onnelliseksi, ja tiesin, että meidän kohtalomme
oli leskikeisarinnan käsissä. 

Saavuttuani Kööpenhaminaan soitin Amalienborgin linnaan 
kysyäkseni, milloin Hänen Majesteettinsa halusi ottaa minut vastaan
ja sain kuulla, että minua odotettiin lounaalle. Tultuani 
keisarinnan salonkiin kohtasin suuriruhtinatar Xenian ja hänen 
tyttärensä, ja ilon, jota Irina ja minä tunsimme kohdatessamme 
toisemme, täytyi kuvastua kasvoiltamme. 

Lounaan aikana yllätin monta kertaa keisarinnan tarkastelemasta
itseäni tutkiskelevin silmäyksin, ja aterian päätyttyä hän 
halusi keskustella kanssani kahden. Puhuessamme tunsin, että 
hän vähitellen asettui meidän puolellemme ja lopuksi hän nousi 
ylös sanoen ystävällisesti: »Älkää pelätkö, minä tulen suojelemaan
onneanne.» 

Ennen lähtöämme päätettiin, että meidät vihittäisiin helmikuun
22. päivänä 1914 leskikeisarinnan luona Anitshkovin palatsin
kappelissa. 

Tulevaa kotiamme silmällä pitäen vanhempani olivat tyhjentäneet
Moikan talon vasemmanpuoleisen siipirakennuksen ensimmäisen
kerroksen, johon teetin uuden sisäänkäytävän ja muitakin
tarpeellisia muutoksia. 

Sisäänkäytävän muodosti valkoisesta marmorista tehty kuvapatsaiden
reunustama portaikko. Eteisestä oikealle olivat kanaalin
puolella vastaanottohuoneet; tanssisali keltaisine marmoripylväikköineen
ja talvipuutarhaan avautuvine holvikaarineen, 
suuri norsunluunvärisellä silkillä verhottu salonki, jossa oli valkoisesta
ja kullatusta puusta tehdyt »joutsenkaulahuonekalut» ja 
seinillä XVIII vuosisadan ranskalaisen koulukunnan maalauksia. 
Siellä sijaitsivat myös minun mahonkikalusteinen salonkini, 
jonka safiirinsiniset tapetit muodostivat hillityn taustan hollantilaisille
tauluille ja gobeliineille, ametistin värinen ruokasali, 
missä Arkangelskojen porsliinit lasikaapeissaan hohtivat iltavalaistuksessa,
sekä kirjasto, jonka puuosat olivat Karjalan koivua
ja jonka seiniä smaragdinvihreät tapetit peittivät. Kaikissa 
huoneissa oli harmaaksi maalatut lattiat ja Aubusson-matot; 
taide-esineet sekä vuorikristalliset kattokruunut ja kynttilänjalat 
täydensivät sisustusta. Kokonaisuus oli empire-tyylinen, johon 
olen aina ollut erikoisen ihastunut. 

Pihanpuolella olivat kappeli ja meidän yksityiset huoneemme, 
makuuhuoneemme ja Irinan budoaari sekä pieni mosaiikkinen 
uima-allas ja terässeinäinen ikkunalla varustettu kammio Irinan 
koruja varten. 

Pääsisäänkäytävästä vasemmalle olevat huoneet olin kalustanut
itseäni varten siltä varalta, että joutuisin saapumaan yksin 
Pietariin. Siellä oleva salonki oli verhoilla ja pylväillä jaettu 
kahteen eri suuruiseen osaan, joista pienempi oli tarkoitettu makuuhuoneekseni.
Kalusto oli mahonkia ja tapetit valkaisematonta
liinakangasta, jotka korostivat seinille ripustettuja vanhoja 



tauluja. Vieressä oli pieni kahdeksankulmainen ruokasali, jonka 
ovet oli niin hyvin naamioitu, että niiden ollessa kiinni ei huoneesta
näyttänyt olevan lainkaan ulospääsyä. Eräs näistä 
ovista johti kellarikerrokseen vievään salaportaikkoon. Aikomuksenani
oli järjestää tämä osa viinikellarista renessanssisalongiksi.
Puolivälissä portaikkoa oli suoraan pihalle vievä näkymätön
ovi, jonka kautta Rasputin kaksi vuotta myöhemmin yritti 
paeta. 

Työt oli tuskin saatettu loppuun, kun vallankumous puhkesi, 
emmekä koskaan saaneet nauttia näistä järjestelyistä, joihin olimme
uhranneet niin paljon vaivannäköä ja aikaa. 

Suuriruhtinatar Elisaveta ei saapunut vihkiäisiimme, sillä hänen
mielestään ei nunnan läsnäolo niin maallisessa tilaisuudessa 
ollut paikallaan. Kävin häntä katsomassa muutamia päiviä myöhemmin
Moskovassa, missä hän otti minut avosylin vastaan ja 
antoi minulle siunauksensa. 

Keisari tiedusteli tulevan appeni välityksellä minulta, mitä 
haluaisin häälahjaksi. Hän oli ajatellut antaa minulle jonkin 
viran hovissa, mutta vastasin, että Hänen Majesteettinsa täyttäisi
toiveeni suomalla minulle etuoikeuden istua teatterinäytännöissä
keisarillisessa aitiossa. Kun vastaukseni välitettiin hänelle, 
Nikolai II nauroi sydämellisesti ja vakuutti, että hän tulisi täyttämään
toivomukseni. 

Meille suorastaan tulvi joka puolelta lahjoja. Saimme mitä 
loistavimpia koruja alustalaistemme vaatimattomien lahjojen 
ohella. 

Irinan morsiuspuku oli ihastuttava. Se oli valmistettu valkoisesta
kullalla kirjaillusta satiinista, ja hänen pitsihuntunsa, joka 
periytyi Marie Antoinettelta, oli kiinnitetty timanttidiadeemilla. 

Minun pukukysymykseni antoi sen sijaan aihetta pitkiin keskusteluihin.
Olin päättäväisesti asettunut vastustamaan frakin 
käyttöä päivällä, mutta ehdotukseni, että menisin vihille shaketissa,
nosti suuren vastalauseiden myrskyn. Lopulta kaikkien 

tyydytykseksi päätettiin, että pukeutuisin aateliston virkapukuun,
johon kuului musta pitkä kultapunoksinen takki ja valkoiset
verkahousut. 

Kaikkien niiden hallitsijasuvun jäsenten, joiden tulevan aviopuolison
suonissa ei virrannut kuninkaallista verta, oli naimisiin 
mennessään allekirjoitettava kruunustaluopumissopimus. Niin 
kaukana kuin kruununperimys olikin Irinasta, täytyi hänenkin 
suorittaa tämä muodollisuus, minkä hän teki näyttämättä erikoisen
liikuttuneelta. 

Hääpäivänä tuli neljän valkoisen hevosen vetämä vaunu noutamaan
morsiantani ja hänen vanhempiaan Anitshkovin palatsiin.
Omasta saapumisestani puuttui sen sijaan täydelleen koristeellisuus.
Vanha nykivä hissi, joka nousi siihen kerrokseen, 
missä kappeli sijaitsi, pysähtyi puoliväliin, ja koko keisarillinen 
perhe saapui tsaarin johdolla päästämään sulhasta pinteestä. 

Vanhempieni seurassa kuljin useiden salien läpi, jotka olivat 
tungokseen saakka täynnä kirjaviin juhlapukuihin pukeutunutta 
väkeä, kappeliin jääden odottamaan Irinaa meille varatuille 
paikoille. 

Morsian saapui keisarin saattamana minun luokseni. Kun 
keisari oli asettunut paikoilleen, alkoi vihkitoimitus. 

Venäläisissä häissä noudatetun tavan mukaan yksi papeista 
levitti eteemme ruusunpunaisen silkkimaton, jolla morsiuspari 
seisoo vihkitoimituksen aikana. Vanhan uskomuksen mukaan 
se, joka ensin astuu jalallaan matolle, tulee hallitsemaan taloutta. 
Irina laski ennättävänsä ensiksi, mutta hän kompastui pitkään 
laahukseensa, joten minä käytin tilaisuutta hyväkseni ja ehätin 
hänen edelleen. 

Vihkitoimituksen päätyttyä lähdimme kulkueen edellä erääseen
vastaanottosaliin, missä hallitsijaparin vierellä otimme vastaan
onnitteluja. Ohimarssi kesti yli kaksi tuntia, ja sen päätyttyä 
Irina oli aivan näännyksissä. Palasimme sen jälkeen Moikaan, 
minne vanhempamme olivat jo saapuneet ja odottivat meitä 
portaikon alapäässä antaakseen meille perinnäistavan mukaisesti 

leipää ja suolaa. Samalla vastaanotimme palvelijoittemme onnittelut.
Sama seremonia toistui suuriruhtinas Aleksein palatsissa. 

Vihdoin koitti lähdön hetki. Vanhempien ja ystävien joukko 
odotti meitä asemalaiturilla, ja meidän täytyi uudelleen puristaa 
käsiä ja vastaanottaa onnitteluja. Viimeisten sydämellisten hyvästelyjen
jälkeen nousimme vaunuun. Siellä meitä tervehti 
musta kuono, joka nousi esiin kukkapaljouden keskeltä — koirani 
Punch oli mukana. 

Junan lähtiessä liikkeelle näin vielä vilaukselta Dimitrin yksinäisen
hahmon etääntyvällä laiturilla. 



XIX LUKU 


Häämatka: Pariisi , Egypti , pääsiäisviikko Jerusalemissa . 

Paluu Italian kautta . — Oleskelu Lontoossa. 

Pariisissa asetuimme Hotel du Rhiniin, missä vanha huoneistoni
oli varattu meille, koska halusin Irinan tutustuvan siihen. 
Seuraavana aamuna kello yhdeksältä suuriruhtinatar Anastasia 
Mihailovna herätti meidät saapuessaan mukanaan kolme palvelijaa,
jotka kantoivat hänen häälahjaansa: kahtatoista hienoon 
paperiin käärittyä erilaista kukkakoria. 

Irina oli ottanut mukaansa muutamia vanhoja korujaan, jotka 
hän halusi nykyaikaistaa, ja meillä oli pitkiä neuvotteluja jalokiviseppä
ChaumePn kanssa, jonka tehtäväksi jäi niiden korjaaminen.


Haluamatta pidentää oleskeluamme Pariisissa, koska meillä oli 
siellä liian paljon tuttavia, lähdimme asiamme suoritettuamme 
Egyptiin. Emme kuitenkaan saaneet olla missään rauhassa, sillä 
sanomalehdet tiedottivat kaikista matkasuunnitelmistamme. Kairossa
sikäläinen Venäjän konsuli pysytteli itsepäisesti kintereillämme
kuin varjo ja saapui hotelliimme lukemaan meille sentimentaalisia
runoja, joihin hän näytti olevan erikoisen ihastunut. 

Tehdessämme kiertokäynnin Kairon vanhoihin kaupunginosiin
saavuimme pienelle torille, missä erään talon edustalla istui 
ylhäinen arabi punaisella samettityynyllä nauttimassa kahviaan. 
Hän oli kietoutunut kallisarvoisiin kankaisiin ja koristautunut 
valtavalla määrällä kaulakoruja, rannerenkaita ja sormuksia. 
Hänen ohitseen kulki koko ajan naisia ja lapsia, jotka pudottivat 

hänen vierellään oleviin laukkuihin rahaa. Lähiseudun kapeiden 
katujen varsilla olevissa taloissa naiset istuivat ristikkoikkunoittensa
takana ja koettivat houkutella luokseen ohikulkijoita. Lähtiessämme
tästä korttelista tapasimme konsulimme, joka oli kauhistunut
nähdessään meidät niin huonomaineisella alueella. 

Häneltä kuulimme, että tuo uteliaisuutemme herättänyt ylhäinen
alkuasukas sai toimeentulonsa eräältä omituiselta heimolta, 
joka piti häntä erittäin korkea-arvoisena henkilönä. Siten hän 
oli saanut haltuunsa kokonaisen talokorttelin, josta hän nautti 
huomattavia lisätuloja. 

Kairosta lähdimme käymään Luksorissa. Se sijaitsee vanhan 
Theban raunioilla, jotka vuosisatojen kuluessa ovat hautautuneet
Niilin lietteeseen. Lukuisia sikäläisiä muinaisten faaraoiden 
rakentamia temppeleitä on kaivettu esiin, mutta vanhasta kaupunkikulttuurista
ei ole mitään jäljellä. Kerrotaan, että vanhat 
egyptiläiset asuivat savimökeissä ja säästivät kaiken ylellisyyden 
temppeleihin ja hautakammioihin, jotka olivat tulevan elämän 
vertauskuvia. Kuninkaiden laakso on laaja, muodoltaan epäsäännöllinen
kenttä Niilin vasemmalla rannalla, missä kokonaan 
esiin kaivetut hautakammiot ovat pitkässä kallioon koverrettujen
salien ja pylväskäytävien muodostamassa rivissä. Kaikkia 
niitä koristavat maalaukset, jotka ovat säilyneet hämmästyttävän 
tuoreina halki vuosituhansien. 

Kaikesta Ylä-Lgyptin loistosta ja viehätysvoimasta huolimatta 
kuumuus rasitti minua niin, että kieltäydyin lähtemästä kauemmaksi.
Paluumatkallamme Kairoon sairastuin keltatautiin, ja 
minun oli pysyteltävä koko Egyptin-vierailumme loppuaika 
vuoteessa. Pieti jalkeille päästyäni lähdimme Jerusalemiin, 
missä halusimme viettää pääsiäisviikon. 

Jaffassa meitä odotti paikallisen poliisin päällikkö, joka oli 
hyvin pyylevä, kunniamerkkien peittämä mies. Hän tarjoutui 
saattamaan meidät taloon, missä voisimme levähtää muutaman 
tunnin ennen junan lähtöä Jerusalemiin. Hän kehotti meitä 
nousemaan kahden uljaan arabialaishevosen vetämiin vaunuihin 

nousten itse ajajan vierelle. Kun Punch näki hänen valtavan 
takalistonsa, joka valui istuimen laitojen yli, kävi kiusaus sille 
ylivoimaiseksi; ennen kuin ehdin liikahtaakaan estääkseni sitä, 
se oli iskenyt hampaansa miekkoseen. Onneton poliisi kesti 
kivun stoalaisella mielentyyneydellä, mutta minulle tuotti suunnattomasti
vaivaa saada koirani ote irtoamaan. 

Saavuimme enemmittä kommelluksitta taloon, mutta meille ei 
siellä tarjoutunut lainkaan tilaisuutta levähtämiseen. Tuskin 
olimme perillä, kun Jaffan kuvernööri esittäytyi poliisipäällikkömme
ja muutamien muiden merkkihenkilöiden seurassa. 

Kuvernöörin sanottua hyvästi lähdimme kohti Jerusalemia. 
Venäjän konsuli tuli meitä vastaan ja nousi vaunuumme matkan 
varrella ilmoittaakseen ennakolta vaimolleni vastaanotosta, joka 
hänelle oli valmistettu. Nähtyään kaikki ne viralliset henkilöt, 
jotka odottivat meitä asemalla, Irina kieltäytyi lähtemästä junasta,
ja sain melkein pakottaa hänet astumaan ulos vaunusta. 
Kun olimme pudistaneet lukemattomien tuntemattomien käsiä, 
johdatettiin meidät suoraan ortodoksiseen katedraaliin. Kulkemaamme
reittiä reunusti yli viidentuhannen venäläisen pyhiinvaeltajan
joukko, joka oli kaikista Venäjän osista saapunut viettämään
pääsiäistä Jerusalemiin. He hurrasivat keisarinsa sisarentyttärelle
ja lauloivat kiitosvirsiä. 

Kreikkalainen patriarkka Damian odotti meitä pappiensa ympäröimänä
katedraalin luona; saapuessamme hän kohotti kätensä 
ja antoi meille siunauksensa. Kun Te Deum oli laulettu, nousimme
uudelleen vaunuihin ajaaksemme venäläiseen lähetyshotelliin,
jossa meille oli varattu huoneisto. 

Seuraavana päivänä menimme patriarkan vastaanotolle, joka 
tuntui meistä pitkäveteiseltä ja aika ikävältä. Irina ja minä istuimme
piispan kummallakin puolella, papit seinänvierellä. 
Meille tarjottiin kahvia, samppanjaa ja makeisia, mutta kun 
patriarkka ei osannut sanaakaan venäjää eikä kukaan puhunut 
enempää englantia kuin ranskaakaan, keskustelusta — huolimatta
tulkin avusta — puuttui henkevyys. Tämä patriarkka oli 

muuten hyvin merkittävä mies, ja meillä oli vierailumme aikana 
useita kertoja tilaisuus tavata hänet vähemmän virallisissa tilanteissa.
Hänen tullessaan ensimmäiselle vierailulle meidän luoksemme
Punch hyökkäsi raivoisasti häntä kohti, ja oli aivan vähällä,
ettei Jaffan poliisimestarin housujen kohtalo tullut kunnianarvoisen
prelaatin kauhtanan osaksi. 

Tutustuimme pyhiin paikkoihin Jerusalemissa, missä kaduilla 
ja kaupungin reunamilla kaikki muistutti Kristuksen tiestä. 
Eräällä kävelymatkallamme, jonka teimme ympäristöön, kohtasimme
joukon ryysyisiä ihmisiä istumassa tien vieressä. Heidän
kasvonsa ja ruumiinsa olivat märkänäppylöiden ja hilseen 
peitossa. Joidenkuiden jäsenet olivat riutuneet ja mädäntyneet 
ja silmät pudonneet pois kuopistaan. Naisilla oli käsivarsillaan 
aivan terveen näköisiä lapsia. Lähestyessämme heitä antaaksemme
heille almun meidät ympäröi näistä onnettomista lähtenyt
inhottava löyhkä. Saimme vasta jälkeenpäin tietää, että 
olimme kohdanneet spitaalisia. 

Pääsiäis viikon aikana olimme läsnä useissa Pyhän haudan basilikassa
pidetyissä messuissa, ja pääsiäislauantaina Irinan ollessa 
sairas menin sinne yksin. Paikkani oli parvekkeella, josta saatoin 
erittäin hyvin seurata sinä päivänä toimitettavaa erikoista seremoniaa.
Aattoiltana panevat siviiliviranomaiset sinetin Pyhälle 
ovelle, joka sijaitsee basilikan keskellä ja jonne uskovaisten luulon
mukaan jumalallinen tuli laskeutuu pääsiäislauantain aamuna 
sytyttäen patriarkkojen käsissä olevat 33 vahakynttilää. Jotta 
uskovaiset saattaisivat olla varmoja siitä, että kreikkalaisilla ja 
armenialaisilla papeilla ei ole tulitikkuja tai tuluksia mukanaan 
ja ettei mikään hämääminen ole mahdollista, musulmaanisotilaat 
tutkivat nämä korkeat kirkolliset virkamiehet, ennen kuin he 
jonossa astuvat sisään kirkkoon, missä pyhiinvaeltajat odottavat
heitä jokaisella 33 pienen vahakynttilän muodostama 
kimppu kädessään. Patriarkat lähestyvät Pyhää Hautaa, jonka 
portin he avaavat murtaen sinetit, ja tunkeutuvat pyhäkköön. 
Sekuntia myöhemmin syttyvät vahakynttilät kahteen pienen 

kappelin kummallekin puolelle avautuvaan ikkunaan. Sen jälkeen
seuraa uskovaisten yleinen ryntäys heidän hyökätessään 
sytyttämään omia kynttilöitään ihmeellisestä tulesta. Kahakan 
keskellä tempaavat papit mukaansa patriarkat ja kiiruhtavat 
kohti uloskäytävää pelastaakseen heidät joukon fanaattiselta 
ihastukselta. 

Näytelmä, joka levisi silmieni eteen, oli sananmukaisesti kauhistuttava.
Tuhansien vahakynttilöiden loisteessa koko kirkko 
näytti liekkimereltä ja kaikki ihmiset käyttäytyivät kuin hullut, 
repivät vaatteensa ja kärvensivät ruumistaan kynttilöiden liekeissä
niin, että palaneen lihan haju tuli sietämättömäksi. Minusta
tuntui, että olin seuraamassa joukkohysteriakohtausta ja 
kaikki tämä vaikutti minuun niin, että pakenin Kristuksen haudalta.


Pääsiäisyönä juhlallisen ylösnousemusmessun jälkeen kutsuttiin
kaikki Jerusalemiin saapuneet pyhiinvaeltajat perinteelliselle 
illalliselle lähetysasemalle. He saapuivat kantaen pieniä lyhtyjä, 
joiden sisällä paloi Kristuksen haudalta otettu pyhä tuli, minkä 
he hurskaasti tulisivat kuljettamaan mukanaan Venäjälle. Puutarhaan
katetuilla pitkillä pöydillä nämä lyhdyt kirjavine laseineen
valaisivat yötä tuikkivalla valollaan. Ennen pyhiinvaeltajien
lähtöä me tarjosimme itsekin heille aterian lähetystalon
puutarhassa. Ollessamme silloin maanmiestemme ympäröiminä
meistä tuntui aivan siltä kuin olisimme olleet kotona. 

Jonkin päivän kuluttua pyhiinvaeltajat, jotka olivat kuulleet, 
että osallistuisimme erääseen ortodoksisessa katedraalissa pidettävään
messuun, halusivat kaikki päästä sinne sisälle, mistä oli 
seurauksena kauhea tungos. Ovet täytyi sulkea, mutta yksi 
niistä murtui joukon painosta ja meille jäi hädin tuskin aikaa 
pelastautua erään sivuoven kautta. 

Vähän ennen lähtöämme ollessamme eräällä viimeisistä kiertoajeluistamme,
eräs nuori valkoiseen tunikaan pukeutunut musta 
mies riensi meitä kohti ja heitti kirjekuoren vaunuihimme. Se 
sisälsi tämän abessiinialaisen anomuksen, jossa hän pyysi päästä 

palvelukseemme. Samana iltana hän saapui lähetyshotelliimme 
kysymään vastaustamme. Koska hän miellytti minua, otin 
hänet heti työhön Irinan ja eurooppalaisten palvelijoittemme 
vastalauseista huolimatta. Uuden palvelijamme nimi oli Thespe 
ja hän oli paennut Jerusalemiin omasta maastaan jonkin rikoksen 
vuoksi. Hän oli sivistymätön, mutta älykäs villi, joka oppi hyvin 
pian venäjää ja palveli meitä hyvin uskollisesti. Sain kuitenkin 
pian huomata, että hän tuotti meille harmiakin. Lähdettyämme 
Palestiinasta Italiaan sain Napolissa hotellin isännän vihat niskaani,
koska Thespe oli ahdistanut siivoojatarta; lisäksi kaksi 
vanhaa englannitarta valitti, etteivät he voineet käyttää lainkaan 
käsienpesuallasta, sillä Thespe oli asettunut sen ääreen hurmioituneena
leikkimään lakkaamatta virtaavalla vesisuihkulla. Kesti 
kauan, ennen kuin saimme hänet nukkumaan sängyssä, sillä hän 
halusi itsepintaisesti nukkua käytävän lattialla huoneemme oven 
edessä. 

Napolista lähdimme Thespen ja Punchin seuraamana muutaman
päivän matkalle Italian halki. Olimme lähettäneet palvelijamme
etukäteen Roomaan, joten Irina joutui itse huomaamaan,
että tässä tapauksessa Thespe osoittautui mainioksi yksinpal
veli jaksi. 

Vietettyämme muutamia päiviä Roomassa lähdimme Firenzeen.
Minulla oli siellä paljon sukulaisia, mutta emme tavanneet 
heistä tuskin ketään, sillä halusimme olla Irinan kanssa kahden 
saadaksemme tutustua tässä kaupungissa kaikkeen siihen, mikä 
meitä eniten miellytti. 

Lähtömme aattona huomasin Loggia dei Lanzin edustalla 
tutunnäköisen hahmon. Siinä oli italialainen prinssi, jota kutsuttiin
Bambinoksi. Hän kuului hyviin ystäviini Lontoossa niihin
aikoihin, jolloin viehättävät serkkuni asuivat kanssani. Esitin
hänet Irinalle ja kutsuimme hänet kanssamme päivälliselle. 
Mielestäni hän oli paljon muuttunut. Hän oli menettänyt elämänilonsa
ja lapsenomaisen eloisuutensa. Seuraavana aamuna 
hän tuli katsomaan lähtöämme ja sanoi, että tapaisimme piaa 

Pariisissa sekä Lontoossa. Muutamia viikkoja myöhemmin 
kuulimme hänen tehneen itsemurhan. Sitä ennen hän oli kirjoittanut
minulle jäähyväiskirjeen, joka liikutti minua syvästi. 

Pysähtyessämme Pariisiin vanha Chaumet toi meille Irinan 
korut, jotka hän oli uusinut poissa ollessamme. Hän ei todellakaan
ollut tuhlannut aikaansa; ne viisi korua, jotka hän oli muotoillut
timanteista, helmistä, rubiineista, smaragdeista ja safiireista,
olivat toinen toistaan kauniimpia. Lontoossa ne herättivät 
suurta ihastusta meidän kunniaksemme järjestetyillä vastaanotoilla,
mutta minun täytyy sanoa, että mitkään korut eivät pystyneet
lisäämään Irinan luontaista kauneutta. 

Asuimme Lontoossa vanhassa poikamieshuoneistossani. Olin 
ihastunut tuntiessani jälleen olevani kotoisessa ympäristössä ja 
saadessani uudelleen tavata kaikki englantilaiset ystäväni. Heti 
saavuttuamme jouduimme seuraelämän pyörteeseen, joka nopeasti
tempaisi meidät kokonaan mukaansa. Appivanhempani 
olivat myös Lontoossa, samoin kuin leskikeisarinnakin, joka asui 
sisarensa, kuningatar Alexandran luona Marlborough Housessa, 
missä kävimme usein heitä katsomassa. 

Eräänä aamuna herättyämme ovelta kuuluvaan meteliin heitin 
nopeasti aamutakin ylleni mennäkseni katsomaan mistä oli kysymys.
Löysin kuningatar Alexandran ja keisarinnan riitelemästä 
Thespen kanssa, joka oli kieltäytynyt laskemasta heitä sisään. 
Keisarinna heristeli parhaillaan hänelle sateenvarjoaan saadakseen
enemmän pontta sanoilleen. Pyydettyäni anteeksi vaatetustani
selitin, että Thespe noudattaa ainoastaan määräyksiään 
ja että me mentyämme hyvin myöhään nukkumaan olimme antaneet
hänelle käskyn olla päästämättä ketään sisään. 

Lontoon huvikauden turhamaisessa ympäristössä kuulimme 
Itävallan arkkiherttuan Frans Ferdinandin murhasta. 

Vähän myöhemmin saimme kirjeen vanhemmiltani, jossa he 
pyysivät meitä saapumaan Kissingeniin, missä isäni sai hoitoa. 

Koettelemuksemme Saksassa. — Paluu Venäjälle Kööpenhaminan
ja Suomen kautta. — Tyttäreni syntymä. — Isäni lähtö ulkomaille.
— Hänen lyhyt virkauransa Moskovan kuvernöörinä. — 
Tilanne pahenee. — Rasputinin on pakko kadota. 

Saavuimme Kissingeniin heinäkuussa. Saksassa vallitsi mitä 
vastenmielisin tunnelma, ja lehdet olivat täynnä Rasputinia 
koskevia ihmeellisiä kirjoituksia, joiden tarkoituksena oli herättää
epäluottamusta hallitsijoitamme kohtaan. 

Isäni pysytteli päättäväisesti toiveikkaana, mutta uutiset tulivat
päivä päivältä yhä hälyttävämmiksi. Vähän saapumisemme 
jälkeen saimme sähkösanoman suuriruhtinatar Anastasia Nikolajevnalta,
tulevan ylipäällikkömme puolisolta, joka kehotti meitä 
viipymättä palaamaan, jollemme haluaisi jäädä pidätetyiksi Saksaan.
Heinäkuun 30. päivänä Venäjä vastasi Itävalta-Unkarin 
Serbiaa vastaan tekemään hyökkäykseen julistamalla yleisen 
liikekannallepanon, joka julkaistiin virallisesti seuraavana päivänä
aamun koitteessa. Koko Kissingen oli kiehumatilassa. 
Mielenosoittajat täyttivät kadut huudellen herjauksia Venäjää 
vastaan, ja poliisin täytyi puuttua asiaan palauttaakseen järjestyksen.
Meidän täytyi lähteä niin pian kuin mahdollista. Sairas 
äitini kuljetettiin paareilla asemalle, josta lähdimme junalla 
Berliiniin. 

Saksan pääkaupunki oli kaaoksen vallassa ja Continental-hotellissa,
mihin majoituimme, vallitsi hirvittävä sekamelska. Seuraavana
aamuna kello kahdeksan tienoissa poliisi herätti meidät 

vangitakseen minut, lääkärimme, isäni sihteerin sekä koko 
miespuolisen henkilökuntamme. Isäni soitti heti Venäjän suurlähetystöön,
mistä hänelle vastattiin, että kaikilla oli niin 
paljon puuhaa, ettei kukaan voinut poistua paikaltaan tullakseen
häntä tapaamaan. 

Sillä välin kaikki pidätetyt oli sullottu yhteen hotellihuoneeseen,
johon olisi mahtunut noin viisitoista henkeä, mutta jossa 
meitä oli viitisenkymmentä. Seisoimme siellä yhteensullottuina 
tuntikausia voimatta tehdä liikettäkään. Lopulta meidät vietiin 
poliisilaitokselle, missä poliisit tarkastettuaan paperimme ja haukuttuaan
meitä »likaisiksi venäläisiksi sioiksi» ilmoittivat, että 
kaikki ne, jotka eivät poistuisi Berliinistä kuuden tunnin kuluessa,
vangittaisiin. Kello oli jo viisi päästessäni hotelliin tapaamaan
perhettäni, joka oli luullut nähneensä minut viimeisen 
kerran. Meidän oli nopeasti tehtävä jotakin pelastuaksemme. 
Irina soitti serkulleen kruununprinsessa Cecilialle, joka lupasi 
viipymättä ottaa yhteyden keisariin ja ilmoittaa heti meille vastauksen.
Isäni oli puolestaan mennyt kysymään neuvoa suurlähettiläältämme
Sverbejeviltä, joka vastasi hänelle ainoastaan: 
»Voi, osani on täällä päättynyt enkä tiedä mitä voisin tehdä 
hyväksenne, mutta tulkaa tapaamaan minua illalla.» 

Koska aika oli tiukalla ja meidät voitiin millä hetkellä tahansa 
pidättää, isäni kääntyi Espanjan suurlähettilään puoleen, joka 
oli lupautunut valvomaan Venäjän etuja Saksassa, pyytäen häntä 
lähettämään luokseen jonkun sihteereistään. 

Sillä aikaa kruununprinsessa soitti meille sanoen olevansa epätoivoissaan,
koska ei voinut auttaa meitä. Samalla hän varotti 
meitä sanoen, että keisari piti meitä jo nyt vankeinaan ja että 
keisarin adjutantti tulisi luoksemme mukanaan asiakirja, joka 
meidän piti allekirjoittaa. Saisimme valita jonkin kolmesta määrätystä
asuinpaikasta ja meitä kohdeltaisiin arvonannolla. Juuri 
silloin saapui Espanjan lähetystöneuvos. Meillä oli tuskin aikaa 
selittää hänelle tilannetta ennen keisarin lähetin tuloa. Keisarin 
adjutantti otti juhlallisesti suuren punaisen lakkasinettien koris

tämän paperin salkustaan ja ojensi sen meille. Siinä sanottiin, 
että me sitoudumme olemaan sekaantumatta politiikkaan ja jäämään
Saksaan »ainaiseksi». Meidät oli pidätetty! Äitini sai hermokohtauksen
ja sanoi menevänsä henkilökohtaisesti tapaamaan 
keisaria. Annoin asiakirjan espanjalaiselle diplomaatille, jotta 
hän saisi itse tutustua tähän omituiseen määräykseen. 

— Kuinka teitä voidaan käskeä allekirjoittamaan jotakin näin 
typerää, hän huudahti luettuaan sen. Tässä on varmasti erehdys, 
he ovat kirjoittaneet »ainaiseksi» sen sijaan että olisivat kirjoittaneet
»sodan loppuun asti.» 

Lyhyen keskustelun jälkeen pyysimme saksalaisia oikaisemaan
asiakirjansa sananmuodon ja tuomaan sen meille seuraavana
aamuna kello 11. Isäni palasi espanjalaisen diplomaatin 
kanssa tapaamaan Sverbejeviä. He sopivat, että espanjalainen 
pyytäisi ulkoministeri von Jagowia asettamaan erikoisjunan 
Venäjän suurlähettilään käyttöön lähetystön jäseniä ja niitä heidän
maanmiehiään varten, jotka halusivat poistua Saksasta. 
Matkustajien nimiluettelo toimitettaisiin hänelle ensi tilassa. 
Sverbejev lupasi isälleni, että meidän ja henkilökuntamme nimet
tulisivat olemaan tällä listalla. Hän kertoi myös, että Venäjän
leskikeisarinna ja suuriruhtinatar Xenia olivat kulkeneet 
Berliinin kautta. Kuultuaan, että me olimme Continentalhotellissa,
he olivat sanoneet toivovansa tavata meitä ja ottaa
meidät mukaansa Venäjälle, mutta se tapahtui liian myöhään;
heidän oma asemansa kävi tukalaksi ja keisarillisen junan
piti nopeasti lähteä Berliinistä pelastuakseen raivostuneelta 
väkijoukolta, joka ehti jo särkeä Hänen Majesteettinsa vaunun
ikkunat ja repiä alas kaihtimet. 

Aikaisin seuraavana aamuna menimme Venäjän suurlähetystöön
ja sieltä asemalle, missä meidän piti nousta Kööpenhaminaan
menevään junaan. Asemalla ei ollut ainoatakaan järjestyksen
valvojaa, mikä olisi kuulunut asiaan suurlähettilään poistuessa
virallisesti. Olimme täysin kiihottuneen väkijoukon 
armoilla, ja se kivitti meitä koko matkan, niin että oli suorania

nen ihme, ettemme tulleet lynkatuiksi. Monet suurlähetystön 
virkamiehet olivat yltä päältä veressä ja heidän vaatteensa olivat 
riekaleina. Kun meidän vaunumme oli viimeisenä, meitä luultiin 
henkilökuntaan kuuluviksi, mikä pelasti meidät joutumasta väkijoukon
käsiin. Juuri ennen lähtöä näimme palvelijoittemme 
juoksevan junaan. He olivat erehtyneet asemasta ja olivat hädissään
unohtaneet matkavarusteemme. Englantilainen kamaripalvelijani
Arthur, joka oli jäänyt matkalaukkujemme kanssa 
hotelliin luullen, ettemme vielä olleet lähteneet lopullisesti, jäi 
vangiksi Saksaan koko sodan ajaksi. 

Tunsimme suunnatonta helpotusta junan lähtiessä liikkeelle. 
Myöhemmin saimme kuulla, että keisarin lähetti oli saapunut 
hotelliin heti lähdettyämme ja että keisari Wilhelm oli kuultuaan
paostamme antanut määräyksen vangita meidät rajalla. 
Käsky saapui kuitenkin liian myöhään ja me ylitimme rajan onnellisesti.
Sen sijaan kovaonninen adjutantti sai maksaa epäonnistumisensa
ampumahaudassa. 

Kööpenhaminaan saapuessamme meillä ei ollut edes pukeutumisvälineitä
mukanamme. Asetuimme hotelli Angleterreen, 
minne saimme heti vastaanottaa lukuisia vieraita: Tanskan kuningas
ja kuningatar perheineen, Venäjän leskikeisarinna, anoppini
ja joukko muita läpikulkumatkalla olevia venäläisiä, jotka 
kaikki olivat suunniltaan tapahtumien johdosta, saapuivat meitä 
tervehtimään. Keisarinnan pyynnöstä asetettiin useita junia 
niiden venäläisten käyttöön, jotka muuten eivät olisi päässeet 
palaamaan kotimaahansa. 

Seuraa vana päivänä lähdimme Tanskasta. Syvä liikutus kuvastui
leskikeisarinna Marian kasvoilta hänen katsellessaan Ruotsia
kohti kulkevan lautan kannelta loittonevaa kotimaansa rantaa. 
Velvollisuus kutsui häntä Venäjän kansan luokse. 

Suomessa keisarillinen juna oli jo meitä vastassa. Pitkin matkaa
Hänen Majesteettinsa sai vastaanottaa ihastuneita suosionosoituksia,
jotka kumosivat Tanskassa kuulemamme väärät 
tiedot suomalaisten tekemästä kapinasta. 

Pietarissa ei vielä mikään muistuttanut sodasta. Keisarinna 
Maria pyysi meitä luokseen Pietarhoviin, joka sijaitsee jonkin 
matkaa Pietarista Suomenlahden rannalla. Lukemattomien 
suihkulähteittensä ja suurien ranskalaisten puutarhojensa ansiosta 
tämä keisarillinen palatsi ansaitsi sille annetun »Venäjän Versaillesin»
nimen. Oleskelumme aikana antoi kaksi puiston 
suihkulähdettä aiheen koomilliseen välikohtaukseen, joka huvitti 
keisarinnan ympäristöä vielä kauan jälkeenpäin. Hänen Majesteettinsa
hovinaisten joukossa oli kaksi vanhaa neitiä, jotka olivat
kuin itse täsmällisyys. Niinpä hämmästyttiinkin, kun he 
eräänä päivänä saapuivat puoli tuntia myöhästyneenä lounaalle. 
Kysymyksien ahdistelemina nämä kaksi erinomaista henkilöä 
tunnustivat punastellen, että he olivat sopineet kohtaamisesta 
erään suihkulähteen luona — Aatamin vai Eevanko — tämä 
kohta kertomuksesta ei ole koskaan täysin selvinnyt. Joka 
tapauksessa toinen heistä odotti Aatamin edessä, toinen Eevan, 
eikä kumpikaan halunnut sanoa, kumman esivanhempamme 
edessä hän oli ollut. 

Muutamien Pietarhovissa vietettyjen viikkojen jälkeen me 
seurasimme keisarinna Mariaa keisarilliseen Jelaginin linnaan, 
joka sijaitsi eräällä Nevan suupuolen saarella. Irina sairastui 
siellä tuhkarokkoon, joka antoi meille aiheen syvään huolestumiseen,
koska hän oli silloin raskaana. Hänen parannuttuaan 
asetuimme kotiin Moikan taloomme. Ensimmäisen kerroksen 
huoneet eivät vielä olleet kunnossa, joten pidimme vähän aikaa 
hallussamme huoneita, joissa veljeni ja minä aikaisemmin 
olimme asuneet. 

Koska olin perheen ainoa poika, minua ei ollut kutsuttu armeijaan,
joten ryhdyin järjestämään sairaaloita eri taloihimme. Keisarinna
Marian ollessa Punaisen Ristin johdossa minun oli helppo 
toimia, ja ensimmäinen vaikeasti haavoittuneiden sairaala perustettiin
Liteinajan talooni. Panin koko sieluni tähän työhön ajatellen,
että oli parempi lievittää kärsimyksiä kuin aiheuttaa niitä. 

Taistelut oli aloittanut kiihkeä Itä-Preussiin tehty hyökkäys. 
Elokuun lopulla kenraali Samsonovin valiojoukot joutuivat raskaan
tykistön puuttuessa saarroksiin Tannenber gin linnan luona, 
ja kenraali, joka ei halunnut kokea joukkojensa tuhoa, ampui 
itsensä. Toinen hyökkäys tehtiin menestyksellisesti Itävallan 
rintamalla, mutta helmikuussa 1915 uusi hyökkäys Itä-Preussiin 
päättyi Augustovon suurtappioon. Toukokuun 2. päivänä itävaltalais-saksalaisten
kiihkeä painostus mursi venäläisten lounaisrintaman.
Meidän huonosti ravitut ja huolletut joukkomme 
kamppailivat kurjissa olosuhteissa maailman parhaiten varustettua
armeijaa vastaan. Joukkojen urheus ei pystynyt korvaamaan
johdon epäpätevyyttä, kuljetusten huonoa järjestelyä 
ja sotatarvikkeiden puutetta: perääntyminen muuttui hur
jaksi
paoksi. Taustalla kuohui yleinen mielipide. Puhuttiin 
petoksesta; keisarinnaa ja Rasputinia syytettiin ja keisarin 
heikkous herätti närkästystä. 

Niihin aikoihin olivat varsinkin Moskovassa kaikki suurimmat 
liikeyritykset saksalaisten käsissä, joiden ylpeydellä ei ollut 
rajoja. Armeijan johdossa ja hovissakin oli monilla korkeilla 
virkamiehillä saksalaiset nimet, ja vaikka suurin osa heistä oli 
balttilaista alkuperää eivätkä he olleet missään tekemisissä 
vihollisemme kanssa, heidän vaikutuksensa massoihin oli erittäin
epäedullinen. Rahvaan parissa oli useita, jotka uskoivat, 
että keisari oli hyväsydämisyydessään ottanut seurueeseensa 
vangiksi otettuja saksalaisia kenraaleita. Saksalaiset käyttivät 
tätä hyväkseen herättääkseen epäluuloja keisarillista perhettä 
kohtaan muistuttaen, että tsaaritar ja suurin osa suuriruhtinattarista
olivat syntyperältään saksalaisia. Se että hallitsija vihasi 
Preussia yleensä ja Hohenzollereita erikoisesti, ei muuttanut 
asiaa. Kun äitini huomautti siitä kiusallisesta vaikutuksesta, 
jonka niin monien saksalaisten nimien esiintyminen hovivirkailijoiden
joukossa herätti, vastasi keisari: »Rakas ruhtinatar, mitä 
minä voisin tehdä? He ovat kaikki niin kiintyneitä ja ihastuneita
minuun! On kyllä totta, että muutamat heistä ovat van

hoja ja heillä on vähän heikko pääkin, kuten Fredericks-paralla, 
joka eräänä päivänä tuli luokseni taputtaen minua olkapäälle ja 
sanoi: ’Katsopas vain, onko sinutkin kutsuttu lounaalle’.» 

# * 

* 

Maaliskuun 21. päivänä 1915 syntyi tyttäremme, joka äitinsä 
mukaan sai nimen Irina. Kuullessani lapsen ensimmäisen kerran
itkevän tunsin itseni maailman onnellisimmaksi mieheksi. 
Kätilö Madame Giinst oli erinomainen ja puhelias henkilö, jolla 
oli ollut potilaita melkein kaikissa Euroopan hoveissa. Hän tunsi 
niiden kaikkien juorut ja aiheeseen päästessään hän oli ehtymätön.
Minun täytyy sanoa, että hänen juttunsa olivat hyvin meheviä
ja että nautin niiden kuuntelemisesta aivan yhtä paljon 
kuin hän niiden kertomisesta, jolloin hän usein unohti nuoren 
äidin niin kokonaan, että tämän piti huomauttaa hoidostaan. 

Ristiminen toimitettiin kappelissamme keisarillisen perheen 
läsnä ollessa. Keisari ja leskikeisarinna olivat kummeina. Tyttäreni
kastettiin samasta kastemaljasta, jossa muinoin hänen 
isänsä pää oli huuhdeltu. 

Samana vuonna 1915 keisari määräsi isäni lähtemään virkaasioissa
ulkomaille. Äitini oli hyvin huolestunut, sillä tuntien 
miehensä persoonallisen ja eriskummallisen luonteen hän pelkäsi
päästää tätä yksin matkalle. Hänen pelkonsa oli kuitenkin 
turha; isäni selviytyi tehtävästä ilman välikohtauksia. Hänen 
matkansa alkoi Romaniasta, jonka hallitsijat hän tunsi henkilökohtaisesti.
Tähän aikaan ei Romania vielä ollut valmis sotaan ja 
epäröi valitessaan tulevaa vastustajaansa. Pitkän keskustelunsa 
aikana kuningas Karolin kanssa pääministeri Bratianon läsnä 
ollessa isäni selosti avomielisesti Venäjän tarkoitusperiä ja sai 
muodollisen lupauksen, että aikanaan Romania tulisi asettumaan 
liittoutuneiden puolelle. 

Pariisissa isäni kohtasi presidentti Poincaren, kenraali Joffren 
ja muita tärkeitä henkilöitä. Pääesikunnassa Chantillyssä isäni 

ojensi ranskalaiselle ylipäällikölle Pyhän Yrjön ristin, jonka 
tsaari oli hänelle lähettänyt. 

Ampumahaudoissa vieraillessaan isäni sai todeta sotilaitten urhoollisuuden
ja erinomaisen hyvän tuulen. Illastaessaan samana 
iltana Ritzissä hän hämmästyi nähdessään ruokasalin täynnä 
englantilaisia upseereita, jotka moitteettomiin asepukuihin pukeutuneina
olivat lähteneet etulinjasta kello kolme iltapäivällä 
palatakseen sinne seuraavana aamuna illastettuaan Pariisissa ja 
vietettyään yön vaunuissaan. Nähdessään heidät järkähtämättöminä
ja välinpitämättöminä istuvan piippu suussa hänen oli 
vaikea uskoa, että he muutaman tunnin kuluttua olisivat jälleen
etulinjassa. 

Lontoossa kuningas Yrjö ja kuningatar Mary vastaanottivat 
isäni hänen saapumisensa jälkeisenä päivänä. Hallitsijat vaikuttivat
hänestä väsyneiltä ja huolestuneilta, ikään kuin koko 
vastuu sodasta kauheine seurauksineen olisi levännyt heidän harteillaan.
Hän puhutteli myös lordi Kitcheneriä, jonka hienoa ja 
selvänäköistä älyä hän ihaili vielä enemmän kuin hänen loistavaa
käytöstään. Lordi Kitchener oli täysin Venäjän tapahtumien
tasalla ja aavisteli tulevaisuudessa levottomuuksia. 

Palattuaan mannermaalle isäni vieraili Belgian hallitsijaparin 
luona. Näiden rohkea ja jalo asennoituminen oli vielä entisestään
lisännyt heidän arvoaan kansansa ja liittolaistensa silmissä. 
Hän tapasi myös Walesin prinssin, tulevan Edvard Villin, 
Connaughtin herttuan ja kenraali Frenchin, joka oli yhä hyvin 
reipas korkeasta iästään huolimatta. 

Ennen lähtöään Ranskasta isäni tapasi vielä Chantillyssä kenraali
Joffren ja selosti tälle Englannista saamiaan vaikutelmia. 

Tehtävänsä päätettyään isäni palasi takaisin Venäjälle ja tsaari 
uskoi hänelle Moskovan kenraalikuvernöörin viran. Hän ei kuitenkaan
saanut pitää sitä kauan hallussaan, sillä yhden yksinäisen
miehen oli vaikea taistella hallitsijan saksalaista suosikkikuntaa
vastaan, jonka hallussa olivat kaikki tärkeimmät virat. 
Nähdessään vakoilun ja petoksen, joka vallitsi kaikkialla, isäni 

ryhtyi ankariin toimenpiteisiin pelastaakseen Moskovan tältä 
vihollisen salaiselta yliherruudelta. Mutta suurin osa ministereistä
sai kiittää asemastaan saksalaismielisen Rasputinin vaikutusta,
ja he osoittautuivat kenraalikuvernöörin vannoutuneiksi 
vihollisiksi vastustaen kaikkia hänen määräyksiään. Suunnitelmallisen
vastarinnan suututtamana isäni lähti päämajaan, missä 
hänellä oli neuvottelu tsaarin, ylipäällikön ja ministerien kanssa. 
Säälimättä ja kaunistelematta sanojaan hän kuvaili Moskovassa 
vallitsevan tilanteen selostaen tapahtumat ja mainiten nimeltä 
syylliset. Tämä kiivas arvostelu sai aikaan tuhoisan vaikutuksen.
Kukaan ei siihen mennessä ollut uskaltanut kohottaa ääntään
keisarin edessä näitä virkamiehiä vastaan ja kaikeksi onnettomuudeksi
tämäkin kohtaus jäi vain miekan iskuksi veteen, sillä 
hallitsijan ympärillä ollut saksalainen puolue oli tarpeeksi voimakas
tukahduttaakseen nopeasti kenraalikuvernöörin sanojen 
tekemän vaikutuksen. Saapuessaan Moskovaan isäni sai kuulla, 
että hänet oli vapautettu tehtävistään. 

Tämä toimenpide ja keisarin heikkous närkästyttivät kaikkia 
venäläisiä isänmaanystäviä. Taistelu saksalaisten vaikutusvaltaa 
vastaan osoittautui mahdottomaksi. Masentunut isäni vetäytyi 
Krimille äitini kanssa. Minä jäin edelleen Pietariin jatkamaan 
työtäni sairaaloissa, mutta pian alkoi rauhallinen elämä tuntua 
minusta vastenmieliseltä kaikkien ikäisteni nuorten miesten lähdettyä
rintamalle. Päätin mennä vapaaehtoisena paashijoukkoihin
saadakseni nimityksen upseeriksi. Tämä sotakoulussa viettämäni
vuosi tuntui minusta hyvin ankaralta, mutta se teki 
kuitenkin minulle hyvää hillitsemällä ylpeää ja riippumatonta 
luonnettani, joka kapinoi kaikkea kuria vastaan. 


Viimeisinä päivinä elokuuta 1915 ilmoitettiin virallisesti, että 
suuriruhtinas Nikolai oli vapautettu ylipäällikön tehtävistä ja 
että keisari itse ryhtyisi johtamaan armeijaa. Uutista ei otettu 

suopeasti vastaan, sillä kaikki olivat varmat siitä, että tämä 
tarpeeton päätös oli tehty Rasputinin painostuksesta ja hänen 
juonittelujensa vuoksi. Poistaakseen hallitsijan viimeisetkin 
epäilyt »starets» vetosi hänen vilpittömään uskonnollisuuteensa. 
Niin heikko kuin Nikolai II:n vastustus olikin, oli Rasputinille 
kuitenkin edullisinta saada hänet loitolle valtion asioista. Kun 
keisari oli armeijan johdossa, jäi Rasputinille vapaat kädet. Siitä 
lähtien hän vieraili Tsarskoje-Selossa melkein joka päivä. Niillä 
ohjeilla ja määräyksillä, joita hän antoi, oli lain voima ja ne välitettiin
heti päämajaan. Mitään tärkeää toimenpidettä ei suoritettu
rintamalla, ennen kuin hänen kanssaan oli siitä etukäteen 
neuvoteltu. Tsaarittaren sokea luottamus Rasputiniin yllytti 
häntä varomattomasti puhumaan »staretsille» kaikkein tärkeimmistäkin
kysymyksistä ja paljastamaan salaisimmatkin asiat. 
Hänen kauttaan Rasputin oli Venäjän todellinen hallitsija. 

Suuriruhtinaat ja aristokratian jäsenet solmivat salaliiton, 
jonka tarkoituksena oli pakottaa keisarinna vetäytymään luostariin,
karkottaa Rasputin Siperiaan sekä syöstä keisari vallasta 
ja asettaa perintöruhtinas valtaistuimelle. Kaikki punoivat juonia
aina kenraaleja myöten. Ne yhteydet, joita Englannin suurlähettiläs
Sir Hugo Buchanan piti yllä vapaamielisiin puolueisiin,
antoivat aiheen epäillä, että hänkin työskenteli salaa vallankumouksen
puolesta. 


# * 

* 

Monet hallitsijoiden ympärillä olevat henkilöt yrittivät avata 
näiden silmät näkemään sen vaaran, joka Rasputinin vaikutusvallan
johdosta uhkasi Venäjää ja hallitsijahuonetta, mutta kaikille
vastattiin, että »tämä bn panettelua, pyhimyksiä panetellaan
aina». Kun muutamia »staretsin» kuvia, joita oli otettu 
eräissä orgioissa, näytettiin tsaarittarelle, hän käski närkästyneenä
poliisia etsimään käsiinsä sen onnettoman, joka oli rohjennut
valheellisesti esiintyä »pyhänä miehenä» häväistäkseen 

hänet hallitsijoittansa silmissä. Leskikeisarinna lähetti keisarille
kirjeen, missä hän hartaasti rukoili poikaansa lähettämään 
Rasputinin pois ja kieltämään tsaaritarta sekaantumasta valtakunnan
asioihin. Monet noudattivat hänen esimerkkiään. Keisari,
joka ei salannut puolisoltaan mitään, kertoi tämän keisarinnalle,
joka katkaisi kaikki suhteensa niihin, jotka olivat yrittäneet
neuvoa keisaria. 

Äitini oli ensimmäisiä, jotka nostivat äänensä »staretsia» vastaan.
Pitkän keskustelun jälkeen, joka hänellä oli keisarinnan 
kanssa, hän luuli vähän aikaa onnistuneensa järkyttämään tämän 
luottamusta tuota »venäläistä talonpoikaa» kohtaan, mutta Rasputinin
nurkkakunta valvoi valppaana. Keksittiin nopeasti 
tuhansia tekosyitä pitämään äitini loitolla. Kesällä 1916, jolloin 
hänen suhteensa hallitsijattareen olivat jo olleet jonkin aikaa 
katkenneina, äitini päätti tehdä viimeisen yrityksen ja pyysi 
vastaanottoa Aleksanterin palatsissa. Hänen Majesteettinsa otti 
äitini vastaan hyvin kylmästi ja kuultuaan, mitä hänellä oli 
asiaa, käski hänen heti poistua. Äitini ilmoitettua, ettei hän aikonut
lähteä ennen kuin oli sanonut sanottavansa, tsaaritar kuunteli
häntä aivan hiljaa. Hän puhui hitaasti, ja kun hän oli lopettanut,
käski keisarinna häntä lähtemään sanoen: »Toivon, etten 
koskaan enää näe teitä.» 

Myöhemmin suuriruhtinatar Elisaveta, joka itse vain harvoin 
kävi Tsarskoje-Selossa, yritti viimeisen kerran puhua sisarelleen. 
Koska hänen piti tulla meitä tapaamaan poistuttuaan Aleksanterin
palatsista, olimme kaikki koolla odotellen kärsimättöminä 
tietoja keskustelun tuloksesta. Näimme hänen tulevan raivosta 
vapisten ulos palatsista. — »Hän lähetti minut pois kuin koiran»,
hän huusi, »Niki parka, Venäjä parka!» 

Sillä aikaa Saksa, joka oli hyvin selvillä siitä, mitä Venäjän 
hovissa tapahtui, lähetti »staretsin» ympärille Ruotsista tulleita 
vakoilijoita ja epäilyttäviä juutalaisia pankkiireja. Ja Rasputin, 
joka alkoholin vaikutuksen alaisena oli hyvin halukas lörpöttelyyn,
antoi heille enemmän tai vähemmän päihtyneenä arvok

kaita tietoja. Minulla on syytä uskoa, että juuri tätä tietä Saksa 
sai tietää lordi Kitchenerin lähtöpäivämäärän, koska laiva, jossa 
hän matkusti Venäjälle, torpedoitiin 6. päivänä kesäkuuta 1916. 
Englantilaisen diplomaatin tehtävänä oli koettaa saada keisari 
karkottamaan Rasputin ja ottamaan valta keisarinnalta. 

Samana vuonna 1916, sillä aikaa kun tilanne rintamilla kävi 
päivä päivältä vakavammaksi ja kun tsaari kävi yhä heikommaksi 
niistä lääkkeistä, joita hänelle päivittäin annettiin Rasputinin 
määräyksestä, jälkimmäisen vaikutusvalta oli huipussaan. Mutta 
hän ei enää tyytynyt erottamaan ja nimittämään ministereitä ja 
kenraaleja ja vallitsemaan jopa kirkon piispojakin, vaan aikoi 
syöstä keisarin vallasta, asettaa sairaan perintöruhtinaan valtaistuimelle
ja julistuttaa keisarinnan hallitsijaksi sekä saada aikaan 
erillisrauhan Saksan kanssa. 

Koska kaikki toivo hallitsijoiden silmien aukeamisesta oli 
turha, mitä muita keinoja oli Venäjän vapauttamiseksi pahasta 
hengestään? Suuriruhtinas Dimitri ja duuman edustaja 
Purishkevitsh kysyivät sitä itseltään kuten minäkin, ja ihmeellistä
kyllä, edes neuvottelematta keskenämme olimme kaikki 
tulleet samaan johtopäätökseen: Rasputinin täytyi kadota näyttämöltä,
vaikka hänet sen vuoksi pitäisi surmata. 



XXI LUKU 


Rasputin — Mikä hän oli. — Hänen vaikutusvaltansa syyt ja 

seuraukset. 

Muistomme muodostuvat valoista ja varjoista. Niiden äärimmäisen
erilaisten muistojen joukossa, jotka myrskyisä elämä voi 
meille jättää, on surullisia ja iloisia, traagisia ja viehättäviä. Toiset
ovat suloisia, toiset niin kauheita, ettei koskaan haluaisi 
palauttaa niitä mieleensä. 

Kirjoitin vuonna 1927 kirjan » La Fin de Rasputine » (Rasputinin
loppu), koska minun oli pakko esittää tosiasiat vastapainoksi
niille enemmän tai vähemmän tendenssimäisille kuvitelmille,
joita julkaistiin vähän kaikkialla. En palaisi niihin tänään, 
jos tuntisin voivani jättää tämän aukon muistoihini. Tapauksen
tärkeys ja vakavuus estää minua kääntämästä tätä elämäni 
lehteä pysähtymättä, ja tunnen, että minun on pakko palauttaa 
mieliin olennaisin niistä tosiasioista, joista olen aikaisemmin 
antanut yksityiskohtaisemman kuvauksen. 

* # 

Grigori Efimovitsh syntyi vuonna 1871 Pokrovskojen kylässä 
Siperian itäosassa. Hän oli juopon musikan, rosvon ja hevoshuijarin
Efim Novyin poika ja isänsä jälkiä astuessaan hän sai 
kantaa nimeä »varnak», joka Siperiassa merkitsee pahinta herjausta.
Tovereiltaan tämä nuori heittiö sai liikanimen Rasputnik 
(irstailija, rosvo) — mistä johtui hänen myöhäisempi nimensä. 
Talonpojat pieksivät häntä usein ja nimismiehen määräyksestä 

häntä julkisesti ruoskittiinkin, mutta näiden kuritusten ainoana 
tuloksena oli, että hän tuli yhä sitkeämmäksi ja rotevammaksi. 

Erään papin vaikutuksesta hänen mystilliset vaistonsa heräsivät
ja aikaansaivat epäilyttävän kääntymyksen: hänen raaka ja 
aistillinen luonteensa johdatti hänet itsensäruoskijoitten (hlystien 
tai flagellanttien) lahkoon. Tämän lahkon kannattajat eivät 
tavoitelleet vähempää kuin Sanan täydellistä omaksumista, Kristuksen
ruumiillistumista ja jumalallisen sopusoinnun saavuttamista
mitä eläimellisimpien intohimojen kautta. Kauhea sekoitus
pakanallisuutta ja yksinkertaisia taikauskoisia menoja. Uskovaiset
kokoontuivat öisiin kokouksiinsa johonkin tupaan tai 
metsäaukeamalle satojen vahakynttilöiden loistaessa. Näiden 
valvojaisten tarkoituksena oli synnyttää uskonnollinen hurmiotila
eroottisen kiihkon ohella. 

Rasputinilla oli erikoinen kyky vastaanottaa »jumalallinen 
vaikutus». Hän oli myös rakennuttanut omalle pihalleen ikkunattoman
nelikulmaisen rakennuksen, niin kutsutun banian , 
höyrykylpyjä varten, missä hän piti salaperäisiä kokouksia, jotka 
epäilemättä olivat jonkinlaisia yövalvojaisia, ja antautui mystillis-sadistisiin
menoihin. 

Erään papin ilmiantamana hän lähti kylästään 33-vuotiaana 
jalkaisin pyhiinvaellusmatkalle ja kävi Siperian ja Venäjän tärkeimmissä
luostareissa hankkiakseen itselleen pyhän maineen. 
Hän kärsi fakiirien kieltäymyksiä kehittääkseen tahtoaan ja katseensa
magnetismia. Hän tutkiskeli luostarissa pyhiä kirjoja 
ja aikaisemman sivistyksensä puutteesta huolimatta hän kykeni 
tavattoman muistinsa avulla painamaan ulkoa mieleensä ne 
tekstit, joita hän ei pystynyt omaksumaan, mikä seikka auttoi 
häntä myöhemmin esiintymään Oxfordin yliopiston filosofian 
tohtorina jopa itse tsaarittarenkin silmissä. 

Pietarissa isä loan, jota hän aluksi petti vilpistelyllään ja joka 
luuli havainneensa tässä nuoressa siperialaisessa profeetassa »jumalaisen
kipinän», päästi hänet P. AI eksanteri-Nevskin luostariin. 

Ensimmäinen vierailu pääkaupunkiin avasi tälle ovelalle ja 

häikäilemättömälle talonpojalle uusia näköaloja. Hän palasi 
synnyinkyläänsä tyydytettyään kunnianhimonsa ja täytettyään 
kukkaronsa. Hän alkoi vierailla enemmän tai vähemmän valistuneen
alemman papiston luona, mutta hankki vähin erin itselleen
myös arkkipiispojen ja igumenien arvonannon, sillä nämäkin
näkivät hänessä »Jumalan merkit». 

Mutta paholainen ei menettänyt hetkeksikään otettaan hänestä. 
Tsaritsynissä hän raiskasi erään nunnan »manatakseen pahan hengen
hänestä ulos». Kasanissa hänen nähtiin tulevan ulos porttolasta
ajaen edellään alastonta tyttöä, jota hän pieksi vyöllään, 
ja Tobolskissa hän vietteli erään insinöörin siveän vaimon kiihottaen
hänet niin, että hän kulki ympäri valittaen rakkauttaan 
ja kerskuen häpeästään. Mutta mitäpä se merkitsi? Eikö kaikki 
ollut sallittua » hlystille »? Eikö intiimiä yhteyttä häneen täytynyt 
pitää Jumalan armona. 

Hänen pyhä maineensa suureni päivä päivältä. Kansanjoukot
polvistuivat hänen kulkiessaan ohi ja huusivat hänelle 
»Meidän Kristuksemme, meidän Pelastajamme, rukoile meidän 
puolestamme! Jumala kuuntelee sinua . . .» Ja hän vastasi: 
»Isän, Pojan ja Pyhän Hengen nimeen, minä siunaan teitä te 
pienet veljeni, olkaa kärsivällisiä! Kristus palaa pian. Malttakaa 
mielenne muistaen hänen kuolemaansa. Hänen rakkautensa 
kautta kiduttakaa lihaanne . . .» 

Sellainen oli mies, joka vuonna 1906 esiteltiin arkkimandriitta 
Feofanille, Pietarin teologisen akatemian rehtorille ja tsaarittaren
rippi-isälle. Ja tämä hyvin rehellinen ja hurskas prelaatti 
auttoi häntä eteenpäin pääkaupungin uskonnollisissa piireissä. 

Siperialainen profeetta valloitti nopeasti sen osan pietarilaista 
seurapiiriä, joka oli ryhtynyt harrastamaan okkultismia ja henkien
manausta. Kaksi Montenegron suuriruhtinatarta, jotka 
vuonna 1900 olivat esittäneet poppamies Filipin Venäjän hovissa, 
olivat kaikkein innokkaimpia »Jumalan miehen» ihailijattaria, ja 
juuri he esittelivät Rasputininkin keisarille ja keisarinnalle. 
Arkkimandriitta Feo fanin suositus karkotti kaikki epäilyt: 

»Grigori Efimovitsh on yksinkertainen mies. Teidän Majesteeteillanne
on hyötyä hänen kuulemisestaan, sillä hänen suunsa 
kautta puhuu Venäjän maa. Tiedän kaiken mistä häntä syytetään,
ja tunnen hänen syntinsä: ne ovat lukemattomat ja usein 
inhottavatkin, mutta hänessä on niin paljon katumuksen voimaa 
ja niin lapsellinen usko taivaalliseen armoon, että melkein takaan 
hänelle iankaikkisen pelastuksen. Jokaisen katumuksen jälkeen 
hän on puhdas kuin lapsi, joka vastikään on pesty kastevedessä. 
Jumala suosii häntä osoittaen erikoista mieltymystään.» 

Selvänäköinen ja salakavala kun oli, Rasputin piti huolen 
siitä, että säilytti maalaisen ulkonäkönsä: »Palatsiin astui karkeisiin
saappaisiin sonnustautunut musikka, joka ruhjoi sen 
parketteja», kertoi Rasputin itse. Hänen vaikutusvaltansa hallitsijoihin
ei perustunut imarteluun, kaukana siitä. Hän puhui 
heille karkeasti, julkean tuttavallisesti ja vieläpä typerästikin — 
se oli »Venäjän maan ääni». Paleologue, joka silloin oli Ranskan 
suurlähettiläänä Pietarissa, kertoi, että kysyttyään eräältä naiselta,
oliko tämäkin »staretsin» viehätysvoiman vallassa, hän 
vastasi: »Minäkö? En lainkaan! . . . Fyysillisesti hän inhottaa
minua, hänellähän on likaiset kädet, mustat kynnenaluset ja 
siivoton parta. Huh! . . . Sen sijaan myönnän, että hän huvittaa
minua. Hänellä on innostusta ja erinomainen mielikuvitus. 
Hän on jopa toisinaan hyvin kaunopuheinenkin; hänellä on 
kuvaamisen lahja ja syvällinen mystiikan taju . . Hän on vuoroin
tuttavallinen, vuoroin leikkisä, kiivas, iloinen, järjetön tai 
runollinen. Tämän lisäksi hän on teeskentelemätön. Niin, hän 
on äärettömän häikäilemätön ja ällistyttävän kyynillinen.» 1 

Anna Vyrobovasta, tsaarittaren hovineidistä ja uskotusta tuli 
pian Rasputinin ystävä ja liittolainen. Olen jo kertonut tästä 
Anna Tanejevistä, lapsuudentoveristani, joka oli kaikkea muuta 
kuin viehättävä olento. Tultuaan vuonna 1903 keisarinnan 
hovineidoksi hän meni neljä vuotta myöhemmin naimisiin 


1 Maurice Paleologue: La Russie des Tsars. 

laivastonupseeri Vyrubovin kanssa. Häät vietettiin hyvin komeasti
Tsarskoje-Selon palatsin kappelissa ja keisarinna oli morsiamen
todistajana. Muutamia päiviä ennen häitä hallitsijatar 
halusi Annan kohtaavan Rasputinin. Antaessaan morsiamelle 
siunauksensa Rasputin sanoi hänelle: »Sinun avioliitostasi ei 
tule pitkäaikaista etkä tule onnelliseksi.» Ennustus toteutui. 

Nuoripari asettui asumaan Tsarskoje-Seloon, erääseen Aleksanterin
palatsin vieressä olevaan huvilaan. Kun Vyrubov 
eräänä iltana saapui kotiin, hän huomasi oven suljetuksi ja kuuli, 
että keisarinna ja Rasputin olivat hänen vaimonsa luona. Hän 
odotti heidän lähtöään päästäkseen sisään huvilaan ja järjesti 
sitten kiivaan kohtauksen vaimonsa kanssa, koska hän oli jyrkästi
kieltänyt tätä vastaanottamasta »staretsia». Väitetään, että 
hän olisi lyönytkin vaimoaan. Anna pakeni ja etsi turvaa keisarinnan
luota vannottaen tsaaritarta puolustamaan häntä miestään 
vastaan, joka, hän sanoi, halusi tappaa hänet. Pian sen jälkeen 
julistettiin avioero. 

Tapaus herätti suurta kohua siihen sekaantuneiden henkilöiden
aseman vuoksi, ja sen seuraukset olivat tuhoisat. Keisarinna 
otti suojattinsa hoiviinsa, mitä seikkaa Rasputin käytti hyväkseen
orjuuttaakseen täydellisesti Annan, joka oli enää vain nöyrä 
välikappale hänen käsissään. 

Vyrubova ei ollut sen kiintymyksen arvoinen, mitä keisarinna
hänelle osoitti. Epäilemättä Annan palvonta oli vilpitöntä,
mutta se ei suinkaan ollut epäitsekästä. Se oli käskyläisen 
ja palvelevan olennon kiintymistä huolestuneeseen ja sairaaseen 
hallitsijattareen, joka yritti eristäytyä suuntaamalla epäluulonsa 
kaikkiin ympäristössään oleviin ihmisiin. 

Läheiset suhteet keisarinnaan merkitsivät jo sinänsä Anna 
Tanejeville erikoisasemaa, mutta Rasputinin ilmestyminen 
aukaisi hänelle uusia näköaloja. Hänellä ei varmaankaan ollut 
henkilökohtaisia poliittisia pyrkimyksiä, mutta ajatus, että hän 
esittäisi vaikutusvaltaista osaa, vaikkapa vain välittäjänä, hurmasi
hänet. Hänen avullaan Rasputin pääsi osalliseksi monista 

hallitsijoiden salaisuuksista ja saattoi jatkuvasti puuttua valtakunnan
asioihin. 

»Staretsin» vaikutus ulottui ennen pitkää myös poliittisiin piireihin.
Kaikenlaiset oikeudenhakijat piirittivät hänen asuntonsa: 
korkeat virkamiehet, papiston jäsenet, maailmannaiset ym. 

Rasputin löysi arvokkaan liittolaisen itämaisesta parantajasta, 
Badmajevista, jonka maine oli huono. Tämä harjoitti lääkärinammattia
ilman diplomia ja väitti tuoneensa Mongoliasta lääkekasveja
ja maagillisia reseptejä, jotka Tiibetin noidat oli suurella
vaivalla pakotettu luovuttamaan. Totuus on, että hän valmisti
itse lääkkeensä, joiden ainekset hän sai eräältä apteekkarilta.
Hän teki ällistyttäviä kauppoja kaikenlaisilla huumausaineilla,
joille hän antoi nimeksi : Tiibetin eliksiiriä , Nyen Tshenin 
balsamia , Mustan lootuksen nestettä jne. Nämä kaksi puoskaria 
olivat kuin luodut ymmärtämään toisiaan ja liittymään yhteen. 

Onnettomuuden uhatessa näyttää siltä kuin kaikki voimat 
yhtyisivät sitä kiirehtimään. Tuhoisa Japanin sota, vuoden 1905 
vallankumoukselliset mellakat, tsarevitsin sairaus samoin kuin 
onnettomat olosuhteet, jotka pitivät yllä tarvetta kutsua jumalallista
apua, lisäsivät yhdellä iskulla »Jumalan miehen» mahtia. 

Onnettoman keisarinna Alexandran turmiollinen sokeus oli 
Rasputinin kaikkein arvokkain valtti, mutta oli olemassa syitä, 
jotka selittivät keisarinnan käyttäytymisen ja joiden vuoksi 
hänelle voidaan antaa jossakin määrin anteeksi. 

Hessenin prinsessa Alice saapui Venäjälle ja nostettiin valtaistuimelle
suomatta hänelle tilaisuutta oppia tuntemaan uutta 
isänmaataan ja tutustua lähemmin kansaan, jota hänet kutsuttiin
hallitsemaan. Sen jälkeen kun hän oli joutunut yhtäkkiä 
kaikkien katseitten kohteeksi, hänen ujoutensa ja luonnollinen 
hermostuneisuutensa lisääntyivät ja niitä pidettiin kylmyytenä 
ja välinpitämättömyytenä. Ei tarvittu paljoakaan lisää, ja nuorta 
tsaaritarta alettiin pitää kopeana ja ynseänä. 

Isän kuoleman ja hallitusvaikeuksien aiheuttama järkytys sekä 

hänen salaperäinen uskonsa tehtäväänsä ja hänen palava halunsa 
tulla puolisonsa avuksi saivat hänet sekaantumaan valtakunnan 
asioihin. Pian keisarinnaa moitittiin siitä, että hän rakasti valtaa 
liiaksi, ja keisaria siitä, ettei hän käyttänyt sitä tarpeeksi. Ymmärtäessään,
ettei ollut osannut voittaa Venäjän kansan eikä 
varsinkaan hovipiirien ja aristokratian myötätuntoa, nuori hallitsijatar
vetäytyi mieluummin yksinäisyyteen. 

Hänen kääntymisensä ortodoksiseen uskoon kehitti hänen 
luonnollista taipumustaan kiihkoisaan mystiikkaan, joka teki 
hänet alttiiksi Rasputinin tapaisen miehen vaikutusvallalle, 
samoin kuin se oli aikaisemmin saattanut hänet alttiiksi maagikkojen,
Papusin ja Filipin, vaikutukselle. Mutta ennen kaikkea 
tsarevitshin kauhea sairaus teki onnettomasta keisarinnasta tahdottoman
välikappaleen »Jumalan miehen» käsissä. Mikään ei 
horjuttanut tämän äidin luottamusta mieheen, jossa hän näki 
lapsensa elämän ja terveyden suojelijan. Ja tämä suuresti rakastettu
ja vaalittu poika, jonka elämän puolesta hän ei lakannut pelkäämästä,
oli valtaistuimen perijä! Keinotellen erään isän ja 
äidin ahdingolla ja heidän hallitushuolillaan Rasputin pääsi 
hallitsemaan koko Venäjää. 

Ei ole epäilystäkään siitä, että Rasputinilla oli hypnoottista 
kykyä. Sisäministeri Stolypin, joka joutui ilmiriitaan hänen 
kanssaan, on itse kertonut, kuinka Rasputin kerran oli yrittänyt 
hypnotisoida hänet: 

»Hän tuijotti minua värittömillä silmillään ja lausui salaperäisiä
sanoja Raamatusta tehden koko ajan käsillään outoja liikkeitä. 
Tunsin selvästi, miten hänen hypnoottiset kykynsä alkoivat voimakkaasti
vaikuttaa minuun. Hillitsin kuitenkin itseni ja keskeytin
hänet töykeästi sanoen, että hän oli täydellisesti vallassani.»


Stolypin, joka vuonna 1906 oli ihmeen kautta pelastunut ensimmäisestä
häntä vastaan tehdystä atentaatista, murhattiin 
muutamia kuukausia tämän kohtauksen jälkeen. 

»Staretsin» pahennusta herättävä käyttäytyminen, hänen salai

nen vaikutuksensa ylimpien vallanpitäjien päätöksiin ja hänen 
riettaat elintapansa saivat lopulta pääkaupungin selvänäköiset 
piirit kiihdyksiin. Vieläpä lehdistökin uhmaten sensuuria julisti
»pyhän miehen» häpeällisyyttä. 

Rasputin päätti järkevästi hävitä näkyvistä ainakin hetkeksi. 
Maaliskuussa 1911 hän otti pyhiinvaellussauvansa ja lähti Jerusalemiin
ja Tsarytsiniin, missä hän vietti kesän erään toverinsa, 
munkki Heliodronin luona. Palattuaan talven kynnyksellä hänen 
orgiansa alkoivat entistä myrskyisämpinä. 

»Staretsin» hurskastelu ei voinut pettää ketään muuta kuin niitä, 
jotka näkivät hänet kaukaa. Ajurit, jotka kyyditsivät häntä saunaan
naisten kanssa, ravintoloitten tarjoilijat, jotka palvelivat 
häntä öisin hurjissa juomingeissa, ja salapoliisit, jotka vartioivat 
häntä, tiesivät hyvin, miten asian laita oli. On helppo kuvitella, 
kuinka kaikkea tätä saatettiin käyttää hyväksi vallankumouspuolueen
taholla. 

Monien Rasputinia auttaneiden silmät olivat jo avautuneet. 
Arkkimandriitta Feofan kirosi erehdystään eikä voinut antaa 
anteeksi itselleen, että hän oli esitellyt Rasputinin hovissa. Hän 
kohotti rohkeasti äänensä »staretsia» vastaan, mutta varomaton 
prelaatti ei saavuttanut tällä mitään, sen sijaan hänet karkotettiin 
Krimille. Samaan aikaan Tobolskin piispanistuin oli annettu 
eräälle oppimattomalle talonpojalle, joka oli Rasputinin lapsuudenystävä,
jotta olisi voitu ehdottaa Pyhälle synodikokoukselle 
Rasputinin pääsyä papiston jäseneksi. Ortodoksinen kirkko joutui
kiihdyksiin. Saratovin piispa Hermogen esiintyi erikoisen 
kiivaana. Muutamien pappien ympäröimänä — joukossa oli 
munkki Heliodron, »staretsin» entinen toveri — hänellä oli Rasputinin
kanssa mitä myrskyisin kohtaus. Pappiskokelasta ei 
silloin kohdeltu suinkaan erikoisen hienovaraisesti. Kirottu! . . . 
Jumalaton! Huorintekijä! Haiseva eläin! . Paholaisen 
käärme! Lopuksi he sylkivät häntä kasvoihin. Rasputin 
yritti antaa sanan sanasta syytäen suustaan mitä karkeimpia 
herjauksia. Piispa Hermogen, joka oli jättiläiskokoinen mies, löi 

häntä päähän kaularistillään ja huusi: »Polvillesi kurja! Polvillesi
pyhän ikonin eteen. Pyydä Jumalalta anteeksi saastaisia 
syntejäsi! Vanno, ettet enää yritä myrkyttää meidän rakastetun
tsaarimme palatsia!» 

Rasputin kosketti rintaansa pelosta märkänä ja nenä verta 
vuotaen, mutisten rukouksia ja vannoen kaiken mitä pyydettiin. 
Mutta heti kun hän saattoi lähteä, hän kiiruhti valituksineen 
Tsarskoje-S eloon. Hänen kostoaan ei tarvinnut odottaa kauan: 
muutamia päiviä myöhemmin piispa Hermogen menetti piispanistuimensa
ja munkki Heliodron suljettiin vankikoppiin. Rasputin
ei kuitenkaan koskaan saanut pappisarvoa. 

Kirkon jälkeen kiihtyi duuma. Kansanedustaja Purishkevitsh 
huudahti: »Haluan uhrautua ja tappaa tuon roiston!» ja pääministeri
Vladimir Nikolajevitsh Kokotsov pyysi tsaaria lähettämään 
Rasputinin Siperiaan. Samana päivänä Rasputin soitti eräälle 
Kokotsovin läheiselle ystävälle sanoen: »Sinun ystäväsi Kokotsov
on yrittänyt pelotella tsaaria puhuen minusta kaikkea mahdollista
pahaa, mutta hän ei ole onnistunut. Tsaari ja tsaaritar 
rakastavat minua jatkuvasti. Voit soittaa puolestani Vladimir 
Nikolajevitshille.» Kokotsov vapautettiin tehtävistään vuonna 
1914 Rasputinin ja hänen joukkonsa painostuksesta. 

Keisari ymmärsi kuitenkin, että oli välttämätöntä tehdä myönnytys
yleiselle mielipiteelle ja vastusti nyt ainoan kerran keisarinnaa
lähettämällä Rasputinin kotikyläänsä Siperiaan. 

Kahden vuoden ajan »starets» teki vain lyhyitä vierailuja Pietariin,
mutta hänen kanssaan neuvoteltiin ja häntä toteltiin yhtä 
paljon kuin ennenkin. Lähtiessään hän oli antanut hallitsijoille 
tämän neuvon: »Tiedän, että ilkeät kielet parjaavat minua, 
mutta älkää kuunnelko niitä! Jos hylkäätte minut, menetätte 
poikanne ja valtaistuimenne kuuden kuukauden kuluessa.» 

Eräällä »staretsin» ystävällä sanotaan olleen käsissään Papusin 
vuoden 1915 lopulla keisarinnalle kirjoittama kirje, joka päättyi 
näin: »Salatieteen kannalta katsoen on Rasputin Pandoran lippaan
kaltainen, joka sisältää koko Venäjän kansan paheet, rikok

set ja saastan. Kun tämä lipas särkyy, nähdään sen kauhistuttavan
sisällön valuvan yli koko Venäjän.» 1 

Syksyllä 1912, keisarillisen perheen oleskellessa Spalassa, 
Puolassa, tsarevitsh joutui vakavaan onnettomuuteen, joka saattoi
hänet hengenvaaraan. Papit rukoilivat yötä päivää Spalan 
kirkoissa; Moskovassa pidettiin messu Iverskajan neitsyen ihmeitätekevän
ikonin edessä. Pietarissa kansa kulki katkeamattomana
virtana Kasanin Pyhän Äidin ohitse. Kuultuaan asiasta 
Rasputin sähkötti keisarinnalle: »Jumala on nähnyt kyynelesi 
ja kuullut rukouksesi. Älä enää huolehdi; poikasi jää elämään.» 
Seuraavana päivänä kuume laski, kaksi päivää myöhemmin lapsi 
oli ohittanut vaaran ja onneton tsaaritar vahvistui harhauskossaan.


Vuonna 1914 Rasputin sai eräältä talonpojalta puukoniskun, 
jonka vuoksi hän oli hengenvaarassa monta viikkoa. Vastoin 
kaikkia odotuksia hän parani kauheasta haavastaan ja hänet nähtiin
syyskuussa jälleen Pietarissa. Aluksi näytti tosin siltä 
kuin hän olisi jäänyt syrjään. Keisarinna työskenteli ambulanssinsa,
ompeluseuransa ja sairaalajunansa parissa. Hänen ympäristönsä
sanoi, ettei hän koskaan ollut näyttänyt niin hyväntuuliselta.
Rasputin ei enää mennyt palatsiin ilmoittamatta etukäteen 
tulostaan puhelimitse — uusi asiaintila, jonka jokainen huomasi 
ja josta monet iloitsivat. Mutta hänen ympärillään oli mahtava
joukko vaikutusvaltaisia henkilöitä, jotka olivat sitoneet 
onnensa hänen onneensa, ja niin hän pian oli vaikutus vähäisempi
kuin koskaan aikaisemmin. 

Heinäkuussa vuonna 1915 Pyhän synodikokouksen uusi päämies
ilmoitti keisarille, että hänen oli mahdotonta hoitaa tehtäviään,
mikäli Rasputin jatkaisi vallitsemistaan kirkollishallinnon
selän takana. Hän sai hallitsijan karkottamaan »staretsin», 
mutta tämä palasi jo kuukautta myöhemmin takaisin. 

1 Maurice PaUologuen lainaus: La Russie des Tsars, 

Toimintasuunnitelmia. — Salaliitto . — Hypnoottinen istunto. — 
)>Starets » paljastaa salaisuuksia. — Hän ottaa vastaan kutsuni 

Moikaan. 

Vakuuttuneena siitä, että oli ryhdyttävä toimintaan, uskouduin
Irinalle, joka ymmärsi täydellisesti ajatukseni. Luulin 
vaivatta löytäväni muutamia päättäväisiä miehiä, jotka ryhtyisivät
kanssani suunnittelemaan Rasputinin tekemistä vaarattomaksi,
mutta keskusteltuani useitten vaikutusvaltaisten henkilöiden
kanssa vapauduin harhakuvitelmista. Jopa nekin, jotka 
pelkästään Rasputinin nimen kuullessaan puhkesivat raivoisiin 
herjauksiin, kävivät pidättyväisiksi sanoessani heille, että oli 
aika ryhtyä sanoista tekoihin. Pelko, että he sotkeutuisivat rettelöihin
ja vaarantaisivat oman turvallisuutensa, teki heistä 
yhtäkkiä optimisteja. 

Sen sijaan duuman puhemies Rodsjanko käytti aivan toista 
kieltä: »Mitä voidaan tehdä, kun kaikki ministerit ja Hänen Majesteettinsa
lähimmät miehet ovat Rasputinin armoilla? Ainoa 
mahdollisuus olisi surmata hänet, mutta Venäjällä ei ole yhtään 
miestä, jolla olisi tarpeeksi rohkeutta sen tekemiseen. Jos en 
olisi näin vanha, ottaisin sen toimekseni.» 

Nämä sanat lujittivat päätöstäni. Mutta miten valmistellaan 
jonkun murhaa? 

Olen jo sanonut, etten ollut luonteeltani kylmäverinen. Siinä 
taistelussa, joka syntyi minussa, taistelin itsessäni olevaa vie

rasta voimaa vastaan. Juuri tämä voima voitti vähitellen viimeisetkin
epäilykseni. 

Dimitrin ollessa päämajassa tapasin usein sodassa haavoittuneen
kapteeni Suhotinin, joka oli Pietarissa saamassa hoitoa. 
Uskoin päätökseni tälle luotettavalle ystävälle ja kysyin, oliko 
hän valmis antamaan minulle apuaan. Hän suostui tuumaan hetkeäkään
epäröimättä. 

Tämä keskustelu käytiin samana päivänä, jona Dimitri palasi 
Pietariin. Hän myönsi, että Rasputinin surmaaminen oli kummitellut
hänen mielessään jo pitkän aikaa, mutta että hän ei vielä 
ollut keksinyt keinoa sen toteuttamiseksi. Hän kertoi kuulleensa 
hyvin salaisena tietona, että keisarille annettiin Rasputinin toimeksiannosta
lääkkeitä, jotka oli tarkoitettu heikentämään hänen 
tarmoaan. Hän lisäsi, että hänen täytyi pian palata päämajaan, 
mutta että hän ei varmaankaan jäisi sinne pitkäksi aikaa, koska 
palatsin komentaja, kenraali Vojeikov näytti päättäneen karkottaa
hänet hallitsijan läheisyydestä. 

Kapteeni Suhotinin saavuttua luokseni illalla selostin hänelle 
keskusteluni suuriruhtinaan kanssa ja ryhdyimme tekemään toimintasuunnitelmaa.
Päätimme, että minä yrittäisin lähestyä 
Rasputinia saadakseni häneltä itseltään tarkan selon hänen poliittisesta
toiminnastaan. 

Emme olleet vielä kokonaan hylänneet toivoa saada hänet karkotetuksi
rauhallisin keinoin, kuten lahjomalla hänet huomattavalla
summalla tai muuten. Meidän oli vielä päätettävä, mitä 
tekisimme siinä tapauksessa, että olisi pakko ryhtyä väkivaltaan. 
Ehdotin, että ratkaisisimme arvalla, kuka meistä joutuisi ampumaan
»staretsin». 

# * 

Muutamia päiviä myöhemmin ystävättäreni, neiti G., jonka 
luona olin tavannut Rasputinin ensimmäisen kerman vuonna 
1909, kutsui minut äitinsä luo tavatakseni siellä Grigori Efimovitshin,
joka toivoi kovasti saavansa nähdä minut. 

Sattuma näytti tulleen avuksemme. Minun oli kuitenkin 
vaikea voittaa vastenmielisyys, jota tunsin käyttäessäni väärin 
neiti G:n hyväuskoisuutta, sillä eihän hän voinut aavistaa todellista
syytä, jonka vuoksi vastaanotin hänen kutsunsa. 

Saavuin rouva G:n luo muutamia minuutteja ennen »staretsia». 
Tämä oli kovasti muuttunut: hänestä oli tullut ylettömän lihava 
ja hänen kasvonsa olivat pöhöttyneet. Hän ei enää käyttänyt 
vaatimatonta kauhtanaa, vaan oli pukeutunut siniseen kirjailtuun
silkkipuseroon ja leveisiin samettihousuihin, ja hänen karkea
käytöksensä oli mielestäni vielä inhottavampi kuin ensimmäisen
kerran tavatessamme. 

Huomatessaan minut hän siristi silmiään ja hymyili tullen 
luokseni ja suudellen minua. Saatoin tuskin salata hänen kosketuksensa
aiheuttamaa vastenmielisyyden tunnetta. Rasputin vaikutti
hermostuneelta; hän käveli koko ajan edestakaisin huoneessa
ja tiedusteli useaan kertaan, eikö kukaan ollut kysynyt 
häntä puhelimessa. Lopulta hän kuitenkin istui viereeni ja alkoi 
kysellä minulta mitä tein ja milloin joutuisin lähtemään rintamalle.
Pakottauduin vastaamaan rakastettavasti, vaikka hänen 
suojeleva äänensävynsä ärsytti minua tavattomasti. 

Kuultuaan minusta kaiken, mikä häntä kiinnosti, hän aloitti 
sekavan keskustelun Jumalasta ja lähimmäisenrakkaudesta, mistä 
turhaan yritin löytää jotakin järkeä tai yksilöllistä leimaa. Mitä 
enemmän häntä kuuntelin, sitä ilmeisemmältä minusta tuntui, 
ettei hän itsekään ymmärtänyt mitä puhui. Sen sijaan hänen 
ihailijattarensa nielivät hurskaan kunnioittavasti hänen sanansa, 
jotka heidän mielestään sisälsivät syvällisen ja salaperäisen merkityksen.


Koska Rasputin mielellään sanoi, että hänellä oli taito parantaa
kaikki sairaudet, ajattelin, että pyytämällä häntä parantamaan
itseni saisin tilaisuuden tavata hänet useammin. Kerroinkin
hänelle huonosta terveydestäni ja valitin, etteivät lääkärit 
pystyneet minua hoitamaan. 

— Minä parannan sinut, hän sanoi. Lääkärit eivät ymmärrä 

mitään. Minun kanssani, rakkaani, kaikki parantuvat, sillä minä 
käsittelen heitä jumalallisin keinoin enkä ensimmäisellä eteen 
tulevalla lääkkeellä. Tulet itse näkemään sen. 

Puhelimen soitto keskeytti hänet: »Se on varmaankin minulle», 
hän sanoi hermostuneena. »Mene toki kysymään, ketä kaivataan»,
hän käski neiti G:tä. Tämä nousi nöyrästi osoittamatta
vähääkään hämmästelevänsä tätä komentavaa äänensävyä. 

Puhelu oli todellakin Rasputinille; hän palasi takaisin masentuneen
näköisenä ja poistui hätäisesti. 

Päätin, etten yrittäisi tavata häntä, ennen kuin hän itse haluaisi
nähdä minut. 

Minun ei tarvinnutkaan odottaa kauan, sillä jo samana iltana 
neiti G. lähetti minulle kirjelapun, missä hän välitti Rasputinin 
anteeksipyynnön tämän äkillisen lähdön johdosta. Neiti G. 
pyysi minua saapumaan luokseen seuraavana päivänä ja ottamaan
kitaran mukaani »staretsin» pyynnöstä, koska hän halusi 
kuulla minun laulavan. Kiiruhdin vastaamaan kutsuun myöntävästi.


Tälläkin kertaa saavuin ennen Rasputinia G:n luokse. Käytin 
tilaisuutta hyväkseni kysyäkseni neiti G:ltä, miksi Rasputin oli 
lähtenyt niin suin päin edellisenä päivänä. — Hänelle tiedotettiin,
että eräs tärkeä asia oli saamassa epäsuotuisan käänteen. 
Mutta, neiti G. lisäsi nopeasti, kaikki on järjestynyt. Grigori 
Efimovitsh suuttui, hän huusi kovasti ja sen jälkeen »siellä» 
olevat kauhistuivat ja tottelivat häntä. — Missä »siellä», kysyin. 

Neiti G. epäröi. 

— Tsarskoje-Selossa, hän lopulta sanoi vastahakoisesti. 

Sain kuulla, että asia, joka siinä määrin oli kiihdyttänyt »staretsia»,
koski Protopopovin nimittämistä sisäministeriksi. Rasputinin
puolue halusi tätä nimitystä mihin hintaan tahansa, mutta 
toiset varottivat siitä keisaria. »Staretsin» ilmaantuminen paikalle 
henkilökohtaisesti oli riittänyt, ja hän peri voiton jutussa. 

Rasputin saapui näyttäen olevan loistavalla ja puheliaalla tuulella.

— Älä ole vihoissasi minulle, rakkaani, eilisen käyttäytymiseni
johdosta, hän sanoi minulle. Mitä muutakaan olisin voinut 
tehdä? Pahansuopia ihmisiä on kuritettava; niitä on viime 
aikoina ilmestynyt liian paljon. 

— Olen järjestänyt kaiken, hän jatkoi kääntyen neiti G:n 
puoleen. Minun täytyi itse mennä palatsiin. Saapuessani jouduin
nenäkkäin Anushkan 1 kanssa. Hän ei tehnyt muuta kuin 
nyyhki, toistaen koko ajan: »Asia on ajautunut karille, te olette 
ainoa toivomme. Jumalan kiitos, että olette tullut!» Minut vastaanotettiin
heti. Toinen heistä oli huonolla tuulella ja toinen 
harppaili pitkin askelin huoneessa. Korotin ääneni, ja he rauhoittuivat
heti, ennen kaikkea siksi, että uhkasin lähteä ja jättää 
heidät oman onnensa nojaan; niinpä he suostuivat kaikkeen. 

Menimme ruokasaliin. Neiti G. kaatoi meille teetä ja tarjosi 
Rasputinille kasoittain makeisia ja kakkuja. 

— Näetkö kuinka ystävällinen ja hyvä hän on, sanoi »starets», 
hän ajattelee aina minua. 

- Toitko sinä kitarasi? 

Kyllä, se on täällä. 

Laula sitten, me kuuntelemme! 

Ponnistaen voimani otin kitarani ja ryhdyin laulamaan mustalaisromanssia.


— Sinä laulat oikein hyvin, hän sanoi, saat lauluusi niin paljon
sielukkuutta. Laula vielä jotakin. 

Lauloin useita romansseja, sekä surullisia ja että iloisia. 
Rasputin halusi välttämättä minun jatkavan. 

— Huomaan, että lauluni miellyttää teitä, sanoin, mutta jospa 
tietäisitte, miten huonovointiseksi tunnen itseni. Minulta ei 
puutu tarmoa eikä työhalua, enkä kuitenkaan onnistu niinkuin 
haluaisin; väsyn hyvin nopeasti eikä terveyteni palaa ennalleen 
lääkärien hoidosta huolimatta. 

— Saatan sinut yhdellä silmäniskulla jaloillesi. Menkäämme 


1 Anna Vvrqbovq, 

yhdessä mustalaisten luo, niin sinun sairautesi katoaa kuin taikaiskusta.


— Olen ollut siellä monta kertaa tuntematta parantuvani, vastasin
nauraen. 

Rasputin ryhtyi vuorostaan nauramaan. 

— On aivan toinen asia mennä sinne minun kanssani. Minun 
seurassani huvitellaan aivan toisella tavalla. Tule mukaan, niin 
näet, että kaikki käy hyvin. 

Ja Rasputin kuvaili yksityiskohtaisesti, miten hän vietti 
aikaansa mustalaisten luona, miten hän lauloi ja tanssi heidän 
kanssaan. 

Neiti G. ja hänen äitinsä näyttivät hyvin vaivautuneilta. Hurskaan
»staretsin» sopimattomaan aikaan sattunut suorapuheisuus 
saattoi heidät hämilleen. 

— Älkää uskoko mitään, he sanoivat. Grigori Efimovitsh 
laskee leikkiä ja puhuu omaan pussiinsa juttuja, jotka eivät ole 
totta. 

Tämä yritys kieltää hänen ansionsa sai Rasputinin sellaisen 
raivon valtaan, että hän iski nyrkkinsä pöytään ja haukkui pahanpäiväisesti
nämä kaksi naista, jotka heti vaikenivat. 

Sen jälkeen hän kääntyi uudelleen puoleeni: 

— Kas niin, hän sanoi, tuletko kanssani? Toistan parantavani 
sinut . Tulet näkemään sen . . Kiität minua vielä myöhemmin;
otamme hänet mukaamme. 

Neiti G. lehahti punaiseksi ja hänen äitinsä kiihtyi. 

— Grigori Efimovitsh, hän sanoi, mikä teitä vaivaa? Miksi 
sekoitatte tyttäreni tähän juttuun? Hän ei halua muuta kuin 
rukoilla Jumalaa teidän kanssanne ja te haluatte viedä hänet 
mustalaisten luo . . . 

— Mitä sinä oikein ajattelet, vastasi Rasputin heittäen häneen 
ilkeän katseen, etkö tiedä, että minun kanssani voi mennä minne 
tahansa tekemättä syntiä. Mitä sinuun tulee veliseni, hän jatkoi 
jälleen minulle, älä kuuntele häntä, vaan tee niinkuin minä sanoin,
ja kaikki käy hyvin. 

Ehdotus ei viehättänyt minua lainkaan, joten vastasin vältellen,
että paashijoukoissa ollessani en saanut mennä mihinkään 
hu vi 1 1 elupaikkaan . 

Rasputin piti kuitenkin kiinni ajatuksestaan vakuuttaen minulle,
että hän naamioisi minut niin, ettei kukaan tuntisi minua 
eikä tietäisi siitä mitään. Hän ei kuitenkaan vaatinut varmaa 
vastausta, joten lupasin soittaa hänelle myöhemmin. 

Erotessamme hän sanoi: Haluan nähdä sinut usein. Tule 
juomaan teetä luokseni. Ilmoita vain etukäteen tulostasi . 

Ja hän taputti minua useita kertoja tuttavallisesti olkapäälle. 

# # 

* 


Meidän tuttavuutemme, joka oli niin tärkeä suunnitelmani 
onnistumiselle, näytti olevan hyvällä alulla, mutta Rasputinin 
lähestyminen oli melkein enemmän kuin saatoin sietää. Jokaisen 
tapaamisen jälkeen tunsin itseni saastaiseksi. Soitin hänelle illalla 
kertoakseni, että minun piti seuraavana päivänä osallistua erääseen
kokeeseen, johon en ollut riittävästi valmistautunut, minkä 
vuoksi minun täytyi peruuttaa tapaamisemme. 

Jonkin aikaa sen jälkeen tapasin neiti G:n kadulla. 

— Ettekö häpeä, hän sanoi, Grigori Efimovitsh odottaa teidän
vierailuanne. 

Hyväksyin hänen ehdotuksensa, että menisimme seuraavana 
päivänä »staretsin» luo. 

Saavuttuamme Fontankan kanavalle jätimme auton ja kuljimme
jalkaisin numero ö^ään, missä Rasputin asui. Tämä oli 
tarpeellinen toimenpide, mikäli joku halusi vierailla hänen luonaan
herättämättä hänen taloaan vartioivien poliisien huomiota. 
Neiti G:n kerrottua minulle, että »staretsin» vartioon kuuluvat 
poliisit oleskelivat pääsisäänkäytävän suulla, menimme hänen 
huoneistoonsa palvelijoiden portaikon kautta. Rasputin tuli 
itse aukaisemaan oven. 

— Vihdoinkin sinä saavut! hän sanoi minulle. Olen todellakin
loukkautunut sinuun. Olen odottanut sinua monta päivää.


Hän ohjasi meidät keittiön kautta makuuhuoneeseen. Se oli 
pieni ja hyvin yksinkertaisesti kalustettu. Eräässä nurkassa seinän
vierellä oli kapea vuode, joka oli peitetty Anna Vyrubovan 
lahjoittamalla ketunnahalla. Sängyn vieressä oli maalattu puuarkku;
vastakkaisessa nurkkauksessa oli ikoneita, joiden edessä 
paloi pieni lamppu. Hallitsijoitten kuvat ja muutamat hyvin 
karkeatekoiset kaiverrukset, jotka esittivät kohtauksia raamatusta,
koristivat seiniä. Menimme sieltä ruokasaliin, missä oli 
tee valmiiksi katettuna. 

Vesi kiehui samovaarissa, pöydällä oli suuri joukko lautasia, 
täynnä korppuja, kakkuja, pähkinöitä ja kaikenlaisia makeisia, 
lasikulhoja, joissa oli hedelmiä, ja keskellä pöytää oli korillinen 
kukkia. 

Huonekalut olivat jykeviä, tuolit hyvin korkeaselkäisiä; tilava 
astiakaappi hallitsi huonetta. Muutamia hyvin huonoja tauluja 
riippui seinillä; pöytää valaisi lasi varjostimella varustettu kynttiläkruunu.
Huoneistossa oli porvarillisuuden ja hyvinvoinnin 
leima. 

Rasputin tarjoili meille teetä. Alussa keskustelu sujui hitaasti 
keskeytyen vähän väliä puhelinsoittojen tai vierailijoiden takia, 
jotka hän vastaanotti viereisessä huoneessa. 

Tämä tuleminen ja meneminen tuntui hermostuttavan häntä. 

Hänen poissa ollessaan tuotiin ruokasaliin suuri kukkakori, 
johon oli kiinnitetty kirjelappunen. 

— Onko tämä Grigori Efimovitshille? kysyin neiti Grltä. 
Hän vastasi myöntävällä päänliikkeellä. 

Rasputin palasi pian luomatta silmäystäkään kukkiin, istuutui 
viereeni ja kaatoi itselleen teetä. 

— Grigori Efimovitsh, sanoin, teillehän lähetetään kukkia 
niin kuin primadonnalle. 

Hän puhkesi nauramaan. 



223 


»Starets» paljastaa salaisuuksia 

— Kaikki naiset ovat typeriä hemmotellessaan minua. He 
lähettävät minulle joka päivä kukkia, koska tietävät, että pidän 
niistä. 

Sitten hän sanoi neiti G:lle: 

— Mene hetkeksi toiseen huoneeseen, minulla on keskusteltavaa
hänen kanssaan. 

Jäätyämme yksin Rasputin veti tuolinsa lähemmäksi ja otti 
minua kädestä. 

— No niin, rakkaani, hän sanoi. Miellyttääkö huoneistoni 
sinua? Tule toki tapaamaan minua useammin, niin tulet huomaamaan,
että viihdyt täällä. 

Hän katsoi minua kiinteästi silmiin. 

— Älä pelkää minua, hän sanoi mairittelevalla äänellä. Kun 
tutustut minuun paremmin, huomaat, että olen mahtava mies. 
Jos Batjushka ja Matushka kuuntelevat minua, voit sinäkin vielä 
suuremmalla syyllä kuunnella minua. Minä tapaankin heidät 
vielä tänään ja kerron heille, että olet juonut teetä luonani. He 
tulevat hyvin tyytyväisiksi. 

Ajatus, että hallitsijat saisivat tietää vierailustani Rasputinin 
luona, ei miellyttänyt minua vähääkään, sillä tiesin, että keisarinna
kertoisi sen heti Vyrubovalle, joka tunsi liian hyvin mielipiteeni
Rasputinista. 

— Kuulkaa Grigori Efimovitsh, sanoin hänelle, olisi parempi, 
ettette puhuisi minusta. Jos vanhempani saisivat kuulla, että 
käyn täällä, he antaisivat minulle nuhteita, joita haluan välttää 
mihin hintaan tahansa. 

Rasputin myöntyi ja lupasi vaieta. Hän ryhtyi puhumaan 
politiikkaa ja arvostelemaan keisarillista duumaa. 

— Siellä ei tehdä muuta kuin parjataan minua, ja se häiritsee 
tsaaria. Mutta heillä ei ole siihen paljon aikaa, sillä annan hajottaa
duuman ja lähettää edustajat rintamalle. Silloin he näkevät,
mitä lörpöttely saa aikaan, ja muistavat minua. 

— Mutta sanokaapa Grigori Efimovitsh, jos teillä todella olisi 
valta hajottaa duuma, miten toimisitte? 

— Kas niin, ystäväiseni. Asia on todella yksinkertainen. Kun 
sinusta tulee ystäväni ja liittolaiseni, saat tietää kaiken. Tällä 
hetkellä en sano kuin tämän: keisarinna on todella viisas hallitsijatar,
ja voin saavuttaa hänen avullaan kaiken. Tsaari taas 
on luotu perhe-elämää varten, ihailemaan luontoa ja kukkasia,
mutta ei hallitsemaan. Se käy yli hänen voimiensa . 
Siispä tulemme hänen avukseen Jumalan siunaus mukanamme.


Hillitsin suuttumukseni ja kysyin häneltä mitä luonnollisimmalla
äänellä, oliko hän aivan varma ympäristössään olevista 
ihmisistä. 

— Kuinka voitte tietää, Grigori Efimovitsh, mitä nämä ihmiset
odottavat teiltä, ja mitkä ovat heidän tarkoituksensa? Entä 
jos heillä on rikollisia aikeita? 

Rasputin hymyili säälivästi. 

— Haluatko opettaa Jumalalle, mitä hänen on tehtävä? Hän 
ei ole turhaan lähettänyt minua Herran Voidellun apulaiseksi 
Toistan sinulle. He olisivat kaikki hukassa ilman minua. En 
leikittele heidän kanssaan; jos he eivät tottele minua, isken nyrkkini
pöytään, nousen ja lähden tieheni. Silloin he juoksevat 
perässäni rukoillen: »Älä mene Grigori Efimovitsh, teemme kaiken,
mitä haluat, kunhan et hylkää meitä.» Siksi he rakastavat ja 
kunnioittavat minua. Kerran puhuin keisarille eräästä henkilöstä,
jolle piti antaa virka, mutta hän siirsi tämän nimityksen 
aina myöhäisemmäksi. Silloin uhkasin jättää heidät. »Menen 
Siperiaan, selitin heille, ja jäätte tänne yksin värjöttelemään. 
Menetätte poikanne, jos käännytte pois Jumalasta ja putoatte 
paholaisen kynsiin.» Kas sillä tavalla puhun heille. Mutta en 
ole suorittanut loppuun tehtävääni. Heidän ympärillään on vielä 
joukko ilkimyksiä, jotka eivät tee muuta kuin kuiskailevat heidän 
korviinsa, että Grigori Efimovitsh on paha mies, joka haluaa 
heidän tuhoaan . . Se on mieletöntä. Miksi haluaisin tuhota 
heidät? He ovat hyviä ja hurskaita. 

Grigori Efimovitsh, vastasin, ei riitä, että keisari ja keisa

rinna luottavat teihin. Ette voi olla välinpitämätön sille, mitä 
teistä kerrotaan. Teitä ei arvostella ainoastaan Venäjällä; ulkomaiden
lehdet eivät säästä teitä vähääkään. Siksi ajattelen, että 
jos todella rakastaisitte hallitsijoitamme, lähtisitte ainaiseksi ja 
palaisitte Siperiaan. Jos ette tee sitä, niin kuka tietää, miten 
käy? Voi olla mahdollista, että teille järjestetään huono lähtö. 

— Ei rakkaani. Puhut noin, koska et tiedä mitään. Jumala 
ei sallisi sellaista. Jos Häntä on miellyttänyt lähettää minut 
heidän luokseen, tulee niin olla. Mitä siihen tulee, mitä ihmiset 
sanovat ja mitä ulkomaiden lehdet kirjoittavat, siitä en välitä, 
sylkäisen siihen; he eivät vahingoita muita kuin itseään. 

Rasputin nousi ja ryhtyi harppomaan huoneessa hermostunein
askelin. 

Tarkkailin häntä kiinteästi. Hän muuttui synkäksi ja mietteliääksi.
Yhtäkkiä hän kääntyi puoleeni nojautuen minua kohti 
ja katseli minua pitkään. Hänen katseensa jäykisti minut. Siinä 
oli valtava voima. Irrottamatta katsettaan minusta hän siveli 
keveästi kädellään niskaani ja mielistelevästi hymyillen kysyi 
pehmeällä äänellä, halusinko lasillisen viiniä. Otin tarjouksen 
vastaan. Hän haki pullon madeiraa, täytti lasimme ja joi terveydekseni.


— Milloin palaat minua katsomaan? hän kysyi. 

Samalla hetkellä astui neiti G. ruokasaliin muistuttaakseen 
Rasputinia siitä, että oli aika mennä Tsarskoje-Seloon. 

— Ja minä vain lörpöttelen! Olin täysin unohtanut, että 
minua odotetaan siellä. Mutta vahinko ei ole suuri . . . Tämä ei 
ole ensimmäinen kerta, kun tällaista tapahtuu. Joskus minut 
kutsutaan puhelimitse tai minua lähetetään hakemaan, enkä 
mene. Myöhemmin saavun odottamatta . . . Mikä ilo se silloin 
onkaan. Se antaa enemmän arvoa vierailulleni. 

— Hyvästi rakkaani, hän lisäsi. Ja kääntyen neiti G:n puoleen
hän sanoi osoittaen minua: 

— Hän on hyvin älykäs, eikä häneltä puutu henkevyyttä. 
Jos hän jatkuvasti tottelee minua, kaikki käy hyvin. Eikö totta 

pienokaiseni? Selitä tämä hänelle hyvin, niin että hän ymmärtää
. . . No, niin! Hyvästi, palaa pian katsomaan minua. 

Hän suuteli minua. 

Hänen lähdettyään neiti G. ja minä laskeuduimme kadulle 
jälleen palvelijoiden portaikon kautta. 

— Eikö ole totta, että Grigori Efimovitshin luona tuntee 
olonsa mukavaksi ja että hänen läsnä ollessaan unohtaa kaikki 
maailman murheet. Hänellä on kyky saattaa mieli rauhalliseksi 
ja tyyneksi. 

En halunnut väittää vastaan. Sen sijaan sanoin: 

— Grigori Efimovitshin olisi parasta oitis lähteä Pietarista. 

— Miksi? hän kysyi. 

— Koska hänet lopulta salamurhataan. Olen aivan varma 
siitä ja neuvon teitä käyttämään kaiken vaikutusvaltanne saadaksenne
hänet ymmärtämään sen vaaran, missä hän on. Hänen 
täytyy lähteä. 

— Mutta ei, hän huudahti kauhistuneena. Sellaista ei toki 
koskaan voi tapahtua; Jumala ei sitä salli. Ymmärtäkää toki, että 
hän on meidän ainoa lohdutuksemme, meidän ainoa tukemme. 
Jos hän katoaa, on kaikki hukassa. Keisarinnalla on syytä uskoa, 
että niin kauan kuin hän on täällä, mitään ei voi tapahtua hänen 
pojalleen. Grigori Efimovitsh on itse sanonut: »Jos minut 
tapetaan, tsarevitsh kuolee.» Häntä vastaan on tehty useita 
atentaatteja, mutta Jumala on säästänyt hänet meille. Hän on 
todella varovainen ja niin hyvin vartioitu, että hänen puolestaan 
ei tarvitse pelätä. 

Saavuimme G:n talon luo. 

— Milloin näen teidät uudelleen, kysyi seuralaiseni. 

— Soittakaa minulle, kun olette tavannut Rasputinin. 

Halusin kiihkeästi tietää, minkä vaikutuksen viimeiset sanani 

olivat tehneet »staretsiin». Kaikki toivo siitä, että voisimme 
karkottaa hänet käyttämättä väkivaltaa, näytti minusta yhä epätodennäköisemmältä.
Hän uskoi olevansa voimakas ja täysin 
turvassa. Hänelle ei voinut tarjota rahaa, koska hänellä nähtä

västi oli huomattavat tulot. Ja jos oli totta, että hän työskenteli 
Saksan hyväksi, hän luultavasti sai siltä taholta paljon suurempia 
summia kuin me pystyimme hänelle tarjoamaan. 

# 

Sotilaskoulutukseni paashijoukoissa jätti minulle vain vähän 
vapaata aikaa. Saavuin hyvin väsyneenä kotiin, mutta en voinut 
levätä; Rasputin kummitteli mielessäni koko ajan. Yritin arvioida
hänen vastuutaan, paljastin ajatuksissani sen kauhean salaliiton,
joka suunnattiin Venäjää vastaan ja jonka sielu hän oli. 
Oliko hän selvillä siitä, mitä hän teki? Tämä ajatus kiusasi minua. 
Tuntien kuluessa kävin mielessäni läpi kaiken mitä tiesin hänestä 
yrittäen selvittää itselleni hänen luonteensa vastakohtaisuuksia 
ja löytää lieventäviä seikkoja hänen häpeälliselle käyttäytymiselleen.
Jouduin uudelleen kiukun valtaan, kun muistin hänen 
irstailevan elämänsä, hänen uskomattoman häikäilemättömyytensä
ja ennen kaikkea hänen inhottavan tekopyhyytensä keisarillisen
perheen edessä. 

Vähän kerrallaan tästä kuvitelmien ja tosiasioitten vyyhdestä 
kehkeytyi esiin Rasputinin luonne, selväpiirteisempänä ja yksinkertaisempana.


Hän oli sivistymätön, periaatteeton ja ahne talonpoika, joka 
sattumalta oli päässyt mahtiasemaan. Hänen rajaton valtansa 
hallitsijoihin, hänen ihailijattariensa usko, hänen jatkuvat orgiansa
ja turmeleva toimettomuus, johon hän ei ollut tottunut, 
kaikki nämä olivat sammuttaneet hänen omantuntonsa viimeisetkin
soimaukset. 

Mutta keitä olivat nämä ihmiset, jotka osasi vat niin hyvin 
käyttää häntä hyväkseen ja jotka ohjasivat häntä kaukaa hänen 
itsensä sitä huomaamatta? Tuskinpa Rasputin oli selvillä johtajiensa
todellisista tarkoitusperistä eikä myöskään henkilökohtaisesti
tuntenut heitä; hän muisti harvoin tapaamiensa henkilöiden
nimet. Hänellä oli tapana antaa jokaiselle lisänimi mieli

kuvituksessaan. Eräässä meidän keskusteluistamme, vihjaistessaan
salaperäisiin ystäviinsä, hän nimitti heitä »vihreiksi». On 
todennäköistä, että hän ei ollut koskaan nähnyt heitä ja että hän 
oli yhteydessä heihin ainoastaan välikäsien kautta. 

— »Vihreät» asuvat Ruotsissa. Tulet tutustumaan heihin, hän 
sanoi minulle. 

— Entä Venäjällä, kysyin, onko täälläkin »vihreitä»? 

— Ei, täällä on vain »vihertäviä», jotka ovat heidän ystäviään 
ja meidän. He ovat älykkäitä henkilöitä. 

Muutamia päiviä myöhemmin, pohtiessani yhä tällaisia 
asioita, neiti G. soitti minulle, että »starets» pyysi minua 
uudelleen seurassaan mustalaisten luokse. Syytellen kokeitani 
paashi joukoissa kieltäydyin kutsusta ja vastasin, että jos Grigori 
Efimovitsh halusi tavata minut, menisin juomaan teetä hänen 
luokseen. 

Menin sinne seuraavana päivänä. Hän osoittautui erikoisen 
rakastettavaksi. Muistutin, että hän oli luvannut parantaa minut. 

— Tulet näkemään, hän sanoi, että se kestää vain muutaman 
päivän. Mutta juokaamme ensin kupillinen teetä ja sitten menemme
työhuoneeseeni, missä kukaan ei häiritse meitä. Rukoilen
Jumalaa ja poistan sairauden ruumiistasi. Tottele vain minua 
rakkaani, niin tulet näkemään, että kaikki käy hyvin. 

Juotuamme teen Rasputin ohjasi minut ensimmäisen kerran 
pieneen työhuoneeseensa, jonka kalustuksena oli leposohva ja 
muutamia nahkanojatuoleja sekä suuri papereiden peittämä 
pöytä. 

»Starets» käski minun ojentautua leposohvalle. Katsoen minua 
kiinteästi silmiin hän kosketti kevyesti kädellään rintaani, kaulaani
ja päätäni. Sen jälkeen hän laskeutui polvilleen, asetti molemmat
kätensä otsalleni ja mutisi rukouksen. Hänen kasvonsa 
olivat niin lähellä omiani, että en nähnyt muuta kuin hänen silmänsä.
Hän viipyi siinä asennossa kauan minkä jälkeen hän 
nousi äkillisellä liikkeellä alkaen sivellä minua käsillään. 

Rasputinin hypnoottinen kyky oli valtava. Tunsin, miten 

jokin voima tunkeutui sisääni ja nosti kuumat väreet koko olemukseeni.
Samanaikaisesti yleinen velttous valtasi minut; ruumiini
turtui. Yritin puhua, mutta kieleni ei enää totellut minua, 
ja liuoin vähitellen puoliuneen, aivan kuin hän olisi antanut 
minulle jotakin narkoottista ainetta. Ainoastaan Raspiitinin silmät
paloivat edessäni, kaksi fosforinhohtoista kiekkoa, jotka 
muodostivat toisinaan lähestyvän, toisinaan loittonevan suuren 
valoympyrän. 

Kuulin »staretsin» äänen, mutta en kyennyt ymmärtämään, 
mitä hän sanoi. Jäin tähän tilaan voimatta huutaa tai liikahtaa. 
Ainoastaan ajatukseni olivat vapaat ja tajusin, että vaivuin vähitellen
tämän kohtalokkaan olennon valtaan. Tunsin itsessäni 
heräävän halun reagoida hypnoosia vastaan. Tämä voima tuli 
yhä voimakkaammaksi ja voimakkaammaksi kietoutuen ympärilleni
näkymättömän panssarin tavoin. Minulla oli tunne armottomasta
taistelusta, joka kehittyi meidän välillemme, hänen 
ja minun henkeni välille. Ymmärsin, että estin häntä vallitsemasta
itseäni täydellisesti. Mutta yritin turhaan liikahtaa: minun 
oli pakko odottaa, kunnes hän käski minun nousta. 

Pian erotin selvästi hänen ääriviivansa, hänen kasvonsa ja 
hänen silmänsä. Kauhea valoympyrä oli kokonaan kadonnut. 

— Tämä riittää, rakkaani, tällä kertaa, sanoi Rasputin. 

Vaikka hän tarkkaili minua huolellisesti, hän ei lainkaan epäillyt
vallinneensa minua täydellisesti; hän ei ollut huomannut 
minun vastustaneen hypnoosia. Tyytyväinen hymy valaisi hänen
kasvojaan, hänen varma äänensä todisti, että hän uskoi tästä 
lähtien saavansa minut haltuunsa kokonaan. 

Äkkiä hän tarttui käsiini. Nousin istumaan. Pääni oli pyörällä
ja tunsin koko ruumiini heikoksi. Pakotettuani itseni nousemaan
astuin muutaman askeleen. Jalkani olivat kuin halvaantuneet
eivätkä totelleet minua. 

Rasputin tarkasteli edelleen jokaista liikettäni. 

— Se on Jumalan armo, hän sanoi vihdoin, tulet pian huomaamaan,
että tunnet olosi paremmaksi. 

Sanoessani hänelle hyvästi hän pakotti minut lupaamaan, että 
palaisin pian. 


Tämän hypnoottisen istunnon jälkeen kävin usein tapaamassa 
Rasputinia. »Kuuri» jatkui ja »staretsin» luottamus potilastaan 
kohtaan yhä kas voi. 

— Sinä olet todellakin hyvin järkevä mies, hän sanoi eräänä 
päivänä. Sinä ymmärrät kaiken jo ensimmäisestä sanasta. Jos 
haluat, nimitän sinut ministeriksi. 

Tämä tarjous kauhistutti minua. Tiesin, että hänen oli helppo 
tyydyttää pienimmätkin mielihalunsa, ja kuvittelin mielessäni 
sen hullunkurisen skandaalin, jonka sellaisen miehen suojelu 
minulle aiheuttaisi. Vastasin hänelle nauraen: 

— Tarjoan teille mielelläni apuani, mutta pyydän, älkää koskaan
ajatelkokaan nimittämistäni ministeriksi. 

— Miksi sinä naurat? Ehkä kuvittelet, etten voi tehdä mitä 
sanon? Minä voin kaiken; teen mitä haluan ja kaikki tottelevat 
minua. Tulet näkemään, että sinusta tulee ministeri. 

Hän puhui varmaan sävyyn, joka huolestutti minua suuresti. 
Näin jo yleisen hämmästyksen sinä päivänä, jolloin lehdet tiedottaisivat
tästä nimityksestä. 

— Luojan tähden Grigori Efimovitsh, älkää tehkö sitä. Minkälainen
ministeri minusta tulisikaan! Ja lisäksi, mitä se hyödyttäisi?
On paljon parempi, että autan teitä kenenkään tietämättä.


— Ehkä olet oikessa, Rasputin vastasi, olkoon niin kuin 
sanot. 

Ja hän lisäsi: 

— Näetkös, kaikki eivät ajattele kuten sinä. Suurin osa niistä, 
jotka tulevat luokseni, sanovat: »Järjestä minulle tämä tai tuo.» 
Jokainen haluaa jotakin. 

— Miten suhtaudutte näihin pyyntöihin? 



231 


» Starets » paljastaa salaisuuksia 

— Lähetän heidät jonkun ministerin tai muun vaikutusvaltaisen
henkilön luo mukanaan kirje minulta. Joskus lähetän 
heidät suoraan Tsarskoje-Seloon. Sillä tavalla jaan virka-asemat. 

— Ja ministerit tottelevat teitä? 

— Kaikki! Rasputin huudahti, he ovat kaikki saaneet virkansa
minun ansiostani. Kuinka voit kuvitella, että he eivät 
tottelisi minua? He tietävät, että jolleivät he ole kuuliaisia, heille 
käy huonosti . . . Kaikki pelkäävät minua, poikkeuksetta, hän 
jatkoi hetken hiljaisuuden jälkeen. Riittää kun isken lujasti 
nyrkkini pöytään halutessani tahtoni läpi. Siten teitä aristokraatteja
täytyy kohdella. Te kadehditte minulta sitä, että kävelen
karkeissa saappaissa palatsin saleissa. Te olette kaikki 
täynnä kopeutta, ja kopeus, rakkaani, synnyttää syntiä. Jos 
haluat miellyttää Jumalaa, sinun täytyy ennen kaikkea tukahduttaa
ylpeyden tunteesi. 

Rasputin nauroi kyynillisesti. Hän oli juovuksissa ja innostuneen
luottamuksellinen. 

Sitten hän uskoi minulle ne keinot, joita hän käytti nöyryyttääkseen
ylpeitä: 

— Rakkaani, hän sanoi katsellen minua oudosti hymyillen, 
naiset ovat pahempia kuin miehet, siksi on aloitettava heistä. 
Menettelen siten, että vien kaikki nämä naiset kylpyyn. Sanon 
heille: riisuutukaa ja peskää musikka! Jos he vastustelevat, saan 
heidät kyllä pian vakuuttuneiksi, — ja ylpeys, veliseni se häviää. 

Kuuntelin tyrmistyneenä ja hiljaisena inhottavaa kuvausta, 
jonka hän sitten antoi minulle ja jonka yksityiskohtia on mahdoton
toistaa. En uskaltanut keskeyttää häntä. Puhuessaan hän 
tyhjensi lasin toisensa jälkeen. 

— Mikset ota mitään? Pelkäätkö viiniä? Se on kuitenkin 
paras lääkkeistä, se parantaa kaikki taudit eikä sitä valmisteta 
apteekissa. Se on Jumalan antama lääke sielun ja ruumiin parannukseksi.
Minä ammennan siitä tätä valtavaa voimaa, jolla 
Herra on minua siunannut; ja asiasta toiseen, tunnetko Badmajevin?
Siinä on todellinen tohtori, joka itse osaa valmistaa kaikki 

lääkkeensä. Mitä Botkiniin ja Derevenkoon 1 tulee, niin he 
eivät tiedä mitään. Badmajevin käyttämät yrtit ovat luonnon 
itsensä valmistamia; niitä kasvaa metsissä, niityillä ja vuorilla . . 
Jumala on pannut ne kasvamaan, siksi niissä on jumalallinen 
voima. 

— Sanokaahan, Grigori Efimovitsh, kysyin pelokkaana, ei kai 
keisaria ja perintöruhtinasta hoideta näillä yrteillä? 

— Kyllä, tietenkin. Keisarinna ja Anushka huolehtivat siitä. 
He pelkäävät vain, että Botkin saa tietää sen. Olen toistanut 
heille monta kertaa: jos joku lääkäreistänne saa tietää lääkkeistäni,
se aiheuttaa suurta vahinkoa potilaille. He toimivatkin 
varovaisesti. 

— Mitä lääkkeitä te sitten toimitatte keisarille ja tsarevitshille ? 

— Niitä on kaikenlaisia, rakkaani. Hänelle annetaan teetä, 
joka valaa häneen jumalallisen armon. Rauha vallitsee hänen 
sydämessään ja hänen elämänsä tuntuu hyvältä ja iloiselta. Sitä 
paitsi, Rasputin jatkoi, mikä tsaari hän on? Hän on Jumalan 
lapsi. Saat myöhemmin nähdä, miten me järjestämme asiat. 
Kaikki menee silloin paremmin. 

— Mitä tarkoitatte Grigori Efimovitsh, mikä menee paremmin?


— Olet hyvin utelias, haluaisit tietää kaiken . . . Kun se hetki 
koittaa, niin saat tietää kaiken. 

En ollut koskaan nähnyt Rasputinia niin avomielisenä, viini 
oli todennäköisesti vapauttanut hänen kielensä. Nyt oli erinomainen
tilaisuus kuulla niin paljon kuin suinkin niistä juonitteluista,
jotka olivat meneillään. Ehdotin, että hän joisi vielä 
kanssani. Tyhjensimme lasimme pitkän hiljaisuuden vallitessa. 
Rasputin nautti omansa yhdellä siemauksella, mutta minä tyydyin
vain pieniin kulauksiin. Tyhjennettyämme pullon päihdyttävää
madeiraa hän ohjasi horjahtelevan kulkunsa kaapille hakeakseen
toisen. Täytin hänen lasinsa jättäen omani täyttämättä 
ja aloitin keskustelun uudelleen. 

1 Keisarillisen perheen lääkäreitä. 

— Muistatteko Grigori Efimovitsh, että sanoitte haluavanne 
minusta liittolaisen? Haluan mielelläni auttaa teitä, mutta teidän 
täytyy sitä varten selittää suunnitelmanne minulle. Sanoitte 
äsken, että tulee taas paljon muutoksia, mutta milloin tämä 
tapahtuu? Miksi ette kerro minulle mitään? 

Rasputin katsoi minua kiinteästi, ummisti puolittain silmänsä 
ja sanoi muutaman hetken mietittyään: 

— Näin tapahtuu: tästä sodasta on saatu jo kylliksi. On aika 
lopettaa tämä joukkoteurastus. Eikö Saksakin ole meidän veljemme?
Herra on sanonut: Rakasta vihollistasi niin kuin omaa 
veljeäsi . . . Sen vuoksi sodan täytyy loppua. Keisari vastustaa 
sitä eikä keisarinnakaan halua kuulla siitä mitään. Joku varmaankin
antaa heille huonoja neuvoja, mutta mitä hyötyä siitä 
on? Jos minä määrään jotakin, heidän täytyy taipua tahtooni . . . 
Nyt on vielä liian aikaista, kaikki ei ole vielä aivan valmista. 

— Kun olemme lopettaneet tämän, nimitämme Alexandran 
hallitsijaksi hänen poikansa alaikäisyyden ajaksi. Sen sijaan 
lähetämme keisarin lepäämään Livadiaan. Hän tulee siellä hyvin 
onnelliseksi. Hän tarvitsee lepoa; siellä hän on lähellä kukkia 
ja lähempänä Jumalaa. Hänen omallatunnollaan on tarpeeksi 
syntejä, joita hän saa pyytää anteeksi, kokonainen elinikäkään 
ei riitä tämän sodan sovittamiseksi. 

— Tsaaritar sen sijaan on viisas hallitsija,* hän on toinen 
Katariina. Hän johtaa jo nyt asiain kulkua. Tulet näkemään, 
että mitä enemmän hän niin tekee, sitä paremmin kaikki käy. 
Hän on ennen kaikkea luvannut lähettää pois kaikki duuman lörpöttelijät.
Menkööt, piru vieköön. Heidät olisi pitänyt jo aikaa 
sitten karkottaa! Myös kaikille niille, jotka huutavat minua vastaan,
käy huonosti. 

Rasputin kiihtyi yhä enemmän eikä viinin vaikutuksen alaisena 
huomannut enää tarkkailla itseään. 

— Olen takaa-ajettu eläin, hän sanoi, kaikki aristokraatit haluaisivat
tuhota minut, koska salpaan heidän tiensä. Sen sijaan 
Venäjän kansa kunnioittaa minua, koska kaapuun ja karkeisiin 

saappaisiin pukeutuneena olen päässyt hallitsijoiden neuvonantajaksi.
Se on Jumalan tahto. Jumala on antanut minulle 
tämän voiman. Luen ihmisten salaisimmatkin ajatukset. Sinulla 
on hyvä sydän, sinä autat minua. Tutustutan sinut muutamiin 
henkilöihin . . . Siten saat rahaa. Ehkä et tarvitsekaan sitä, 
taidat olla tsaariakin rikkaampi. Mutta anna rahat köyhille. 
Jokainen on onnellinen saadessaan muutaman pennin lisää. 

Kiivas soitto keskeytti kuitenkin hänet, luultavasti hän oli 
puhuessaan kanssani unohtanut kokonaan jonkin tapaamisen. 
Todellisuuteen palanneena hän näytti pelkäävän, että uudet 
tulijat näkisivät minut hänen luonaan. Hän nousi äkkiä ja vei 
minut työhuoneeseensa, mistä saman tien poistui. Kuulin hänen 
hoipertelevan eteistä kohti. Törmättyään johonkin esineeseen, 
joka putosi lattialle, hän kirosi. Hänen jalkansa eivät totelleet 
häntä, mutta hänen päänsä oli tallella. 

Kuulin tulijoiden keskustelevan ruokasalissa. Yritin terästää 
korviani, mutta en pystynyt ymmärtämään puhetta. Ruokasalin 
erotti työhuoneesta ainoastaan pieni eteinen, jonka oven avasin 
varovasti, niin että saatoin nähdä »staretsin» istuvan seitsemän 
miehen ympäröimänä. Neljällä heistä oli selvästi juutalaisten 
piirteet ja muut kolme olivat vaaleita. Rasputin puhui kiihtyneesti,
ja hänen vieraansa tekivät muistiinpanoja lehtiöihinsä. 
He näyttivät erehdyttävästi salaliittolaisilta. 

Eräs ajatus välähti aivoissani: Eivätkö nämä miehet olleet 
niitä »vihertäviä», joista Rasputin oli puhunut? Mitä enemmän 
heitä tarkkailin, sitä varmempi olin siitä, että kysymyksessä oli 
vakoilij aj oukkue . 

Suljin oven inhon tuntein; olisin halunnut paeta tästä kirotusta 
paikasta, mutta huoneessa oli vain yksi ovi, joten en voinut 
poistua huomaamattomasti. 

Jonkin ajan kuluttua — se tuntui minusta iäisyydeltä — Rasputin
palasi luokseni. Hän oli hyvin iloinen ja ilmeisesti tyytyväinen
itseensä. Tuntien, että en enää voisi hallita inhontunnettani,
erosin hänestä kiireesti ja lähdin juoksujalkaa tieheni. 

Jokainen Rasputinin luokse tekemäni vierailu vahvisti uskoani,
että tämä mies oli syynä Venäjän onnettomuuksiin ja että 
hänen mukanaan katoaisi myös se saatanallinen voima, joka kietoi
hallitsijat pauloihinsa. 

Näytti siltä, että kohtalo itse oli johdattanut minut hänen 
luokseen saadakseni omin silmin nähdä sen turmiollisen osan, 
jota hän esitti. Miksi siis odottaa? Hänen elämänsä säästäminen 
lisäisi vain sodan uhrien lukumäärää ja pitkittäisi maan onnettomuutta.
Oliko Venäjällä yhtään rehellistä miestä, joka ei olisi 
toivonut vilpittömästi hänen kuolemaansa? 

Oli siis selvää, että Rasputinin tuli kadota, mutta oliko minun 
surmattava hänet. Ensimmäinen suunnitelma, jonka olimme 
tehneet hänen murhaamisekseen huoneistossaan, täytyi hylätä. 
Avoimessa sodassa, hetkellä, jolloin valmisteltiin suurta hyökkäystä
ja jolloin mielet olivat kiihdyksissä, Rasputinin avoin 
murhaaminen voitaisiin tulkita vihamielisyydeksi keisarillista 
perhettä kohtaan. Hänen täytyi kadota niin, ettei kukaan koskaan
saisi tietää niitä olosuhteita, missä hän kuoli, eikä teon suorittajien
nimiä. 

Oletin, että kansanedustajat Maklakov ja Purishkevitsh, joiden 
olin kuullut hyökkäävän kiivaasti »staretsia» vastaan duuman 
istunnossa, voisivat neuvoa minua ja ehkä antaa minulle apuaan. 
Päätin mennä heitä tapaamaan. Minusta tuntui välttämättömältä
saada kansan eri kerrokset mukaan suunnitelmaan. Dimitri
edusti keisarillista perhettä, minä itse olin ylhäisön jäsen, 
Suhotin oli upseeri; toivoin, että joku duuman edustaja myös 
liittyisi meihin. 

Käännyin ensin Maklakovin puoleen. Keskustelumme oli 
y nyt. Esitin suunnitelmani hänelle muutamin sanoin ja kysyin 
hänen mielipidettään. Maklakov kieltäytyi antamasta minulle 
lopullista vastausta. Hänen epäluuloisuutensa ja epäröintinsä 
kuvastuivat kysymyksestä, jonka hän teki minulle: 

— Miksi käännyitte juuri minun puoleeni? 

— Olen ollut duuman istunnoissa ja kuullut teidän puhuvan. 

Olin varma siitä, että hän syvimmällä mielessään hyväksyi 
aikomukseni. Mutta hänen suhtautumisensa tuotti minulle pettymyksen.
Eikö hän luottanut minuun, vai pelkäsikö hän sotkeutuvana
vaaralliseen seikkailuun? Ymmärsin pian, että en 
voinut perustaa toivoani häneen. 

Purishkevitsh sen sijaan suhtautui asiaan aivan toisin. Tuskin 
olin selostanut hänelle, että aioin surmata Rasputinin, kun hän 
jo vakuutti minulle apuaan tavanomaisella vilkkaudellaan ja 
innokkuudellaan. Hän käsitti kuitenkin velvollisuudekseen varottaa
minua. Hän sanoi, että Rasputinia vartioitiin hyvin ja 
että ei olisi helppoa lähestyä häntä. 

— Olen jo voittanut hänen luottamuksensa, sanoin hänelle. 

Kerroin hänelle vierailuistani »staretsin» luona ja meidän 
keskusteluistamme. Puhuin hänelle suuriruhtinas Dimitristä, 
kapteeni Suhotinista sekä vierailustani Maklakovin luona. Viimeksi
mainitun pidättyväisyys ei hämmästyttänyt häntä, mutta 
hän lupasi puhua tälle ja yrittää saada tämän liittymään meihin. 

Myös Purishkevitshin mielestä Rasputinin piti kadota salaisesti.
Kokoontuessamme Dimitrin ja Suhotinin kanssa päätimme,
että myrkky olisi varmin keino »staretsin» tappamiseksi 
niin, ettei häneen jäisi merkkejä murhasta. 

Meidän Moikan varrella oleva talomme valittiin tapahtumapaikaksi.
Huoneisto, jota parhaillaan valmisteltiin kellarikerrokseen,
sopi erinomaisesti suunnitelmiimme. 

Tämä päätös aiheutti minussa aluksi vastenmielisyyden tunteen:
ajatus, että houkuttelisin luokseni miehen, jonka olin 
päättänyt tuhota, jäykisti minut kauhusta. Mikä tahansa tämä 
mies olikin, en osannut ajatella syyllistyväni vieraani murhaan. 

Ystäväni ymmärsivät epäröintini, mutta pitkien keskustelujen
jälkeen päätimme, ettemme muuttaisi mitään suunnitelmassamme:
maamme oli pelastettava mihin hintaan tahansa, vaikkapa
rikkomalla kaikkia periaatteitamme vastaan. 

Hyväksyimme viidennen salaliittolaisen, jota Purishkevitsh 
meille suositteli, hänen joukko-osastoonsa kuuluvan lääkärin, 

tohtori Latsovertin. Päätimme surmata Rasputinin syankaliumannoksella,
joka olisi riittävän suuri tappamaan hänet heti. 
Minun tulisi olla kahden hänen kanssaan koko sen ajan, minkä 
hän olisi luonani. Toiset pysyttelisivät valmiina auttamaan minua
tarvittaessa. 

Olisivatpa tekomme seuraukset hyvät tai huonot, päätimme, 
ettemme koskaan paljastaisi osuuttamme Rasputinin murhaan. 

Muutamia päiviä tämän keskustelun jälkeen sekä Dimitri 
että Purishkevitsh lähtivät rintamalle. 

Odottaessani heidän paluutaan menin Purishkevitshin neuvosta
uudelleen tapaamaan kansanedustaja Maklakovia. Hänen 
muuttunut asenteensa aiheutti minulle miellyttävän yllätyksen. 
Hän ilmoitti hyväksyvänsä suunnitelmamme, mutta ehdottaessani,
että hän liittyisi meihin, hän vastasi, että todennäköisesti
tärkeät asiat vaatisivat häntä matkustamaan Moskovaan 
joulukuun puolivälissä. Uskoin kuitenkin hänelle suunnitelmamme
yksityiskohtineen. Hän kuunteli minua hyvin tarkkaavasti,
mutta ei kuitenkaan osoittanut haluavansa ottaa aktiivisesti
osaa salaliittoomme. 

Erotessani hänestä hän toivotti minulle onnea ja antoi minulle
lahjaksi kumisen patukan. 

— Ottakaa se kaiken varalta, hän sanoi hymyillen. 

* # 

* 

Joka kerran palatessani Rasputinin luokse tunsin inhoavani 
itseäni. Näistä vierailuista oli tullut minulle todellinen painajainen.


Vähän ennen Dimitrin ja Purishkevitshin paluuta menin jälleen
häntä tapaamaan. 

Hän oli erinomaisella tuulella. 

— Miksi olette niin iloinen, kysyin häneltä. 

— Olen todellakin vienyt päätökseen hyvän asian. Sitä ei tarvitse
enää kauan odottaa; kohta tulee meidän vuoromme iloita. 

— Mistä oikein on kysymys? 

— Mistä on kysymys, mistä on kysymys, Rasputin sanoi jäljitellen
minua. Sinä pelkäät minua, hän jatkoi, ja sen vuoksi olet 
lakannut käymästä luonani. Ja kuitenkin minulla olisi ollut paljon
mielenkiintoista kerrottavaa sinulle . . . No niin! En kerro 
sinulle mitään, koska pelkäät minua ja pelkäät kaikkea. Jos olisit
rohkeampi, olisin kertonut sinulle kaikki. 

Yritin selittää hänelle, että harjoitukseni paashijoukoissa veivät
kaiken aikani ja siksi näytti siltä, että vältin häntä. Mutta 
en saanut häntä vakuuttuneeksi. 

— Tiedän, tiedän . Sinä pelkäät, eivätkä vanhempasi anna 
sinun tulla luokseni. Eikö totta, äitisi on samanlainen kuin 
Elisaveta? Heillä molemmilla on vain yksi ajatus: saada minut 
lähtemään täältä. Mutta he eivät onnistu, heitä ei kuunnella; 
minusta pidetään liikaa Tsarskoje-S elossa. 

— Grigori Efimovitsh, teidän käytöksenne Tsarskoje-S elossa 
on aivan toisenlainen kuin muualla. Te puhutte siellä vain 
Jumalasta; siksi teitä uskotaan ja rakastetaan. 

— Miksi en puhuisi heille Jumalasta? He ovat hyvin hurskaita,
ja sellainen keskustelu miellyttää heitä . . . He ymmärtävät
kaiken ja antavat anteeksi ja pitävät minua arvossa. Kaikki 
paha, mitä minusta puhutaan heille, ei vaikuta mitään, sillä mitä 
tahansa heille sanotaankin minusta, he eivät usko sitä. Olen 
usein sanonut heille: Tulette kuulemaan, että minua panetellaan.
Muistakaa silloin Kristusta ja miten häntä vainottiin. 
Hänkin kärsi totuuden tähden. He kuuntelevat kaikkia, mutta 
toimivat omantuntonsa mukaan. 

— Mitä keisariin tulee, niin hän kallistaa korvansa heti pahojen
ihmisten puheille kun poistuu Tsarskoje-Selosta; minulla on 
ollut vaikeuksia hänen kanssaan viime aikoina. Yritän saada 
hänet ymmärtämään, että tästä teurastuksesta on tehtävä 
loppu. Kaikki ihmiset ovat veljiä, olen sanonut sen hänelle. 
Olkootpa ranskalaisia tai saksalaisia, mitä sillä on väliä? Mutta 
mikään ei auta; hän toistaa itsepäisesti, että olisi »häpeällistä» 

allekirjoittaa rauha. Mutta mitä häpeällistä siinä on, että toimii 
veljiensä siunaukseksi. Yhä uudelleen lähetetään tuhansia miehiä
teurastettaviksi. Onko se parempi? Keisarinna on hyvä ja 
viisas hallitsijatar. Mutta tsaari, mitä hän ymmärtää? Hänellä 
ei ole sitä, mitä keisarilta vaaditaan. Hän on vain hyvän Jumalan
lapsi, ei muuta. Eniten pelkään sitä, että suuriruhtinas 
Nikolai Nikolajevitsh panee meille luun kurkkuun, jos hän saa 
kuulla jotakin. Mutta Jumalan kiitos hän on kaukana eivätkä 
hänen käsivartensa ole tarpeeksi pitkät yltääkseen tänne asti. 
Tsaaritar on oivaltanut vaaran, ja suuriruhtinas on lähetetty
mahdollisimman kauas, jottei hän voisi sekaantua mihinkään.


— Minun mielestäni, vastasin, on tehty suuri virhe erottamalla
suuriruhtinas virastaan. Ei olisi pitänyt ottaa armeijalta 
sen rakastettua johtajaa näin vakavalla hetkellä. 

— Se ei suuria merkitse, rakkaani. Tämä on tehty vain siksi, 
että se oli välttämätöntä ja oikein. 

Rasputin nousi ja ryhtyi kävelemään pitkin askelin mutisten 
itsekseen. Yhtäkkiä hän pysähtyi, lähestyi minua ja tarttui 
käteeni. Hänen silmissään oli outo ilme. 

— Seuraa minua mustalaisten luo, hän sanoi. Jos tulet kanssani,
kerron sinulle pienintäkin yksityiskohtaa myöten kaiken. 

Myönnyin, mutta juuri silloin soi puhelin: Rasputinia pyydettiin
Tsarskoje-Seloon. Käyttäen hyväkseni hänen pettymystään,
koska hän ei voinut tulla kanssani mustalaisten luo, kutsuin
hänet jonakin iltana luokseni Moikaan. 

Hän oli jo kauan aikaa toivonut tutustuvansa vaimooni. Luullen,
että tämä oli Pietarissa, ja tietäen, että vanhempani olivat 
Krimillä, hän suostui tulemaan luokseni. Todellisuudessa Irinakin
oli Krimillä, mutta ajattelin, että Rasputin ottaisi kutsuni 
halukkaammin vastaan, jos hän luulisi voivansa kohdata Irinan. 

Dimitri ja Purishkevitsh palasivat rintamalta muutamia päiviä
myöhemmin, ja päätettiin, että kutsuisin Rasputinin Moikaan
joulukuun 29. päivän iltana. 

»Starets» pani saapumisensa ehdoksi, että itse noutaisin hänet 
ja saattaisin hänet kotiin. Hän kehotti minua käyttämään palvelijoiden
portaikkoa ja sanoi tiedottavansa portinvartijalle, 
että eräs ystävä tulisi hakemaan häntä keskiyön tienoilla. 

Panin merkille yhtä hämmästyneenä kuin kauhistuneenakin, 
miten mutkattomasti hän suhtautui kaikkeen ja miten hän itse 
poisti vaikeudet tieltämme. 



XXIII LUKU 


Moikan kellarikerros. — 29. päivä joulukuuta. 

Koska niihin aikoihin olin yksin Pietarissa, asuin lankojeni 
kanssa suuriruhtinas Aleksanterin palatsissa. Suurimman osan 
joulukuun 29. päivästä jouduin käyttämään valmistautuakseni 
tutkintoihini, joiden piti olla seuraavana päivänä, mutta kulutin 
viimeiset vapaahetkeni Moikassa tehdäkseni valmisteluja Rasputinin
vierailua varten. 

Kellarikerroksessa oleva huoneisto, jossa minun piti ottaa 
»starets» vastaan, oli vielä keskeneräinen. Pilarit jakoivat sen 
kahteen osaan, suuremmasta tulisi ruokasali, toisesta lähtivät 
aikaisemmin mainitsemani kiertoportaat ensimmäisessä kerroksessa
olevaan huoneistooni; puolivälissä niitä oli pihalle aukeava 
ovi. Tämä sali, jossa oli matala holvikatto, sai valonsa kahdesta 
pienestä ikkunasta, jotka avautuivat maan tasalla Moikan kanavalle
päin. Seinät olivat harmaata kiveä, lattia harmaata graniittia.
Ollakseni herättämättä epäilyjä Rasputinissa, joka olisi 
saattanut hämmästyä, jos hänet olisi vastaanotettu paljasseinäisessä
kellarissa, minun oli välttämättä kalustettava se niin, että. 
se näyttäisi asutulta. 

Saapuessani tapasin työmiehet asettamassa paikoilleen mattoja
ja ripustamassa oviverhoja. Kolme suurta punaista kiinalaista
porsliinimaljakkoa koristi jo seinään tehtyjä syvennyksiä. 
Valitsemani esineet tuotiin huonekaluvajasta: leikatusta puusta 
valmistettuja tuoleja, jotka oli verhottu ajan tummentamalla 
nahalla; korkeaselkäisiä, jykeviä nojatuoleja, pieniä vanhoilla 

kankailla peitettyjä pöytiä, norsunluumaljakkoja ja joukoittain 
muita taide-esineitä. Näen vieläkin silmissäni yksityiskohtia 
myöten tuon huoneen kalustuksen ja erikoisesti muistan koristellun
ebenpuukaapin, joka sisälsi kokonaisen labyrintin pieniä 
peilejä, pienoispronssipatsaita ja salalokeroita. Tämän kaapin 
päälle oli asetettu vuorikristallista ja hopeasta taottu, 16:nnelta 
vuosisadalta peräisin oleva ikoni, joka oli hyvin kaunista italialaista
työtä. Lattiaa peitti persialainen matto ja labyrinttikaapin
edessä oli jääkarhun talja. 

Huoneen keskelle asetettiin pöytä, jonka ääressä Rasputinin 
oli määrä juoda viimeinen teekupillisensa. 

Hovimestarimme Grigori Byshinski ja kamaripalvelijamme 
Ivan auttoivat minua huonekalujen järjestämisessä. Käskin 
heidän valmistaa teetä kuudelle hengelle ja ostaa keksejä ja 
kakkuja ja hakea viiniä kellarista. Sanoin odottavani vieraita 
klo 11 illalla ja palvelijain voivan vetäytyä huoneisiinsa siksi 
kunnes kutsuisin heitä. Kun kaikki oli valmista, nousin huoneistooni,
missä eversti Vogel odotti minua viimeiseen harjoitukseeni
ennen seuraavan päivän tutkintoa. Päätin työskentelyn 
hänen kanssansa noin kuuden aikaan illalla. Ennen kuin lähdin 
päivälliselle lankojeni luo suuriruhtinas Aleksanterin palatsiin, 
menin Kasanin Pyhän Äidin kirkkoon. Vaipuneena syvään 
rukoukseen kadotin kokonaan käsitykseni ajan kulusta. Lähtiessäni
katedraalista, missä luulin viipyneeni vain muutamia hetkiä,
huomasin suureksi hämmästyksekseni viettäneeni siellä 
melkein kaksi tuntia. Tunsin outoa keveyden, hyvän olon ja 
melkeinpä onnen tunnetta. Riensin appeni palatsiin, missä 
söin kiireesti päivällistä enen paluutani Moikaan . . . 

# # 

* 

Kello 11 oli kaikki valmista kellarikerroksessa. Kodikkaasti 
kalustettuna ja valaistuna tämä maanalainen ruokasali oli kadottanut
synkän sävynsä. Samovaari höyrysi pöydällä keskellä 

kakku- ja makeislautasia, jotka erityisesti miellyttivät Rasputinia. 
Eräällä sivupöydällä oli tarjotin täynnä laseja ja pulloja, vanhat 
värilliset lasilyhdyt valaisivat huonetta ylhäältä ja raskaat punaiset
damastiverhot oli laskettu alas. Puut räiskyi vät graniittisessa
tulisijassa kipinöiden sinkoillessa kivilaatoille. Huoneesta 
sai sen vaikutelman, että siellä oli eristettynä maailmasta, ja 
tuntui siltä, että miten tahansa kävisikin, niin tämän yön tapahtumat
jäisivät ikuiseksi salaisuudeksi näiden raskaiden muurien 
hiljaisuuden kätköön. 

Kellon soitto tiedotti minulle Dimitrin ja muiden ystävieni 
saapumisesta. Johdatin heidät ruokasaliin. Siellä he hetken 
vaiteliaina tarkastelivat paikkaa, missä Rasputin tulisi kuolemaan.


Otin labyrinttikaapista pullon, joka sisälsi myrkkyä. Asetin 
sen pöydälle, missä kakkulautaset olivat. Tohtori Latsovert veti 
kumikäsineet käsiinsä ja otti syankaliumkiteitä, jotka hän murskasi
jauhoksi. Kohottaen kakkujen kuorta hän ripotteli niiden 
sisäpuolelle myrkkyannoksen, joka hänen sanojensa mukaan 
pystyisi surmaamaan useita henkilöitä. Salissa vallitsi vaikuttava
hiljaisuus. Seurasimme kaikki jännittyneinä tohtorin liikkeitä.
Syankaliumia oli vielä kaadettava myös laseihin, mutta 
päätimme tehdä sen viime hetkessä, ettei se menettäisi tehokkuuttaan
haihtumalla. Olin sanonut Rasputinille, että milloin 
meillä oli vieraita, meillä oli tapana syödä illallista kellarikerroksen
ruokasalissa, jonne minä jäin usein istumaan ja lueskelemaan
vielä sen jälkeen, kun vieraani olivat nousseet työhuoneeseeni
polttelemaan. Meidän täytyi siis antaa se vaikutelma, että 
illallisemme oli päättynyt, joten jätimme pöydän epäjärjestykseen,
tuolit sekaisin ja kaadoimme teen kuppeihin. Sovimme, 
että Dimitri, Purishkevitsh ja Suhotin pitäisivät huolta iloisista 
äänistä ja soittaisivat gramofonia ensimmäisessä kerroksessa 
minun saapuessani Rasputinin kanssa. Tällä tavoin toivoin 
saavani »staretsin» hyvälle tuulelle ja kaikki epäluulot hälvenemään
hänen mielestään. 

Valmistelujen päätyttyä kietouduin turkisviittaani ja vedin 
päähäni turkislakin, joka peitti kasvoni. Tohtori Latsovert, joka 
oli pukeutunut autonkuljettajaksi, käynnisti moottorin ja nousimme
pihalla odottavaan autoon. Rasputinin talossa jouduin 
kiistaan portinvartijan kanssa, joka ei aikonut päästää minua 
sisälle. »Staretsin» neuvoa noudattaen nousin palvelijoiden portaikon
kautta. Se ei ollut valaistu, ja vain vaivoin löysin hänen 
ovensa . 

Soitin ovikelloa. 

— Kuka siellä, hän huusi oven takaa. 

Hätkähdin ja vastasin: 

— Grigori Efimovitsh, olen saapunut hakemaan teitä! 

Kuulin Rasputinin kolistelevan huoneessaan. Varaketju liukui
syrjään ja lukko narahti. Tunsin oloni epämiellyttäväksi. 

Hän aukaisi oven ja astuin hämärään keittiöön. Minusta tuntui,
että joku tarkkaili minua viereisestä huoneesta. Nostin 
vaistomaisesti kaulukseni pystyyn ja vedin lakin syvemmälle 
silmilleni. 

— Miksi sinä kätket itsesi tuolla tavoin, kysyi Rasputin. 

— Emmekö sopineet, että kukaan ei saisi tietää teidän lähteneen
minun kanssani tänä iltana, kysyin vastaukseksi. 

— Se on totta, hän sanoi, minäkään en ole sanonut sanaakaan 
meikäläisille, olen jopa lähettänyt pois kaikki »tainikitkin». 1 
No niin, menen nyt pukeutumaan. 

Seurasin häntä hänen makuuhuoneeseensa, jota valaisi ainoastaan
pieni ikonien edessä palava lamppu. Rasputin sytytti vahakynttilän.
Huomasin, että hänen vuoteensa oli sijaamaton. 

Hän oli todennäköisesti juuri ollut lepäämässä. Hänen vuoteensa
vieressä olivat hänen majavannahkaturkkinsa ja -lakkinsa; 
lattialla lojui pari huopasaappaita. 

Rasputin oli pukeutunut ruiskaunokeilla kirjailtuun puseroon. 
Hänen vyönsä oli paksua punaista nyöriä ja laajat mustat sametti

1
Tainik — salaisen poliisin asiamies. 

housut sekä saappaat näyttivät aivan uusilta. Hän oli kammannut 
hiuksensa ja partansa erikoisen huolellisesti. Kun hän lähestyi 
minua, tunsin kalliin saippuan voimakkaan tuoksun, mikä osoitti, 
että hän oli tänään kiinnittänyt erikoista huomiota pukeutumiseensa.
En ollut koskaan nähnyt häntä niin puhtaana ja hoidettuna.


— No niin, Grigori Efimovitsh. On aika lähteä, sillä keskiyö 
on jo ohi. 

— Entä mustalaiset, menemmekö heitä tapaamaan? 

— En tiedä, ehkäpä, vastasin. 

— Eihän sinun luonasi ole ketään tänä iltana, hän kysyi 
minulta huolestuneella äänellä. 

Rauhoitin häntä sanoen, että hän ei näkisi luonani ketään, 
kenestä hän ei pitäisi, ja että äitini oli Krimillä. 

— En pidä hänestä, äidistäsi. Tiedän, että hän vihaa minua. 
Hän on Elisavetan ystävätär. He molemmat juonittelevat minua
vastaan ja parjaavat minua. Tsaaritar itse on usein sanonut 
minulle, että he ovat pahimpia vihollisiani. Tiedätkö, että juuri 
tänä iltana Protopopov tuli minua tapaamaan vannottaakseen 
minua, etten menisi ulos näinä päivinä. »Sinut murhataan«, hän 
selitti minulle. »Vihollisesi valmistelevat tuhoasi.» Mutta se 
on turhaa, he eivät onnistu siinä, heidän käsivartensa eivät 
ole tarpeeksi pitkät . No niin, mitäpäs siitä . Lähdetään. 

Autoin turkin hänen harteilleen. 

Tunsin yhtäkkiä suunnatonta sääliä tätä miestä kohtaan. 
Vihasin kauheaa petkutusta ja halpamaisia keinoja, joita jouduin 
käyttämään. Sillä hetkellä tunsin halveksivani itseäni. Kysyin 
itseltäni, kuinka olin voinut suunnitella niin alhaisen rikoksen. 
En enää voinut ymmärtää tekemääni päätöstä. 

Katselin kauhistuneena uhriani, joka seisoi rauhallisena ja 
luottavaisena edessäni. Mihin hänen selvänäköisyytensä oli 
joutunut? Mitä hyötyä hänellä oli kyvystään lukea toisten ajatuksia
ja ennustaa tulevaisuutta, jos hän ei nähnyt sitä hirvittävää
ansaa, joka hänelle oli viritetty? Olisi voinut uskoa, että 

kohtalo oli heittänyt hänen silmilleen harson, jotta oikeus olisi 
voinut tapahtua. 

Yhtäkkiä näin jälleen selvästi Rasputinin elämän kaikki kauheat
vaiheet. Omantunnon vai vojen ja epäilyksien sijaan astui 
mieleeni varma päätös suorittaa loppuun tehtävä, jonka olin 
ottanut. 

Astuimme hämärään portaikkoon ja Rasputin sulki oven 
perässään. Salpojen vinkuva ääni kaikui portaikossa. Täydellinen
pimeys ympäröi meidät. 

Hän tarttui kovakouraisesti käteeni. 

— Ohjaan sinua paremmin tällä tavoin, »strarets» sanoi minulle
vetäen minut perässään portaikkoon. 

Hänen kätensä puristus teki kipeää, olisin halunnut huutaa ja 
irrottautua, mutta olin jollakin tavoin tylsistynyt. En muista 
enää, mitä hän sanoi minulle, en sitäkään, vastasinko hänelle. 
Sillä hetkellä toivoin ainoastaan yhtä asiaa: päästä ulos mahdollisimman
nopeasti, nähdä jälleen valoa ja päästä tuntemasta 
tämän käden hirvittävää kosketusta. 

Saavuttuamme ulos kauhuni katosi ja sain takaisin kylmäverisyyteni.


Nousimme autoon ja lähdimme liikkeelle. 

Katselin taaksepäin nähdäkseni, seurasivatko salaisen poliisin 
asiamiehet meitä. En nähnyt mitään, kaikki oli autiota. 

Teimme kierroksen ennen Moikaan saapumistamme, ja auto 
kääntyi pihalle. 


# # 

# 

Astuessamme sisään kuulin ystävieni ääniä ja gramofoni soitti 
amerikkalaista laulua. Rasputin terästi kuuloaan: 

— Mitä se on, hän kysyi, onko täällä juhlat? 

— Ei, vaimollani on muutamia ystäviä vierainaan, mutta he 
lähtevät pian. Menkäämme odotellessamme ruokasaliin juomaan
teetä. 



247 


29. päivä joulukuuta 

Tuskin olimme päässeet sisälle, kun Rasputin riisui viittansa 
ja ryhtyi uteliaasti tutkimaan kalustusta. Pieni labyrinttikaappi 
kiinnosti häntä erikoisesti. Hän huvitteli kuin lapsi avaamalla 
ja sulkemalla sitä ja tutki sitä joka puolelta. 

Viime hetkessä yritin vielä saada hänet muuttamaan mieltään
ja lupaamaan, että hän poistuisi Pietarista. Hänen vastustuksensa
ratkaisi hänen kohtalonsa. Tarjosin hänelle viiniä ja 
teetä. Suureksi pettymyksekseni hän kieltäytyi kummastakin. 
»Oliko hän aavistanut jotakin?» ajattelin. Mutta olin päättänyt,
että tapahtuipa mitä tahansa, hän ei poistuisi talosta elävänä.


Istuuduimme pyötään ja aloimme keskustella. 

Kävimme läpi kaikki yhteiset tuttavamme unohtamatta Vyrubovaa.
Tietenkin puhuimme myös Tsarskoje-Selosta. 

— Grigori Efimovitsh, kysyin häneltä, miksi Protopopov 
kävi luonanne? Pelkääkö hän yhä salaliittoa? 

— Niinpä niin, rakkaani, näyttää siltä, että suorapuheisuuteni 
ärsyttää monia ihmisiä. Aristokraatit eivät totu ajatukseen, että 
yksinkertainen musikka kävelee keisarillisen palatsin saleissa . . . 
He ovat täynnä kateutta ja vihaa. Mutta en pelkää heitä. He 
eivät voi minulle mitään. Olen suojattu pahaa vastaan. Minut 
on yritetty monta kertaa tappaa, mutta Herra on aina tehnyt 
tyhjäksi salahankkeet. Onnettomuus kohtaa kaikkia niitä, jotka 
kohottavat kätensä minua vastaan. 

Nämä Rasputinin sanat kuulostivat kammottavilta paikassa, 
missä hänen oli määrä kuolla. Mutta mikään ei enää voinut horjuttaa
minua. Koko ajan hänen puhuessaan ajattelin vain, miten
saisin hänet pakotetuksi juomaan viiniä pienistä laseista ja 
maistamaan myrkytettyjä kakkuja. 

Käytyämme läpi kaikki tavalliset puheenaiheemme Rasputin 
pyysi minua tarjoilemaan itselleen teetä. 

Kiiruhdin tekemään sen ja tarjosin hänelle kakkulautasta. 
Miksi oikeastaan tarjosin hänelle juuri niitä kakkuja, jotka eivät 
olleet myrkytettyjä? 

Hetkeä myöhemmin ojensin hänelle syankaliumia sisältäviä 
kakkuja. 

Hän kieltäytyi aluksi. 

— En halua niitä, hän sanoi, ne ovat liian makeita. 

Kuitenkin hän otti pian yhden ja toisenkin . . . Katselin 

häntä kauhistuneena. Myrkyn vaikutuksen piti ilmetä heti, 
mutta suureksi tyrmistyksekseni Rasputin jatkoi jutteluaan, 
aivan kuin mitään ei olisi tapahtunut. 

Ehdotin sitten, että hän maistaisi Krimin viinejämme. Hän 
kieltäytyi uudelleen. Aika kului. Minä hermostuin. Hänen kiellostaan
huolimatta täytin kaksi lasia, mutta samoin kuin olin 
aikaisemmin menetellyt kakkujenkin kanssa ja aivan yhtä selittämättömästi
en nytkään ottanut myrkkyä sisältävää viinilasia. 
Muuttaen mieltään Rasputin otti viinin vastaan. Hän joi nautinnolla
myöntäen, että viini oli hänen makuunsa, ja kysyi minulta,
valmistimmeko sitä paljon Krimillä. Hän näytti hämmästyneeltä
kuultuaan, että meillä oli sitä kellarit täynnä. 

— Kaada minulle madeiraa, hän sanoi. Tällä kertaa halusin 
antaa hänelle yhden syankaliumia sisältävistä laseista, mutta hän 
esti sen. 

— Kaada samaan lasiin. 

— Sitä ei voi tehdä, Grigori Efimovitsh, vastasin, näitä kahta 
viiniä ei saa sekoittaa. 

— Siitä huolimatta, kaada tähän, kuten sanon 

Minun oli toteltava enempää estelemättä. 

Samalla hetkellä pudotin aivan kuin vahingossa lasin, josta 
hän oli juonut, ja kaadoin madeiraa syankaliumia sisältävään 
lasiin. Rasputin ei enää sanonut mitään. 

Asetuin seisomaan hänen eteensä seuraten jokaista hänen liikettään,
odottaen koko ajan näkeväni hänen luhistuvan kokoon. 

Mutta hän jatkoi juomista, hitaasti pienin kulauksin maistellen
viiniään, kuten vain asiantuntijat osaavat tehdä. Hänen käytöksensä
ei muuttunut. Vain silloin tällöin hän vei käden kaulalleen,
aivan kuin hänen olisi ollut vaikea niellä. Hän nousi ja 

astui muutaman askeleen. Kun kysyin häneltä, mikä häntä 
vaivasi, hän vastasi: 

— Ei mikään, kurkkuani vain vähän kutittaa. 

Muutamia piinallisia minuutteja kului. 

— Madeira on hyvää, anna minulle vielä lisää, hän sanoi. 

Myrkky ei vieläkään vaikuttanut, ja »starets» jatkoi käyskentelyään
huoneessa. 

Otin sitten toisen syankaliumia sisältävän lasin, täytin sen 
viinillä ja ojensin Rasputinille. 

Hän tyhjensi sen kuten edellisetkin ilman mitään vaikutusta. 

Tarjottimella oli enää vain kolmas, viimeinen lasillinen. 

Epätoivoissani ryhdyin itse juomaan saadakseni hänet jäljittelemään
itseäni. 

Istuimme vastakkain ja joimme hiljaisuuden vallitessa. 

Hän katseli minua silmissään pilkallinen katse, joka näytti 
sanovan: »Näetkö, olet yrittänyt kaikkesi etkä voi minulle 
mitään.» 

Yhtäkkiä hänen kasvonsa saivat kaamean, raivoisan ilmeen. 

En ollut koskaan nähnyt häntä niin hirveän näköisenä. 

Hän naulitsi minuun pirullisen katseensa. Sillä hetkellä hän 
herätti minussa sellaisen vihan tunteen, että olin valmis heittäytymään
hänen päälleen ja kuristamaan hänet. 

Pahaenteinen hiljaisuus vallitsi huoneessa. Minusta tuntui, 
että hän tiesi, miksi olin tuonut hänet tänne ja että aioin murhata
hänet. Välillämme käytiin sanaton taistelu, outo ja kauhea. 
Vielä hetki ja olisin ollut hänen armoillaan. Rasputinin raskaan 
katseen alla tunsin kylmäverisyyteni häviävän; sanomaton velttous
valtasi minut ja päätäni huimasi 

Tajuntani palattua näin hänen yhä istuvan samalla paikalla 
pää käsien varassa. En nähnyt enää hänen silmiään. 

Olin päässyt jälleen tasapainoon ja tarjosin hänelle vielä 
kupillista teetä. 

— Kaada, hän sanoi tukahtuneella äänellä, minulla on kova 
jano. 

Hän nosti päätään. Hänen silmänsä olivat himmeät ja minusta
tuntui, että hän vältti katsomasta minuun. 

Kaataessani teetä hän nousi ja alkoi kävellä. 

Huomatessaan kitarani, jonka olin jättänyt eräälle tuolille, hän 
sanoi: »Soita minulle jotakin iloista, pidän soitostasi.» 

Minun oli vaikea laulaa sellaisessa tilanteessa ja vielä vaikeammalta
tuntui iloisen laulun ajatteleminenkin. 

— En ole todellakaan oikeassa vireessä, sanoin hänelle. Otin 
kuitenkin kitarani ja aloitin surullisen laulun. 

Hän istuutui ja kuunteli ensin tarkkaavaisesti, sitten hän laski 
päänsä käsien varaan ja sulki silmänsä. Minusta tuntui, että hän 
oli nukahtanut. 

Lopetettuani romanssin hän aukaisi jälleen silmänsä ja katsoi 
minuun surullisesti. 

— Laula vielä vähän. Rakastan tällaista musiikkia, sinä saat 
siihen niin paljon sielukkuutta. 

Aloin laulaa jälleen. Oma ääneni tuntui minusta oudolta. 

Aika kului, kello osoitti jo puoli kolmea aamulla . . . Tämä 
painajaisuni oli kestänyt kaksi pitkää tuntia. »Mitä tapahtuu», 
ajattelin, »jos hermoni eivät kestä?» 

Yläkerrassa olevat näyttivät menettäneen kärsivällisyytensä.
Melu, joka kantautui korviimme, yhä vain yltyi. Pelkäsin,
että ystäväni menettäisivät malttinsa ja tulisivat kellariin.


— Miksi siellä melutaan niin kovasti, kysyi Rasputin nostaen
päätään. 

— Luulen, että vieraani ovat lähdössä, menen katsomaan, 
mitä siellä tapahtuu. 

Ylhäällä työhuoneessani syöksyivät Dimitri, Purishkevitsh ja 
Suhotin revolverit laukaisuvalmiina minua vastaan ja pommittivat
minua kysymyksillään. 

— No, onko se tehty? Onko kaikki lopussa? 

— Myrkky ei ole vaikuttanut, vastasin. 

Kaikki vaikenivat tyrmistyneinä. 

— Se ei ole mahdollista, huudahti suuriruhtinas. Annoshan 
oli valtavan suuri. Onko hän niellyt kaiken? 

— Kaiken, vastasin. 

Lyhyen keskustelun jälkeen päätimme, että laskeutuisimme 
kaikki yhdessä kellarikerrokseen ja heittäytyisimme Rasputinin 
päälle ja kuristaisimme hänet. Olimme jo portaikossa, kun minut
valtasi pelko. Vieraiden henkilöiden äkillinen ilmestyminen 
saattaisi herättää Rasputinin epäilykset, ja kuka tiesi, mihin 
tämä paholaismainen olento pystyi. 

Onnistuin vakuuttamaan ystävilleni, että heidän pitäisi antaa 
minun toimia yksin. 

Otin Dimitrin revolverin ja laskeuduin kellarikerrokseen. 

Rasputin istui yhä samalla paikalla, mihin olin jättänyt hänet. 
Hänen päänsä oli taipunut alas, ja hän hengitti vaikeasti. 

Lähestyin häntä hiljaa ja istuuduin hänen viereensä; hän ei 
kiinnittänyt minuun mitään huomiota. Muutamien minuuttien 
kauhean hiljaisuuden jälkeen hän nosti hitaasti päätään ja käänsi 
minuun ilmeettömät silmänsä. 

— Tunnetteko itsenne sairaaksi, kysyin häneltä. 

— Kyllä, pääni on raskas ja vatsaani polttaa. Kaada minulle 
pieni lasillinen. Se tekee minulle hyvää. 

Kaadoin hänelle madeiraa, jonka hän nielaisi yhdellä siemauksella.
Sen jälkeen hän piristyi ja muuttui jälleen iloiseksi. Näin, 
että hän oli täysin tajuissaan ja että hän ajatteli aivan normaalisti. 
Yhtäkkiä hän ehdotti minulle, että seuraisin häntä mustalaisten 
luo. Kieltäydyin sanomalla, että oli liian myöhäistä. 

— Ei se tee mitään, hän sanoi. He ovat tottuneet siihen, joskus
he odottavat minua koko yön. Joskus palatessani TsarskojeSelosta
tärkeästä neuvottelusta tai vain puhuttuani siellä Jumalasta
päähäni pälkähti mennä heidän luokseen suoraan autolla. 
Ruumiskin tarvitsee lepoa . Eikö olekin totta? Ajatukset 
ovat kokonaan Jumalaa varten, mutta ruumis on ihmistä varten. 
Niinpä niin, lisäsi Rasputin silmää iskien. 

En todellakaan odottanut kuulevani tällaista puhetta mieheltä, 

jolle olin antanut suunnattoman annoksen kaikkein tehokkainta 
myrkkyä. Ennen kaikkea minua ihmetytti, että Rasputin, joka 
erikoisen intuitionsa avulla tiesi ja vaistosi kaiken, ei ollut vieläkään
aavistanut, että tulisi kohta kuolemaan. 

Miksi hänen tarkkanäköiset silmänsä eivät olleet huomanneet, 
että pidin selkäni takana revolveria, joka millä hetkellä tahansa 
laukeaisi häntä kohti ? 

Käänsin konemaisesti katseeni kristallikrusifiksia kohti. Nousin
lähestyäkseni sitä. 

— Miksi katselet niin kauan tuota krusifiksia, kysyi Rasputin. 

— Se miellyttää minua kovasti, vastasin, se on kaunis. 

— Niin, hän sanoi, se on hyvin kaunis, sen on täytynyt maksaa
paljon. Paljonko olet maksanut siitä? 

Näin sanoessaan hän astui muutaman askelen minua kohti ja 
lisäsi odottamatta vastaustani: 

— Mutta tämä kaappi minua miellyttää erikoisesti. Hän 
lähestyi sitä, aukaisi sen ja ryhtyi tutkimaan sitä. 

— Grigori Efimovitsh, sanoin hänelle, teidän olisi parasta 
katsella tätä krusifiksia ja rukoilla. 

Rasputin loi minuun hämmästyneen, melkein kauhistuneen 
katseen. Näin siinä uuden ilmeen, jota en tuntenut. Siinä oli 
jotakin samalla kertaa lempeää ja alistuvaa. Hän tuli aivan viereeni
ja katsoi minua tarkkaan kasvoihin. Olisi voinut luulla, että 
hän vihdoin luki silmistäni jotakin, jota hän ei ollut odottanut. 
Ymmärsin, että hetki oli koittanut. 

Herra, rukoilin, anna minulle voimaa tämän lopettamiseen. 

Rasputin seisoi yhä edessäni liikkumattomana ja pää painuneena,
silmät suunnattuina krusifiksiin. Nostin hitaasti revolverin.


— Mihin on tähdättävä, ajattelin, otsaan vai sydämeen? 

Väristys kävi lävitseni, käteni jännittyi. Tähtäsin häntä sydämeen
ja painoin liipasinta. Rasputin päästi villin karjaisun ja 
lysähti karhun taljalle. 

Koin kauhistuttavan hetken todetessani, miten helppoa oli 

tappaa ihminen. Pieni yksinkertainen liike, ja se, joka sekuntia 
aikaisemmin oli ollut elävä olento, virui maassa kuin laatikkoon 
painunut marionetti. 

Laukauksen kajahdettua ystäväni juoksivat paikalle. Hämmennyksissään
he olivat sammuttaneet sähkön ja pimeys ympäröi
meidät. Joku törmäsi minuun ja päästi huudon; en liikahtanutkaan
pelätessäni, että astuisin ruumiin päälle. Vihdoin 
valo syttyi. 

Rasputin makasi selällään. Hänen kasvonsa nytkähtelivät. 
Hänen kätensä olivat koukussa. Hänen silmänsä olivat kiinni. 
Hänen silkkipuseronsa oli virtaavan veren punaamaa. Nojauduimme
kaikki ruumiin yli tarkastaaksemme sitä. 

Muutamien minuuttien kuluttua »starets», joka ei enää aukaissut
silmiään, lakkasi liikkumasta. Tohtori totesi, että luoti oli 
läpäissyt sydämen seudun. Ei ollut enää epäilystäkään siitä, 
että Rasputin oli kuollut. Dimitri ja Purishkevitsh kantoivat 
ruumiin karhunnahassa kivilaatoille. Sammutimme valot ja nousimme
huoneistooni lukittuamme kellarikerrokseen vievän oven. 

Sydämemme oli täynnä toivoa ja olimme varmat siitä, että 
äskeinen tapahtuma pelastaisi Venäjän ja hallitsijahuoneen raunioitumiselta
ja häpeältä. 

Suunnitelmamme mukaisesti Dimitrin, Suhotinin ja tohtorin 
piti teeskennellä vievänsä Rasputin kotiin siltä varalta, että salainen
poliisi olisi seurannut meitä tietämättämme. Sitä varten 
Suhotin pukeutui Rasputiniksi vetäen ylleen hänen viittansa ja 
lakkinsa ja lähti Dimitrin ja tohtorin seurassa Purishkevitshin 
avoautoon. Heidän piti palata Moikaan suuriruhtinaan suljetussa 
autossa viemään ruumis Petrovskin saarelle. 

Purishkevitsh ja minä jäimme Moikaan. Odottaessamme ystäviemme
paluuta puhuimme maamme tulevaisuudesta ja siitä, 
että Venäjä oli nyt ikuisiksi ajoiksi vapautunut pahasta hengestään.
Olisimmeko voineet aavistaa, että ne, joiden kädet Rasputinin
kuolema vapautti, eivät halunneet tai osanneet käyttää 
hyväkseen tätä ainoalaatuista hetkeä ? 

Keskustellessamme tunsin yhtäkkiä epämääräistä levottomuutta,
ja vastustamaton voima pakotti minut laskeutumaan 
kellariin, missä ruumis makasi. 

Rasputin virui samalla paikalla, mihin olimme hänet jättäneet. 
Koetin hänen valtimoaan enkä tuntenut sydämen lyöntejä. Hän 
oli aivan kuollut. 

En tiedä, miksi yhtäkkiä tartuin ruumiiseen molemmin käsin 
ja ravistelin sitä kiivaasti. Se kallistui ja retkahti takaisin lattialle.


Viivyttyäni jonkin aikaa ruumiin vieressä päätin lähteä pois, 
kun huomioni kiintyi melkein huomaamattomaan värähtelyyn 
sen vasemmassa silmäluomessa. Kumarruin Rasputinin ylitse ja 
katselin häntä tarkkaavaisesti; kevyet värähtelyt nykivät hänen 
kasvojaan. 

Yhtäkkiä näin hänen vasemman silmänsä avautuvan . . . Muutamia
hetkiä myöhemmin oikea silmäluomi alkoi vuorostaan 
värähdellä ja avautui. Näin Rasputinin molemmat silmät; kaksi 
vihreää käärmeen silmää nauliutui minuun täynnä saatanallista 
vihaa. Veri hyytyi suonissani. Kaikki lihakseni jäykistyivät 
kivikoviksi. Halusin paeta, huutaa apua, mutta jäseneni kieltäytyivät
tottelemasta minua eikä kouristuneesta kurkustani lähtenyt
ääntäkään. 

Olin kuin painajaisunessa kahlehdittuna graniittipaateen. 

Sitten tapahtui jotain hirvittävää. Äkillisellä ja rajulla liikkeellä
Rasputin ponnahti jaloilleen vaahto suussa. Hän oli kauhea
katsella. Villi karjahdus kaikui holvikaaristossa ja näin hänen 
kouristuneiden käsiensä huitovan ilmaa. Hän heittäytyi päälleni; 
hänen sormensa etsivät kurkkuani, painuivat kuin pihdit olkapäähäni.
Hänen silmänsä pullistuivat kuopistaan, veri valui hänen
huuliltaan. 

Matalalla ja käheällä äänellä Rasputin toisti koko ajan nimeäni. 

Mikään ei voi kuvata sitä kauhun tunnetta, joka minut valtasi. 
Yritin vapautua hänen otteestaan, mutta olin kuin ruuvipenkissä.
Hirveä taistelu syntyi välillemme. 

Tässä olennossa, joka kuoli myrkytettynä, sydämen tienoo 
luodin lävistämänä, tässä ruumiissa, jonka pahan voimat näyttivät
vallanneen kostaakseen häviönsä, oli jotakin niin pöyristyttävää,
että en voi muistella tätä kohtausta kauhun väristyksiä 
tuntematta. 

Minusta tuntui, että nyt ymmärsin paremmin, kuka Rasputin 
oli. Tunsin olevani tekemisissä itsensä paholaisen kanssa, joka 
oli ruumiillistunut tässä talonpojassa ja tarttunut minuun ollakseen
koskaan enää päästämättä otettaan. 

Yli-inhimillisellä ponnistuksella minun onnistui irrottautua 
hänen syleilystään. 

Hän putosi selälleen hurjasti karjuen ja puristaen kädessään 
vasenta epolettiani, jonka hän oli repäissyt irti taistellessamme. 

Hän virui jälleen liikahtamatta lattialla. Muutamien sekuntien
kuluttua hän nousi. Ponnahdin portaille huutaen Purishkevitshia,
joka oli jäänyt työhuoneeseeni. 

— Pian, pian, tulkaa alas, hän elää vielä! 

Samassa kuulin takaani kolinaa; tartuin kumipatukkaan, jonka 
kansanedustaja Maklakov oli antanut minulle »kaiken varalta» ja 
heittäydyin portaita alas Purishkevitsh kannoillani pistooli kädessään.


Polvillaan ja vatsallaan ryömien, karjuen ja verta valuen kuin 
haavoittunut eläin Rasputin nousi nopeasti portaita. Keräten 
kaikki voimansa hän teki viimeisen syöksyn ja onnistui pääsemään
salaovelle, joka johti pihalle. Tietäen, että tämä ovi oli 
lukittu, asetuin ylemmälle tasanteelle puristaen tiukasti kädessäni 
kumipatukkaa. 

Tyrmistyksekseni ja kauhukseni näin oven avautuvan ja Rasputinin
katoavan yöhön! Purishkevitsh ryntäsi hänen peräänsä. 
Kaksi laukausta kajahti pihalta. Ajatus, että hän pääsisi karkuun, 
oli sietämätön. Menin ulos pääoven kautta ja juoksin Moikan 
vartta pitkin pysäyttääkseni Rasputinin portilla siinä tapauksessa, 
että Purishkevitsh ei olisi tavoittanut häntä. 

Pihassa oli kolme porttia, joista ainoastaan keskimmäinen oli 

auki. Näin ristikkoaidan läpi, että Rasputin suuntasi kulkunsa 
juuri sitä kohti. 

Kolmas laukaus kajahti ja neljäs . . . Näin Rasputinin horjahtavan
ja kaatuvan erään lumikinoksen viereen. 

Purishkevitsh juoksi hänen luokseen, viipyi muutamia sekunteja
hänen vieressään, ja varmistauduttuaan siitä, että kaikki oli 
tällä kertaa päättynyt, hän lähti taloa kohti. 

Huusin häntä, mutta hän ei kuullut. 

Rantakatu ja lähiseudun kadut olivat autioita; oli mahdollista, 
että laukauksia ei ollut kuultu. Varmistuneena tästä menin pihalle
ja lähestyin lumikinosta, jonka takana Rasputin makasi. 
Hän ei enää osoittanut elonmerkkejä. 

Mutta samassa näin toiselta puoleltani juoksevan kahden palvelijani
ja toiselta puolelta erään poliisin, jotka laukaus oli hälyttänyt.


Menin poliisia vastaan ja puhuttelin häntä asettuen seisomaan 
siten, että hän joutui kääntämään selkänsä siihen suuntaan, missä 
ruumis virui. 

— Ylhäisyys, hän sanoi tuntien minut, täältä kuului laukauksia.
Mitä on tapahtunut? 

— Ei mitään vakavaa, vastasin, vain typerä juttu. Minulla 
oli tänä iltana pieni kokous luonani ja eräs tovereistani juotuaan 
liikaa huvitteli ammuskelemalla ja häiritsemällä suotta ihmisiä. 
Jos joku kysyy sinulta jotakin, niin sinun tarvitsee vain vastata, 
että mitään ei ole tapahtunut ja että kaikki on hyvin. 

Puhuessani saatoin hänet takaisin portille. Sitten palasin ruumiin
luo, jonka vieressä molemmat palvelijat seisoivat. Rasputin,
joka makasi yhä samalla paikalla kokoonkäpertyneenä, oli 
kuitenkin vaihtanut asentoa. 

— Luojani, ajattelin, elääkö hän vielä? 

Pelkkä ajatus, että hän voisi nousta vielä ylös, sai minut kauhun
valtaan. Juoksin taloa kohti huutaen Purishkevitshia, joka 
oli kadonnut. Tunsin itseni sairaaksi, horjuin; kuulin koko ajan 
Rasputinin käheän äänen huutavan nimeäni. Kompuroiden 

pääsin pukeutumishuoneeseeni ja join lasillisen vettä. Samassa 
Purishkevitsh astui sisään. 

— Ah, siinähän te olette! Olen etsinyt teitä kaikkialta, hän 
huudahti. 

Näin tuskin mitään ja luulin kaatuvani. Purishkevitsh tuki 
minua ja vei minut työhuoneeseeni. Juuri kun olimme päässeet 
sinne, palvelijani saapui tiedottamaan minulle, että poliisi, jonka 
kanssa olin puhunut vähän aikaisemmin, halusi tavata minut 
uudelleen. Laukaukset oli kuultu poliisiasemalle ja hänet oli 
lähetetty pyytämään selitystä tapahtumasta. Hänen aikaisempaa 
selitystään ei oltu pidetty tyydyttävänä ja poliisi halusi tarkempia
yksityiskohtia. 

Nähdessään poliisin Purishkevitsh sanoi hänelle kovalla 
äänellä: 

— Oletko kuullut puhuttavan Rasputinista? Hänestä, joka 
suunnitteli maamme, tsaarimme ja sinun sotilasveljiesi tuhoa ja 
petti meitä saksalaisten hyväksi, kuuletko? 

Poliisi, joka ei ymmärtänyt, mitä hänestä tahdottiin, pysyi 
vaiti. 

— Ja tiedätkö kuka minä olen? Sinun edessäsi on Vladimir 
Mitrofanovitsh Purishkevitsh, duuman jäsen. Laukaukset, jotka 
kuulit, tappoivat Rasputinin. Jos rakastat isänmaatasi ja tsaariasi,
vaikenet asiasta. 

Kuuntelin kauhistuneena näitä ällistyttäviä sanoja, jotka lausuttiin
niin nopeasti, että en ehtinyt keskeyttää. Purishkevitsh 
oli niin kiihottunut, että ei harkinnut sanojaan. 

— Olette tehnyt hyvin, poliisi sanoi lopulta. Minä vaikenen, 
mutta jos minua vannotetaan, niin minun täytyy kertoa kaikki 
mitä tiedän, sillä on synti salata totuus. 

Tämän sanottuaan hän poistui hyvin järkyttyneenä. 

Purishkevitsh juoksi hänen peräänsä. 

Samassa kamaripalvelijani saapui ilmoittamaan, että ruumis 
oli kuljetettu portaikon ylemmälle tasanteelle. Tunsin itseni 
hyvin sairaaksi; pääni oli yhä pyörällä ja saatoin tuskin kävellä. 

Nousin vaivalloisesti, otin koneellisesti kumipatukan ja lähdin 
työhuoneestani. 

Laskeutuessani portaikkoon näin Rasputinin ruumiin lojuvan 
tasanteella. Veri valui hänen lukuisista haavoistaan. Ylhäältä 
tulevassa kynttelikön valossa saattoi nähdä pienintäkin yksityiskohtaa
myöten hänen vääristyneet kasvonpiirteensä. Näky oli 
syvästi inhottava. 

Halusin sulkea silmäni ja paeta kauas, unohtaa vaikka vain 
hetkeksi kauhean todellisuuden. Mutta jokin voima pakotti minut
lähestymään ruumista. Päätäni särki, ajatukseni sekosivat. 
Sain jonkinlaisen mielipuolisuuden puuskan. Heittäydyin hänen 
päälleen ja aloin raivokkaasti ruhjoa ruumista kaikin voimin aseenani
olevalla kumipampulla. Sillä hetkellä en tuntenut enempää 
jumalallista kuin inhimillistäkään lakia. 

Purishkevitsh sanoi minulle myöhemmin, että tämä näky oli 
ollut niin kauhea, että hän ei voi sitä koskaan unohtaa. Kun hän 
oli Ivanin avustamana irrottanut minut ruumiista, olin menettänyt
tajuntani. 

Sopimuksen mukaan Dimitri, Suhotin ja tohtori Lazovert saapuivat
katetulla autolla hakemaan Rasputinin ruumista. 

Purishkevitshin kerrottua heille, mitä oli tapahtunut, he päättivät
jättää minut lepäämään ja lähteä ilman minua. He käärivät 
ruumiin paksuun kankaaseen ja veivät sen autoon, joka lähti 
Petrovskin saarta kohti. Siellä he korkealta sillalta heittivät sen 
jokeen. 

Palattuani tajuihini minusta tuntui kuin olisin parantunut 
vakavasta sairaudesta ja että hengitin täysin keuhkoin ukkosilman
jälkeen puhdistuneen luonnon raikasta ilmaa. Tunsin 
eläväni uudelleen. 

Kamaripalvelijani avustamana hävitin kaikki verijäljet, jotka 
voisivat paljastaa meidät. 

Kun huoneisto oli puhdistettu ja järjestetty, lähdin pihalle. 
Minun oli selitettävä laukaukset. Keksin seuraavan selityksen: 

eräs vieraistani oli juonut liikaa ja oli lähtiessään saanut päähänsä 
ampua yhden vahtikoiristamme. 

Näin niiden kahden palvelijan saapuvan, jotka olivat olleet 
läsnä draaman lopussa, ja selitin heille, mitä todellisuudessa oli 
tapahtunut. He kuuntelivat minua hiljaisuuden vallitessa ja 
lupasivat säilyttää salaisuuden. 

Kello oli melkein viisi aamulla, kun lähdin kotoa palatakseni 
suuriruhtinas Aleksanterin palatsiin. 

Ajatus, että ensimmäinen askel oli otettu Venäjän pelastamiseksi,
täytti minut rohkeudella ja luottamuksella. 

Saapuessani huoneeseeni löysin sieltä lankoni Fjodorin, joka 
ei ollut voinut nukkua odottaessaan huolestuneena paluutani. 

— Sinä! Luojan kiitos, että olet vihdoinkin täällä. Kuinka 
kävi ? 

— Rasputin on murhattu, vastasin, mutta tällä hetkellä olen 
kuolemanväsynyt enkä pysty puhumaan. 

Aavistaen, että seuraava päivä tulisi olemaan täynnä kuulusteluja,
kotitarkastuksia ja ahdisteluakin ja että tarvitsisin kaikki 
voimani kestääkseni ne, menin nukkumaan ja vaivuin syvään 


uneen. 



XXIV LUKU 


Kuulusteluja . — Suuriruhtinas Dimitrin palatsissa. — Pettyneitä 

toiveita. 

Nukuin kello io:een saakka. 

Tuskin olin avannut silmäni, kun minulle ilmoitettiin, että 
kenraali Grigorjev, kaupunginosamme poliisipäällikkö, halusi 
keskustella kanssani tärkeästä asiasta. Pukeuduttuani hätäisesti 
menin viereiseen huoneeseen, missä kenraali odotti minua. 

— Teidän vierailunne johtuu varmaankin niistä laukauksista, 
jotka ammuttiin kotini pihalla? 

— Aivan niin, olen saapunut saadakseni kuulla teiltä kaikki 
tätä asiaa koskevat yksityiskohdat. Eikö Rasputin ollut eilen 
vieraittenne joukossa? 

— Rasputin ei ole koskaan käynyt meillä. 

— Laukaukset kuultiin juuri samalla hetkellä, kun tieto Rasputinin
katoamisesta saapui. Olen saanut poliisimestarilta määräyksen
tiedottaa hänelle mahdollisimman tarkasti, mitä luonanne
tapahtui eilen illalla. 

Moikassa ammuttujen laukausten ja Rasputinin katoamisen 
samanaikaisuudella voisi olla kohtalokkaat seuraukset. Minun 
piti ajatella ja harkita sanani huolellisesti ennen kuin vastasin. 

— Mutta mistä olette kuullut, että Rasputin on kadonnut? 

Kenraali Grigorjevin kertomuksesta kävi ilmi, että pelästynyt 

poliisi oli tehnyt ilmoituksen esimiehilleen paljastaen Purishkevitshin
varomattomat sanat. 

Pakottauduin näyttämään välinpitämättömältä. Minua sitoi 

valani, koska olimme vannoneet, että emme paljastaisi salaisuuttamme
poliittisen tilanteen vakavuuden vuoksi, ja toivoimme yhä 
pystyvämme salaamaan totuuden. 

— Olen kiitollinen teille, kenraali, että suvaitsitte henkilökohtaisesti
tiedottaa minulle tämän, sillä olisi ollut valitettavaa, 
jos poliisin ilmoitus olisi aiheuttanut väärinkäsityksen. 

Kerroin sitten hänelle tarinan koirasta ja revolverinlaukauksista,
jotka eräs päihtynyt vieraani oli ampunut. Lisäsin, että 
Purishkevitsh, joka vielä ei ollut lähtenyt, oli rientänyt laukausten
paikalle hälyttämää poliisia vastaan ja puhunut tälle hyvin 
nopeasti jotakin. 

— En tiedä, mitä he puhuivat keskenään, mutta oletan sen 
perusteella, mitä te itse äsken kerroitte, että päihtyneen Purishkevitshin
on täytynyt puhua koirasta, jota hän ehkä on verrannut
Rasputiniin valittaen, että se olikin vain koira eikä Rasputin,
joka surmattiin. Ilmeisestikään poliisi ei ymmärtänyt, 
mitä hän sanoi. 

Selitykseni näytti tyydyttävän kenraalia, mutta hän tiedusteli 
vielä, ketkä suuriruhtinaan ja Purishkevitshin lisäksi olivat olleet 
vierainani. 

— En mielelläni antaisi teille heidän nimiään, koska en soisi, 
että he joutuisivat näin mitättömän asian vuoksi ikävyyksiin. 

— Kiitän teitä näistä tiedoista, kenraali sanoi, tulen toistamaan
poliisimestarille, mitä olette kertonut. 

Pyysin häntä samalla ilmoittamaan poliisimestarille, että haluaisin
tavata hänet, ja sopimaan ajan puolestani. 

Poliisipäällikön mentyä kuulin, että neiti G. odotti minua puhelimessa.


— Mitä te olette tehnyt Grigori Efimovitshille? hän huusi. 

— Grigori Efimovitshille, mikä omituinen kysymys! 

— Mutta . . . Eikö hän viettänyt eilisiltaa teidän luonanne, 
neiti G. jatkoi liikutuksesta värisevällä äänellä. Missä hän sitten 
on? Taivaan nimessä, tulkaa tapaamaan minua. 

Ajatus keskustelusta hänen kanssaan tuntui äärimmäisen kiu

Salliselta. Mutta en voinut kieltäytyä, ja puolen tunnin kuluttua 
astuin hänen salonkiinsa. Hän ryntäsi minua vastaan sanoen 
tukahtuneella äänellä: 

— Mitä olette tehnyt hänelle? Kerrotaan, että hänet on murhattu
teidän luonanne, vieläpä että te itse olette tappanut hänet. 

Yritin rauhoittaa häntä ja kerroin keksimäni tarinan. 

— Kaikki tämä on kauheaa, hän sanoi. Keisarinna ja Anja 
uskovat, että te olette salamurhannut hänet viime yönä kotonanne.


— Soittakaa Tsarskoje-Seloon, että keisarinna ottaisi minut 
vastaan; selitän hänelle kaiken. Mutta tehkää se nopeasti. 

Toivomukseni mukaisesti neiti G. soitti Tsarskoje-Seloon, 
mistä hänelle vastattiin, että Hänen Majesteettinsa odotti minua. 

Olin juuri lähdössä keisarinnan luo, kun neiti G. lähestyi minua
ja sanoi: 

— Älkää menkö Tsarskoje-Seloon, älkää menkö sinne, hän 
sanoi rukoilevalla äänellä. Teille koituu pahaa, he eivät usko, 
että olette syytön. He ovat kaikki suunniltaan. He ovat raivoissaan
minulle ja syyttävät minua siitä, että olen pettänyt heidät. 
Oi! Miksi kuuntelin teitä? Minun ei olisi pitänyt soittaa 
Tsarskoje-Seloon. Te ette saa mennä sinne. 

Hänen hätääntymisensä liikutti minua, sillä tunsin, että se ei 
johtunut ainoastaan Rasputinin katoamisesta, vaan myös hänen 
huolestumisestaan minun vuokseni. 

— Jumala varjelkoon teitä, hän sanoi matalalla äänellä. Minä 
rukoilen puolestanne. 

Olin lähdössä salongista, kun puhelin soi. Vyrubova soitti 
Tsarskoje-Selosta. Keisarinna tunsi itsensä huonovointiseksi; 
hän ei voinut ottaa minua vastaan ja pyysi minua esittämään 
itselleen kirjallisesti kaiken, mitä tiesin Rasputinin katoamisesta. 

Lähdin pois ja käveltyäni muutaman askelen kadulla kohtasin 
erään paashijoukoissa palvelevan toverini, joka huomatessaan 
minut juoksi minua kohti kiihdyksissään: 

— Felix, oletko kuullut uutisen? Rasputin on tapettu. 

— Mahdotonta. Entä kuka hänet on tappanut? 

— Sanotaan, että se tapahtui mustalaisten luona, mutta ei 
tiedetä vielä, kuka on murhaaja. 

— Jumala suokoon, että se on totta, vastasin. 

Saapuessani suuriruhtinas Aleksanterin palatsiin minua odotti 

poliisimestarin, kenraali Balkin, vastaus, missä hän pyysi minua 
saapumaan luokseen. 

Poliisin päämajassa vallitsi suuri hämmennys. Kenraali itse 
istui huoneessaan kiireisen näköisenä. Sanoin hänelle, että olin 
tullut selittääkseni Purishkevitshin aiheuttaman väärinkäsityksen
ja että halusin tämän asian mahdollisimman pian järjestykseen,
koska minun piti vielä samana iltana lähteä Krimille perheeni
luo muutaman päivän lomalle. 

Poliisimestari vastasi, että kenraali Grigorj eville antamani selostus
oli katsottu tyydyttäväksi, joten hän ei nähnyt estettä 
lähtööni, mutta että keisarinna oli antanut määräyksen kotitarkastuksesta
Moikassa, oletettavasti luotani kuuluneiden laukausten
ja Rasputinin katoamisen välisen yhteensattuman vuoksi. 

— Talomme on vaimoni, keisarin sisarentyttären koti, ja keisarillisen
perheen jäsenten asunnot ovat loukkaamattomia eikä 
mikään tämän tapainen toimenpide tule kysymykseen ilman 
keisarin itsensä antamaa määräystä. 

Poliisimestarin oli pakko myöntyä, ja hän peruutti heti määräyksen.


Suunnaton taakka vierähti harteiltani. Pelkäsin, että yöllä 
siivotessamme meiltä oli jäänyt huomaamatta monta paljastavaa 
yksityiskohtaa, jotka täytyi hinnalla millä hyvänsä ehtiä tarkastaa
ennen poliisin vierailua. 

Tuntien huojennusta sen johdosta, että olin voittanut aikaa, 
jätin hyvästit kenraali Palkille ja palasin Moikaan. 

Tehdessäni uuden tarkastuksen draaman tapahtumapaikoilla 
huomasin, että pelkoni oli ollut aiheellinen. Päivänvalossa saattoi
selvästi erottaa ruskeita tahroja portailla. Ivanin avustamana 
puhdistin uudelleen koko huoneiston. Työmme päätyttyä menin 

lounaalle Dimitrin luo, minne Suhotin saapui aterian päätyttyä. 
Lähetimme hänet hakemaan Purishkevitshin, sillä meidän oli 
välttämättä sovittava menettelystämme siinä tapauksessa, että 
joku meistä joutuisi kuulusteltavaksi tai pidätettäisiin. 

Kun olimme kaikki koolla, päätimme, että mitkä olisivatkin 
uudet todisteet meitä vastaan, pitäisimme kiinni selityksestä, 
jonka olin antanut kenraali Grigorjeville ja toistanut neiti G:lle 
ja poliisimestarille. 

Nyt oli ensimmäinen askel otettu. Tie aukeni koko leveydeltään
niille, joilla oli hallussaan keinot jatkaa taistelua rasputinismia
vastaan. 

Meidän osamme näytelmässä oli tällä kertaa päättynyt. 

Sanottuani hyvästit ystävilleni palasin Moikaan. Kuulin saavuttuani,
että kaikkia palvelijoitani oli kuulusteltu päivän kuluessa.
Tämän kyselyn tulos oli minulle tuntematon, mutta 
vaikka menettely itsessään ei miellyttänytkään minua, kuvaus, 
jonka palvelijani minulle siitä antoivat, oli pikemminkin edullinen.


Päätin käydä oikeusministerin luona. 

Makarov, jonka nyt näin ensimmäisen kerran, miellytti minua 
heti. Hän oli keski-ikäinen, harmaahiuksinen ja harmaapartainen,
laihavartaloinen mies, jolla oli hillitty ääni ja miellyttävä 
käytös. 

Selitin hänelle vierailuni tarkoituksen ja toistin hänen pyynnöstään
kertomukseni, jonka jo osasin ulkoa. 

Päästyäni Purishkevitshin keskusteluun poliisin kanssa ministeri
keskeytti minut. 

— Tunnen Purishkevitshin ja tiedän, ettei hän koskaan juo; 
ellen erehdy, hän on jopa erään raittiusyhdistyksen jäsen. 

— Voin vakuuttaa teille, vastasin, että tällä kertaa hän petti 
raittiin miehen maineensa ja unohti yhdistyksensä asettamat 
velvollisuudet. Hänen oli vaikea kieltäytyä juomasta viiniä 
kanssamme, sillä vietin 'tupaantuliaisia kodissani. Jos Purishkevitsh
on yleensä raitis, kuten sanotte, niin on muutama 

lasillinen epäilemättä riittänyt saattamaan hänet päihtyneeseen 
tilaan. 

Kysyin vielä ministeriltä, kuulusteltaisiinko palvelijoitani 
uudelleen tai voisivatko he joutua muuten vaikeuksiin, sillä he 
kaikki olivat kovasti huolissaan, koska lähtisin jo samana iltana 
Krimille. 

Ministeri rauhoitti minua sanoen, että todennäköisesti poliisi 
tyytyisi niihin kysymyksiin, jotka jo oli tehty. Hän lupasi myös, 
että talossamme ei suoritettaisi kotitarkastusta ja että liikkeellä 
olevista huhuista ei tultaisi välittämään. 

Kysyin häneltä, voisinko lähteä Pietarista. Hän vastasi myöntäen
ja pahoitteli uudelleen sitä, että olin joutunut niin monenlaisiin
ikävyyksiin. Minusta tuntui kuitenkin, että enempää kenraali
Grigorjev kuin poliisimestari tai oikeusministerikään eivät 
olleet antaneet kertomukseni pettää itseään. 

Ministeriöstä menin tapaamaan setääni Rodsjankoa, joka oli 
valtakunnan duuman puhemies. Hän ja hänen vaimonsa, jotka 
tiesivät meidän päättäneen surmata Rasputinin, odottivat kiihkeästi
tietoja. Tätini suuteli ja siunasi minua itkien ja setäni 
antoi hyväksymisensä jylisevällä äänellä. Niinä tuskallisina hetkinä,
jotka vietin kaukana omaisistani, tämä vilpitön ja sydämellinen
myötätunnon osoitus oli erikoisen lohduttava. 

Ennen kuin erosin heistä, selostin heille lyhyesti draaman tapahtumat.


— Tästä päivästä lähtien, sanoin, jätämme jatkon toisten 
huoleksi. Suokoon Jumala, että ihmiset vihdoinkin alkaisivat 
yhtenä miehenä toimia ja että keisarin silmät vihdoinkin aukeaisivat
näkemään totuuden, ennen kuin on liian myöhäistä. Yhtä 
edullista hetkeä ei tule enää toista kertaa . . . 

— Olen varma, että Rasputinin murhaa tullaan pitämään 
isänmaallisena tekona, vastasi Rodsjanko, ja että kaikki todelliset 
venäläiset liittyvät yhteen pelastaakseen isänmaansa. 

Palattuani suuriruhtinas Aleksanterin palatsiin ovenvartija 
sanoi minulle, että nainen, jonka kanssa olin sopinut tapaami

sesta tänä iltana kello 7, odotti minua huoneeni vieressä olevassa 
pienessä salongissa. 

Koska en ollut sopinut kohtaamisesta kenenkään kanssa, tuntui
tämä odottamaton vierailu hieman oudolta. Portinvartijan 
kuvaus naisesta, joka oli pukeutunut mustiin, mutta jonka kasvoja
hänen ei ollut onnistunut nähdä, koska ne olivat hunnun 
peitossa, ei ollut vakuuttava, ja meninkin suoraan huoneeseeni, 
josta saatoin välioven kautta tarkastella pienessä salongissa olevaa 
vierasta. Tunsin hänet erääksi Rasputinin innokkaimmista ihailijattarista
ja pyysin ovenvartijaa ilmoittamaan hänelle, että saapuisin
vasta hyvin myöhään illalla kotiin. Sen jälkeen kokosin 
nopeasti matkatavarani. 

Lähtiessäni päivälliselle tapasin portaissa ystäväni Oswald 
Raynerin, englantilaisen upseerin, johon olin tutustunut Oxfordin 
yliopistossa. Tietoisena aikeestamme hän oli saapunut kuulemaan
uutisia ja kiiruhdin tyynnyttämään häntä. 

Ruokasalissa olivat kolme lankoani, jotka myös lähtivät Krimille,
ja heidän englantilainen kotiopettajansa Mr. Stuart, suuriruhtinatar
Xenia Aleksandrovnan hovinainen neiti Jereinov ja 
muutamia muita henkilöitä. 

Kaikki puhuivat Rasputinin salaperäisestä katoamisesta. Toiset
eivät uskoneet hänen kuolleen vaan väittivät, että kaikki 
oli vain keksittyä, toiset kertoivat kuulleensa varmoista lähteistä, 
että »starets» oli salamurhattu mustalaisten luona hurjissa juomingeissa,
ja vihdoin toiset selittivät, että Rasputin oli murhattu 
meidän talossamme, Moikassa. Ajattelematta, että minä olisin 
ottanut aktiivisesti osaa murhatekoon, kaikki olivat kuitenkin 
varmoja siitä, että tunsin asian ja toivoivat pommittaessaan minua
kysymyksillään keksivänsä kasvoiltani jonkin paljastavan 
ilmeen. 

Pysyttelin välinpitämättömänä ja otin osaa yhteiseen ilonpitoon.


Puhelin soi taukoamatta, sillä kaupungilla yhdistettiin itsepintaisesti
nimeni Rasputinin katoamiseen. 

Tehtaitten johtajat ja erilaisten yritysten edustajat soittivat 
sanoakseen, että heidän työntekijänsä olivat päättäneet muodostaa
vartiojoukon puolustamaan minua tarpeen vaatiessa. 

Vastasin kaikille, että huhut, joita oli liikkeellä, olivat perättömiä,
ja ettei minulla ollut mitään osaa asiassa. 

Puoli tuntia ennen junan lähtöä jätin hyvästit läsnäolleille ja 
nousin autoon vaimoni veljien, kotiopettajan ja toverini, kapteeni
Raynerin seurassa. Saapuessamme asemalle huomasin 
sinne kokoontuneen poliiseja. 

Mietin, oliko heillä määräys pidättää minut. Kävellessäni santarmieverstin
ohi hän astui luokseni ja sanoi hyvin kiihtyneellä 
äänellä muutamia käsittämättömiä sanoja. 

— Puhukaa hieman kovempaa, eversti, sanoin hänelle, en 
kuule mitään. 

Hän sai nyt jonkin verran varmuutta ja sanoi ääntään kohottaen:


— Hänen Majesteettinsa keisarinnan käskystä teitä on kielletty
lähtemästä Pietarista. Teidän täytyy palata suuriruhtinas 
Aleksanterin palatsiin ja pysytellä siellä, kunnes toisin määrätään. 

— Hyvin valitettavaa, vastasin, se ei sopisi minulle mitenkään.


Käännyin matkatovereitteni puoleen ja toistin heille saamani 
määräyksen. Pidätykseni herätti heissä suurta hämmästystä. 

— What , s happened? What’s happened? hoki Stuart, joka 
englantilaisena ei ymmärtänyt mitään. 

Andrei ja Fjodor kieltäytyivät lähtemästä Krimille, koska he 
eivät halunneet jättää minua, ja päätimme, että nuori Nikita 
lähtisi yksin kotiopettajansa kanssa. 

Menimme saattamaan häntä vaunuun asti. Poliisi seurasi 
meitä askel askeleelta todennäköisesti peläten, että lähtisin junan 
mukana. 

Melkoisesti väkeä oli kokoontunut tuijottelemaan pientä santarmien
ympäröimää joukkoamme. Noustessani vaununosastoon 
sanoakseni hyvästi Nikitalle poliisit hermostuivat, mutta rau

hoitin heitä sanoen, että minulla ei ollut aikomustakaan matkustaa.


Junan lähdettyä nousimme autoon ja palasimme palatsiin. 

Tunsin itseni hyvin väsyneeksi levottoman päivän jälkeen. 
Pyysin Fjodoria ja ystävääni Raineria jäämään luokseni. 

Vähän myöhemmin ilmoitettiin meille suuriruhtinas Nikolai 
Mihailovitshin saapumisesta. 

Tämä myöhäinen vierailu ei ennustanut hyvää. Hän saapui 
todennäköisesti tiedustelemaan, mitä oli tapahtunut; olin väsynyt 
eikä minulla ollut mitään halua toistaa vielä kerran tarinaani. 

Fjodor ja Rayner poistuivat suuriruhtinaan saapuessa. 

— Kas niin, hän sanoi, kerro minulle nyt, mitä olet tehnyt. 

— Merkitseekö tämä sitä, että sinäkin olet kallistanut korvasi 
juoruille? kysyin, sillä koko juttu perustuu väärinkäsitykseen. 
Minulla ei ole mitään tekemistä asian kanssa. 

— Mene kertomaan se muille äläkä minulle. Minä tiedän 
kaiken, tiedän vieläpä niiden naisten nimetkin, jotka olivat sinun 
iltakutsuissasi. 

Nämä viimeiset sanat todistivat minulle, että hän ei tiennyt 
asiasta tuon taivaallista, vaan teeskenteli saadakseen minut puhumaan.


En tiedä, uskoiko hän vielä kerran toistamaani valheeseen, 
mutta joka tapauksessa hän poistui epäuskoisen näköisenä haluamatta
näyttää liian vakuuttuneelta ja harmissaan, koska ei ollut 
kuullut mitään uutta. 

Hänen lähdettyään kerroin langoilleni ja Raynerille, että olin 
päättänyt seuraavana aamuna muuttaa asumaan suuriruhtinas 
Dimitrin luo, ja annoin heille ohjeet, mitä heidän pitäisi sanoa, 
jos heitä kuulusteltaisiin. Kaikki kolme lupasivat noudattaa 
niitä tunnontarkasti. 

Mentyäni nukkumaan palasivat edellisen päivän tapahtumat 
ensin mieleeni kauhistuttavan elävinä, mutta vaivuin lopulta raskaaseen
uneen. 

Aikaisin seuraavana aamuna menin suuriruhtinas Dimitrin luo. 
Hän oli hyvin hämmästynyt nähdessään minun ilmestyvän, 
koska luuli, että olin edellisenä iltana lähtenyt Krimille. 

Kerroin hänelle kaiken, mitä oli tapahtunut erottuamme, ja 
pyysin saada jäädä hänen luokseen niiksi vaikeiksi hetkiksi, jotka 
meillä todennäköisesti olisi edessämme. 

Hän kertoi puolestaan, että hänen oli edellisenä iltana täytynyt 
lähteä kesken näytännön pois teatteri Mihailista saatuaan tietää, 
että yleisö valmisteli hänelle kunnianosoitusta. Saavuttuaan 
kotiin ja kuultuaan, että keisarinna piti häntä eräänä pääosallisena 
Rasputinin murhaan, hän oli heti soittanut Tsarskoje-Seloon pyytääkseen
audienssia, mutta oli saanut jyrkän kiellon vastaukseksi. 

Hetken keskusteltuamme vetäydyin minulle varattuun huoneeseen
ja kävin läpi sanomalehdet. Ne tiedottivat hyvin lyhyesti,
että »starets» Grigori Rasputin oli murhattu joulukuun 
29. ja 30. päivien välisenä yönä. 

Aamupäivä kului rauhallisesti. Klo yhden tienoilla iltapäivällä
syödessämme lounasta soitti keisarin adjutantti, kenraali 
Maksimovitsh suuriruhtinaalle. 

Jälkimmäinen palasi puhelimesta hyvin kiihtyneenä. 

— Minut on pidätetty keisarinnan määräyksestä, hän sanoi. 
Hänellä ei ole mitään oikeutta menetellä tällä tavoin. Keisari 
yksin voi pidättää minut. 

Keskustellessamme saapui kenraali Maksimovitsh, joka heti 
huoneeseen astuttuaan sanoi suuriruhtinaalle: 

— Hänen Majesteettinsa keisarinna haluaa, että Teidän Keisarillinen
Korkeutenne ei poistu palatsistaan. 

— Mitä tämä merkitsee? Pidätystäkö? 

— Ei, teitä ei ole pidätetty, mutta Hänen Majesteettinsa pitää 
kiinni siitä, että te ette lähde palatsistanne. 

Suuriruhtinas korotti äänensä sanoen: 

— Julistan, että tämä määräys on samaa kuin pidättäminen. 
Sanokaa Hänen Majesteetilleen keisarinnalle, että alistun hänen 
tahtoonsa. 

Kaikki keisarillisen perheen jäsenet, jotka olivat Pietarissa, 
saapuivat tervehtimään Dimitriä. Suuriruhtinas Nikolai Mihailovitsh
saapui jopa useita kertoja päivässä tai soitti meille 
kertoakseen mitä merkillisimpiä uutisia käyttäen salaperäisiä 
lauseita, jotka voitiin tulkita eri tavoin. Hän teeskenteli jatkuvasti
olevansa tapahtumien tasalla toivoen siten saavansa selville 
salaisuutemme. 

Toisaalta hän otti aktiivisesti osaa Rasputinin ruumiin löytämiseksi
toimeenpantuihin etsiskelyihin. Hän varotti meitä sanoen,
että keisarinna, joka oli varma meidän osallistumisestamme 
Rasputinin murhaan, vaati, että meidät ammuttaisiin heti paikalla.
Tämä ehdotus, hän selitti, oli nostattanut yleisen vastustuksen
ja itse Protopopov oli ehdottanut, että odotettaisiin tsaaria,
jolle oli ilmoitettu tapahtumasta sähkeellä ja joka palaisi 
minä päivänä tahansa. 

Samaan aikaan kuulin neiti G:ltä, että parikymmentä Rasputinin
kaikkein innokkainta kannattajaa oli kokoontunut hänen 
huoneistoonsa, missä he olivat vannoneet kostavansa hänen puolestaan.
Neiti G. oli itse ollut tilaisuuden todistajana pyytäen 
meitä kiihkeästi ryhtymään varotoimenpiteisiin mahdollisen 
atentaatin varalta. 

Uteliaiden ihmisten jatkuva tuleminen ja meneminen piti 
meitä jännitystilassa. Meidän täytyi alituisesti olla varuillamme, 
ettemme päästäisi suustamme varomatonta sanaa tai jollakin pienellä
ilmeellä vahvistaisi kysymyksillään meitä ahdistelevien 
ihmisten epäilyjä, vaikkapa he, kuten varmasti useimpien laita 
olikin, olisivatkin tarkoittaneet pelkkää hyvää. Tervehdimmekin 
päivän päättymistä helpotuksen tuntein. 

Huhu meidän tulevasta teloituksestamme synnytti erikoisen 
suurta kuohuntaa suurten tehtaitten työläisten parissa, jotka 
päättivät muodostaa vartiojoukon meitä puolustamaan. 

Tammikuun 1. päivän aamuna tsaari saapui Tsarskoje-Seloon. 
Hänen seurueeseensa kuuluvat henkilöt kertoivat, että hän oli 

vastaanottanut uutisen Rasputin kuolemasta sanaakaan sanomatta,
mutta että hänen hyvä tuulensa oli hämmästyttänyt kaikkia
hänen ympäristössään. Sodan alusta lähtien hallitsija ei ollut 
kertaakaan näyttänyt niin iloiselta. Varmaankin hän uskoi, että 
»staretsin» häviäminen vapauttaisi hänet niistä raskaista kahleista, 
joita hänellä itsellään ei ollut voimia murtaa. Mutta pianTsarskoje-Seloon
saapumisensa jälkeen hän vaipui jälleen ympäristönsä
valtaan ja hänen mielentilansa muuttui uudelleen. 

Vaikka ainoastaan keisarillisen perheen jäsenet saivat tulla 
suuriruhtinaan palatsiin, meidän onnistui salaa vastaanottaa 
muitakin vieraita. Niinpä monet upseerit saapuivat ilmoittamaan 
meille, että heidän rykmenttinsä olivat valmiina puolustamaan 
meitä, mennen jopa niin pitkälle, että ehdottivat Dimitrille poliittiseen
toimistaan ryhtymistä. Muutamat suuriruhtinaista olivat 
sitä mieltä, että tsaarinvalta täytyi yrittää pelastaa hallitsijaa 
vaihtamalla. Olisi marssittava kaartin rykmenttien kanssa yöllä 
Tsarskojc-Scloon, pakotettava keisari välttämättömyyden edessä 
luopumaan kruunusta, suljettava keisarinna luostariin ja julistettava
tsarevitsh suuriruhtinas Nikolai Nikolajevitshin holhoojahallituksen
valvonnassa keisariksi. Arveltiin, että Dimitrin osallistuminen
Rasputinin murhaan antoi hänelle erikoiset edellytykset
astua tämän liikkeen johtoon. Häntä pyydettiin hartaasti 
suorittamaan loppuun asti kansallinen pelastustyönsä. Suuriruhtinaan
lojaalisuus esti häntä hyväksymästä tämäntapaisia 
ehdotuksia. 

Samana iltana, jona keisari palasi, suuriruhtinas Nikolai Mihailovitsh
tuli ilmoittamaan meille, että Rasputinin ruumis oli 
löydetty Petrovskin sillan läheltä avannosta. Saimme myöhemmin
tietää, että vainaja oli kuljetettu sieltä Tsheman veteraanien 
luo muutamien kilometrien päähän Pietarista. Kun ruumiinavaus
oli suoritettu, sisar Akulina, nuori nunna, josta Rasputin 
aikoinaan oli »ajanut pahan hengen ulos», ilmestyi paikalle tsaarittaan
valtuuttamana ryhtyen erään sairaanhoitajattaren avustamana
pukemaan ruumista käärinliinoihin. Sen jälkeen hän 

asetti »staretsin» rinnalle krusifiksin ja käteen keisarinnan kirjoittaman
kirjeen: 

Rakas marttyyrini , anna minulle siunauksesi Jotta se seuraisi
minua pysyvästi sillä tuskallisella tiellä , joka minun 
vielä on kulkeminen täällä alhaalla. Ja muista meitä siellä 
ylhäällä pyhin rukouksin! 

Alexandra. 

Tammikuun i. päivän iltana muutamia tunteja Rasputinin 
ruumiin löytymisen jälkeen kenraali Maksimovitsh saapui — 
tällä kertaa keisarin nimissä — ilmoittamaan suuriruhtinaalle, 
että hänet oli määrätty arestiin palatsiinsa. 

Vietimme rauhattoman yön. Noin kolmen aikaan aamulla 
kuulimme, että useita epäilyttävän näköisiä miehiä oli tunkeutunut
palatsiin palvelijoiden portaikon kautta sanoen, että heidät 
oli lähetetty meitä puolustamaan. Koska he eivät voineet esittää 
mitään todisteita oletetusta tehtävästään, heidät karkotettiin, ja 
uskolliset palvelijat vartioivat kaikkia palatsin portteja. 

Seuraavana päivänä, kuten edellisinäkin, melkein kaikki keisarillisen
perheen jäsenet kokoontuivat Nevskin varrelle. 

Dimitrin pidättäminen huolestutti mieliä ja oli kaikkien palatsissa
käytyjen keskustelujen aiheena. Tämäntapainen toimenpide
kohdistettuna keisarillisen perheen jäseneen oli tapahtuma, 
jonka tärkeys saattoi ilmeisesti kaiken muun varjoon. Kenenkään
päähän ei pälkähtänyt, että kysymyksessä olivat paljon 
tärkeämmät asiat kuin meidän, ja että niistä päätöksistä, jotka 
tsaari tekisi lähipäivinä, riippuisi sekä maan että dynastian kohtalo
puhumattakaan sodasta, jota ei voitaisi voittaa muuten kuin 
kansan ja hallitsijan yhteistoiminnalla. Rasputinin kuolema teki 
mahdolliseksi uuden sisäpoliittisen suuntauksen, jonka tuli nyt 
tai ei koskaan vapauttaa Venäjä niiden rikollisten vehkeilyjen 
verkosta, johon se oli kietoutunut. 

Tammikuun kolmannen päivän iltana ilmestyi eräs salaisen 
poliisin apulaispäällikkö Nevskin varrella olevaan palatsiin il

moittaen, että hän oli saanut Protopopovilta tehtävän vartioida 
miehineen suuriruhtinas Dimitrin henkeä. Viimeksi mainittu 
vastasi, ettei hän tarvinnut sisäasiainministerin turvaa ja kielsi 
poliiseja tunkeutumasta luokseen. He jatkoivat kuitenkin vartioinkaan
ulkopuolella. Pian näimme toisen, tällä kertaa sotilaista
muodostetun vartion saapuvan. Pietarin kuvernööri, kenraali
Kabalov oli lähettänyt sen pääministeri Trepovin määräyksestä;
tämä oli kuullut, että Rasputinin kannattajat suunnittelivat 
salajuonia meitä vastaan. Siten vartijamme olivat itsekin joutuneet
vartioinnin alaiseksi. Palatsin ensimmäiseen kerrokseen oli 
perustettu englantilais-venäläinen sairaala, josta pääsi sisäportaita
pitkin suuriruhtinaan hallussa olevaan pohjakerroksen huoneistoon.
Tämän portaikon kautta joukko Rasputinin puoluelaisia,
jotka olivat tunkeutuneet palatsiin sanoen muka käyvänsä 
tervehtimässä haavoittuneita, yritti päästä suuriruhtinaan luo. 
He törmäsivät kuitenkin portaikon suulla olevaan vahtiin, joka 
oli pantu siihen ylihoitajattaren lady Sybil Greyn kehotuksesta. 

Siten me olimme kuin piiritetyssä linnakkeessa. Saatoimme 
seurata tapahtumia vain lehtiartikkeleiden ja meitä tervehtimään 
saapuneiden henkilöiden kertomusten perusteella. Kaikki tietenkin
lisäsivät jonkin mielipiteen tai henkilökohtaisen arvostelun
asiaan. Mutta kaikesta totesimme yritteliäisyyden pelon ja 
tulevaisuudensuunnitelmien puuttumisen. Ne jotka olisivat voineet
toimia, pysyttelivät syrjässä hyläten Venäjän ja sen kohtalon.
Parhaimmat olivat myös kaikkein arimpia eivätkä kyenneet
edes yhteistoimintaan. 

Nikolai II oli hallituskautensa lopulla huoliensa ja poliittisten 
vastoinkäymistensä murtama. Vakuuttuneena fatalistina hän oli 
sisäisesti varmistunut siitä, että oli hyödytöntä taistella kohtaloa 
vastaan. Mutta jos hän olisi nähnyt perheensä ja kaikkein rehellisimpien
valtion korkeimpien virkamiesten liittyvän yhteen pelastaakseen
Venäjän valtaistuimen, hän olisi epäilemättä saanut 
takaisin luottamuksensa ja tarpeeksi tarmoa vakaannuttaakseen 
tilanteen, joka nyt oli niin vaarallinen. 

Missä olivat yhdistymisen edellytykset? Vuosikausien aikana 
olivat Rasputinin vehkeilyt myrkyttäneet korkeat hallituspiirit 
ja kylväneet epäilystä ja epäluuloa kaikkein uskollisimpienkin ja 
innokkaimpienkin sydämiin. Siten toiset nyt karttoivat päätöksen
tekoa ja toiset eivät edes uskoneet kykenevänsä mihinkään. 

Jäätyämme yksin vieraitten mentyä ja kerratessamme kaiken, 
mitä olimme päivän kuluessa kuulleet, tulimme perin vähän 
rohkaiseviin tuloksiin. Yksi toisensa jälkeen romahtivat ne toiveet,
joiden vuoksi olimme eläneet kauheat tunnit joulukuun 29. 
ja 30. päivän välisenä yönä. Ymmärsimme, miten vaikeaa oli 
muuttaa tapahtumien kulkua, vaikkapa kaikkein jaloimpienkin 
aatteiden nimissä ja vaikka olisi valmis kaikkiin uhrauksiin. 

Emme kuitenkaan halunneet menettää kaikkea toivoamme. 
Kansa seisoi meidän rinnallamme eikä epäillyt tulevaa uudestisyntymistä.
Suuri kansallisen innostuksen aalto nosti päätään 
koko Venäjällä ja erikoisesti sen molemmissa pääkaupungeissa. 
Lehdet julkaisivat innostuneita artikkeleita osoittaen Rasputinin 
kuolemassa pahan voimien murtumisen ja väläytellen mitä kauneimpia
toiveita. Ne kuvastivat sillä hetkellä koko maan ajatuksia.
Mutta lehdistö ei saanut kauan vapaasti tuoda julki yleistä 
mielipidettä. Kolmantena päivänä »staretsin» katoamisen jälkeen
lehtiä kiellettiin edes mainitsemasta Rasputinin nimeä. 
Kansa osoitti sen johdosta mieltään. Suuri innostus vallitsi 
Pietarin kaduilla. Tuntemattomat ohikulkijat puhuttelivat 
ja onnittelivat toisiaan pahan hengen katoamisen johdosta. 
Kansa polvistui rukoilemaan suuriruhtinaan talon ja meidän 
Moikan talomme eteen. Kirkoissa laulettiin Te Deumia ja Kasanin
Pyhän Neitsyen edessä poltettiin vahakynttilöitä. Teattereissa
yleisö vaati kansallishymniä, upseerimesseissä juotiin kunniaksemme
ja tehtaitten työläiset hurrasivat meille. Saimme kaikilta
Venäjän kulmilta määrättömästi kirjeitä, kiitoksia ja siunauksia.
Tosin Rasputinin puoluelaisetkaan eivät unohtaneet 
meitä; he haukkuivat, kirosivat ja uhkasivat meitä kuolemalla. 

Dimitrin sisar, suuriruhtinatar Maria Pavlovna, joka saapui 

Pihkovasta, missä pohjoisen armeijan päämaja sijaitsi, kuvasi 
meille joukkojen keskuudessa herännyttä intoa niiden saatua 
tietää Rasputinin kuolemasta. Kaikki olivat varmoja siitä, että 
keisari vihdoinkin vapautuneena »staretsin» tuhoisasta vaikutuksesta
valitsisi ympäristöönsä uskollisia ja tunnollisia miehiä. 

Muutamien päivien kuluttua minut kutsuttiin pääministeri 
Trepovin luo. Odotin paljon tästä vierailusta, mutta minun oli 
pakko silläkin taholla hylätä harhakuvitelmani. Ministeri oli kutsunut
minut tsaarin määräyksestä, koska tämä mihin hintaan 
hyvänsä halusi tietää, kuka oli Rasputinin murhaaja. 

Minut kuljetettiin pääministerin luo vartioituna. Hän vastaanotti
minut erittäin ystävällisesti ja pyysi minua pitämään 
itseään perheeni vanhana ystävänä eikä virallisena henkilönä. 

— Oletan, sanoin hänelle, että olette käskenyt minut tänne 
tsaarin määräyksestä? 

— Aivan niin. 

— Siis kaikki, mitä minä sanon teille, tullaan tiedottamaan 
Hänen Majesteetilleen? 

— Ilmeisesti, enhän voi salata mitään hallitsijaltani, hän 
vastasi. 

— Jos asia on siten, niin miten voitte luulla, että minä tunnustaisin
jotakin, varsinkin jos itse olisin Rasputinin murhaaja? 
Ja kuinka voitte ajatella, että paljastaisin rikoskumppanini? Olkaa
ystävällinen ja sanokaa Hänen Majesteetilleen, että niillä, 
jotka murhasivat Rasputinin, oli vain yksi ajatus, pelastaa tsaari 
ja isänmaa. Ylhäisyys, jatkoin, sallikaa minun tehdä teille eräs 
henkilökohtainen kysymys: onko todella mahdollista, että aiotaan
jatkuvasti tuhlata aikaa »staretsin» murhaajien etsimiseen, 
kun hetket ovat kalliit ja tämä on todennäköisesti maamme viimeinen
pelastumisen mahdollisuus ? Katsokaa, minkä innostuksen
Rasputinin katoaminen on herättänyt koko Venäjällä. Mitä 
tsaariin tulee, olen varma siitä, että sisimmällä sydämessään hän 
onnittelee itseään siitä, mitä on tapahtunut, ja odottaa, että te 
kaikki antaisitte hänelle apuanne päästäksenne tästä kauheasta 

umpikujasta. Yhtykää toimimaan, ennen kuin on liian myöhäistä.
Eikö kukaan halua oivaltaa, että me olemme kauheiden 
levottomuuksien edessä ja että ilman täydellistä muutosta sisäpolitiikassa
keisarillinen hallitus, itse keisari ja hänen koko perheensä
joutuvat vallankumouksen aallon alle, joka uhkaa vyöryä 
Venäjän yli. 

Trepov kuunteli minua hyvin tarkkaavaisesti ja hämmästyneenä.


— Ruhtinas, hän sanoi minulle, mistä olette saanut tämän 
selvänäköisyyden ja kylmä verisyyden? 

Jätin hänen kysymykseensä vastaamatta, ja meidän keskustelumme
jäi siihen. 

Keskustelu pääministerin kanssa oli viimeinen yrityksemme 
vaikuttaa korkeisiin hallituspiireihin. 

Sen sijaan Dimitrin ja minun kohtaloa ei ollut vielä määrätty. 
Tsarskoje-Selossa oli pidetty loputtomiin tätä asiaa koskevia epäilyttäviä
kokouksia. 

Tammikuun 3:ntena lankoni, suuriruhtinas Alexander Mihailovitsh
saapui Kiovasta, missä hän oli ilmavoimien päällikkönä.
Kuullessaan vaarasta, joka uhkasi meitä, hän oli sähköttänyt
keisarille pyytääkseen audienssia. Hän kävi luonamme lyhyellä
vierailulla ennen Tsarskoje-Seloon menoaan. 

Tämän toimenpiteen seurauksena kenraali Maksimovitsh välitti
suuriruhtinas Dimitrille määräyksen, että tämän oli heti lähdettävä
Pietarista Persiaan kenraali Baratovin alaiseksi. Tämä 
komensi siellä olevaa sotilasosastoamme. Kenraali Leiming ja 
keisarin adjutantti, kreivi Kutaisov määrättiin saattamaan häntä. 
Juna, jolla suuriruhtinaan oli määrä matkustaa, lähti kello kaksi 
aamulla. 

Minä sain samoin määräyksen poistua Pietarista. Meidän 
Rakitnojessa oleva talomme määrättiin vakinaiseksi olinpaikakseni,
ja myös minun piti lähteä samana yönä. Eräs paashijoukkojen
harjoitusupseeri, kapteeni Sentshikov ja salaisen poliisin 
avustaja Ignatjev määrättiin minua saattamaan. 

Dimitrin ja minun oli vaikea erota. Ne muutamat päivät, jotka 
olimme viettäneet yhdessä vankeina hänen palatsissaan, vastasivat
pitkiä vuosia. Miten paljon rakennettuja unelmia ja pettyneitä
toiveita niihin sisältyikään! Missä ja minkälaisissa olosuhteissa
me tapaisimme uudelleen? Tulevaisuus näytti synkältä ja 
kolkot aavistukset vahasivat meidät. 

Kello puoli yksi yöllä suuriruhtinas Alexander Mihailovitsh 
tuli hakemaan minua saattaakseen minut asemalle. 

Pääsy asemalaiturille oli yleisöltä kielletty ja kaikkialle oli asetettu
poliisivartioita. Nousin vaunuun sydän raskaana. Kello 
soi, veturi vihelsi kimeästi ja asemalaituri liukui silmieni ohitse 
kadoten pimeyteen. Pietari painui talviyöhön, ja juna vieri 
lumipeitteen alla uinuvien lakeuksien halki. 

Vetäydyin yksinäisyyteen pyörien yksitoikkoisen laulun säestäessä
hyvin surullisia ajatuksiani. 

Pakollinen oleskelu Rakitnojessa. — Vallankumouksen ensimmäinen
vaihe. — Keisari luopuu kruunusta. — Hän jättää jäähyväiset
äidilleen. — Paluu Pietariin. — Erikoinen ehdotus. 

Matka sujui hitaasti ja keskeytyksettä, mutta saapuessani 
perille minulla oli ilo kohdata vanhempani ja Irina, jotka appeni 
tiedotuksen saatuaan olivat lähteneet Krimiltä. He aikoivat 
liittyä seuraani Rakitnojessa jätettyään tyttäremme lastenhoitajansa
kanssa Ai-Todoriin. 

Koska kirjeenvaihtoani tarkkailtiin, en ollut voinut kirjoittaa 
heille muuta kuin muutamia lyhyitä ja mitättömiä tiedotuksia. 
Kaikki muu, mitä he olivat kuulleet Pietarin tapahtumista, oli 
pelästyttänyt heitä vieläkin enemmän siksi, että he eivät tunteneet
yksityiskohtia. Kaksi melkein samanaikaisesti saapunutta 
sähkösanomaa oli saattanut heidän mielensä sekasorron valtaan.
Ensimmäisen he saivat suuriruhtinatar Elisavetalta Moskovasta:


»Rukoukseni ja ajatukseni ovat teidän kaikkien kanssa. 
Jumala siunatkoon poikaanne hänen isänmaallisen tekonsa 
vuoksi.» 

Ja toisen oli lähettänyt suuriruhtinas Nikolai Mihailovitsh 
Pietarista: 

»Ruumis löydetty — Felix rauhallinen» 

Osallistumiseni Rasputinin murhaan tuli yhdellä iskulla 
viralliseksi. 

Irina kertoi minulle myöhemmin, että hän oli herännyt joulu

kuun 29. ja 30. päivän välisenä yönä ja että avatessaan silmänsä 
hän oli nähnyt näyn Rasputinista. Tämä oli ilmestynyt hänelle 
pukeutuneena siniseen kirjailtuun puseroon, ja näky oli kestänyt 
vain sekunnin. 

Eräänä päivänä sain vastaanottaa hovioikeuden kanneviskaalin,
joka oli saanut tehtäväkseen kuulustella minua Rasputinin 
kuoleman johdosta. Meidän kohtauksemme muodostui todelliseksi
pilanäytelmäksi. Odotin, että tämä korkea lakimies olisi 
ollut ankara ja tinkimätön henkilö, jota vastaan valmistauduin 
taistelemaan, mutta näinkin miehen, joka oli siinä määrin liikuttunut,
että näytti valmiilta heittäytymään käsivarsilleni. Lounaan
kuluessa hän nousi samppanjalasi kädessään pitääkseen 
lyhyen isänmaallisen puheen ja juodakseen terveydekseni. Keskustelun
siirryttyä metsästykseen isäni kysyi häneltä, oliko hän 
metsästäjä. »Ei», vastasi tämä kunnon mies ajatuksissaan, »en 
ole koskaan tappanut ketään». Huomatessaan heti erehdyksensä 
hän lehahti aivan punaiseksi. 

Aterian jälkeen meillä oli kahdenkeskinen keskustelu. Hän 
alkoi puhua kierrellen ja kaarrellen tietämättä, miten ryhtyä 
käsittelemään vierailunsa tarkoitusta. Ehätin hänen avukseen 
sanomalla, että minulla ei ollut mitään lisättävää niihin selostuksiin,
jotka olin jo tehnyt. Hän näytti heti huojentuneelta ja 
kaksi tuntia kestäneen seurustelumme aikana ei edes mainittu 
Rasputinin nimeä. 

Elämämme Rakitnojessa oli hyvin yksitoikkoista, sillä meidän 
pääasiallisimpana huvituksenamme olivat rekiajelut. Talvi oli 
kylmä, mutta aurinko paistoi eikä käynyt tuulen henkäystäkään, 
ja me saatoimme ajella avoreellä 30 asteen pakkasessakin kärsimättä
vilua. Illat vietimme sisällä lukien ääneen. 

Pietarista saamamme uutiset olivat äärimmäisen huolestuttavia.
Näytti ilmeiseltä, että kaikki olivat menettäneet harkintakykynsä
ja että mullistus uhkasi maata. 

Maaliskuun 12. päivänä puhkesi vallankumous. Pääkaupun

gissa roihusivat tulipalot ja kaduilla käytiin ankaraa tulitaistelua. 
Suuri osa armeijasta ja poliiseista siirtyi vallankumouksellisten 
puolelle, heidän mukanaan keisarillisen kaartin valioihin kuuluneet
kasakkajoukot. 

»Työläisten ja sotilaiden edustajien neuvoston», sovjetin, 
kanssa käytyjen pitkien keskustelujen jälkeen muodostettiin 
väliaikainen hallitus ruhtinas Lvovin johdolla. Sosialistit valitsivat
Kerenskin oikeusministeriksi. 

Samana päivänä keisari luopui kruunustaan. Jottei hänen 
olisi tarvinnut erota sairaasta pojastaan, hän luopui kruunusta 
veljensä suuriruhtinas Mihailin hyväksi. Tämän historiallisen 
asiakirjan sisältö on tuttu, mutta siitä huolimatta haluan tässä 
palauttaa mieliin sen jalon sananmuodon: 

»Me, Nikolai Toinen , Jumalan armosta koko Venäjänmaan 
Keisari , Puolan Tsaari ja Suomen Suuriruhtinas ym. ym. ym. 
teemme tiettäväksi kaikille uskollisille alamai s Hiemme : 

Näinä suuren taistelun päivinä ulkopuolista vihollista vastaan , 
joka kohta kolmen vuoden ajan on yrittänyt kukistaa isänmaamme, 
Jumala on katsonut otolliseksi lähettää Venäjälle uuden raskaan 
koettelemuksen. Syttyneet sisäiset levottomuudet ovat alkaneet 
vaikuttaa turmiollisesti pitkittyneen sodan vastaiseen kulkuun . 
Venäjän kohtalo, sankarillisen armeijamme kunnia, kansan onni 
ja koko kalliin isänmaamme vastainen menestys vaativat sodan 
käymistä voittoisaan loppuun asti mihin hintaan tahansa. 

Julma vihollisemme ponnistelee viimeisillä voimillaan, ja 
hetki lähenee, jolloin urhoollinen armeijamme maineikkaiden liittolaistensa
kanssa lopullisesti tulee musertamaan vihollisen. 

Näinä Venäjän raskaina päivinä olemme katsoneet omantunnonvelvollisuudeksemme
helpottaa kansamme lujaa yhtymistä 
ja sen kaikkien voimien yhteenliittymistä voiton saavuttamisen 
kiirehtimiseksi. 

Siksi me valtakunnan duuman suostumuksella olemme katsoneet
hyväksi antaa pois käsistämme korkeimman vallan. 

Haluamatta erota rakkaasta pojastamme me luovutamme valtaistuimen
perimyksen veljellemme Suuriruhtinas Mihail Aleksandrovitshille.
Antaen hänelle siunauksemme hänen noustessaan Venäjän
valtaistuimelle velvoitamme veljemme hallitsemaan täydellisessä
yksimielisyydessä lakiasäätävien kansanedustajien kanssa 
ja vannomaan heille loukkaamattoman uskollisuuden valan rakkaan
isänmaamme nimessä. 

Vedoten kaikkiin Venäjänmaan uskollisiin poikiin kehotamme 
heitä täyttämään pyhän isänmaallisen velvollisuutensa tottelemalla
Tsaaria tänä raskaan kansallisen koettelemuksen hetkenä 
ja auttamaan häntä yhdessä kansanedustajien kanssa johtamaan 
Venäjän valtakunnan voiton , onnen ja menestyksen tielle. 

Auttakoon Jumala Venäjää! 

Nikolai. 

Seuraa vana päivänä, i6:ntena maaliskuuta, suuriruhtinas 
Mihail allekirjoitti väliaikaisen kruunustaluopumisensa. Kerenski,
joka oli pakottanut hänet siihen, kiitti häntä monisanaisesti.


Väliaikaisen hallituksen myönnettyä keisarille »luvan» sanoa 
hyvästi armeijalle lähti leskikeisarinna appeni saattamana Kiovasta
Mohileviin, missä päämaja sijaitsi. 

Nikolai II nousi äitinsä vaunuun, missä hän viipyi kahden 
hänen kanssaan kaksi tuntia. Heidän keskustelunsa jäi salaiseksi. 
Kun appeni kutsuttiin heidän seuraansa, keisarinna nyyhkytti 
sydäntäsärkevästi, ja keisari seisoi liikkumattomana poltellen 
hiljaa savukettaan. 

Väliaikainen hallitus taipui »sovjetin» edessä, joka vaati hallitsijan
välitöntä vangitsemista. Samaan aikaan julkaistiin kuuluisa
ensimmäisen päivän julistus, jossa tiedotettiin sotilaskurin 
lievennyksistä ja upseerien tervehtimispakon poistamisesta. 
Sotilaita pyydettiin muodostamaan omat hallinnolliset komiteansa
eli sovjetinsa ja valitsemaan itse ne upseerit, jotka he 
halusivat pitää. 

Se merkitsi Venäjän armeijan loppua. Muutamissa varuskunnissa
miehistö oli jo alkanut surmata upseereitaan. 

Kolme päivää myöhemmin keisari lähti Tsarskoje-Seloon, 
missä hänen oli lupa yhtyä perheeseensä. Jätettyään äidilleen 
liikuttavat jäähyväiset, joista muodostui heidän viimeisensä, 
Nikolai II, joka oli pukeutunut yksinkertaiseen khakipuseroon 
ainoana koristeena Pyhän Yrjön risti, nousi keisarinnan junaa 
vastapäätä olevaan junaansa. Keisarinna seisoi itkien vaununsa
ikkunassa tehden ristinmerkkejä ja siunaavia kädenliikkeitä.
Oman vaununsa ikkunasta keisari kohotti kätensä viimeiseen
jäähyväistervehdykseen äidilleen junan lähtiessä liikkeelle. 

Saapuessaan Tsarskoje-Seloon keisari huomasi kaikkien hylänneen
hänet. Ruhtinas W. Dolgorukov yksin saattoi hänet Aleksanterin
palatsiin. 


* 

Maaliskuun lopulla minut vapautettiin ja me palasimme kaikki 
Pietariin. Ennen lähtöämme Rakitnojesta pidettiin jumalanpalvelus.
Kirkko oli ääriään myöten täynnä itkeviä talonpoikia,
jotka toistivat meille: »Miten voimme nyt elää, kun 
meiltä on riistetty tsaarimme?» 

Harkovissa halusimme poistua junasta käydäksemme ravintolassa.
Onnistuimme vaivalloisesti raivaamaan tiemme asemalla 
tungeksivien ihmisten läpi, jotka kaikki kutsuivat toisiaan» tovereiksi».
Joku tunsi minut ja lausui nimeni, mikä sai heti aikaan 
kohun väkijoukossa. Joka puolelta sysittyinä ja puolitukehtuneina
meillä oli epämiellyttävä tunne siitä, että tämä meille 
suosiotaan osoittava kansanjoukko saattaisi aivan yhtä hyvin 
lynkata meidät. Sotilaat saapuivat avuksemme ja veivät meidät 
ravintolasaliin, jonka ovet oli suljettava kansanjoukon tungeksiessa
takanamme. Minua pyydettiin puhumaan, mutta kieltäydyin
sanoen, että en kyennyt puhumaan julkisesti. Kuulimme
siellä, että juna, joka veisi suuriruhtinas Nikolai Nikolaje


Paluu
Pietariin 


283 

vitshin Kaukasukselle, saapuisi asemalle. Päästäksemme hänen 
luokseen meidän piti uudelleen kulkea tämän kiljuvan väkijoukon
läpi, joka tällä kertaa hurrasi suuriruhtinaalle. Hän syleili 
minua lämpimästi. »Vihdoinkin», hän sanoi, »vihdoinkin saavutamme
loistavan voiton Venäjän vihollisista». Hänen täytyi 
jättää meidät pian, koska hänen junansa lähti edelleen. Noustessamme
omaan vaunuumme tapasin käytävässä laulaja 
Altshevskin, joka kertoi saapuvansa maalta, missä oli ollut 
toipumassa vakavasta hermojärkytyksestä. Hän tuli meidän 
vaununosastoomme ja tarjoutui laulamaan meille. Yhtäkkiä 
hän keskeytti laulunsa kiinnittäen hurjistuneet silmänsä minuun.
»Miksi katselette minua tuolla tavoin», hän kysyi. »En 
voi laulaa enää.» Ällistyneenä yritin saada hänet jatkamaan, 
mutta hän kieltäytyi ryhtyen puhumaan sekavasti yhä kovemmalla
ja kovemmalla äänellä, kunnes hänen huutonsa herättivät 
viereisessä vaununosastossa olevien ihmisten huomion. Eräs 
hänen ystävänsä, joka matkusti hänen kanssaan, löysi junasta 
lääkärin ja tämä antoi hänelle rauhoittavan ruiskeen. Yön 
kuluessa alkoivat hänen huutonsa kuitenkin yltyvällä voimalla 
uudelleen. Tässä yleisen jännittyneisyyden ilmapiirissä harhoja 
näkevän onnettoman miehen kohtaaminen lisäsi matkan painajaisenomaista
tunnelmaa. 

Pietari oli täysin muuttunut. Sanoin kuvaamaton sekaannus 
vallitsi kaduilla ja melkein kaikilla ihmisillä oli punaiset kokardit. 
Jopa meidän autonkuljettaj ammekin oli järkevästi päättänyt 
panna punaisen ruusukkeen rintaansa saapuessaan noutamaan 
meitä asemalta. »Poistakaa tuo kauheus heti», äitini sanoi hänelle 
raivostuneena. 

Ensimmäisenä tehtävänäni oli käydä Moskovassa tervehtimässä
suuriruhtinatar Elisavetaa, jonka olin viimeksi nähnyt 
ennen näitä traagisia tapahtumia. Hän tuli minua vastaan suudellen
ja siunaten minua silmät kyynelissä. — »Venäjä parka», 
hän sanoi, »mikä kauhea koettelemus sen täytyy kärsiä! Me 

olemme kyvyttömiä jumalallisen tahdon edessä. Meidän tulee 
ainoastaan rukoilla Jumalaa ja hartaasti pyytää Hänen armahdustaan.»


Hän kuunteli tarkkaavaisena selostusta, jonka kerroin hänelle 
murhenäytelmäyöstä. 

— Sinä et voinut tehdä toisin kuin olet tehnyt, hän vastasi 
lopetettuani. Sinun tekosi oli viimeinen yritys pelastaa maasi ja 
hallitsijahuoneesi. Ei ole sinun vikasi, että olosuhteet eivät vastanneet
toiveitasi. Vika on niissä, jotka eivät halunneet ymmärtää
velvollisuuttaan. Murhatessasi Rasputinin et ole tehnyt 
rikosta: olet tuhonnut ruumiillistuneen paholaisen. Sinä et 
liioin saa kunniaa sen tekemisestä, koska sinut valittiin ja ohjattiin
siihen aivan kuin joku muukin olisi voitu valita. 

Hän kertoi minulle, että muutamia päiviä Rasputinin kuoleman
jälkeen hän oli vastaanottanut useitten luostareiden johtajataret,
jotka saapuivat kertomaan hänelle niistä huolestuttavista
asioista, joita oli tapahtunut heidän yhdyskunnissaan 
joulukuun 29. päivänä. Yömessujen aikana papit yhtäkkiä joutuivat
hulluuden valtaan alkaen herjata ja päästellä epäinhimillisiä
huutoja suustaan, nunnat ryhtyivät juoksemaan käytävissä 
kiljuen kuin riivatut ja nostaen hameitaan rivoin liikkein. 

— Venäjän kansa ei ole vastuussa tulevista tapahtumista, jatkoi
suuriruhtinatar. Niki parka, Alix parka, mitkä kauheat kärsimykset
heitä odottavatkaan! Tapahtukoon Jumalan tahto. Mutta 
vaikka kaikki helvetin voimat hyökkäävät, pyhä Venäjä ja ortodoksinen
kirkko ovat voittamattomia. Tässä harha-aistimusten 
taistelussa hyvä voittaa eräänä päivänä pahan. Ne jotka säilyttävät
uskon, näkevät valon voittavan pimeyden. Jumala 
rankaisee ja antaa anteeksi. 

Paluumme jälkeen oli Moikan talomme jatkuvasti täynnä vieraita.
Tämä loppumaton meneminen ja tuleminen väsytti meitä 
suunnattomasti. Mihail Rodsjanko, duuman puhemies ja kaukainen
sukulaisemme, oli kaikkein ahkerimpiä vieraitamme. 
Eräänä päivänä äitini kutsui minut luokseen. Menin sinne 

Irinan kanssa ja tapasimme hänet neuvottelemassa kiihkeästi 
Rodsjankon kanssa. Nähdessään minut viimeksi mainittu nousi 
ja saapui luokseni sanoen kursailematta: 

— Moskova haluaa julistaa sinut keisariksi. Mitä sanot siitä? 

Tämä ei ollut ensimmäinen kerta kun kuulin tämäntapaisen
ehdotuksen, sillä saapumisestamme lähtien kuukausi sitten 
monet erilaisista piireistä lähtöisin olevat ihmiset, upseerit, 
poliitikot ja kirkonmiehet, olivat puhuneet minulle samaan suuntaan.
Myöhemmin amiraali Koltshak ja suuriruhtinas Nikolai 
Mihailovitsh saapuivat myös keskustelemaan kanssani. Jälkimmäinen
sanoi minulle: 

— Venäjän valtaistuin ei ole perinnöllinen eikä vaaleihin 
perustuva. Käytä hyväksesi tapahtumia, sinulla on kaikki valtit
käsissäsi. Venäjä ei voi olla ilman hallitsijaa. Toisaalta Romanovien
hallitushuone on epäsuosiossa, kansa ei enää halua sitä. 

Tämäntapainen ehdotus perustui traagiseen väärinkäsitykseen.
Siten tarjottiin Rasputinin surmaajalle, joka oli suorittanut
tekonsa pelastaakseen hallitsijahuoneen, vallananastajan 
osaa. 

Olin kovin huolissani Dimitristä, joka oli sairastunut Teheranissa
masentuneena karkotuksensa vuoksi. 



XXVI LUKU 


Muutto Krimille. — Kotitarkastus Ai-Todorissa. — Irina kohtaa
Kerenskin. — Vallankumouksen päiviä Pietarissa. — 
Keisarillinen perhe lähetetään Siperiaan. — Viimeinen vierailu 
suuriruhtinatar Elisavetan luona. — Salaperäiset suojelusenkelit. 
— V allankumousnäytelmiä Krimillä . — Appivanhempani vankeina
Dulberissa , — Zodonji. — Vankien vapautuminen viime 
hetkellä. — Lyhyt levähdystauko. — Kuulemme huhuja hallitsijoittemme
murhasta. — Jaltan nunnan ennustus . 

Elämä Pietarissa muuttui päivä päivältä yhä masentavammaksi.
Vallankumoukselliset ajatukset olivat kaikkien mielissä, 
jopa niidenkin, jotka kuuluivat varakkaaseen luokkaan ja pitivät 
itseään konservatiiveina. » Älymystön vallankumous))- nimisessä 
näytelmässään kirjailija Rosanov, joka oli säilyttänyt itsenäisen 
ajattelutapansa, on kuvannut näiden vapaamielisten pulmia 
sovjetin voiton edessä: »Oltuaan riehakkaan innostuneena mukana
vallankumouksen erinomaisessa näytöksessä älymystö 
halusi jälleen ottaa ylleen vaatesäilöstä kauniit turkiksilla vuoratut
päällys vaatteensa ja palata kodikkaisiin asuntoihinsa, mutta 
turkikset oli varastettu ja talot poltettu.» 

Keväällä 1917 lähti joukoittain ihmisiä Pietarista etsimään 
turvaa taloistaan Krimiltä. Suuriruhtinatar Xenia, hänen kolme 
vanhinta poikaansa, vanhempani, Irina ja minä itse seurasimme 
tätä yleistä liikettä. Tähän aikaan vallankumouksen aalto ei ollut 
vielä ehtinyt Venäjän eteläosaan ja Krim tarjosi verraten rauhallisen
turvapaikan. 

Nuoret lankoni, jotka eivät jääneet Ai-Todoriin, kertoivat, 
että kuultuaan uutisen vallankumouksesta kahdessa naapurikylässä
asuvat venäläiset olivat saapuneet marseljeesia laulaen 
ja punaisia lippuja heiluttaen onnitellakseen heitä hallituksen 
vaihdoksen johdosta. Monsieur Migreille, heidän sveitsiläinen 
kotiopettajansa, oli koonnut kaikki lapset ja heidän hoitajattarensa
eräälle parvekkeelle ja pitänyt puheen kansanjoukolle. 
Hänen maansa, hän oli sanonut, oli kolmesataa vuotta vanha 
tasavalta, kaikki sen asukkaat olivat täysin onnellisia ja hän toivoi
samaa onnea Venäjän kansalle. Kiihkeät suosionosoitukset 
olivat tervehtineet puhetta. Lapsiparat, jotka olivat äärettömän 
hämillään, eivät tienneet, minkä asenteen olisivat ottaneet. 
Kaikki oli päättynyt rauhallisesti ja mielenosoittajat olivat vetäytyneet
pois kuten olivat tulleetkin, marseljeesia laulaen. 

Leskikeisarinna saapui myös Ai-Todoriin appeni, nuorimman 
poikansa, suuriruhtinatar Olga Alexandrovnan ja viimeksimainitun
miehen, eversti Kulikovskin kanssa. 

Keisarin pidättämisen jälkeen keisarinna Maria, joka aikaisemmin
ei ollut halunnut erota pojastaan, kieltäytyi itsepintaisesti
lähtemästä Kiovasta, mutta onneksi väliaikainen hallitus 
antoi kaikille siellä oleville keisarillisen perheen jäsenille poistumismääräyksen.


Elämä Krimillä sujui rauhallisesti aina toukokuuhun asti. 
Kun oleskelumme näytti pitkittyvän, päätin lähteä katsomaan, 
mitä tapahtui Moikan talossamme ja Liteinajan varrella olevaan 
taloomme perustetussa sairaalassa. Lähdin Pietariin lankoni 
Fjodorin kanssa. Käytin samalla hyväkseni tätä matkaa ottaakseni
mukaani kaksi Rembrandtin taulua »Suurihattuinen mies» 
ja »Nainen ja viuhka», jotka olivat kokoelmamme kauneimpia 
muotokuvia. Irrotettuani ne kehyksistään käänsin kankaat rullalle,
joten ne oli helppo kuljettaa mukana. 

Paluumatkamme tapahtui mitä epämiellyttävimmissä olosuhteissa.
Juna oli täynnä aseistettuja sotilaita, jotka olivat 
omavaltaisesti lähteneet rintamalta. Heitä oli yhtä paljon vau

nun ulkopuolella ja katolla kuin vaunun sisälläkin, ja eräs kolmannen
luokan vaunu sortui heidän painostaan. Kaikki olivat 
enemmän tai vähemmän humalassa ja useita putosi matkan aikana 
junasta. Lisäksi sulloutui junaan lukuisia siviilejä, jotka lähtivät
hakemaan turvapaikkaa Krimiltä. 

Meillä oli mukanamme eräs noin 15-vuotias poika, joka oli 
ilmestynyt Moikaan muutamia tunteja ennen lähtöämme. En 
muista enää — enkä koskaan liene saanut sitä tietääkään, — 
miten hän ruokaa etsiessään oli päätynyt luokseni. Joka tapauksessa
hän oli siellä sotilaspuvussa ja revolverilla aseistettuna. 
Niin nuori kuin hän olikin, hän oli ilmeisesti saanut tulikasteensa, 
vieläpä taistellut urheasti päätellen Pyhän Yrjön rististä, joka 
komeili hänen repaleisen asepukunsa rinnassa. Tämän nuoren
sankarin olemus kiinnosti minua, mutta kun en ajan puutteessa
voinut kiinnittää huomiotani häneen heti, tarjouduin 
viemään hänet Krimille, missä hankkisin hänelle työtä. 

Ollessamme Pietarissa oli ensimmäinen välikohtaus häirinnyt 
Ai-Todorin asukkaitten rauhallista elämää. Eräänä aamuna 
hämärissä oli isä herännyt pistoolin piippu painettuna otsaansa 
vasten. Taloon oli tunkeutunut Sevastopolin sovjetin lähettämä 
matruusijoukkue mukanaan kotitarkastusmääräys. Suuriruhtinaan
piti antaa kirjoituspöytänsä avaimet ja luovuttaa aseensa. 
Vanhan keisarinnan täytyi nousta ylös ja antaa tutkia vuoteensa 
perinpohjaisesti. Seisten erään irtoseinän takana hänen oli 
pakko katsella voimattomana, miten joukkueen johtaja otti haltuunsa
hänen paperinsa ja henkilökohtaisen kirjeenvaihtonsa, 
vieläpä vanhan Raamatunkin, joka oli aina seurannut keisarinnaa 
siitä asti, kun hän lähti Tanskasta mennäkseen naimisiin keisari 
Aleksanteri III:n kanssa. Kotitarkastus kesti koko päivän. Asevarastosta
löytyi ainoastaan parikymmentä vanhaa Winchesterki
vääriä, jotka olivat kuuluneet appeni entisen huvipurren varusteisiin
ja joiden olemassaolon hän oli jo kokonaan unohtanut. 
Iltapäivällä joukkuetta komentanut upseeri saapui ilmoittamaan 
suuriruhtinaalle, että hänen täytyi pidättää keisarinna, jota hän 

kutsui »Maria Feodorovnaksi», koska tämä oli loukannut väliaikaista
hallitusta. Appeni sai hänet vaivoin rauhoitetuksi selittämällä,
että ei ollut tavanomaista sallia matruusien tunkeutua 
jonkin vanhan rouvan huoneeseen kello viideltä aamulla, joten 
oli luonnollista, että tämä tunsi itsensä loukatuksi. 

Tästä päivästä lähtien Ai-Todorin asukkaat alistettiin kaikenlaisiin
toimenpiteisiin. Kahdenkymmenen viiden röyhkeän 
ja raa’an sotilaan ja matruusin muodostama vartiojoukko sijoitettiin
taloon. Heitä johtava komissaari esitti järjestyssäännöt, 
joita vankien oli noudatettava. He saivat vastaanottaa ainoastaan
Irinan, minut, nuorten opettajat, tohtorin ja ruokatavarain 
hankkijat. Aika ajoin, ilman minkäänlaista syytä appivanhempiani
kiellettiin vastaanottamasta keitään vieraita, edes tytärtään.
Ja sitten määräys jälleen kumottiin, jälleen enemmittä 
selityksittä. 

Irinan kerrottua, mitä poissa ollessani oli tapahtunut, päätimme
yhdessä, että hän menisi Kerenskin luo pyytämään tätä 
puuttumaan asiaan. Lähdimme Pietariin, mutta vasta kuukauden
kuluttua Irinan onnistui saada audienssi väliaikaisen hallituksen
päämiehen luo. 

Astuessaan talvipalatsiin Irina kohtasi muutamia vanhoja 
palvelijoita, jotka olivat liikuttavan iloisia nähdessään hänet 
jälleen. Tsaari Aleksanteri II:n entisessä työhuoneessa Irina 
tapasi Kerenskin, joka oli hyvin kohtelias, vieläpä hieman hämilläänkin.
Kun hän pyysi Irinaa istumaan, tämä istuutui luontevasti
isoisänisänsä nojatuoliin pakottaen siten hallituksen päämiehen
istuutumaan vieraille varatulle paikalle. Ymmärrettyään
heti, mistä oli kysymys, Kerenski halusi selittää, että asia 
ei ollut hänen vallassaan. Ottamatta huomioon hänen selitystään 
Irina jatkoi kertomustaan, mutta lopuksi hänen täytyi tyytyä 
siihen, että Kerenski lupasi tehdä voitavansa. Keskustelun päätyttyä
Irina lähti ainaiseksi esi-isiensä palatsista vanhojen palvelijoiden
tervehtiessä häntä viimeisen kerran. 

Palattuamme Krimille kuulimme, että poissa ollessamme Ai

Todoriin oli saapunut tarkastuskomissio vanhempieni esittämän
valituksen vuoksi, joka koski kotitarkastuksen yhteydessä 
toukokuussa suoritettuja varkauksia. Kaikkia talon asukkaita 
oli kuulusteltu erikseen. Keisarinnan vuoron tullessa käskettiin
hänen allekirjoittaa todistajanlausuntonsa sanoilla »entinen 
keisarinna Maria». Mutta keisarinna otti kynän ja kirjoitti »Keisari
Aleksanteri III:n leski» . . . 

Kuukauden kuluttua saapui Kerenskin lähettiläs, joka pelkäsi 
kaikkea eikä kelvannut mihinkään. Hänen läsnäolonsa ei parantanut
tilannetta vähääkään. Elokuussa kuulimme, että tsaari 
perheineen oli karkotettu Siperiaan. Oli luonnollista, että keisarillisen
perheen tulevaisuus herätti meissä syvää huolestumista 
tämän toimenpiteen tultua tunnetuksi. Yrjö V oli tarjonnut 
hänelle turvapaikkaa, mutta ehdotus oli herättänyt Lloyd Georgesin
vastustuksen Englannin parlamentissa. Espanjan kuningas
oli tehnyt saman ehdotuksen, johon hallitsijamme kuitenkin 
vastasivat kieltävästi selittäen, että mitä tahansa tapahtuisikin, 
he eivät koskaan lähtisi Venäjältä. 

Syksyn saavuttua kävin Pietarissa toimittaakseni turvaan 
korumme ja kallisarvoisimmat kokoelmiimme kuuluvat esineet. 
Kävin myöskin Anitshkovin palatsissa ottaakseni suuren, keisari 
Aleksanteri III:ta esittävän muotokuvan, josta keisarinna Maria 
piti erikoisesti ja jonka hän oli pyytänyt tuomaan itselleen. Onnettomuudeksi
saavuin liian myöhään pelastaakseni hänen korunsa,
sillä ne oli väliaikaisen hallituksen määräyksestä kuljetettu
Moskovaan. Päätettyäni tehtäväni Moikassa lähdin Moskovaan
kätkeäkseni timanttimme sinne. Siellä tapasin suuriruhtinatar
Elisavetan, joka oli täynnä rohkeutta, mutta ymmärtäen
täysin tilanteen vakavuuden syvästi huolestunut keisarin 
ja hänen perheensä tulevaisuudesta. Lyhyen rukoushetken jälkeen
kappelissa sanoin hyvästi suuriruhtinattarelle ja minulla oli 
kauhea tunne siitä, että en tapaisi häntä enää koskaan. 

Samana iltana lähdin takaisin Pietariin. Seuraavana päivänä 
väliaikainen hallitus kaatui ja bolshevikkipuolue otti Leninin ja 

Trotskin johdolla vallan käsiinsä. Sanoin kuvaamaton sekaannus 
vallitsi pääkaupungissa; sotilaat ja matruusit tunkeutuivat väkivalloin
ihmisten luokse ryöstäen kodit ja surmaten usein asukkaatkin.
Koko kaupunki oli tulvillaan verta ja hävitystä. Päivät 
ja ennen kaikkea yöt olivat täynnä ahdistusta. Lukuisat ystävät 
ja aivan tuntemattomatkin henkilöt saapuivat Moikaan kuvitellen,
että he siellä olisivat paremmin turvassa. Kaikkien näiden 
ihmisten majoittaminen ja ruokkiminen tuotti vaikeuksia. Eräänä 
aamuna saapui sotaväenosasto miehittämään talon. Sanoin heille 
näyttäessäni taloani, että se oli pikemminkin museo kuin kasarmi, 
jonka he myönsivätkin auliisti, mutta siitä huolimatta heillä ei 
ollut aikomustakaan mennä tiehensä. 

Kun jonkin aikaa tämän jälkeen eräänä aamuna lähdin huoneestani,
kompastuin aseistettuihin sotilaisiin, jotka nukkuivat 
eteisen marmorilattialla. Eräs upseeri lähestyi minua ja sanoi, 
että he olivat saaneet määräyksen säästää talomme. Tämä huolenpito
ei miellyttänyt minua lainkaan, koska se antoi aiheen 
ajatella, että bolshevikit luulivat minun tuntevan myötätuntoa 
heidän asiaansa kohtaan. Koska en halunnut olla missään tekemisissä
heidän kanssaan, päätin lähteä viipymättä takaisin Krimille.


Saapuessani Krim tuntui vielä rauhalliselta, mutta vähän myöhemmin
alkoivat verilöylyt. Mustanmeren laivasto oli siirtynyt
sovjetin puolelle. Muutamaa kuukautta aikaisemmin sen 
komentaja, amiraali Koltshak, joka oli viimeiseen asti tehnyt 
kaikkensa säilyttääkseen kurin, mursi kultaisen, legendaaristen 
urotekojensa johdosta saamansa miekan, heitti sen palaset mereen
ja luopui päällikkyydestään. Sevastopolissa oli sen jälkeen 
hirvittävä meriupseerien verilöyly ja ryöstöt ja murhat moninkertaistuivat
koko niemimaalla. Matruusijoukkoja ilmestyi 
taloihin, joissa he raiskasivat naiset ja lapset näiden isien ja 
vanhempien edessä. Miehiä kidutettiin kuoliaaksi. Tapasin 
useita näistä matruuseista, joilla oli helmi- ja timanttikaulakoruja 
karvaisella rinnallaan ja sormet sormusten peitossa. Heidän jou

kossaan oli 15-vuotiaita pojanviikareitakin, ja monet heistä olivat 
naurettavasti puuteroituja ja maalattuja. Tuntui kuin olisi ollut 
läsnä hornamaisissa naamiaisissa. Emme koskaan voineet olla 
varmoja illalla nukkumaan mennessämme, olisimmeko vielä 
hengissä seuraavana aamuna. 

Eräänä iltapäivänä saapui joukko matruuseja Jaltalta pidättämään
isääni. Sanoin heille, että hän oli sairas, ja pyysin saada 
nähdä pidätysmääräyksen. Tietenkään heillä ei ollut sitä, ja 
ajattelin voittavani aikaa pyytämällä heitä hakemaan määräyksen. 
Pitkän neuvottelun jälkeen kaksi heistä päätti lähteä sitä hakemaan.
Kun he eivät usean tunnin kuluttua olleet tulleet takaisin, 
toiset väsyi vät odottamiseen ja lähtivät hekin tiehensä. 

Muutamia päiviä myöhemmin toinen joukko laskeutui vuorilta.
He olivat erikoislaatuisia laivaston ratsumiehiä, joita sovjetitkin
pelkäsivät. Nämä hampaisiin asti aseistetut, varastetuilla
hevosilla ratsastavat prikaatilaiset tunkeutuivät pihaamme 
heiluttaen punaisia lippuja, joissa oli vakuuttavat kirjoitukset: 
»Kuolema porvareille! Kuolema vastavallankumouksellisille! 
Kuolema tilanomistajille!» Eräs palvelijoistamme tuli kauhistuneena
sanomaan, että he halusivat syödä ja juoda. Kun menin 
pihalle, kaksi matruuseista laskeutui satulasta ja tuli luokseni. 
Molemmat olivat röyhkeän ja raa’an näköisiä, toisella oli timanttikaulanauha
ja toisella rintasolki koristeenaan ja heidän asepukunsa
oli kauttaaltaan veren peitossa. Koska he sanoivat haluavansa
puhua kanssani, kutsuin heidät sisälle käskettyäni ensin 
toisten mennä virkistäytymään keittiön puolelle. Irina oli suunnattoman
hämmästynyt nähdessään minun tuovan niin pahannäköisiä
olioita mukanani. Annoin tuoda muutamia pulloja 
viiniä, ja niin me kaikki neljä istuuduimme aivan kuin aloittaisimme
ystävällisen seurustelun. Vieraamme eivät näyttäneet 
millään tavoin vaivaantuneilta, vaan tuijottivat meitä koko ajan 
uteliaasti. Yhtäkkiä yksi heistä kysyi, olinko Rasputinin murhaaja.
Myöntävän vastauksen saatuaan he joivat terveydekseni 
ja selittivät, että siinä tapauksessa ei minulla enempää kuin omai

sillanikaan olisi mitään pelättävää heidän taholtaan. Sen jälkeen 
he ryhtyivät kertomaan uroteoistaan taistelussaan valkoista 
armeijaa vastaan. Huomattuaan kitarani he pyysivät minua laulamaan.
Minun oli pakko myöntyä ja tein sen melkein tyytyväisenä,
koska siten säästyin heidän epämiellyttäviltä jutuiltaan. 
Lauloin useita lauluja, joiden kertosäkeisiin he yhtyivät. Pullot 
tyhjenivät nopeasti toinen toisensa jälkeen, ja omalaatuisten vieraittemme
iloisuus muuttui yhä meluisammaksi vanhempieni, 
joiden huone oli minun huoneeni yläpuolella, ihmetellessä, mikä 
saattoi olla tämän hulinan syynä. Ilta päättyi hyvin. Matruusit 
erosivat meistä puristaen pitkään kättämme ja kiittäen meitä erinomaisesta
vieraanvaraisuudestamme. Sitten koko joukko nousi 
satulaan ja lähti ystävällisesti käsiään heiluttaen liikkeelle, yhä 
kantaen lippuja, joiden tekstit tuomitsivat meidät kuolemaan. 

Kerenskin Ai-Todoriin lähettämän komissaarin tilalle tuli toinen,
jonka sovjet oli nimittänyt. Appeni kirjoitti muistelmiinsa: 
»Me koimme uuden vallankumouksen vastailmiön. Mainittu 
Dshordshuljani, joka komensi vartiojoukkojamme, kutsuttiin pois 
ja Sevastopolin sovjet nimitti hänen tilalleen meriväkeen kuuluvan
Sadoroshnin. Hänen saapumispäivänään minut esiteltiin 
hänelle talossamme, joka oli vartioväen hallussa. Hän oli valtavan
suuri sivistymättömän näköinen mies, jossa kuitenkin saattoi
havaita hyvyyttä. Kaikeksi onneksi ensimmäinen kohtaamisemme
tapahtui kahden kesken. Heti alusta lähtien hän osoittautui
hyvin kohteliaaksi. Me istuuduimme keskustelemaan ja kysyin
häneltä, missä hän oli ollut sotapalveluksessa. Hän vastasi 
olleensa ilmavoimissa, lisäten, että oli nähnyt minut useita kertoja
Sevastopolissa. Puhuimme sen jälkeen yleisestä tilanteesta 
ja ymmärsin, että se oli meille suotuisa, vaikka hän tunnustikin 
rehellisesti, että hän alussa oli antautunut vallankumouksen virran
vietäväksi. Kun erosimme, olimme tulleet hyviksi ystäviksi. 
Meidän oli lohdullista tietää, että meidät oli uskottu tämän miehen
vartioitaviksi. Tovereittensa edessä hän koht eli meitä 
raa’asti antamatta minkään osoittaa todellisia tunteitaan.» 

Sadoroshni oli saapunut joulukuussa. Helmikuussa hän tiedotti
apelleni, että kaikkien Krimillä oleskelevien Romanovien 
oli seurueineen asetuttava suuriruhtinas Pjotr Nikolajevitshin 
omistamaan Dulberiin. Hän selitti vankien turvallisuuden vaativan
tätä toimenpidettä. Jaltan sovjet vaati heidän välitöntä 
teloittamistaan, kun taas Sevastopolin sovjet, jonka alainen 
Sadoroshni oli, oli sitä mieltä, että piti odottaa toveri Leninin 
määräyksiä. Pelättiin Jaltan sovjetin joukkojen hyökkäävän 
anastaakseen vangit. Korkeiden muurien ympäröimä Dulber 
oli eräänlainen linnoitus, jota olisi todennäköisesti helpompi 
puolustaa kuin Ai-Todoria, joka oli avoin kaikille tulijoille. 
Leskikeisarinna, appivanhempani, heidän kuusi poikaansa, 
suuriruhtinas Nikolai Nikolajevitsh puolisoineen ja lapsineen, 
suuriruhtinas Pjotr, suuriruhtinatar Militsa ja heidän lapsensa 
joutuivat näin ollen tähän maurilaiseen palatsiin vangiksi. Ruhtinatar
Nadeshda, josta oli avioliiton kautta tullut ruhtinatar 
Orlov, suuriruhtinatar Olga Alexandrovna ja vaimoni olivat 
kaikki menneet morganaattiseen avioliittoon ja säilyttivät vapautensa.


Dulberin vangit olivat täydelleen eristettyinä, ainoastaan tyttäremme
Irina, joka silloin oli kaksivuotias, sai vierailla heidän 
luonaan. Hänen välityksellään meidän onnistui olla yhteydessä 
heidän kanssaan. Hoitajattarensa saattamana lapsi meni talon 
portille, 1 josta hän yksin jatkoi matkaansa kuljettaen takkinsa 
sisäpuolelle neulalla kiinnitettyjä kirjeitämme. Vastaukset saapuivat
samalla tavalla. Nuori sanansaattajamme ei koskaan 
epäonnistunut vaarallisessa tehtävässään. 

Eräänä iltapäivänä kohtasin Sadoroshnin. Kävelimme muutaman
askelen yhdessä ja kysyttyäni häneltä vangeista uutisia 
sanoin, että haluaisin keskustella hänen kanssaan. Hän näytti 
hämmästyneeltä ja jonkin verran levottomalta. Tietäen, että 
hän ei halunnut miestensä näkevän meitä yhdessä, ehdotin, 
että hän saapuisi luokseni illalla sellaiseen aikaan, jolloin hän ei 
varmastikaan kohtaisi ketään. Päästäkseen sisään hänen tar

vitsi vain nousta pohjakerroksessa sijaitsevan huoneeni parvekkeen
kaiteen yli. Hän saapui samana iltana ja useita kertoja 
myöhemmin. Vaimoni oli usein läsnä pohtiessamme keinoja, 
millä pelastaa leskikeisarinna Maria ja hänen perheensä. 

Oli ilmeistä, että asemamme kävi yhä vaarallisemmaksi. 
Sadoroshni sanoi yrittävänsä voittaa aikaa käyttäen hyväkseen 
Jaltan ja Sevastopolin sovjetien erimielisyyksiä. Tähän asti 
hänen oli onnistunut säilyttää vankinsa hengissä, mutta Jaltan 
sovjet oli alkanut epäillä, että hän suojeli heitä ja hänen oma 
henkensä oli uhattuna. Eräänä yönä hän saapui luokseni kertoen, 
että hän oli varmoista lähteistä saanut tietää, että suuri matruusijoukko
tulisi seuraavana päivänä hakemaan kaikki vangit Jaltaan,
missä heidät ammuttaisiin. Hän oli päättänyt pysytellä 
poissa Dulberista tämän joukon tullessa, sillä hän oli varma miehistään
ja tiesi, että he hänen poissa ollessaan eivät laskisi ketään 
sisään. Hän lisäsi, että nuoret vangit olivat jo useina öinä vuorotelleet
vahdin pidossa ja että heitä varten oli varattu aseita, 
jotka jaettaisiin heille tarvittaessa. Hän kertoi myös, että oli 
odotettavissa yleinen verilöyly, jolta kukaan ei säästyisi 
Tämä uutinen tuntui vieläkin kauheammalta siksi, että olimme 
kykenemättömiä puolustautumaan, koska kaikki aseemme oli 
otettu meiltä pois. 

Mainittu joukkue saapui todellakin seuraavana päivänä Jaltalta
haluten tunkeutua Dulberiin. Kuten Sadoroshni oli ennustanut
vartijat vastasivat, että komissaarin poissa ollessa heidän 
täytyi totella määräyksiään, joiden mukaan he eivät saaneet 
päästää ketään sisään. Nähdessään ampumavalmiit konekiväärit 
hyökkääjät perääntyivät singoten mitä kauheimpia uhkauksia 
Sadoroshnille. Tiesimme, että tämän tappion jälkeen Jalta 
ryhtyisi lopulliseen hyökkäykseen. Tätä ajatellen Sadoroshni 
lähti itse Sevastopoliin hakemaan lisävoimia, mistä hänen piti 
samana iltana saapua takaisin. Vietimme sen yön talomme 
katolla, mistä saatoimme pitää silmällä suurta tietä, jota myöten 
lisäjoukkojen — tai vastakkaiselta suunnalta Jaltan joukkojen — 

piti saapua. Vasta aamun koitteessa näimme Sevastopolista saapuvan
panssaroituja vaunuja. Kun mitään ei näkynyt Jaltan 
suunnalta, menimme nukkumaan. 

Herätessämme kuulimme, että saksalaiset olivat saapuneet. 
Tämä odottamaton tapahtuma pelasti meidät. Oli jo huhtikuu 
ja neuvostohallitus oli maaliskuun 8. päivänä solminut BrestLitovskin
rauhan. Saksalaiset alkoivat miehittää eräitä osia 
Venäjästä omaksuen mielihyvin »vapauttajan» asenteen, jonka 
koettelemuksien ja kauhujen uuvuttama kansa heille antoi. 
Tosiasia oli, että juuri heidän tulonsa pelasti Dulberin vangit. 

On helppoa kuvitella, millaisen yleisen ilon tämä äkillinen 
ja odottamaton vapautus aiheutti . . . Saksalainen upseeri oli 
valmis hirttämään Sadoroshnin ja hänen miehensä eikä mikään 
voi kuvata hänen hämmästystään, kun suuriruhtinaat pyysivät 
häntä jättämään sen tekemättä ja esittivät toivomuksen, että 
Sadoroshnille annettaisiin aika ajoin Dulberin ja Ai-Todorin 
vartiointi. Saksalainen suostui lopulta ainoastaan sillä ehdolla, 
että hänet vapautettaisiin tällaisen hulluuden mahdollisista seurauksista
koituvasta vastuusta. Hän uskoi kuitenkin koko ajan, 
että liian pitkä vankeusaika oli sekoittanut suuriruhtinasten järjen.
Muutamia päiviä myöhemmin vanginvartijat jättivät liikuttavat
jäähyväiset vangeilleen. Nuorimmat sotilaista itkivät 
ja suutelivat heidän käsiään. 

Toukokuussa saapui Saksan keisari Wilhelmin adjutantti mukanaan
Saksan keisarin ilmoitus, että hän julistaa sen keisarillisen 
perheen jäsenemme koko Venäjän keisariksi, joka suostuu varmentamaan
Brest-Litovskin rauhan. Kaikki läsnäolevat Romanovit
kieltäytyivät suuttuneina tällaisesta ehdotuksesta. Keisarin
lähettiläs pyysi sen jälkeen appeani järjestämään hänelle 
pääsyn minun luokseni. Suuriruhtinas kieltäytyi sanoen, että 
kukaan hänen perheensä jäsen ei koskaan ryhdy petturiksi. 

Elämä palautui jälleen melkein normaaliksi. Keisarinna siirtyi
asumaan Haraxiin ja muut palasivat koteihinsa. Kaikkien 
tuntema ilo purkautui nuorisossa tavattoman suurena huvi

tusten ja liikunnan tarpeena. Huviretket ja illanvietot seurasivat 
toisiaan. Eräänä iltana saimme kuulla huhun tsaarin ja hänen 
perheensä murhaamisesta. Koska liikkeellä oli niin paljon vääriä
huhuja, emme kiinnittäneet siihen mitään huomiota ja iloinen 
iltamme jatkui keskeytymättä. Myöhemmin julkaistiin kirje, 
jossa eräs upseeri väitti pelastaneensa hallitsijamme. Mutta 
ennen pitkää meidän oli pakko uskoa kauhea totuus. Ainoastaan 
leskikeisarinna Maria kieltäytyi uskomasta sitä, ja elämänsä viimeiseen
päivään asti hän lienee elättänyt toivoa nähdä jälleen 
poikansa. 


* # 

* 

Toinen toistaan seuranneitten tapahtumien vakavuuden tajutessani
jouduin kysymään itseltäni, eikö Rasputinin kuolema ollut, 
kuten jotkut olivat ennustaneet, alkusysäyksenä sille onnettomuuksien
sarjalle, jonka uhriksi onneton maamme oli joutunut. 
Muistellessani näitä traagisia päiviä kysyin itseltäni (ja kysyn 
vielä tänäänkin), kuinka olin voinut ottaa tehtäväkseni ja suorittaa
loppuun luonteelleni ja periaatteilleni niin vastakkaisen 
teon. Olin toiminut kuin unessa ja palattuani kotiin tuon painajaismaisen
yön jälkeen nukuin kuin lapsi. Omantuntoni ääni ei 
soimannut minua eikä Rasputinin ajatteleminen koskaan häirinnyt
untani. Joka kerta kun minulta kysyttiin näistä tapahtumista,
puhuin niistä ikään kuin asiasta, johon en ollut välittömästi
sekaantunut. 

»Sinua ohjasi voima, joka olisi samalla tavoin voinut ohjata 
jotakuta toistakin», suuriruhtinatar Elisaveta oli sanonut minulle. 
Mutta mikä voima? Hyvän vaiko pahan? 

Siihen aikaan oli Jaltalla pyhyydestään kuuluisa vanha nunna, 
jolla kerrottiin olevan ennustamisen lahjoja. Salaperäinen sairaus,
jota lääkärit eivät olleet pystyneet määrittelemään, oli 
puolittain halvaannuttanut hänet, eikä hän ollut yhdeksään vuoteen
noussut vuoteestaan vaan eli ilmanpitävästi suljetussa kam

miossa, koska hän ei voinut sietää tuulen henkäystäkään. Kerrottiin,
että astuessaan tähän huoneeseen, jota ei koskaan tuuletettu,
vieras tunsi suloisten kukkien tuoksua. 

Päätin mennä tapaamaan nunnaa sanomatta kuka olin. Astuttuani
hänen kammioonsa hän ojensi kätensä minua kohti. »Sinä 
olet se, jota minä olen odottanut», hän huudahti. »Olen nähnyt 
sinut unessa maamme pelastajana.» Lähestyessäni häntä saadakseni
hänen siunauksensa hän otti käteni ja suuteli sitä. Tunsin
itseni samalla kertaa liikuttuneeksi ja hämmentyneeksi, 
kun hän kiinnitti palavan katseensa minuun. Viivyin pitkään 
hänen luonaan uskoen hänelle huoleni, joita tunsin viime aikojen
tapahtumien johdosta, sillä jokainen piti niitä Rasputinin 
kuoleman seurauksina. 

— Älä pelkää, hän sanoi. Sinä olet Jumalan suojeluksessa. 
Rasputin oli saatanan lähettiläs, jonka sinä olet voittanut samalla 
tavoin kuin Pyhä Yrjö voitti lohikäärmeen. Ja hän itsekin 
suojelee sinua, sillä surmaamalla hänet olet estänyt häntä tekemästä
vieläkin suurempia syntejä. 

— Venäjän tulee sovittaa syntinsä kauheitten koettelemusten 
kautta. Kestää vuosikausia, ennen kuin Venäjä kokee ylösnousemuksen.
Vain harvat Romanovit välttyvät kuolemalta. 
Sinä jäät elämään ja otat osaa Venäjän jälleenrakentamiseen. 
Sen, joka on aukaissut oven, täytyy myös se sulkea. 

Jätettyäni tämän pyhän naisen ajatukseni olivat hyvin sekavat.
Samalla kertaa Jumalan ja Rasputinin suojeluksen alaisena 
oleminen tuntui minusta hyvin vaikeasti tajuttavalta ... Ja 
kuitenkin minun täytyy myöntää, että useita kertoja elämäni 
aikana Rasputinin nimi on pelastanut minut ja omaiseni suuresta
vaarasta. 



XXVII LUKU 


Keisarin ja hänen perheensä viimeiset päivät. — Suuriruhtinaat 
murhataan Siperiassa ja Pietarissa. — Suuriruhtinas Aleksander
kääntyy tuloksetta liittoutuneiden hallitusten puoleen. — 
Lähtö maanpakoon. 

Suuriruhtinas Mihail, tsaarin nuorin veli, oli pidätetty helmikuussa
1918 asunnossaan Hatsinassa ja ammuttiin kesäkuussa 
Permissä, Siperiassa. Tämä murha aloitti bolshevikkien keisarilliseen
perheeseen kohdistamien rikosten sarjan. Hänen jälkeensä
murhattiin hallitsijat ja heidän lapsensa. 

Oltuaan aina elokuuhun 1917 asti vankeina Tsarskoje-S elossa 
ja kuullessaan, että väliaikainen hallitus oli päättänyt siirtää 
heidät, tsaari ja hänen perheensä toivoivat joutuvansa Krimille. 
Heidän pettymyksensä oli suuri, kun he saivat tietää, että heidät 
vietäisiin Tobolskiin, Siperiaan. 

Pieni uskollisten joukko oli päättänyt seurata mukana ja osallistua
heidän kohtaloonsa. Heidän joukossaan oli kamarineiti,
kreivitär Hendrikov, keisarinnan esilukija neiti Schneider, 
ruhtinas Dolgorukov, hovimarsalkka kenraali Tatistshev, tohtorit
Botkin ja Derevenko, kaksi kotiopettajaa: sveitsiläinen Gilliard
ja englantilainen Gibbs, matruusi Vagorni, joka oli tsarevitshin
henkilökohtainen palvelija ja kantoi tätä, koska hän ei 
jaksanut kävellä, sekä muutamia muita uskollisia palvelijoita. 

Kun jokialus, jolla vangit kuljetettiin Tjumenista Tobolskiin, 
sivuutti Pokrovskojen, Rasputinin syntymäkylän, kannelle kokoontunut
keisarillinen perhe saattoi hyvin erottaa »staretsin» 

talon. Rasputinin kuoleman jälkeiset tapahtumat eivät olleet 
pystyneet järkyttämään keisarinnan uskoa siperialaiseen profeettaansa,
ja tässäkin kohtauksessa hän näki uuden merkin 
tämän suojeluksesta. 

Tobolskissa vangit sijoitettiin kuvernöörin taloon. Heidän 
vartijoittensa oli usein pakko puuttua asiaan ehkäistäkseen hallitsijoilleen
uskollisina pysyneitä asukkaita pysähtymästä heidän 
ikkunansa alle tai paljastamasta päätään ja tekemästä ristinmerkkiä
mennessään talon ohitse. 

Alussa keisarillisen perheen olot olivat siedettävät. Heidän 
vartijansa käyttäytyivät moitteettomasti ja näiden komentaja, 
eversti Kobilinski, joka oli vilpittömästi kiintynyt vankeihinsa, 
teki kaikkensa lievittääkseen heidän kohtaloaan. Mutta bolshevikkien
vallankumouksen jälkeen »sotilaskomitea» otti vähin 
erin vallan Kobilinskilta, ja vangit pakotettiin alistumaan kaikenlaisiin
ikävyyksiin. Helmikuussa 1918 armeijan rauhan kannalle
asettamisen jälkeen entiset vartiosotilaat vaihdettiin nuoriin,
röyhkeisiin ja irstaskäytöksisiin miehiin. Vankien tilanne 
tuli päivä päivältä yhä kestämättömämmäksi. Yritykset, joita 
heidän vapauttamisekseeen oli tehty, olivat rauenneet. Tähän oli 
ensinnäkin syynä se, että hallitsijat olivat yhä uudelleen ilmoittaneet,
etteivät he suostuisi pakoon, jos heidän täytyisi lähteä 
Venäjältä. Toiseksi oli epäonnistumisen syynä eräs Solovjev, 
Rasputinin vävy, jonka Anna Vyrubova oli lähettänyt Tobolskiin
muodostamaan salaisen keskuksen, joka valmistelisi keisarillisen
perheen pakoa. Tämä turmiollinen henkilö, johon Vyrubova
oli pannut kaiken toivonsa, oli sekä saksalaisten että bolshevikkien
agentti. Edelliset, jotka väliaikaisesti pitivät hallussaan 
osaa Venäjästä, halusivat kuljettaa keisarin Moskovaan saadakseen
hänet varmentamaan Brest-Litovskin rauhan. He yrittivät
estää uskollisia alamaisia lähestymästä vankeja. Solovjev oli 
saanut tämän tehtävän, ja pappi Aleksein, hallitsijan rippi-isän 
välityksellä hänen onnistui päästä heidän kanssaan yhteyteen 
ja saada keisarinna vakuuttuneeksi siitä, että hän yksin, koska 

Rasputinin henki ohjasi häntä, saattoi taata keisarin ja hänen 
perheensä pelastumisen. Hän uskotteli keisarille, että kolmensadan
uskollisen upseerin ryhmä oli valmiina vapauttamaan heidät
saadessaan merkin häneltä. Kaikki ne, jotka keisarillismielisten
järjestöjen toimesta lähtivät valmistelemaan vankien 
pakoa, joutuivat väistämättömästi Solovjevin käsiin ja yhtä 
väistämättömästi katosivat. Kun Solovjev ja hänen rouvansa 
joutuivat valkoisen armeijan vangeiksi vuonna 1919, heidän papereittensa
tutkiminen todisti räikeällä tavalla heidän syyllisyytensä.
Parin onnistui kuitenkin paeta ja päästä Saksaan turvaan. 

Huhtikuussa 1918 lähetettiin Moskovasta komissaari Jakovlev 
150-miehisen sotaväenosaston kanssa rajattomin valtuuksin 
varustettuina Tobolskiin. Kolme päivää saapumisensa jälkeen 
hän ilmoitti keisarille, että hän oli saapunut noutamaan tätä 
sanomatta kuitenkaan mihin. Hän vakuutti ainoastaan, ettei 
keisarille tapahtuisi mitään pahaa ja että mikäli joku halusi lähteä
hänen seurassaan, sitä ei kiellettäisi. Keisarinna joutui siten 
vaikean valinnan eteen, sillä tsarevitshia, joka oli ollut monta 
päivää vakavasti sairaana, ei voinut siirtää. Äiti parka ei epäröinnin
kiduttamana voinut päättää, hylätäkö poikansa vai 
antaako miehensä lähteä yksin tuntematonta kohtaloa kohti. 
Lopuksi hän päätti seurata keisaria jättäen poikansa tämän kolmen 
sisaren, kotiopettaja Gilliardin ja tohtori Derevenkon haltuun. 
Suuriruhtinatar Maria, ruhtinas Dolgorukov, tohtori Borkin ja 
kolme palvelijaa seurasivat hallitsijoita. 

Matka, joka tehtiin tarantassissa 1 f muodostui kuoppaisella 
tiellä erikoisen tuskalliseksi. Hevosten vaihto tapahtui Pokrovskojessa
Rasputinin talon ikkunoiden alla. Sitten seurasi odottamaton
pysähtyminen Jekaterinburgissa ja vankeus Ipatjevin, 
erään tämän kaupungin rikkaan kauppiaan talossa. 

On todistettu, että Jakovlevin piti viedä vankinsa Moskovaan 
ja että pysähdys Jekaterinburgissa tapahtui Uralin hallituksen 


1 Uralin talonpoikain käyttämät istuimettomat kuormavankkurit. 

väijytyksen johdosta. Salahankkeen tarkoituksena oli keisarin 
kaappaaminen, epäilemättä Moskovan ollessa salaisesti osallisena
rikoksessa. Koskaan ei ole varmasti saatu tietää, mitkä olivat
Jakovlevin todelliset aikeet. On mahdollista, kuten muutamat
uskovat, että hän yritti pelastaa vangit. Joka tapauksessa 
mentyään myöhemmin valkoisen armeijan palvelukseen hän 
joutui bolshevikkien vangiksi ja hänet ammuttiin. 

Kolme viikkoa vanhempiensa ja sisarensa lähdön jälkeen tsarevitsh,
jonka tila oli parantunut, sekä kolme suuriruhtinatarta 
kuljetettiin Jekaterinburgiin. Ahdingossaan oli keisarillisella 
perheellä se viimeisenä lohtuna, että he näkivät toisensa jälleen 
yhdessä. 

Vastatakseen uutta tarkoitustaan Ipatjevin talo oli nopeasti 
ympäröity lauta-aitauksella, joka kohosi toisen kerroksen ikkunoiden
tasalle. Vahtisotilaita ja konekiväärejä oli asetettu joka 
taholle sisään ja ulkopuolelle. 

Kaikki pakenemisyritykset olivat vastaisuudessa mahdottomia.
Omalla tahollaan Saksa, joka oli yrittänyt uudelleen saada 
keisarin allekirjoittamaan Brest-Litovskin rauhan, hylkäsi keisarillisen
perheen ja sen kohtalon. 

Vangit eivät voineet enää epäillä, mikä heitä odotti. He elivät 
tämän viimeisen osan kärsimysten tietään kauheissa olosuhteissa. 
Heitä ei säästetty miltään nöyryytyksiltä, mutta ennen kaikkea he 
kärsivät siitä, että heidän oli pakko jatkuvasti elää yhdessä vartijoittensa
kanssa, jotka kaikki olivat karkeita ja alinomaa juovuksissa.
Suuriruhtinattarien hallussa olevan huoneen ovet oli 
lisäksi otettu pois ja sotilaat menivät sisään milloin tahansa heitä 
miellytti. 

Turvautuen ihailtavaan uskoonsa, joka ei koskaan hylännyt 
heitä, vangit kestivät koettelemuksensa tyynesti. He olivat jo 
toisessa maailmassa, toisella tasolla. Heidän tyyneytensä kärsimyksissään
ja heidän ystävällisyytensä tekivät lopulta vaikutuksen
jopa heidän vartijoihinsakin siinä määrin, että se viimeisinä
päivillä hillitsi näitä raakalaisia, Jekaterinburgiin saavut

tuaan heidän oli pakko erota useimmista seuralaisistaan 1 , mutta 
onneksi oli jäljellä tohtori Botkin ja muutamia palvelijoita. 
Nämä uskolliset lievittivät keisarillisen perheen viimeisiä päiviä,
ennen kuin itse seurasivat heitä kuolemaan. 

Vankien kuolemasta oli jo päätetty, ja lähestyvä valkoinen 
armeija, joka oli koottu Siperiaan amiraali Koltshakin komennossa,
pakotti kiirehtimään sen toimeenpanoa. 

En ryhdy tässä kuvaamaan tätä alhaista rikosta, jonka tosiseikat
tunnetaan. Huolimatta varokeinoista, joihin murhaajat 
ryhtyivät peittääkseen rikoksensa jäljet, tutkintotuomari Sokolovin
väsymättömän uhrautuvaisesti johtamien tutkimusten 
ansiosta kaikki tiedot tapahtumasta ovat selvillä. Nämä asiakirjat
on julkaistu 2 , samoin kuin tsarevitshin kotiopettajan Gilliardin 
kirjoittama järkyttävä kirja » Le Tragique destin de Nicholas //». 
Vuonna 1920, amiraali Koltshakin hallituksen kukistuttua, Gilliard
tapasi jälleen Harbinissa Mantshuriassa Sokolovin ja hänen 
päällikkönsä kenraali Diterichsin, jotka olivat hyvin huolissaan 
siitä, miten he saisivat turvaan tutkimusasiakirjat, joita bolshevikit
yrittivät anastaa itselleen. Ranskalaisen lähetyskunnan päällikkö,
kenraali Janin — joka monien perättäisten evakuointien 
jälkeen oli saapunut Mantshuriaan — halusi mielellään ottaa 
tehtäväkseen keisarillisen perheen muutamien jälkeenjääneiden 
esineiden ja tutkimusasiakirjojen kuljettamisen Eurooppaan. 
Siten rikoksen yksityiskohdat ja rikollisten nimet tulivat julkisuuteen.


Sen sijaan kerron oudosta löydöstä, jonka tutkintuomari teki 
Ipatjevin talon kellarikerroksessa ja josta hän on itse minulle 
kertonut. Eräästä seinästä löytyi kaksi kirjoitusta. Ensimmäinen 
oli tunnetun Heinen runon 21. säe: »Balthasar vard in selbiger 

1 Lukuun ottamatta molempia kotiopettajia kaikki ne, jotka olivat seuranneet
keisarillista perhettä vankeuteen, maksoivat hengellään uskollisuutensa.
Matruusi Nagorni, yksinkertainen ukrainalainen talonpoika, olisi voinut
säästää henkensä luopumalla keisaristaan, mutta hän valitsi kuoleman. 

2 Enquete sur 1’assassinat de la famille imp£riale russe, kirj. Nicholas 
Sokolov, Omskin piirituomioistuimen tutkintotuomari. Payot, Pariisi. 

Nacht von seinen Knechten umgebrachU . (Samana yönä Balthasarin
palvelijat murhasivat hänet.) Toinen oli hebreankielinen, 
joka myöhemmin käännettynä kuului näin: »Tässä kansan 

uskonnon ja valtion päämies murhattiin. Määräys on pantu toimeen.»


Kaksikymmentä neljä tuntia hallitsijain ja heidän lastensa surmaamisen
jälkeen näytettiin toinen murhenäytelmä sadan viidenkymmenen
virstan päässä, pienessä Alapajevskin kylässä. 

Keväällä 1918 oli pidätetty suuriruhtinatar Elisaveta, suuriruhtinatar
Sergei Mihailovitsh, ruhtinaat Jakov Konstantin ja 
ja Igor, sekä suuriruhtinas Konstantinin poika, ruhtinas Vladimir 
Palei, nunna Varvara ja suuriruhtinas Konstantinin sihteeri, 
jotka oli kuljetettu Alapajevskiin, missä heidät suljettiin koulutaloon
vankeuteen. 

Alussa vankien olot olivat siedettävät. Heidän sallittiin vieläpä 
käydä kirkossakin, mutta pian kaikki muuttui ja heille määrätty 
inhottava kohtelu lisäsi heidän vartijoittensa röyhkeyttä. Olen 
aikaisemmin kertonut, miten suuriruhtinatar seuralaisineen kuoli. 
Heidän ruumiinsa löydettiin lokakuussa 1918 erään hylätyn 
kaivoksen kuilusta, minne heidät oli heitetty elävinä, sen jälkeen 
kun heidät oli ensin hakattu henkihieveriin kiväärinperillä. 

Keisarillisen perheen ja muiden hallitsijahuoneen jäsenten 
tultua surmatuiksi Siperiassa ja Uralissa tuli Pietariin jääneiden 
suuriruhtinaiden vuoro. Appeni kaksi veljeä, suuriruhtinaat 
Nikolai ja Georgi Mihailovitsh, suuriruhtinas Pavel Aleksandrovitsh,
suuriruhtinas Dimitri Konstantinovitsh ja hänen veljenpoikansa
ruhtinas Gabriel pidätettiin ja vangittiin. Vaimonsa 
neuvokkuuden ja tarmokkuuden ansiosta ruhtinas Gabriel vältti 
seuralaistensa kohtalon. Nämä kuljetettiin Paavalin linnoitukseen
ja ammuttiin hieman myöhemmin. Suuriruhtinaat Georgi 
ja Dimitri kuolivat rukous huulillaan, suuriruhtinas Pavel vaikeasti
sairaana paareilla maaten, suuriruhtinas Nikolai pilaillen 
teloit tajiensa kanssa ja pieni lemmikkikissansa käsivarrellaan. 

He olivat viimeiset Romanovit, jotka joutuivat bolshevikkien 

vallankumouksen uhreiksi. Siten päättyi vereen ja tuhkaan erään 
maailman kaikkein mahtavimman dynastian hallituskausi, dynastian,
joka yli kolmen vuosisadan ajan johdettuaan Venäjän 
kohtaloita ja oltuaan itse oman suuruutensa välineenä tuli 
tahtomattaan itse syypääksi omaan tuhoonsa. 

# # 

Aselevon päätyttyä marraskuun 1 1 . päivänä saksalaisten piti 
evakuoida Krim ja kaikki ne venäläiset alueet, jotka olivat olleet 
heidän hallussaan edellisestä keväästä lähtien. Silloin ilmestyi 
muutamia satoja venäläisiä upseereita, joiden oli onnistunut 
salaa päästä Krimille, suojelemaan siellä olevia keisarillisen perheen
jäseniä. Päätettyämme liittyä valkoiseen armeijaan lankoni
Andrei, Fjodor, Nikita ja minä osoitimme liittymisanomuksen
sitä komentavalle kenraali Denikinille. Meille vastattiin,
että poliittisten syiden vuoksi Romanovien perheen jäsenten
tai heidän liittolaistensa mukanaolo valkoisen armeijan 
riveissä ei ollut suotavaa. Tämä kielto tuotti meille suuren pettymyksen,
niin palava oli halumme ottaa osaa tähän epätasaiseen
taisteluun, jota isänmaalliset upseerit kävivät maamme 
vallanneita hävittäviä voimia vastaan. Suuri isänmaallisen innostuksen
aalto nousi useille Venäjän alueille, missä uusi armeija 
järjestäytyi muutamien päälliköiden komennossa. Kenraalien 
Aleksejevin, Kornilovin, Denikinin, Kaledinin, Judenitshin, 
amiraali Koltshakin ja myöhemmin kenraali Wrangelin nimet 
siirtyvät Venäjän historiaan kaikkein suurimpina kansallisina 
sankareina. 

Vuoden 1918 lopulla liittoutuneiden laivasto saapui Krimille. 
Appeni nousi erääseen englantilaiseen alukseen vanhimman poikansa
Andrein ja tämän vaimon kanssa. Hänen tarkoituksenaan 
oli selostaa liittoutuneiden hallituksille tilannetta, jota nämä 
ilmeisestikään eivät pitäneet vakavana. Clemenceau antoi 
sihteerinsä ottaa hänet vastaan ja sihteeri tervehti häntä yhtä 

kohteliaasti kuin kepeästikin. Suuriruhtinas ei muutenkaan saanut
vastakaikua. Häneltä kiellettiin jopa viisumikin Englantiin. 
Sen jälkeen seuranneet tapahtumat ovat todistaneet Euroopan 
silloisten johtomiesten surullista sokeutta. 

Keväällä 1919 punaisten voimien lähestyessä Krimiä ymmärsimme,
että tällä kertaa olimme hukassa. Huhtikuun 7. päivän 
aamuna Sevastopolissa olevan laivaston komentaja saapui Haraxiin
leskikeisarinnan luo. Kuningas Yrjö V oli päätettyään, että 
olosuhteet pakottivat hallitsijattaren heti lähtemään, asettanut 
hänen käytettäväkseen panssarilaiva Malboroughin , joka veisi 
hänet ja hänen perheensä turvaan. Englantilainen komentaja 
piti kiinni siitä, että hän nousisi laivaan jo samana iltana. Keisarinna
kieltäytyi aluksi jyrkästi ja vain suurella vaivalla onnistuttiin
hänet saamaan vakuuttuneeksi siitä, että lähtö oli välttämätön.
Sattui olemaan suuriruhtinatar Xenian syntymäpäivä,
ja olimme kaikki kokoontuneina Haraxiin. Keisarinna 
antoi vietäväkseni ruhtinas Nikolai Nikolajevitshille kirjeen, 
missä hän tiedotti päätöksestään ja kutsui hänet perheineen laivaan.


Uutinen leskikeisarinnan ja suuriruhtinas Nikokin lähdöstä 
levisi räjähdyksen tavoin ja sai aikaan todellisen pakokauhun. 
Kaikilta suunnilta virtasi evakuoimispyyntöjä. Mutta yksi 
sotalaiva ei riittänyt evakuoimaan niitä tuhansia ihmisiä, jotka 
joutuisivat bolshevikkien käsiin, jos jäisivät Krimille. Irina ja 
minä menimme Malboroughiin , missä leskikeisarinna ja suuriruhtinatar
Xenia sekä lankoni jo olivat. Kuultuaan Irinalta, 
että mitään ei ollut järjestetty eikä suunniteltu muiden evakuoimiseksi,
Hänen Majesteettinsa käski ilmoittaa Sevastopolissa 
olevalle liittoutuneiden johdolle, että hän kieltäytyisi lähtemästä, 
jos jonkun niistä, joiden elämä on vaarassa, pitäisi jäädä Krimille. 

Tarpeellisiin toimenpiteisiin ryhdyttiin, ja lukuisat liittoutuneiden
alukset saapuivat Jäit an satamaan hakemaan pakolaisia. 

Seuraa vana päivänä me nousimme vanhempieni kanssa laivaan. 

Vähän ennen lähtöämme eräs alus, joka kuljetti valkoiseen 

armeijaan liittyviä Krimin upseereja, lähti Jaltan satamasta. 
Seisten vielä paikallaan olevan Malboroughin partaan äärellä 
keisarinna katseli heidän ohimenoaan. Kyynelet vierivät pitkin 
hänen kasvojaan tämän kuolemaan menevän nuorison tervehtiessä
hallitsijaansa, jonka takana he saattoivat erottaa entisen 
ylipäällikkönsä, suuriruhtinas Nikolai Nikolajevitshin kookkaan 
hahmon. 

Lähtiessämme isänmaastamme huhtikuun 13. päivänä 1919 tiesimme,
että maanpaosta ei muodostuisi vähäisin koettelemuksemme,
mutta kuka meistä olisi voinut ennustaa, että kolmenkymmenenkahden
vuoden kuluttua olisi vielä mahdotonta 
nähdä sen loppua? 






Tekijä vuonna 1918, 



Ruhtinas Nikolai Jusupov (1751 — 1831) 



Ruhtinatar Tatjana Jusupov (1769 — 1841), 


Ruhtinatar Sinaida Jusupov, josta sittemmin tuli 
kreivitär de Chauveau (1797 — 1897). 


Ruhtinatar Tatjana Jusupov 
Winterhalterin maalaus. 



Tekijä puolisonsa ja tyttärensä parissa v. 1915. 


Ruhtinatar Sinaida Jusupov, tekijän äiti. 


Ruhtinas Teodor, tekijän lanko. 


Keisari Nikolai II, keisarinna 
Alexandra ja heidän lapsensa. 




Tekijä seitsemäntoista vuoden ikäisenä. 
Serovin maalaus. 




Nikolai Jusupov, tekijän veli (1907). 



Tekijä 1500-luvun pajarin asussa (1910). 


Anna Pavlova tanssii »Kuolevaa joutsenta». 


Suuriruhtinatar 



Elisabet. 



Leskikeisarinna. 



Suuriruhtinatar Helena. 



Tekijän isä ruhtinas Jusupov poikineen 
(1892). 


Ruhtinas Jusupov, Kavaljeerikaartin majurina (1906) 


Ruhtinas ja ruhtinatar Jusupov 



perheineen v. 1889 ja v. 1901. 



Ruhtinas Felix Jusupov ja ruhtinatar Irina vastakihlautuneina
v. 1914. 





Ruhtinatar Irina. 


Suuriruhtinas Aleksanteri, suuriruhtinatar Xenia ja heidän lapsensa. 



Jusupovien palatsi Pietarissa. 



Koreiz, Jusupovien maatila Krimillä. 



il 



.» ^a3W4wSw»KH^SS 




Moskovan-palatsin sali 




Jusupovien talo Moskovassa. 





Kokoz, Jusupovien maatila Krimillä. 



Kokozin ruokasali. 



Arkangelskoje, puistonpuoleinen julkisivu. 



Arkangelskoje, sisäpiha. 



Arkangelskoje, terassi. 



Arkangelskoje, pyöreä sali, 



Arkangelskoje, »hopeasali». 



Arkangelskoje, näkymä terasseilta, 


Jusupovien palatsi Tsarskoje Selossa. 



Suuriruhtinas Dimitri. 



Tekijä henkivartiokaartin univormussa. 



Tämä valokuva löytyi tekijän lipastosta Rasputinin 
murhan jälkeen. 



Valokuvan takana on Rasputinin käsialalla kirjoitettuna: »Siunaan sinua, 
hyvä lapsi. Kohtaamme toisemme, mutta emme vajavaisessa maailmassa
vaan riemussa, kirkkaudessa ja ilossa.» Grigori. 
(Minulla ei ollut mitään tietoa tästä kuvasta enkä muistanut, että sellaista
oli otettukaan. F. J.) 


Rasputin. 

Nimikirjoituksen edellä olevaa tekstiä ei voida tulkita. 


Suuren miehen elämä 

Anni Voipio: 

SUOMEN 

MARSALKKA 

Lämpimin, koruttomin sanoin
maist. Anni Voipio kertoo
Suomen Marsalkan uljaan 
elämäntarinan Louhilinnan 
kartanossa vietetyistä lapsuusvuosista
alkaen helmikuun neljännen
päivän surujuhlaan asti. 
Teokseen on talletettu suuri 
joukko eri henkilöiden muistissa
säilyneitä välähdyksiä 
'Marskista’, tekoja ja tapahtumia,
jotka ovat olleet vain 
harvojen tiedossa. Nämä yksityispiirteet
tekevät Suomen 
Marsalkan persoonallisuuden 
lukijalle uudella tavalla eläväksi
ja läheiseksi. 

» — toistaiseksi perusteellisin 
kuvaus Mannerheimin elämästä. 
Suomen Marsalkan persoonallisuus
ja hänen elämäntyönsä 
kasvaa siinä eteemme ryhdikkäänä
ja selkeänä .» (Vilho 
Suomi, US.) — 5. painos. 

Ruhtinas Felix Jusupovin] nimi liittyy kiinteästi 
tsaarinvallan viimeisiin kohtalokkaisiin tapahtumiin. 
Hän oli mukana siinä Venäjän hovipiireissä syntyneessä 
salaliitossa, joka päätti tehdä lopun hovin naisten 
jumaloiman ja keisaripariskunnan suosiman Rasputinin 
vaikutusvallasta. Jusupovin osaksi tuli Rasputinin poisraivaaminen
»tsaarin ja Venäjän tähden». 

Viettäessään nyt vanhuudenpäiviään Ranskassa Jusupov
on kirjoittanut muistelmateoksen, jolla on merkittävä
arvo sekä Venäjän ylhäisöpiirien kuvauksena että 
historiallisena dokumenttina. Tekijä kertoo ensin nuoruudestaan,
tyypillisestä venäläisen ylimysnuorukaisen 
ylellisestä ja huvitelevasta elämästä Pietarissa, Moskovassa,
Krimin linnoissa, Pariisissa; hän kuvailee upseerinuransa
vuosia ja avioliittoaan Nikolai II:n veljentyttären,
prinsessa Irinan kanssa. Hän piirtää myös kiintoisia
kuvia keisariperheestä sekä tsaarinvallan viimeisten
vuosien johtohenkilöistä. Muistelmien draamallisena 
kohokohtana on kuvaus salaliitosta ja Rasputinin murhasta.
Salaliiton valmistelut samoin kuin itse murhan 
suorittaminen ja sitä seuranneet kuulustelut, levottomuudet
ja karkotuksensa Pietarista tekijä kertoo erittäin
suggestiivisesti ja jännittävästi. 

Ruhtinas Jusupov kertoo elämänsä tarinan vilpittömästi
ja mitään kaunistelematta. Suomalaiselle lukijalle 
hänen teoksensa on erityisen kiinnostava. 



